**Kirkkohallituksen esitys 1/2013 kirkolliskokoukselle**

**Asianro 2013-00156**

**Vaaleja koskevien kirkkolain ja kirkkojärjestyksen   
säännösten muuttaminen sekä uusi kirkon vaalijärjestys**

**ESITYKSEN PÄÄASIALLINEN SISÄLTÖ**

Esityksessä ehdotetaan kirkkolakiin uutta 23 lukua, jossa säädettäisiin kootusti kirkon luottamushenkilöistä ja luottamustoimesta. Luvussa säädettäisiin myös seurakuntavaaleista, hiippakuntavaltuuston jäsenten ja kirkolliskokousedustajien vaaleista, kirkkoherran välittömästä vaalista sekä piispan, tuomiokapitulin pappisasessorin ja lääninrovastin vaaleista ja äänioikeudesta mainituissa vaaleissa. Lisäksi luvussa säädettäisiin äänioikeuden rajoittamisesta, äänioikeutettujen luettelon sisällöstä ja järjestyksestä äänestyspaikoilla.

Uutta olisi, että kirkkoherran oikaisuvaatimus ja valitusoikeus seurakuntavaalien ja kirkkoherran välittömän vaalin äänioikeutettujen luettelosta korvattaisiin vaalilautakunnan mahdollisuudella oikaista itse äänioikeutettujen luettelossa havaittuja virheitä. Vaaleihin liittyvästä oikeusturvasta säädettäisiin muutoin kirkkolain 24 luvussa ja äänioikeutettujen luettelon julkisuudesta kirkkolain 25 luvussa.

Kirkkolain muutoksen yhteydessä kirkkojärjestykseen ehdotetaan muun muassa siirrettäväksi kirkkolaista säännökset, jotka kirkon sisäistä hallintoa ohjaavina eivät edellytä laissa säätämistä. Samalla kirkkoherran välitöntä vaalia koskevia säännöksiä on selkeytetty.

Esityksessä ehdotetaan uutta kirkon vaalijärjestystä. Vaalijärjestyksessä säädettäisiin lakia täydentävästi muun muassa valitsijayhdistyksistä, ehdokasasettelusta, äänioikeutettujen luettelon laatimisesta sekä vaalien toimittamisesta ja vaalin tuloksen laskemisesta seurakuntavaaleissa, kirkkoherran välittömässä vaalissa, hiippakuntavaltuuston jäsenten ja kirkolliskokousedustajien vaaleissa sekä piispan, pappisasessorin ja lääninrovastin vaalissa.

Uutta olisi, että seurakuntavaalit toimitettaisiin jatkossa yksipäiväisenä. Vaalien toimittamiseen liittyvää päätösvaltaa keskitettäisiin seurakunnan vaalilautakunnalle, joka toimisi siten selkeänä vaaliviranomaisena. Esityksessä ehdotetaan myös, että maallikkovalitsijoilla olisi mahdollisuus äänestää ennakkoon hiippakuntavaltuuston jäsenten ja kirkolliskokousedustajien vaaleissa. Lisäksi ehdotetaan tuomiokapitulin maallikkojäsentä koskevan vaalikelpoisuusrajoituksen poistamista ja pappisvirkaan perustuvan äänioikeuden rajoitusten supistamista.

Esityksen tavoitteena on koota vaaleja koskevat säännökset yhteen kirkkolain lukuun samalla, kun on pyritty korjaamaan vaalisäännöksiin liittyviä puutteita. Lisäksi vaalia koskevia säännöksiä on kehitetty yleisen vaalilainsäädännön suuntaan, minkä arvioidaan helpottavan sovellettavien säännösten tulkintaa. Esityksessä on myös muutoin pyritty kiinnittämään huomiota säännösten selkeyteen, termien samankaltaisuuteen ja säädöskieleen.

Kirkkolain ja kirkkojärjestyksen muutoksen sekä uuden kirkon vaalijärjestyksen ehdotetaan tulevan voimaan mahdollisimman pian niiden hyväksymisen jälkeen kuitenkin siten, että säännöksiä voitaisiin soveltaa vuoden 2014 seurakuntavaaleissa.

\_\_\_\_\_\_\_\_\_\_\_\_\_\_\_\_\_

**SISÄLLYS**

**ESITYKSEN PÄÄASIALLINEN SISÄLTÖ** 1

**SISÄLLYS** .2

**YLEISPERUSTELUT** .3

**1 Nykytila**  .3

**1.1 Lainsäädäntö ja käytäntö** 3

Seurakuntavaalit 3

Kirkkoherranvaalit 4

Kirkolliskokousedustajien ja hiippakuntavaltuuston jäsenten vaalit 5 Piispan, pappisasessorin ja lääninrovastin vaalit 6

**1.2 Yleinen vaalilainsäädäntö** 6

1.2.1 Kunnallisvaalit 6

1.2.2 Eduskuntavaalit 8 **1.3 Nykytilan arviointi** 8

Kirkon ja seurakunnan luottamushenkilön virheellinen menettely 8

Seurakuntavaalit 9

Kirkosta eronneen äänioikeus9

Kirkolliskokousedustajien ja hiippakuntavaltuuston jäsenten vaalit 10 Muutoksenhaku vaalien tuloksen vahvistamista koskevaan päätökseen 10

Pappien äänioikeus 11

**2 Esityksen tavoitteet ja keskeiset ehdotukset** 11

Kirkon ja seurakunnan luottamushenkilön virheellinen menettely 12

Seurakuntavaalit 12

Kirkosta eronneen äänioikeus13

Kirkolliskokousedustajien ja hiippakuntavaltuuston jäsenten vaalit 14 Muutoksenhaku vaalien tuloksen vahvistamista koskevaan päätökseen 15

Pappien äänioikeus 15

**3 Esityksen vaikutukset** 16

**3.1 Taloudelliset vaikutukset** 16

**3.2 Vaikutukset viranomaisten toimintaan** 16

**3.3 Yhteiskunnalliset vaikutukset** 17

**4 Asian valmistelu** 17

**5 Riippuvuus muista esityksistä** 17

**YKSITYISKOHTAISET PERUSTELUT** 18

**1 Säädösehdotusten perustelut** 18

**1.1 Kirkkolakiehdotuksen perustelut**  18

**1.2 Kirkkojärjestyksen muutosehdotuksen perustelut** 31

**1.3 Kirkon vaalijärjestyksen perustelut** 35

**2 Voimaantulo** 51

**3 Suhde perustuslakiin ja säätämisjärjestys** 51

**SÄÄDÖSEHDOTUKSET** 53

**1 Laki kirkkolain muuttamisesta** 53

**2 Kirkolliskokouksen päätös kirkkojärjestyksen muuttamisesta** 60

**3 Kirkon vaalijärjestys**  63

**RINNAKKAISTEKSTIT** 82

**1 Laki kirkkolain muuttamisesta** 82

**2 Kirkolliskokouksen päätös kirkkojärjestyksen muuttamisesta** 105

**YLEISPERUSTELUT**

**1 Nykytila**

**1.1 Lainsäädäntö ja käytäntö**

Voimassa olevassa kirkkolaissa (1054/1993) seurakuntavaaleja ja kirkkoherran välitöntä vaalia (kirkolliskokouksen päätös 9.11.2011) koskevia säännöksiä on sekä lain 7 että 8 luvuissa ja muita vaaleja koskevia säännöksiä on sijoitettu kutakin vaaleilla valittavaa toimielintä koskeviin lukuihin. Siten esimerkiksi kirkolliskokousedustajien vaaleista säädetään kirkkolain 20 luvussa ja hiippakuntavaltuuston jäsenten vaaleista on säännös kirkkolain 17 b luvussa. Lakia täydentävät vaalisäännökset on koottu kirkon vaalijärjestykseen. Kirkkolain 2 luvun 3 §:n mukaan kirkon vaalijärjestyksessä määrätään tarkemmin seurakuntavaaleista, kirkolliskokousedustajien ja hiippakuntavaltuuston jäsenten sekä piispan, kirkkoherran, tuomiokapitulin pappisasessorin ja maallikkojäsenen sekä lääninrovastin vaalista. Kirkkoherran välitöntä vaalia koskevia, lähinnä viran täyttöprosessia ohjaavia säännöksiä sisältyy kuitenkin myös kirkkojärjestyksen 6 lukuun.

Seurakuntavaalit

Seurakuntavaaleissa valitaan seurakunnan kirkkovaltuuston tai seurakuntayhtymässä seurakuntaneuvoston ja yhteisen kirkkovaltuuston jäsenet. Vaalit toimitetaan joka neljäs vuosi samanaikaisesti kaikissa seurakunnissa. Seurakuntavaalit ovat välittömät ja salaiset sekä siten suhteelliset, että kunkin valitsijayhdistyksen samalle ehdokaslistalle asettamat ehdokkaat saavat henkilökohtaisen äänimääriensä osoittamassa järjestyksessä vertausluvukseen eniten ääniä saanut listan koko äänimäärän, toinen puolet siitä, kolmas kolmanneksen, neljäs neljänneksen ja niin edelleen. Eri ehdokaslistoilla olevat ehdokkaat tulevat valituiksi vertauslukujensa osoittamassa järjestyksessä (d´Hondt´in laskentajärjestelmä).

Äänioikeus seurakuntavaaleissa on jokaisella kirkon jäsenellä, joka viimeistään ensimmäisenä vaalipäivänä täyttää 16 vuotta ja jolla on kotikuntalaissa tarkoitettu kotikunta Suomessa (kirkolliskokouksen päätös 11.11.2011). Äänioikeutta käytetään siinä seurakunnassa, jossa äänioikeutettu on merkitty seurakunnan jäseneksi viimeistään vaalivuoden elokuun 15 päivänä. Äänioikeutetuilla on yhtäläinen äänioikeus. Äänioikeutettu henkilö saa seurakuntavaaleissa äänestää ennakolta kirkon vaalijärjestyksessä määrätyllä tavalla. Ennakkoäänestys aloitetaan lokakuun viimeistä sunnuntaita seuraavana maanantaina ja se jatkuu saman viikon perjantaihin. Myös kotiäänestys on mahdollista ennakkoäänestysviikon aikana.

Vaalikelpoinen seurakunnan luottamustoimeen on kristilliseltä vakaumukselta tunnettu 18 vuotta täyttänyt seurakunnan konfirmoitu jäsen, joka ei ole vajaavaltainen. Seurakuntavaaleissa ei seurakunnan luottamustoimeen saada kuitenkaan valita tämän seurakunnan viranhaltijaa tai työsopimussuhteessa olevaa työntekijää. Jos seurakunta kuuluu seurakuntayhtymään, ei tämän yhtymän tai siihen kuuluvan seurakunnan viranhaltija tai työntekijä ole myöskään vaalikelpoinen. Luottamushenkilö ei menetä vaalikelpoisuuttaan toimielimeen, jos seurakunta tai seurakuntayhtymä ottaa hänet väliaikaisesti enintään kuuden kuukauden palvelussuhteeseen. Tuona aikana hän ei saa kuitenkaan hoitaa luottamustointaan.

Vaalit toimittaa kirkkovaltuuston tai seurakuntaneuvoston asettama vaalilautakunta. Vaalilautakunta jakaantuu jaostoihin, jos seurakunta on jaettu vaaleja varten äänestysalueisiin. Seurakuntayhtymissä yhteinen kirkkoneuvosto voi asettaa seurakuntavaaleja varten keskusvaalitoimikunnan, jonka tehtävänä on muun muassa avustaa seurakuntien vaalilautakuntia vaalien yhtenäisessä toteuttamisessa.

Oikeus asettaa ehdokkaita seurakuntavaaleissa on valitsijayhdistyksellä, jonka vähintään kymmenen äänioikeutettua seurakunnan jäsentä on perustanut. Valitsijayhdistys perustetaan yhdistyksen jäsenten allekirjoittamalla perustamisasiakirjalla. Vaalilautakunta tarkistaa perustamisasiakirjat niihin sisältyvine ehdokaslistoineen sekä laatii ehdokaslistojen yhdistelmän ja numeroi ehdokkaat juoksevassa numerojärjestyksessä.

Vaaleja varten on kirkkoneuvoston tai seurakuntaneuvoston laadittava vaaliluettelo, johon merkitään äänioikeutetut seurakunnan jäsenet ja heidän lukumääränsä. Vaaliluettelon tarkistaa vähintään kaksi kirkkoneuvoston tai seurakuntaneuvoston jäsentä. Vaaliluettelon tarkastajat lisäävät luetteloon ne seurakunnan äänioikeutetut jäsenet, jotka ovat oikeudettomasti jääneet siihen merkitsemättä, poistavat luettelosta kuolleiden nimet sekä niiden nimet, jotka on merkitty oikeudettomasti äänioikeutetuiksi. Tällöin luetteloon on merkittävä myös toimenpiteen syy. Lisäksi tarkastajat oikaisevat myös muut luettelossa havaitsemansa virheet ja varmentavat asiakirjan. Varmentamisen jälkeen vaaliluetteloon ei saa tehdä muita merkintöjä kuin ne, jotka johtuvat vaaliluetteloa vastaan esitettyihin oikaisuvaatimuksiin annetuista päätöksistä. Vaaliluettelo on tarkistamista varten pidettävä valvonnan alaisena nähtävänä vähintään neljän tunnin ajan kahtena peräkkäisenä arkipäivänä.

Oikaisuvaatimuksen ja kirkollisvalituksen vaaliluettelosta voi tehdä äänioikeutettu seurakunnan jäsen sekä kirkkoherra sillä perusteella, että joku on virheellisesti jätetty pois vaaliluettelosta tai merkitty siihen äänioikeutta vailla olevaksi tai äänioikeutetuksi. Vaalilautakunta käsittelee vaaliluetteloa vastaan tehdyt oikaisuvaatimukset. Jos vaatimuksia vaaliluettelon muuttamisesta ei ole määräaikana tehty, vaalilautakunta merkitsee vaaliluettelon lainvoimaiseksi. Kun oikaisuvaatimukset on ratkaistu lainvoimaisella päätöksellä, vaalilautakunta merkitsee vaaliluetteloon niistä aiheutuvat muutokset ja merkitsee vaaliluettelon siten oikaistuna lainvoimaiseksi. Vaalilautakunnan oikaisuvaatimusta koskevasta päätöksestä on mahdollisuus tehdä valitus hallinto-oikeuteen, jonka on ratkaistava vaalilautakunnan päätöksestä tehty valitus kiireellisenä ennen vaalin toimittamista sekä lähetettävä tieto päätöksestä henkilölle, jonka äänioikeutta päätös koskee, sekä vaalilautakunnalle. Vaaliluetteloa on noudatettava, vaikka lopullista päätöstä vaaliluettelon oikaisemisesta tehtyyn valitukseen ei ole saatettu vaalilautakunnan tietoon ennen vaaleja. Henkilön, jolla vaalilautakunnalle esitetyn hallinto-oikeuden päätöksen mukaan on äänioikeus, on kuitenkin annettava äänestää.

Seurakuntavaalit aloitetaan vaalivuonna marraskuun toisena sunnuntaina jumalanpalveluksen jälkeen ja päätetään joko samana päivänä tai viimeistään seuraavana maanantaina kello 18. Seurakunnan kirkko on varsinainen äänestyspaikka.

Vaalilautakunta voi määrätä, että ennakkoäänestyksessä annettujen äänestyslippujen laskeminen aloitetaan viimeisenä vaalipäivänä vaalilautakunnan määräämänä aikana, kuitenkin aikaisintaan kuusi tuntia ennen äänestyksen päättymistä, jos ennakkoääniä on annettu erikseen säädetty määrä ja voidaan arvioida, että vaalipäivänä äänioikeuttaan käyttää vähintään säädetty henkilömäärä, eikä vaalisalaisuuden turvaaminen muuta edellytä. Annetut äänet yhdistetään vaalipäivinä annettuihin hyväksyttyihin ääniin. Äänestyksen tulos lasketaan erikseen kirkkovaltuuston jäsenten, yhteiseen kirkkovaltuustoon kustakin seurakunnasta valittavien jäsenten ja seurakuntaneuvoston jäsenten vaalissa. Vaalilautakunnan on viimeistään vaaliviikkoa seuraavan viikon keskiviikkona pidettävässä kokouksessa vahvistettava vaalin tulos. Vaalipöytäkirja valitusosoituksineen on pidettävä nähtävänä kirkkoherranvirastossa sen aukioloaikoina 30 päivän ajan. Vaalin tuloksesta voi valittaa hallinto-oikeuteen.

Kirkkoherranvaalit

Kirkolliskokouksen päätöksellä 9. päivänä marraskuuta 2011 kirkkoherran vaalitapaa uudistettiin siten, että kirkkoherran välittömän vaalin rinnalle luotiin vaihtoehtoinen vaalitapa. Päätöksen mukaisesti kirkkoherra valitaan ensisijaisesti edelleen välittömällä, enemmistö vaalilla, jossa äänioikeus on seurakunnan 18 vuotta täyttäneillä jäsenillä. Kirkkoneuvoston tai seurakuntayhtymään kuuluvan seurakunnan seurakuntaneuvoston pyynnöstä tuomiokapituli voi kuitenkin päättää, että kirkkoherra valitaan vaalilla, jonka toimittaa kirkkovaltuusto tai seurakuntaneuvosto (*välillinen vaali*).

Kirkkoherran välittömässä vaalissa tuomiokapituli asettaa kolme hakijaa vaaliehdolle. Ylimääräistä vaalisijaa koskevat säännökset kumottiin uudistuksen yhteydessä. Vaaliehdokkaiksi asetetut toimittavat vaalinäytteenä päiväjumalanpalvelukset seurakunnan kirkossa kolmena perättäisenä sunnuntaipäivänä. Kirkkoherran välitön vaali aloitetaan viimeistä vaalinäytettä seuravana toisena sunnuntaina ja päätetään joko samana päivänä tai sitä seuraavana päivänä. Vaalit toimitetaan soveltuvin osin samoja säännöksiä noudattaen kuin seurakuntavaalit.

Välillisessä vaalissa tuomiokapitulin toteaa hakijoiden kelpoisuuden virkaan sekä antaa seurakuntaa varten hakijoista lausunnon. Välillisessä vaalissa kirkkoherra valitaan pääpiirteittäin samoja menettelysäännöksiä noudattaen kuin seurakunnan kappalainen. Tullakseen valituksi hakijan on kuitenkin saatava yli puolet toimielimessä annetuista äänistä. Jollei kukaan ole saanut mainittua enemmistöä, toimitetaan samassa kokouksessa uusi vaali kahden eniten ääniä saaneen välillä. Tässä vaalissa eniten ääniä saanut tulee valituksi.

Kirkkovaltuuston tai seurakuntaneuvoston päätöksen taikka välittömän vaalin tuloksen tultua lainvoimaiseksi tuomiokapituli antaa valituksi tulleelle viranhoitomääräyksen virkaan.

Kirkolliskokousedustajien ja hiippakuntavaltuuston jäsenten vaalit

Kirkolliskokouksessa jäseniä ovat hiippakuntien piispat, kenttäpiispa, 96 valittua edustajaa, joista 32 on pappia ja 64 maallikkoa. Yksi maallikoista edustaa Ahvenanmaata. Lisäksi jäseniä ovat saamelaiskäräjien valitsema saamelaisten edustaja ja valtioneuvoston määräämä edustaja.

Vaalikelpoinen kirkolliskokouksen pappisedustajaksi on hiippakuntaan kuuluva pappi ja maallikkoedustajaksi hiippakuntaan kuuluvan seurakunnan maallikkojäsen, joka on vaalikelpoinen seurakunnan luottamustoimiin ja on suostunut ehdokkaaksi. Pappis- ja maallikkoedustajat valitaan erikseen hiippakunnittain suhteellisilla ja salaisilla vaaleilla. Kirkolliskokousedustajien vaalit toimitetaan helmikuun toisena maanantaina seurakuntavaalien jälkeisenä toisena vuonna. Edustajien toimikausi alkaa vaalia seuraavan toukokuun 1 päivänä ja kestää neljä vuotta.

Termi ”kirkolliskokousedustajien vaalit” tuli kirkkolainsäädäntö nykyisen kirkkolain säätämisen myötä vuoden 1994 alusta, jolloin vaalisäännökset eriytettiin omaksi säädöksekseen kirkon vaalijärjestykseksi. Vaalijärjestyksen 4 luku sääntelee kirkolliskokousedustajien vaalien toimittamista. Kirkkolaissa termi otettiin käyttöön lainmuutoksella 1274/2003, jolloin muutettiin muun muassa kirkkolain 2 luvun 3 §:n 1 momenttia.

Pappisedustajien vaalissa ovat äänivaltaisia hiippakunnan papit ja maallikkoedustajien vaalissa äänivaltaisia ovat kirkkovaltuustojen tai seurakuntayhtymään kuuluvassa seurakunnassa seurakuntaneuvoston ja yhteisten kirkkovaltuuston maallikkojäsenet. Jäsenen ollessa estynyt äänioikeus on varajäsenellä. Milloin sama henkilö on jäsenenä sekä seurakuntaneuvostossa että yhteisessä kirkkovaltuustossa, varajäsen hänen tilalleen tulee seurakuntaneuvostosta. Kukin äänivaltainen saa äänestää yhtä ehdokaslistassa olevaa ehdokasta. Maallikkoedustajien vaalissa vaalin tulosta määrättäessä suhtautetaan ehdokkaille kussakin seurakunnassa annettujen äänten määrä toisaalta seurakunnan väkilukuun sekä toisaalta sen kirkkovaltuuston jäsenmäärään tai sen seurakuntaneuvoston jäsenten ja seurakunnasta valittujen yhteisen kirkkovaltuuston jäsenten yhteenlaskettuun määrään.

Ahvenanmaan maakunnan seurakunnista valittavan maallikkoedustajan vaalissa kukin äänivaltainen äänestää ehdokaslistaa, jossa on yksi ehdokas edustajaksi sekä yksi ensimmäiseksi ja yksi toiseksi varamieheksi. Jos vaalia varten jätetään vain yksi ehdokaslista, siinä mainitut ehdokkaat tulevat valituiksi ilman äänestystä. Saamelaisten edustajan sekä tämän ensimmäisen ja toisen varamiehen valitsee puolestaan saamelaiskäräjät ennen vaalivuoden huhtikuun 1 päivää. Saamelaiskäräjien jäsenellä ja varajäsenellä ei ole äänioikeutta maallikkoedustajan tai pappisedustajan vaalissa.

Vaalien toimittamisesta on vastuussa tuomiokapitulin asettama vaalilautakunta. Pappisedustajien vaalia varten tuomiokapituli laatii luettelon äänivaltaisista papeista ja toimittaa sen vaalilautakunnalle, joka puolestaan toimittaa luettelon edelleen lääninrovasteille. Vastaavasti maallikkoedustajien vaalia varten kirkkoherrat toimittavat vaalilautakunnalle luettelon äänioikeutetuista kirkkovaltuuston tai seurakuntaneuvoston ja seurakunnasta valituista yhteisen kirkkovaltuuston jäsenistä. Äänestäminen tapahtuu pappisedustajien vaalissa kunkin rovastikunnan pappien kokouksissa ja maallikkoedustajien vaalissa seurakunnan kirkkovaltuuston tai seurakuntaneuvoston jäsenten ja seurakunnasta valittujen yhteisen kirkkovaltuuston jäsenten yhteisessä kokouksessa. Jos pappi ei voi saapua äänestyspaikalle, hän voi äänestää kirjeitse. Estyneen maallikkoäänestäjän tilalle nousee puolestaan hänen varajäsenensä.

Oikeus asettaa ehdokkaita on valitsijayhdistyksellä, jonka pappisedustajan vaalissa vähintään kolme ja maallikkoedustajien vaalissa vähintään kymmenen äänivaltaista on perustanut. Vaalilautakunnan tehtävänä on tarkistaa valitsijayhdistysten perustamisasiakirjat ehdokaslistoineen ja liitteineen. Vaalilautakunta myös numeroi ehdokaslistat ja ehdokkaat sekä laatii ehdokaslistojen yhdistelmän.

Vaalipäivänä äänestyksen päätyttyä annetut äänestyslippujen lukumäärä lasketaan niitä avaamatta ja toimitetaan sinetöidyssä päällyksessä vaalilautakunnalle, joka toimittaa varsinaisen äänten laskennan. Vaalin tulos lasketaan soveltaen seurakuntavaalien tuloksen laskemisesta annettuja säännöksiä. Vaalilautakunta vahvistaa kummankin vaalin tuloksen erikseen helmikuun kolmantena maanantaina. Vaalin tuloksesta voidaan valittaa hallinto-oikeuteen. Vaalin tultua lainvoimaiseksi vaalilautakunta antaa edustajaksi valituille valtakirjan. Saamelaiskäräjät ilmoittaa valitun edustajansa Oulun hiippakunnan tuomiokapitulille sekä antaa valitulle valtakirjan.

hiippakuntavaltuuston jäseniä ovat 14 maallikkoa ja 7 pappia. Hiippakuntavaltuuston jäsenten vaalissa noudatetaan vastaavasti, mitä kirkolliskokousedustajien vaaleista säädetään. Vaalit järjestetään myös samanaikaisesti kirkolliskokousedustajien vaalien kanssa. Hiippakuntavaltuuston jäsenten vaalien ehdokaslistat ja ehdokkaat numeroidaan kuitenkin siten, että ehdokkaiden numerointi jatkuu viimeisestä numerosta kirkolliskokousedustajien vaalissa.

Piispan, pappisasessorin ja lääninrovastin vaalit

Piispan vaali toimitetaan hiippakunnassa, kun piispan virka on tullut avoimeksi. Vaaliviranomaisena toimii tuomiokapituli, mutta vaali toimitetaan rovastikunnittain lääninrovastin toimesta. Piispan vaalissa äänivaltaisia ovat hiippakunnan papit ja lehtorit sekä maallikkovalitsijat, joita on yhä monta kuin äänivaltaisia pappeja ja lehtoreita yhteensä. Arkkipiispan vaalissa äänivaltaisia ovat myös muiden hiippakuntien kirkolliskokousedustajat, hiippakuntavaltuustojen ja tuomiokapitulien jäsenet. Oikeus asettaa ehdokkaita on valitsijayhdistyksellä, jonka muodostaa vähintään kymmenen vaalissa äänivaltaista henkilöä. Piispan vaali toimitetaan suljetuin lipuin ja kullakin äänivaltaisella on oikeus äänestää yhtä ehdokkaaksi asetettua pappia. Vaali on tarvittaessa kaksivaiheinen. Jollei kukaan ehdokkaista saa ensimmäisessä vaalissa enemmän kuin puolta annetuista äänistä, järjestetään uusi vaali, jossa ehdokkaina ovat ne kaksi pappia, jotka saivat ensimmäisessä vaalissa suurimmat äänimäärät. Tällöin toisessa vaalissa enemmän ääniä saanut pappi on valittu piispaksi.

Pappisasessorin vaali toimitetaan hiippakunnittain. Vaalissa valitaan asianomaiseen hiippakuntaan kuuluvan seurakunnan kirkkoherra tai kappalainen tuomiokapitulin jäseneksi kolmivuotiskaudeksi. Myös pappisasessorin vaalissa tuomiokapituli toimii vaaliviranomaisena ja vaali toimitetaan rovastikunnittain. Äänioikeus vaalissa on hiippakunnan papeilla ja lehtoreilla. Kukin äänestää yhtä ehdokasta ja valituksi tulee vaalissa enimmät äänet saanut pappi.

Lääninrovastin vaalissa valitaan lääninrovastiksi kuudeksi vuodeksi kerrallaan joku kyseisen rovastikunnan kirkkoherroista. Äänivaltaisia vaaleissa ovat asianomaisen rovastikunnan papit ja lehtorit. Tuomiokapituli nimittää lääninrovastiksi jonkun kolmesta vaalissa eniten ääniä saaneesta kirkkoherrasta.

**1.2 Yleinen vaalilainsäädäntö**

Vaalilaissa (714/1998) säädetään siitä, miten toimitetaan kansanedustajien vaalit (eduskuntavaalit), tasavallan presidentin vaali (presidentinvaali), kunnallisvaalit ja Suomesta valittavien Euroopan parlamentin jäsenten vaalit (europarlamenttivaalit). Vaalisäännöksiä on myös perustuslaissa ja kunnallisvaalien osalta kuntalaissa (365/1995). Kunnallisvaaleista Ahvenanmaan maakunnassa säädetään maakunnan lainsäädännössä.

**1.2.1 Kunnallisvaalit**

Kunnallisvaaleissa valitaan valtuutetut kuntien valtuustoihin. Kunnallisvaalit toimitetaan joka neljäs vuosi lokakuun neljäntenä sunnuntaina. Kunnassa valittavien valtuutettujen lukumäärä riippuu kunnan asukasmäärästä (vaalivuoden toukokuun lopun tilanne). Valtuutettujen lukumäärästä säädetään kuntalain 10 §:ssä. Ahvenanmaan maakunnan kunnissa toimitetaan kunnallisvaalit myös joka neljäs vuosi, mutta eri aikaan kuin muussa Suomessa, viimeksi syyskuussa 2011.

Kunnallisvaalien keskeiset periaatteet ovat: 1) vaalit ovat välittömät, salaiset ja suhteelliset, 2) vaaleissa on yleinen ja yhtäläinen äänioikeus, 3) kunkin äänestäjän on äänestettävä itse ja 4) äänestämisen on tapahduttava vaaliviranomaisen edessä. Kunnallisvaaleissa ylimpänä vaaliviranomaisena toimii oikeusministeriö, jolla on yleisvastuu vaalien toimeenpanosta.

Vaalikelpoinen eli kelpoinen ehdokkaaksi kunnallisvaaleissa on henkilö, jonka kotikunta kyseinen kunta on ja jolla on jossakin kunnassa äänioikeus kunnallisvaaleissa ja joka ei ole holhouksen alainen (vajaavaltainen). Vaalikelpoisuuden rajoituksista säädetään kuntalain 34 §:ssä. Se, missä kunnassa henkilö on vaalikelpoinen, määräytyy lähtökohtaisesti samassa aikataulussa kuin henkilön äänioikeuskuntakin. Jos henkilö kuitenkin muuttaa kotikuntaansa kyseisen päivämäärän jälkeen, hänen vaalikelpoisuutensa seuraa mukana. Ehdokkaan vaalikelpoisuuden määräytymiselle ei ole lainsäädännössä säädetty selvää ajankohtaa, mutta käytännössä ehdokkaan kotikunnan tulee olla selvä viimeistään 32. päivänä ennen vaalipäivää, jolloin keskusvaalilautakunnat käsittelevät ja ratkaisevat ehdokashakemuksiin tehdyt täydennykset. Ehdokkaan kotikuntaa koskevat ratkaisut tehdään väestötietojärjestelmässä olevien tietojen perusteella.

Ehdokkaita kunnallisvaaleissa voivat asettaa puoluerekisterissä olevat puolueet sekä vähintään 10 äänioikeutetun perustamat valitsijayhdistykset. Puolueet voivat muodostaa keskenään vaaliliittoja. Oikeusministeriön asetuksella määrätyissä pienimmissä kunnissa valitsijayhdistyksen voi kuitenkin perustaa vähintään viisi tai vähintään kolme äänioikeutettua. Valitsijayhdistykset voivat myös muodostaa yhteislistoja.

Puolueen ja valitsijayhdistyksen tulee toimittaa ehdokaslistansa kunnan keskusvaalilautakunnalle, jolle on toimitettava myös ilmoitukset vaaliliitoista ja yhteislistoista. Kunnan keskusvaalilautakunta tutkii ehdokaslistat, erityisesti sen, että ehdokkaat ovat vaalikelpoisia ja vahvistaa ehdokasasettelun. Keskusvaalilautakunta laatii ehdokaslistojen yhdistelmän, johon otetaan arvotussa järjestyksessä kaikkien puolueiden, valitsijayhdistysten ja yhteislistojen ehdokkaat. Jokaisesta ehdokkaasta on yhdistelmässä seuraavat tiedot: järjestysnumero (alkaen numerosta 2), nimi sekä arvo, ammatti tai toimi. Ehdokaslistojen yhdistelmä on nähtävillä muun muassa äänestyspaikoilla.

Kunnallisvaaleissa äänioikeutettu on 1) Suomen ja muun Euroopan unionin jäsenvaltion kansalainen sekä Islannin ja Norjan kansalainen, joka viimeistään vaalipäivänä täyttää 18 vuotta ja jonka kotikuntalaissa tarkoitettu kotikunta kyseinen kunta on 51. päivänä ennen vaalipäivää sekä 2) muun kuin 1 kohdassa mainitun valtion kansalainen, joka viimeistään vaalipäivänä täyttää 18 vuotta ja jonka kotikuntalaissa tarkoitettu kotikunta kyseinen kunta on 51. päivänä ennen vaalipäivää ja jolla on tuolloin ollut kotikunta Suomessa yhtäjaksoisesti vähintään kahden vuoden ajan.

Väestörekisterikeskus laatii äänioikeutetuista atk-perusteisen rekisterin (äänioikeusrekisteri). Äänioikeusrekisteriin otetaan jokaisesta äänioikeutetusta tiedot väestötietojärjestelmästä. Äänioikeusrekisteri on julkinen. Jokaiselle rekisteriin otetulle postitetaan lisäksi ilmoitus äänioikeudesta (ilmoituskortti), jossa mainitaan muun muassa vaalipäivä, ennakkoäänestyspäivät, oman vaalipiirin yleiset ennakkoäänestyspaikat aukioloaikoineen, vaalipäivän äänestyspaikan nimi ja osoite sekä vaaliviranomaisten yhteystiedot. Äänioikeusrekisteristä tulostetaan myöhemmin vaaliluettelot vaalipäivän äänestyspaikoille.

Äänioikeusrekisteriä koskevat oikaisuvaatimukset tulee tehdä maistraatille. Oikaisua voidaan vaatia muun muassa silloin, jos henkilö katsoo, että hänet on oikeudettomasti jätetty rekisteristä pois tai että hänen rekisterissä olevat tietonsa ovat virheellisiä. Maistraatti ratkaisee oikaisuvaatimukset ja sen päätökseen tyytymätön voi hakea siihen valittamalla muutosta alueelliselta hallinto-oikeudelta. Hallinto-oikeuden päätökseen ei saa hakea valittamalla muutosta.

Väestörekisterikeskuksella ja maistraatilla on myös oikeus oikaista äänioikeusrekisterissä oleva virhe, jos se katsoo, että joku oikeudettomasti jätetty pois äänioikeusrekisteristä tai oikeudettomasti otettu siihen tai merkintä on muutoin virheellinen. Muutokset on tehtävä viimeistään 12 päivää ennen vaalipäivää ennen klo 12, jolloin äänioikeusrekisteri tulee lainvoimaiseksi. Rekisteriä on tämän jälkeen noudatettava muuttamattomana. Poikkeuksen tästä voi tehdä ainoastaan hallinto-oikeuden tai korkeimman hallinto-oikeuden päätöksellä, joka on annettu vasta äänioikeusrekisterin lainvoimaiseksi tulon jälkeen. Tällöin esimerkiksi hallinto-oikeuden päätöksellä äänioikeusrekisteriin lisätty henkilö saa äänestää vaaleissa, mutta hänen on otettava päätös mukaansa äänestyspaikalle ja esitettävä se vaaliviranomaisille.

Kunnallisvaaleissa voi äänestää joko vaalipäivänä tai ennakkoon ennakkoäänestysaikana. Vaalipäivänä äänestyspaikat ovat avoinna kello 9-20. Vaalipäivänä äänioikeutettu saa äänestää vain siinä äänestyspaikassa, joka on merkitty äänioikeusrekisteriin ja äänioikeutetulle ennen vaaleja postitettuun ilmoituskorttiin. Kotimaan ennakkoäänestys toimitetaan yleisissä ennakkoäänestyspaikoissa, laitoksissa sekä kotiäänestyksenä tietyin edellytyksin. Yleisessä ennakkoäänestyspaikassa voi äänestää kuka tahansa äänioikeutettu riippumatta siitä, missä kunnassa hän asuu.

Kuntien keskusvaalilautakunnat aloittavat ennakkoäänten laskennan vaalipäivänä sunnuntaina aikaisintaan kello 15 (tai erityisestä syystä aikaisemminkin, kuitenkin aikaisintaan kello 12). Ennakkoäänet pyritään laskemaan niin, että ennakkoäänestyksen tulos olisi valmis samana iltana kello 20:een mennessä. Tätä ennen keskusvaalilautakunnat eivät saa antaa mitään tietoja laskentapaikan ulkopuolelle laskennan edistymisestä. Kun vaalihuoneistot kello 20 ovat sulkeutuneet, vaalilautakunnat aloittavat vaalipäivänä annettujen äänten alustavan laskennan. Vaalilautakunta ilmoittaa kunnan keskusvaalilautakunnalle ehdokkaiden saamat äänimäärät eli vaalien tuloksen kyseisessä äänestysalueessa. Kunnan keskusvaalilautakunta puolestaan välittää tulokset oikeusministeriön vaalitietojärjestelmän keskitettyyn laskentajärjestelmään. Lopuksi vaalilautakunta sinetöi äänestysliput pakettiin ja toimittaa ne keskusvaalilautakunnalle.

Vaalien tuloksen määräytymisessä käytetään ns. d'Hondt'in laskentamenetelmää, jonka mukaan laskennan ensimmäisessä vaiheessa lasketaan kunkin ryhmittymän eli vaaliliittoon kuulumattoman (yksittäisen) puolueen, vaaliliiton, yhteislistan sekä yhteislistaan kuulumattoman valitsijayhdistyksen vaalipiirissä saama kokonaisäänimäärä. Laskennan toisessa vaiheessa asetetaan kussakin ryhmittymässä ehdokkaat paremmuusjärjestykseen heidän saamiensa äänimäärien perusteella. Kolmannessa vaiheessa annetaan kullekin ehdokkaalle vertausluvut siten, että ryhmittymän eniten ääniä saanut ehdokas saa vertausluvukseen ryhmittymän koko äänimäärän, toiseksi eniten ääniä saanut ehdokas puolet ryhmittymän äänimäärästä, kolmanneksi tullut ehdokas kolmanneksen, neljänneksi tullut ehdokas neljänneksen ja niin edelleen. Lopuksi vaalipiirin kaikki ehdokkaat asetetaan vertauslukujen mukaiseen paremmuusjärjestykseen.

Keskusvaalilautakunnat vahvistavat vaalien lopullisen tuloksen. Kunnallisvaalien tuloksen vahvistamista koskeviin päätöksiin voidaan tehdä valitus hallinto-oikeudelle 14 päivän kuluessa siitä, kun vaalien tulos on julkaistu.

**1.2.2 Eduskuntavaalit**

Suomen Perustuslain mukaan valtiovalta Suomessa kuuluu kansalle, jota edustaa valtiopäiville kokoontuva eduskunta. Kansanedustajat valitaan joka neljäs vuosi toimitettavilla vaaleilla. Vaalipäivä on vaalivuoden huhtikuun kolmas sunnuntai. Eduskuntavaaleissa äänioikeutettuja ovat kaikki viimeistään vaalipäivänä 18 vuotta täyttäneet Suomen kansalaiset. Äänioikeusrekisteri laaditaan samaan tapaan kuin kunnallisvaaleissa.

Eduskuntavaaleissa ehdokkaita voivat asettaa puolueet, jotka on merkitty oikeusministeriön ylläpitämään puoluerekisteriin, sekä vähintään 100 äänioikeutetun perustamat valitsijayhdistykset. Puolueet voivat muodostaa keskenään vaaliliittoja ja valitsijayhdistykset voivat muodostaa yhteislistoja. Puolueen ja valitsijayhdistyksen tulee toimittaa ehdokaslistansa (ehdokashakemuksensa) sen vaalipiirin vaalipiirilautakunnalle, jossa aikoo asettaa ehdokkaita. Vaalipiirilautakunnalle on toimitettava myös ilmoitukset vaaliliitoista ja yhteislistoista. Vaalipiirilautakunnat tutkivat ehdokaslistat ja sen, että ehdokkaat ovat vaalikelpoisia ja vahvistavat ehdokasasettelun. Vaalipiirilautakunnat laativat ehdokaslistojen yhdistelmän, johon otetaan arvotussa järjestyksessä kaikkien puolueiden ja valitsijayhdistysten ehdokkaat. Ehdokaslistojen yhdistelmä on nähtävillä mm. äänestyskopeissa.

Eduskuntavaalien keskeiset periaatteet ovat samat kuin kunnallisvaaleissa. Myös eduskuntavaaleissa ylimpänä vaaliviranomaisena toimii oikeusministeriö, jolla on yleisvastuu vaalien toimeenpanosta.

Vaalipiirilautakunnat laskevat annetut äänet ja äänten laskennassa sovelletaan samoja säännöksiä kuin kunnallisvaaleissa. Vaalipiirilautakunnat aloittavat äänestyslippujen tarkastuslaskennan vaalipäivän jälkeisenä maanantaina ja tarkastuslaskennan tulos tulee olla valmis seuraavana keskiviikkona kello 18, jolloin vaalipiirilautakunnat vahvistavat vaalien lopullisen tuloksen vaalipiireissä ja kirjoittavat valtakirjat kansanedustajiksi valituille. Vaalipiirilautakunnan eduskuntavaalien tuloksen vahvistamista koskeviin päätökseen voidaan tehdä valitus hallinto-oikeudelle 14 päivän kuluessa siitä, kun vahvistettu vaalien tulos on julkaistu.

**1.3 Nykytilan arviointi**

Kirkollisten vaalisäännösten hajanaisuus sekä runsas viittaussäännösten käyttö on ollut käyttäjille hankalaa ja se on ollut omiaan vaikeuttamaan säännösten ymmärtämistä. Vaalisäännösten on lisäksi toivottu yhä enenevässä määrin noudattavan valtiollisten ja kunnallisten vaalien säännöksiä. Tämän on arvioitu helpottavan äänestäjien, vaaliasiamiesten ja seurakuntien vaalilautakuntien toimintaa, kun toimintatavat ja ohjeet olisivat mahdollisimman yhteneväisiä. Jo nykyisessä kirkon vaalijärjestyksessä on mahdollisuuksien mukaan otettu huomioon yleinen vaalilainsäädäntö ja säännösten pohjana on osittain käytetty vaalilain säännöksiä. Esimerkiksi ennakkoäänestystä ja kotiäänestystä koskevat kirkon vaalijärjestyksen säännökset ovat mahdollisimman pitkälle samanlaiset kuin vaalilaissa. Kirkollisten vaalien erityispiirteistä johtuen ei kuitenkaan ole mahdollisuutta säätää, että vaalit toimitettaisiin suoraan yleisen vaalilainsäädännön mukaan. Esimerkiksi äänioikeuden määräytyminen ja sen myötä äänioikeutettujen luettelon eli vaaliluettelon laatiminen hiippakunnallisissa vaaleissa poikkeaa yleisistä vaalikäytännöistä. Tämä ei kuitenkaan estä vaalisäännösten kehittämistä yleisen vaalilainsäädännön suuntaan.

Kirkon ja seurakunnan luottamushenkilön   
virheellinen menettely

Voimassa olevien säännösten mukaan vaaleilla valittu luottamushenkilö voi menettää luottamustoimensa vain, jos hän kuolee, menettää säädetyn vaalikelpoisuutensa tai hänelle myönnetään ero luottamustoimesta toimielimen hyväksymästä pätevästä syystä. Kirkkolaista puuttuvat säännökset, joilla voitaisiin puuttua luottamushenkilön asemaan, mikäli tämä on syyllistynyt virheelliseen menettelyyn luottamustoimessaan. Tilivelvollisista luottamushenkilöistä on erityissäännös, mutta tilivelvollisuus ei koske esimerkiksi kirkkovaltuutettua. Kirkkolaissa ei ole myöskään säännöstä menettelystä, jos luottamushenkilö on syyllistynyt luottamustoimen ulkopuolella rikokseen, jota on pidettävä sellaisena, että se voi estää luottamustoimen hoitamisen.

Tästä syystä kirkkohallitus esitti syksyllä 2004 kirkkolakia täydennettäväksi kuntalain 40 ja 41 §:ssä säädettyä vastaavalla tavalla (kirkkohallituksen esitys 12/2004). Säännökset koskevat luottamushenkilön virheellistä menettelyä luottamustoimessa ja rikollista menettelyä luottamustoimen ulkopuolella. Tuolloin ehdotetut säännökset oli sijoitettu kirkkolain 7 lukuun, mikä olisi merkinnyt sitä, että säännökset olisivat koskeneet ainoastaan seurakuntien ja seurakuntayhtymien luottamushenkilöitä. Esityksen kirkolliskokouskäsittelyssä katsottiin, että virheellistä menettelyä luottamustoimessa tai rikollista menettelyä luottamustoimen ulkopuolella koskevien säännösten tulisi ulottua kirkon hallinnon kaikille tasoille eli säännöksiä olisi voitava soveltaa myös hiippakuntahallinnon ja kirkon keskushallinnon luottamushenkilöihin. Kirkkohallituksen esitys raukesi tältä osin keväällä 2005, koska säännöksen ulottaminen koskemaan kaikkia kirkon ja seurakuntien hallinnon luottamushenkilöitä vaati pohdintaa toimivaltajaosta eri toimielinten välillä. Tuolloin ehdotettu hallinnollinen menettely vaati myös selkeyttämistä säännöstasolla. Kirkolliskokous esitti kuitenkin selkeän toiveen siitä, että asia otettaisiin kirkkohallituksessa uudelleen valmisteltavaksi.

Seurakuntavaalit

Mahdollisuus järjestää seurakuntavaalit kaksipäiväisenä poikkeaa yleisestä vaalilainsäädännöstä, mikä esimerkiksi vaalien tuloksen tiedottamisessa tulee säännöllisesti esiin. Tärkeänä on pidetty sitä, että vaalien tulos saataisiin kattavasti koko kirkon osalta mahdollisimman nopeasti tiedotusvälineille, minkä on arvioitu parantavan myös vaalien yleistä kiinnostavuutta. Myös ennakolta äänestämisen lisääntyminen on käytännössä tehnyt toisen varsinaisen vaalipäivän tarpeettomaksi. Kirkolliskokous hyväksyi 7 päivänä marraskuuta 2008 yleisvaliokunnan mietinnön 5/2008, jonka mukaan seurakuntavaaleissa tulisi siirtyä yksipäiväisiin vaaleihin.

Seurakuntavaalien ensimmäisen vaalipäivän sijoittuminen marraskuun toiseen sunnuntaihin merkitsee sitä, että vaalipäivä on joka neljäs vuosi samanaikaisesti isänpäivän kanssa. Porvoon hiippakuntavaltuuston on tehnyt toukokuussa 2007 aloitteen kirkkohallitukselle, jossa ehdotetaan seurakuntavaalien siirtämistä viikolla eteenpäin siten, että ne alkaisivat marraskuun kolmantena sunnuntaina. Myös Turun hiippakuntavaltuuston helmikuussa 2007 tekemässä aloitteessa on esitetty, että äänestyspäiväksi tulee valita joku muu päivä kuin isänpäivä. Vaalipäivän sijoittumisen isänpäiväksi on katsottu sekä vähentävän äänioikeutettujen intoa äänestää seurakuntavaaleissa että toisaalta pakottavan vaalitoimitsijoita työskentelemään kyseisenä päivänä. Toisaalta on myös todettu, että vaalipäivän sijoittuminen isänpäivään antaa seurakunnalle mahdollisuuden sijoittaa perheeseen kohdistuvaa toimintaa vaalipäivän yhteyteen, jolloin teematapahtumaan osallistujien on samalla luontevaa käydä äänestämässä.

Turun hiippakunnan hiippakuntavaltuusto teki kesäkuussa 2005 kirkkohallitukselle aloitteen koskien seurakuntajaotuksen muutostilanteita. Aloitteen mukaan uusien vaalien toimittamiseen tulisi saada lisää joustoa. Aloitteessa pidettiin nykyistä kirkkolain 8 luvun 5 §:n 2 momentin säännöstä liian joustamattomana, kun sen mukaan uuden seurakunnan perustamisen yhteydessä tulee aina toimittaa uudet vaalit. Säännös on kuitenkin siten tulkinnanvarainen, että käytännössä tilanteissa, joissa on perustettu lakkautettujen seurakuntien alueet käsittävä uusi seurakunta, on saatettu päättää, että uudet toimielimet valitaan edellisen vaalin tuloksen perusteella.

Kirkosta eronneen äänioikeus

Seurakuntavaaleissa vaaliluettelo laaditaan seurakunnan vaalivuoden 15 päivänä elokuuta olevien jäsenrekisteritietojen perusteella eli noin 2½ - 3 kuukautta ennen varsinaista vaalipäivää. Välittömässä kirkkoherranvaalissa sekä poikkeuksellisissa tai uudelleen järjestettävissä seurakuntavaaleissa vastaava määräpäivä on 70 päivää ennen varsinaista vaalipäivää. Kirkkoherralla on oikeus tehdä vaaliluettelon nähtävilläolon yhteydessä oikaisuvaatimus ja kirkollisvalitus seurakuntavaalin ja kirkkoherran välittömän vaalin vaaliluetteloa vastaan sillä perusteella, että joku on virheellisesti jätetty pois vaaliluettelosta tai merkitty siihen äänioikeutta vailla olevaksi tai äänioikeutetuksi. Oikaisuvaatimus tai kirkollisvalitus ei saa kuitenkaan perustua edellä mainittujen määräpäivien jälkeen tapahtuneisiin muutoksiin.

Tämä tarkoittaa sitä, että vaikka kirkkolain mukaan äänioikeus seurakuntavaalissa ja kirkkoherran välittömässä vaalissa on ainoastaan kirkon jäsenellä, on edellä mainitun määräpäivän jälkeen ennen varsinaista vaalipäivää kirkosta eronneella henkilöllä kuitenkin äänioikeus. Tältä osin kirkkolain säännösten voidaan katsoa olevan ristiriitaisia keskenään. Oikeuskäytännössä on katsottu, että lainvoimainen vaaliluettelo antaa oikeuden käyttää äänioikeutta, vaikka henkilöllä ei sitä säännösten perusteella olisi. Säännösten ristiriitaisuus korostui vuoden 2010 seurakuntavaalien yhteydessä, jolloin lokakuun aikana kirkosta erosi lähes 40 000 henkilöä. Säännökset eivät myöskään mahdollista määräpäivän jälkeen, mutta ennen varsinaista vaalipäivää kirkkoon liittyneiden merkitsemistä äänioikeutetuiksi kyseisissä vaaleissa.

Ongelmaan on kiinnittänyt huomiota myös Turun arkkihiippakunnan hiippakuntavaltuusto, joka helmikuussa 2007 on tehnyt aloitteen, jossa esitetään kirkon vaalijärjestyksen täydentämistä siten, että kirkosta eronnut henkilö voitaisiin poistaa vaaliluettelosta. Aloitteen mukaan menettely tulisi olla lähtökohtaisesti sama kuin vaaliluettelon laatimisen jälkeen kuolleiden henkilöiden osalta on määrätty.

Kirkolliskokousedustajien ja hiippakuntavaltuuston jäsenten vaalit

Kirkkolain 17 b luvun 4 §:n mukaan tuomiokapitulin jäsen ei ole vaalikelpoinen hiippakuntavaltuustoon. Tuomiokapitulin maallikkojäsen ei siten voi asettua ehdolle hiippakuntavaltuuston seuraavissa vaaleissa, koska hän ei ole vaalikelpoinen ehdokasasettelun aikana. Kirkkolain muutosta koskevissa valmisteluasiakirjoissa, jotka koskivat hiippakuntavaltuusto-organisaation perustamista, ei pohdita maallikkojäsenen vaalikelpoisuuteen liittyviä kysymyksiä. Käytännössä onkin saatettu säännöstä tulkittaessa pitää ratkaisevana sitä seikkaa, että tuomiokapitulin maallikkojäsen valitaan hiippakuntavaltuuston toimikauden ajaksi. Tällöin on katsottu, että maallikkojäsen on vaalikelpoinen, koska hänen toimikautensa on joka tapauksessa päättymässä, jollei uusi hiippakuntavaltuusto valitse häntä tuomiokapitulin maallikkojäseneksi toiselle toimikaudelle. Toisaalta ei liene myöskään tarkoitettu, että tuomiokapitulin maallikkojäsen ei voisi halutessaan asettua ehdolle hiippakuntavaltuustovaaleissa. Säännösten epäselvyys on aiheuttanut sen, että säännöstä on tulkittu hiippakuntakohtaisesti.

Kirkkolain 20 luvun 5 §:n mukaan kirkolliskokouksen maallikkoedustajien vaalissa ja siten myös hiippakuntavaltuuston maallikkojäsenten vaalissa äänioikeus on kirkkovaltuustojen tai seurakuntaneuvostojen ja yhteisten kirkkovaltuustojen maallikkojäsenillä. Jäsenen ollessa estynyt äänioikeus on varajäsenellä. Maallikkovalitsijoilla ei siten ole ennakkoäänestysmahdollisuutta tai oikeutta äänestää kirjeitse kuten pappisedustajien tai -jäsenten vaalissa on mahdollista. Tämä on koettu epäkohdaksi muun muassa silloin, kun varajäsentä ei ole lainkaan olemassa tai tätä ei ehditä kutsua vaalikokoukseen. Joissakin tilanteissa myös varajäsenellä on saattanut olla vaalipäivänä este. Lisäksi on katsottu, että säädetylle sijaisjärjestelylle ongelmallista on myös se, että se nostaa vaaleissa varajäseniksi valitut ehdokkaat päättäjiksi. He eivät välttämättä ole yhtä hyvin selvillä ajankohtaisista asioista kuin toimielinten varsinaiset jäsenet.

Edustuksellisen demokratian mahdollisimman hyvä toteutuminen on pyritty varmistamaan kirkkolain 20 luvun 5 §:n 2 momentissa säädetyn painotetun äänimäärän avulla. Vaalien tulosta määrättäessä suhteutetaan ehdokkaille kussakin seurakunnassa annettujen äänten määrä toisaalta seurakunnan väkilukuun sekä toisaalta sen kirkkovaltuuston jäsenmäärään tai sen seurakuntaneuvoston jäsenten ja seurakunnasta valittujen yhteisen kirkkovaltuuston jäsenten yhteenlaskettuun määrään. Kunkin seurakunnan äänivaltaisilla on yhteensä neljä ääntä ja lisäksi yksi ääni kutakin seurakunnan väkiluvun täyttä tuhatta kohti. Tämä äänimäärä jaetaan kussakin seurakunnassa äänivaltaisten kesken kolmen desimaalin tarkkuudella. Pääperiaatteena painotettuja äänimääriä laskettaessa on ollut, ettei seurakunnassa äänestävien yhteisestä äänimäärästä jäisi mitään käyttämättä. Periaate ei kuitenkaan toteudu tapauksissa, joissa jäseniä on poissa kokouksesta ja varajäseniä ei ole käytettävissä, jolloin lain tarkoituksen ei voida katsoa toteutuvan tyydyttävällä tavalla.

Muutoksenhaku vaalien tuloksen vahvistamista koskevaan päätökseen

Kirkkolain 24 luvun säännösten mukaan seurakunnan ja hiippakunnan vaalilautakunnan päätöksestä voi tehdä kirkollisvalituksen. Tämän lisäksi luvussa on säädetty oikaisuvaatimus- ja valitusoikeudesta seurakuntavaalien ja kirkkoherran välittömien vaalien vaaliluettelosta sekä vaalituloksen oikaisemisesta. Sen sijaan selkeä säännös siitä, kenellä on valitusoikeus vaalin tuloksen vahvistamista koskevasta päätöksestä, puuttuu. Seurakuntavaaleissa ja kirkkoherran välittömissä vaaleissa voidaan soveltaa mainitun luvun 6 §:n 1 momenttia. Säännökset jättävät kuitenkin epäselväksi sen, kenellä on valitusoikeus kirkolliskokousedustajien, hiippakuntavaltuuston jäsenten tai piispan vaalissa.

Ennen vuoden 2004 alussa voimaan tullutta kirkkolain muutosta (laki kirkkolain muuttamisesta 1274/2003) säädettiin 24 luvun 5 §:ssä vaaleista valittamisesta. Säännöksen mukaan papinvaalista ja seurakuntavaalista sekä seurakunnan tai seurakuntayhtymän viranomaisen toimittamasta luottamushenkilön tai viranhaltijan vaalista sai jokainen valittaa sillä perusteella, että päätös loukkaisi hänen oikeuttaan ja seurakunnan jäsen myös yleisillä lain valitusperusteilla. Samoilla perusteilla sai ehdokkaaksi asetettu tai vaalissa äänioikeutettu valittaa kirkolliskokousedustajien vaalissa. Vastaava säännös puuttuu voimassa olevasta laista, jolloin voidaan todeta lain olevan tältä osin puutteellinen. Myös säännökset siitä, miten vaalin tulos annetaan tiedoksi ja milloin tiedoksiannon katsotaan tapahtuneen, ovat kirkkolaissa puutteelliset.

Pappien äänioikeus

Kirkon viran edustajina papeilla on omat kiintiönsä kirkollisissa toimielimissä kuten hiippakuntavaltuustossa ja kirkolliskokouksessa. Näitä toimielimiä koskevissa vaaleissa papeilla on oikeus äänestää ehdokkaiksi asetettuja pappeja. Piispan vaalissa maallikkovalitsijoiden määrä on yhtä suuri kuin valitsijoina toimivien pappien ja lehtorien yhteismäärä. Voimassa olevassa laissa pappien äänioikeutta on kuitenkin rajoitettu erityisesti iän perusteella, jolloin eroamisikää eli 68 vuotta vanhemmat eivät saa äänestää mainituissa vaaleissa. Lisäksi seurakunnan, seurakuntayhtymän, tuomiokapitulin tai kirkkohallituksen virasta eronneiden äänioikeus päättyy neljän vuoden kuluttua virkasuhteen päättymisestä lukien.

Papiston äänestysoikeutta rajoittava säännös tuli voimaan nykyisen kirkkolain myötä. Muutosta perusteltiin sillä, että eläkkeellä olevien tai virasta tai tehtävästä muutoin eronneiden osuus koko papistosta oli keskimäärin 25 % kaikista hiippakuntaan kuuluvista papeista. Kyseisellä pappisryhmällä oli joissakin hiippakunnissa niin suuri osuus äänistä, että sen oikeutusta epäiltiin. Säännös on aiheuttanut ongelmia muun muassa kirkolliskokousedustajien vaaleissa tilanteissa, joissa papilla ei enää ole äänioikeutta iän perusteella, mutta hän ei ole ollut myöskään maallikkona äänioikeutta, vaikka hän on ollut kirkkovaltuuston tai seurakuntaneuvoston jäsen. Lisäksi voidaan katsoa, että kyseisen pappisryhmän määrällinen osuus kaikista äänioikeutetuista ei muodosta sellaista perustetta, jolla voitaisiin poiketa perustuslain 6 §:n mukaisesta syrjintäkiellosta.

**2 Esityksen tavoitteet ja keskeiset ehdotukset**

Esityksen tavoitteena on koota vaaleja koskevat säännökset yhteen kirkkolain lukuun samalla, kun on pyritty korjaamaan vaalisäännöksiin liittyviä puutteista. Esityksen tavoitteena on myös selkeyttää vaaleja koskevia säännöksiä ja samalla yhtenäistää niitä entistä enemmän yleisen vaalilainsäädännön kanssa, jolloin säännösten soveltaminen helpottuisi. Samalla tavoitteena on pannan täytäntöön kirkolliskokouksen toimeksiannot vaaleja koskevien säännösten kehittämiseksi.

Esityksessä ehdotetaan, että seurakuntavaaleja, kirkkoherran välitöntä vaalia, hiippakuntavaltuuston jäsenten ja kirkolliskokousedustajien vaaleja sekä piispan, tuomiokapitulin pappisasessorin ja lääninrovastien vaaleja koskevat säännökset kootaan yhteen uuteen 23 lukuun. Esityksessä on otettu huomioon kirkkohallituksen keväällä 2012 hyväksymä kodifiointityöryhmän kannanotto kirkkolain ja kirkkojärjestyksen rajapinnoista, jolloin osa nykyistä kirkkolain säännöksistä ehdotetaan siirrettäväksi joko kirkkojärjestykseen tai kirkon vaalijärjestykseen. Kirkkolaissa säädettäisiin äänioikeudesta ja sen rajoittamisesta eri vaaleissa, äänioikeutettujen luettelon laadinnasta seurakuntavaaleissa ja kirkkoherran välittömissä vaaleissa sekä järjestyksestä äänestyspaikoilla. Lisäksi 23 luvun alkuun ehdotetaan otettavaksi kootusti kirkollista luottamushenkilöä ja hänen asemaansa koskevat säännökset. Vaaleihin liittyvästä oikeusturvasta säädettäisiin kirkkolain 24 luvussa.

Kirkkojärjestykseen ehdotetaan muun muassa siirrettäväksi kirkkolaista ne säännökset, jotka koskevat viran täyttömenettelyä vaalin yhteydessä ja joiden ei katsota edellyttävän lain tasoista sääntelyä. Kirkkolaista ehdotetaan siten siirrettäväksi kirkkojärjestyksen piispan viran täyttömenettelyä koskevia säännöksiä.

Esityksessä ehdotetaan lisäksi uutta kirkon vaalijärjestystä. Vaalijärjestyksessä säädettäisiin lakia täydentävästi valitsijayhdistyksistä, ehdokasasettelusta, äänioikeutettujen luettelon laatimisesta, vaalien toimittamisesta ja vaalin tuloksen laskemisesta seurakuntavaaleissa, kirkkoherran välittömässä vaalissa hiippakuntavaltuuston jäsenten ja kirkolliskokousedustajien vaaleissa sekä piispan vaalissa, pappisasessorin ja lääninrovastin vaalissa. Samoin kirkkojärjestyksessä säädettäisiin vaalien ajankohdista, äänioikeuden käyttämisestä piispan vaalissa tilanteissa, joissa henkilöllä olisi äänioikeus useammalla perusteella, sekä vaalilautakunnan ja keskusvaalitoimikunnan tehtävistä.

Esityksessä on myös pyritty kiinnittämään huomiota säännösten selkeyteen, termien samankaltaisuuteen ja muutoinkin säädöskieleen.

Kirkon ja seurakunnan luottamushenkilön   
virheellinen menettely

Kirkkolain 23 lukuun ehdotetaan otettavaksi uutena säännöksenä säännös luottamushenkilön pidättämisestä ja erottamisesta luottamustoimesta. Säännös koskisi kaikkia kirkon ja seurakuntien luottamushenkilöitä ja se vastaisi sisällöltään kuntalain 40 ja 41 §:ää. Ehdotuksen mukaan luottamushenkilön toimintaan voitaisiin puuttua silloin, kun luottamushenkilö on syyllistynyt virheelliseen menettelyyn joko luottamustointa hoitaessaan tai sen ulkopuolella.

Mahdollisuus puuttua luottamushenkilön tapaan hoitaa luottamustointaan syntyisi silloin, kun hänen voidaan epäillä syyllistyneen toimessaan virkarikokseen tai menetelleen siinä velvollisuuksiensa vastaisesti. Lisäksi jos kyseessä olisi ilmeinen virkarikos, viranomaiselle itselleen syntyisi myös velvollisuus ilmoittaa asia esitutkintaviranomaiselle. Luottamushenkilön menettelyn tutkinnan tai oikeudenkäynnin ajaksi hänet voitaisiin myös pidättää luottamustoimestaan. Samoin luottamushenkilö voitaisiin pidättää oikeudenkäynnin ajaksi luottamustoimesta tilanteissa, joissa hänet on asetettu syytteeseen rikoksesta, jonka laatu ja tekotapa osoittaisivat, ettei hän voi toimia luottamustoimessaan toimen edellyttämällä tavalla. Jos luottamushenkilö tuomitaan lainvoimaisella päätöksellä vankeuteen vähintään kuudeksi kuukaudeksi, hänet voitaisiin myös erottaa luottamustoimesta. Luottamustoimesta pidättämisestä tai erottamisesta päättäisi se toimielin, joka on valinnut luottamushenkilön. Seurakuntavaaleilla, hiippakuntavaltuuston jäsenten tai kirkolliskokousedustajien vaaleilla valitun luottamushenkilön osalta päätöksen tekisi kuitenkin asianomainen toimielin.

Valmistelun pohjana osittain olleesta Kodifiointitoimikunnan mietinnöstä (Suomen ev.lut. kirkon keskushallinto, Sarja C 2009:2) annetuissa lausunnoissa luottamushenkilön virheellistä menettelyä koskevia uusia säännöksiä pidettiin perusteltuina.

Seurakuntavaalit

Kirkolliskokous 7. päivänä marraskuuta 2008 tekemän päätöksen johdosta ehdotetaan, että seurakuntavaalit olisivat jatkossa kaikissa seurakunnissa yksipäiväiset. Jotta varsinaisena vaalipäivänä turvattaisiin äänioikeutetuille riittävä aika äänestämiseen, ehdotetaan myös, että vaalit alkaisivat valtiollisten ja kunnallisvaalien tavoin vaalipäivänä kello 9 ja päättyisivät kello 20. Vaaleissa olisi mahdollisuus äänestää myös ennakkoon.

Voimassa olevan kirkon vaalijärjestyksen 2 luvun 51 §:n mukaan seurakuntavaalit alkavat sunnuntaina jumalanpalveluksen jälkeen. Kodifiointitoimikunnan mietinnöstä saaduissa palautteissa kritisoitiin ehdotusta vaalien alkamisesta kello 9, jolloin vaalia ei voitaisi enää perinteiseen tapaan aloittaa sunnuntaina jumalanpalveluksen jälkeen. Vaalien muuttuessa yksipäiväiseksi näin ei kuitenkaan voida enää menetellä, sillä muutoin ei kyetä riittävällä tavalla turvaamaan seurakunnan äänioikeutettujen jäsenten osallistumisoikeutta. Äänestysaika varsinaisena vaalipäivänä jäisi varsinkin suurissa seurakunnissa liian lyhyeksi. Seurakuntaliitosten myötä jumalanpalvelusajat saattavat myös vaihdella. Tästä syystä seurakunnan kirkko ei enää olisi pakollinen äänestyspaikka, vaan vaalilautakunta määräisi äänestyspaikat ja vaalihuoneistot. Siten seurakunnan kirkko olisi edelleen mahdollista valita äänestyspaikaksi, mutta tämä edellyttäisi esimerkiksi jumalanpalveluksen aikaistamista. Seurakunta voitaisiin jakaa myös äänestysalueisiin, jolloin vaalit voitaisiin toimittaa useassa paikassa samanaikaisesti.

Aiemmin äänestysalueisiin jaon käytännön esteenä on usein ollut se, että alueellisten vaaliluetteloiden (myöhemmin *äänioikeutettujen luetteloiden*) laatiminen sekä äänestysalueesta ilmoittaminen on edellyttänyt palvelun hankkimista osittain ulkopuoliselta toimijalta. Kirkon yhteinen jäsentietojärjestelmä on otettu tuotantokäyttöön vuonna 2012. Jäsentietojärjestelmää on tarkoitus kehittää siten, että vuoden 2014 seurakuntavaaleissa äänioikeutettujen luettelot voitaisiin seurakunnassa laatia äänestysalueittain. Kun äänestäminen toimitetaan aluepohjaisesti, on lisäksi välttämätöntä, että jokaiselle äänioikeutetulle toimitettaisiin ennen vaalia ilmoitus siitä, missä hänellä on mahdollisuus äänestää. Tämän vuoksi kirkon vaalijärjestykseen ehdotetaan säännöstä ilmoituskortista. Ilmoituskortissa tulisi olla äänioikeutetun nimi ja ositetietojen lisäksi muun muassa tiedot hänen äänestysalueestaan ja äänestyspaikastaan vaalipäivänä sekä ohjeet ilmoituskortin käyttämisestä ja menettelystä äänestettäessä. Ilmoituskortti tulisi laatia myös siten, että sitä voidaan käyttää tarvittaessa lähetekirjeenä sekä ennakkoäänestyksessä. Tavoitteena on, että myös ilmoituskortti voitaisiin saada jäsentietojärjestelmästä.

Seurakuntavaalien siirtäminen pois nykyiseltä paikaltaan marraskuun toisesta sunnuntaista on aiemmin ollut esillä kirkolliskokouksessa, mutta siitä tehdyt aloitteet on hylätty. Vaaliviestintätyöryhmän 15 päivänä tammikuuta 2007 antamassa raportissa (Sarja C 2007:5) on todettu, että äänestyspäivä voi edelleen olla isänpäivä, sillä se jää mainonnassa hyvin mieleen. Raportissa todetaan (s. 23), että ”isänpäivän tiimoilta kannattaa järjestää sellaista koko perheen ohjelmaa, että lapset kiskovat vanhempansa kirkolle. Siellä vaalitoimikunnan sisäänheittäjä vetää aikuiset äänestämään. Isänpäivä on loistava mahdollisuus, jota ei saa hukata.” Vaalien siirtäminen viikkoa aikaisemmaksi merkitsisi sitä, että vaalit siirtyisivät samaan viikonloppuun Pyhäinpäivän kanssa. Tätä ei olisi vaalien kannalta pidettävänä suotavana. Sen sijaan aikataulullisesti vaalien siirtäminen viikolla eteenpäin olisi sinänsä mahdollista, mutta esimerkiksi vuonna 2010 pidetyissä seurakuntavaaleissa se olisi merkinnyt sitä, että muutoksenhakuaika vaaleista olisi sijoittunut pääosin adventinaikaan ja valitusaika olisi päättynyt joulupäivien jälkeen. Vaalipäivän siirtämisestä aiheutuisi joitakin muutoksia myös vaalipäivää edeltävien toimenpiteiden aikoihin. Siten on katsottava, että vaalin sijoittumista marraskuun toiseen sunnuntaihin ole syytä muuttaa.

Seurakuntajaotuksen muutoksiin liittyvään poikkeuksellisia seurakuntavaaleja koskevaa säännöstä ehdotetaan muutettavaksi siten, että laajennetun tai uuden seurakunnan toimielimet muodostettaisiin pääsääntöisesti edellisten vaalien tuloksen perusteella. Kirkon vaalijärjestyksessä määriteltäisiin, miten toimielimet muodostettaisiin. Ylimääräiset vaalit tulisi kuitenkin toimittaa tilanteissa, joissa toimielimiä olisi mahdotonta muodostaa edellisten vaalien perustella tai jokin seurakuntajaotuksen muutoksen kohteena olevista seurakunnista vaatisi vaalien toimittamista. Tällöinkin kirkkohallituksella olisi mahdollisuus määrätä, ettei ylimääräisiä vaaleja toimiteta, jos esimerkiksi seurakuntajaotuksen muutos olisi vähäinen tai toimielimen tuleva toimikausi ennen seuraavia säännönmukaisia vaaleja jäisi lyhyeksi.

Kirkosta eronneen äänioikeus

Esityksen mukaan äänioikeus seurakuntavaaleissa ja kirkkoherran välittömissä vaaleissa olisi vain kirkon jäsenillä. Jotta mahdolliset ristiriitatilanteet kirkkolain säännöksen ja lainvoimaisen äänioikeutettujen luettelon välillä poistuisivat, ehdotetaan kirkkolakiin selkeää säännöstä siitä, milloin kyseisten vaalien äänioikeutettujen luettelot tulevat lainvoimaisiksi. Ehdotuksen mukaan luettelo tulisi lainvoimaiseksi seurakuntavaaleissa ennakkoäänestysviikkoa edeltävänä perjantaina kello 16. Kirkkoherranvaalissa äänioikeutettujen luettelo tulisi lainvoimaiseksi viimeistä vaalinäytepäivää edeltävänä perjantaina kello 16. Kummassakin vaalissa äänioikeutettujen luettelo olisi siten lainvoimainen 16 päivää ennen vaaleja.

Ennen säädettyä ajankohtaa vaalilautakunta voisi korjata äänioikeutettujen luetteloa itseoikaisulla. Vaalilautakunta voisi eräissä tapauksissa viran puolesta itseoikaisuna lisätä henkilön äänioikeutettujen luetteloon, merkitä hänet luettelossa äänioikeutta vailla olevaksi tai korjata luettelossa olevia häntä koskevia virheellisiä tietoja. Oikaisut äänioikeutettujen luetteloon tulisi tehdä vaalilautakunnan toimesta viimeistään ennakkoäänestyksen alkamista edeltävänä perjantaina ennen kello 16 eli ennen äänioikeutetun luettelon lainvoimaiseksi tuloa. Laissa säädettäisiin myös muutoksenhakumahdollisuudesta vaalilautakunnan tekemään itseoikaisuun ja kyseisten päätösten tiedoksiannosta.

Samalla poistettaisiin voimassa olevan lain 24 luvun 7 §:n 1 momentissa kirkkoherralle säädetty oikaisuvaatimus ja valitusoikeus seurakuntavaalin ja kirkkoherran välittömän vaalin vaaliluettelosta tarpeettomana. Kirkkoherra on asemansa perusteella vaalilautakunnan jäsen, joten tiedot jäsentietojen muutoksista kulkevat hänen kauttaan vaalilautakuntaan ilman, että hänen tarvitsee tehdä erillistä oikaisuvaatimusta. Lisäksi oikaisuvaatimusoikeus rajoitettaisiin vain henkilöön, joka katsoo, että hänet on oikeudettomasti jätetty pois äänioikeutettujen luettelosta tai että häntä koskeva tieto on siinä virheellinen. Oikaisuvaatimusmahdollisuutta on samalla tavalla rajoitettu sekä vaalilaissa että saamelaiskäräjistä annetussa lain (974/1995) vaalisäännöksissä.

Sen jälkeen, kun äänioikeutettujen luetteloon on tehty oikaisuvaatimuksista tai vaalilautakunnan tekemistä itseoikaisuista johtuvat muutokset, luettelo tulisi automaattisesti lainvoimaiseksi säädettynä ajankohtana. Lainvoimaisessa äänioikeutettujen luettelossa oleviin tietoihin ei voisi enää tehdä muutoksia. Siten myös kirkon vaalijärjestyksen nykyinen 2 luvun 49 §:ssä oleva säännös siitä, että ennakkoääni jätetään huomioimatta, jos sen antaja on kuollut, ehdotetaan kumottavaksi. Yleinen vaalilainsäädäntö ei tunne kyseistä menettelyä. Äänioikeutettujen luettelon laatimisen jälkeen kuollut äänioikeutettu poistetaan luettelosta itseoikaisulla. Luetteloa pidettäisiin lainvoimaisena sen estämättä, että hallinto-oikeudessa olisi vireillä äänioikeutta koskevia valituksia. Henkilö voisi kuitenkin vielä saada äänioikeuden valitukseen annettavalla päätöksellä, jonka hänen tulisi näyttää äänestettäessä vaaliviranomaisille. Nyt ehdotetut säännökset pohjautuvat vaalilain 3 luvun säännöksiin.

Kirkkolain 25 lukuun ehdotetaan myös uutta säännöstä koskien äänioikeutettujen luettelon julkisuutta. Henkilötietolain (523/1999) mukaan henkilön uskonnollista vakaumusta koskevat tiedot ovat arkaluontoisia tietoja, joita saa rekisteröidä, luovuttaa tai muutoin käsitellä vain laissa säädetyissä erityistilanteissa.

Kirkolliskokousedustajien ja hiippakuntavaltuuston jäsenten vaalit

Esityksen mukaan luottamushenkilöistä ja heidän vaalikelpoisuudestaan kuten myös vaalikelpoisuuden rajoituksista säädettäisiin kootusti ehdotetun uuden kirkkolain 23 luvun 1–3 §:ssä. Vaalikelpoisuus seurakunnan ja seurakuntayhtymän luottamustehtäviin säilyisi entisellään. Sen sijaan hiippakunnan ja kirkon keskushallinnon luottamustoimen vaalikelpoisuuteen ehdotetaan palvelusuhteeseen liittyviä rajoituksia. Siten tuomiokapitulin palveluksessa oleva henkilö tai virkansa perusteella tuomiokapitulin jäsenenä oleva henkilö ei olisi vaalikelpoinen tuomiokapitulin luottamushenkilöksi tai hiippakuntavaltuuston jäseneksi. Vaalikelpoisuuden rajoitus koskisi siten kaikkia muita tuomiokapitulin jäseniä paitsi sen maallikkojäsentä. Samalla ehdotetaan nykyinen kirkkolain 17 b luvun 4 kumottavaksi.

Kirkkohallitus valmistelee esityksen ja kirkolliskokous päättää hiippakuntien ja kirkon keskushallinnon määrärahoista. Lisäksi kirkkohallitus ja tuomiokapitulit osaltaan ovat vastuussa kirkolliskokouksen päätösten täytäntöönpanosta. Näistä syistä, ei ole myöskään suotavaa, että joko tuomiokapituliin tai kirkkohallitukseen palvelussuhteessa oleva henkilö voisi toimia kirkkohallituksen täysistunnon luottamushenkilönä tai kirkolliskokousedustajana. Myös tältä osin esityksessä ehdotetaan uutta vaalikelpoisuuden rajoitusta.

Kirkolliskokouksen 7. päivänä toukokuuta 2009 tekemän päätöksen mukaisesti ehdotetaan maallikkovalitsijoille mahdollisuutta äänestää ennakkoon hiippakuntavaltuuston jäsenten ja kirkolliskokousedustajien vaalissa. Kirkolliskokouksen päätöksessä ei otettu kantaa siihen, miten ennakkoäänestysmahdollisuus tulisi järjestää. Papeilla on ollut mahdollista äänestää pappisjäsenten ja pappisedustajien vaaleissa ennakkoon kirjeitse. Tämä on ollut perusteltua sen vuoksi, että äänestämistä on pidetty eräällä tavalla papin virkavelvollisuutena ja varsinainen äänestäminen tapahtuu rovastikunnittain järjestettävissä pappeinkokouksissa. Hiippakunnan ulkopuolella asuva pappi äänestää tuomiorovastikunnan pappeinkokouksessa. Siten matka äänestyspaikalle saattaa olla hyvinkin pitkä, varsinkin niillä äänioikeutetuilla, jotka eivät asu hiippakunnan alueella. Tämä puoltaa postitse tapahtuvaa äänestämistä.

Maallikkojäsenten ja maallikkoedustajien vaali järjestetään seurakunnittain. Ennakkoäänten antaminen kirjeitse saattaisi johtaa siihen, että kaikki äänet eivät ehtisi saapua ajoissa vaalikokoukseen. Tästä syystä ja koska välimatkat seurakuntien sisällä ovat rovastikuntatasoa lyhyempiä, ehdotetaan, että maallikkovalitsijoilla olisi mahdollisuus äänestää hiippakuntavaltuuston jäsenten ja kirkolliskokousedustajien vaaleissa ennakkoon vaalipäivää edeltävän viikon keskiviikkona ja torstaina asianomaisen seurakunnan toimitiloissa noudattaen soveltuvin osin, mitä ennakkoäänestyksestä seurakuntavaalien osalta määrätään. Työssäkäyvien äänioikeutettujen huomioimiseksi toisena ennakkoäänestyspäivistä äänestysaika olisi kello 15–19 välillä. Lisäksi ehdotetaan nykyinen kirkkolain 20 luvun 5 §:ssä oleva säännös varajäsenen äänestysoikeudesta varsinaisen jäsenen ollessa estynyt kumottavaksi. Samalla esitetään, että varsinainen vaalipäivä siirrettäisiin maanantaista tiistaille. Monessa kunnassa kunnalliset toimielimet kokoontuvat maanantaisin, mikä on aiheuttanut maallikkovalitsijoille hankaluuksia saapua vaalikokoukseen.

Maallikkojen äänioikeutta koskevaan säännökseen liittyy myös Tampereen hiippakuntavaltuuston kesäkuussa 2008 tekemä aloite, jossa ennakkoäänestysmahdollisuuden lisäksi esitetään, että säännöstä muutettaisiin siten, että äänioikeutetun varajäseneksi tulisi voida kutsua yhteisen kirkkovaltuuston varajäsen silloin, kun seurakuntaneuvoston varajäseniä ei ole. Ennen vuotta 1999 toteutettua lainmuutosta säädettiin, että jos sama henkilö on jäsenenä sekä seurakuntaneuvostossa että yhteisessä kirkkovaltuustossa, varajäsen tuli yhteisestä kirkkovaltuustosta. Lailla 1164/1999 kirkkolain 20 luvun 5 §:n 1 momentti muutettiin nykyiseen muotoon. Muutos pohjautui siihen havaintoon, että varajäseniä on helpompi saada seurakuntaneuvostosta. Vaaleista saatu kokemus on osoittanut tämän havainnon oikeaksi.

Muutoksenhaku vaalien tuloksen vahvistamista koskevaan päätökseen

Kirkkolain 24 lukuun ehdotetaan uutta 7 a §:ää, jossa säädettäisiin valitusoikeudesta vaalin tuloksen vahvistamista koskevaan päätökseen. Säännöksen pohjana on käytetty vaalilain 100 ja 101 §:ää. Säännös koksisi kaikkia vaaleja, joissa vaalitulos vahvistetaan. Siten se ei koskisi toimielimen suorittamaa luottamushenkilön tai viranhaltijan vaalia. Näissä vaaleissa oikaisuvaatimus- ja valitusoikeus määräytyisi kirkkolain 24 luvun 6 §:n nojalla.

Vaalin tuloksen vahvistamista koskevaan päätökseen voisi hakea muutosta kirkollisvalituksella. Valitusoikeus olisi asianosaisella sekä jokaisella vaaleissa ehdokkaana olleella henkilöllä ja valitsijayhdistyksellä, jos tehty päätös olisi lainvastainen. Vaaleissa kaikilla ehdokasasettelun kautta mukana olleilla voidaan katsoa olevan yleinen intressi vaatia vaaleissa meneteltävän lainmukaisesti.

Lisäksi vaalin tulosta koskevasta päätöksestä saisi valittaa sillä perusteella, että vaalit on toimitettu virheellisessä järjestyksessä ja että se on saattanut vaikuttaa vaalien tulokseen, myös jokainen vaaleissa äänioikeutettu henkilö ja seurakuntavaaleissa sekä kirkkoherran välittömässä vaalissa lisäksi seurakunnan jäsen.

Kirkkolain 24 lukuun esitetään uutta 11 a §:ää, jossa säädettäisiin tiedoksiannon ajankohdasta vaalin tuloksen vahvistamista koskevasta päätöksestä. Vaalituloksen oikaisemista koskevaan kirkkolain 24 luvun 15 §:ään ei ehdoteta sisällöllistä muutosta.

Pappien äänioikeus

Pappisvirkaan perustuvaa äänioikeutta hiippakunnallisissa vaaleissa koskevat säännökset ehdotetaan siirrettäväksi kirkkolain 5 luvusta sekä 17 b (hiippakuntavaltuuston pappisjäsenten vaali), 18 (piispan vaali), 19 (tuomiokapitulin pappisasessorin vaalia ja lääninrovastin vaali) ja 20 (kirkolliskokousedustajien pappisedustajien vaali) luvuista ehdotettuun uuteen 23 lukuun. Esityksessä ehdotetaan lisäksi luovuttavaksi papiston virkasuhteeseen ja ikään perustuvista äänioikeusrajoituksista edellä mainituissa vaaleissa, joissa äänioikeus perustuu pappisvirkaan.

Papiston äänioikeustilanne ilmenee seuraavasta taulukosta:

*Papit ja äänoikeus 30.6.2012 hiippakunnittain*

|  |  |  |  |  |  |
| --- | --- | --- | --- | --- | --- |
|  | Pappeja | Ei äänioikeutta | Ei äänioikeutta iän perusteella | Äänioikeus | Äänioikeutetut % kaikista |
| Turku | 594 | 152 | 135 | 442 | 74,4 |
| Tampere | 678 | 189 | 132 | 489 | 72,1 |
| Oulu | 511 | 123 | 90 | 388 | 75,9 |
| Mikkeli | 452 | 128 | 100 | 333 | 73,7 |
| Porvoo | 323 | 100 | 20 | 223 | 69 |
| Kuopio | 478 | 133 | 133 | 345 | 72,2 |
| Lapua | 436 | 95 | 83 | 341 | 78,2 |
| Helsinki | 860 | 252 | 192 | 608 | 70,7 |
| Espoo | 451 | 95 | 67 | 356 | 78,9 |
| Yhteensä | 4783 | 1267 | 952 | 3525 | 73,7 |

Mainittujen rajoitusten poistaminen lisäisi äänioikeutettujen pappien määrää hiippakuntavaltuuston jäsenten ja kirkolliskokousedustajien vaaleissa sekä piispan, pappisasessorin ja lääninrovastin vaaleissa. Muutoksen voidaan arvioida lisäävän äänioikeutettujen pappien määrää hiippakunnissa noin 20–30 prosentilla, määrän vaihdellessa hiippakunnittain. Tilaston mukaan eniten äänioikeutta vailla olevia pappeja on Porvoon ja Helsingin hiippakunnissa, joissa muutos tulisi siten vaikuttamaan eniten. Kun maallikkovalitsijoiden määrä piispan vaalissa määräytyisi hiippakunnassa äänioikeutettujen pappien ja lehtorien lukumäärän perusteella, ikään ja virkasuhteen päättymiseen liittyvien äänioikeusrajoitusten poistaminen kasvattaa samalla maallikkoäänestäjien määrää.

Kirkkolain kodifiointitoimikunnan mietinnöstä saadussa palautteessa suhtauduttiin ristiriitaisesti ehdotukseen ikään perustuvan papiston äänioikeutta rajoittavan säännöksen poistamisesta. Lausunnoissa rajoitussäännöksen säilyttämisen puolesta tuotiin esille samoja näkökohtia, joilla säännöstä alun perin perusteltiin. Ottaen esimerkiksi huomioon, että piispallinen kaitsentavalta kohdistuu koko hiippakunnan papistoon ikään riippumatta sekä että kirkolliskokouksella on toimivalta päättää koko papistoon kohdistuvista säännösmuutoksista, ei ole riittävää perustetta poiketa perustuslain 6 §:ssä säädetystä syrjintäkiellosta.

Esitykseen sisältyy myös ehdotus piispan vaalien valitsijayhdistysten perustajajäsenten määrän nostamisesta kymmenestä 30 jäseneen. Aiempien piispan vaalien perusteella voidaan todeta, että vaaleissa äänioikeutettuja on ollut noin 500–1 200 henkilöä. Mikäli valitsijayhdistyksen koko säilytetään 10 äänioikeutetussa saattaa tämä tarkoittaa, että alle prosentti äänioikeutetuista voisi ehdottaa vaaleihin omaa ehdokastaan. Piispan vaalissa on kuitenkin kyse hiippakunnan johtajan valinnasta, mistä syystä on perusteltua, että ehdokkaalta voidaan edellyttää nykyistä laajempaa kannatuspohjaa.

Kodifiointitoimikunnan mietinnöstä annetuissa lausunnoissa valitsijayhdistyksen nykyistä kokoa pidettiin liian pienenä. Useimmissa lausunnoissa katsottiin, että perustajäsenten määrää tulisi kasvattaa 20 jäseneen. Joissakin lausunnoissa katsottiin myös, että jäsenten määrä tulisi suhtauttaa äänioikeutettujen määrään. Pääsääntöisesti kuitenkin katsottiin, että jäsenten määrästä olisi syytä määrätä yksiselitteisesti säädöstasolla. Kun äänoikeutettujen pappien määrä kasvaa äänioikeusrajoitusten poistumisen myötä, myös maallikkovalitsijoita voidaan valita entistä enemmän. Tältä pohjalta on perusteltua, että perustajajäseniä tulisi valitsijayhdistyksessä olla 30. Tämä tarkoittaisi hiippakunnasta riippuen noin 4,5–2 % äänioikeutetuista.

**3 Esityksen vaikutukset**

**3.1 Taloudelliset vaikutukset**

Esityksellä ei arvioida olevan huomattavia taloudellisia vaikutuksia. Kirkon yhteisen jäsentietojärjestelmän muutokset, joilla mahdollistetaan äänestysalueisiin jakautuminen ja ilmoituskorttien tulostaminen tietojärjestelmästä, on otettu huomioon jo talousarviovuoden 2013 investointimenoissa.

Ilmoituskorttien käyttöönotto kasvattaa jonkin verran seurakuntavaalin ja kirkkoherran välittömän vaalin kustannuksia. Kuitenkin jo vuonna 2010 toimitetuissa seurakuntavaaleissa yhtenä vaaliviestinnän elementtinä oli vaalikirje, jonka seurakunta saattoi halutessaan lähettää äänioikeutetuille seurakunnan jäsenille. Lisäksi ilmoituskortti, joka toimii samalla lähetekirjeenä ennakkoäänestyksen yhteydessä, helpottaa ennakkoäänestyksen toimittamista.

**3.2 Vaikutukset viranomaisten toimintaan**

Seurakuntavaaleissa ja kirkkoherran välittömässä vaalissa on selkeytetty seurakunnan eri toimielinten välistä päätösvaltaa siten, että päätösvaltaa on keskitetty yhä enenevässä määrin seurakunnan vaalilautakunnalle. Vaalilautakunta toimii siten seurakuntatasolla selkeästi vaalien toimittamisesta vastuussa olevana vaaliviranomaisena.

Vaalilautakunnalle säädettävä oikeus korjata äänioikeutettujen luetteloa itseoikaisuna selkeyttää kirkkoherran ja vaalilautakunnan välistä toimivaltaa. Erikseen säädetty äänioikeutettujen luettelon lainvoimaiseksi tulon ajankohta, mahdollisuus tehdä äänioikeutettujen luettelon itseoikaisuja vielä ennen kyseistä ajankohtaa sekä velvollisuus merkitä äänioikeutettujen luettelo lainvoimaiseksi kyseisen ajankohdan jälkeen, merkitsee sitä, että vaalilautakunnan on kokoonnuttava seurakuntavaaleissa ennakkoäänestysviikkoa edeltävänä perjantaina. Voimassa olevien säännösten mukaan tämä ei ole ollut välttämätöntä sillä vaalilautakunnan puheenjohtaja on voinut itse päättää kotiäänestysten toimittamisesta. Kirkkoherran välittömässä vaalissa vaalilautakunnan on vastaavasti kokoonnuttava viimeistä vaalinäytepäivää edeltävänä perjantaina.

Viranhaltijoita ja työsopimussuhteisia työntekijöitä koskevan vaalikelpoisuuden rajoituksen laajentaminen koskemaan myös hiippakuntatasoa ja kirkon keskushallintoa selkeyttää päätöksiä tekevien toimielinten sekä päätöksentekoa valmistelevien ja niitä täytäntöönpanevien toimielinten roolia.

Lisäksi säännösten yhdenmukaistaminen mahdollisimman pitkälle yleisen vaalilainsäädännön kanssa voidaan arvioida helpottavan vaaliviranomaisten toimintaa sekä säännösten tulkintaa.

**3.3 Yhteiskunnalliset vaikutukset**

Pappisvirkaan perustuvan äänioikeuden rajoitusten osittaisen poistamisen voidaan arvioida käytännössä lisäävän maallikkoäänestäjien painoarvoa piispan vaalissa. Vaikka papiston äänioikeuden käyttämistä voidaan pitää pappisvirkaan perustuvissa vaaleissa lähes virkavelvollisuuden luontoisena, papisto käyttää kuitenkin äänioikeuttaan huomattavasti vähemmän kuin maallikkovalitsijat. Esimerkiksi vuonna 2012 toteutetuissa kirkolliskokousedustajien vaaleissa papistosta äänioikeuttaan käytti keskimäärin 71,5 % äänioikeutetuista (vaihtelu hiippakunnittain 65 % – 85 %). Maallikkovalitsijoiden keskimääräinen äänestysprosentti oli puolestaan 87,8 (vaihteluväli 81 % – 95 %). Äänestyskäyttäytymisen voidaan arvioida oleva samansuuntainen myös piispan vaalissa.

Seurakuntavaalien muuttaminen yksipäiväseksi ja siten lopullisen maankattavan vaalituloksen saaminen samoihin aikoihin helpottaa vaalien uutisointia. Tämän voidaan arvioida herättävän nykyistä enemmän kiinnostusta seurakuntavaaleja kohtaan.

**4 Asian valmistelu**

Esitys pohjautuu osittain kirkkolain kodifiointitoimikunnan mietintöön vuodelta 2009 (Kirkkohallituksen julkaisu C sarja, 2009:2). Myös mietinnöstä saadut lausunnot on otettu huomioon esityksen yleisperusteluissa. Toimikunnan ehdottamia säännöksiä on muokattu siten, että ne soveltuvat voimassa olevan kirkkolain ja kirkon vaalijärjestyksen rakenteeseen.

Esityksen valmistelussa on otettu huomioon seuraavat kirkolliskokouksen toimeksiannot:

- Kirkolliskokouksen päätös 12 päivänä toukokuuta 2005 yleisvaliokunnan mietinnöstä 3/2005, joka koskee tuomiokapitulin maallikkojäsenen vaalikelpoisuutta hiippakuntavaltuustoon.

- Kirkolliskokouksen 7 päivänä marraskuuta 2008 tekemä päätös yleisvaliokunnan mietinnöstä 5/2008, joka koskee hiippakuntavaltuuston esitystä 2/2008 seurakuntavaalien kehittämisestä muun muassa yksipäiväiseen vaaliin siirtymiseksi.

- Kirkolliskokouksen 7 päivänä toukokuuta 2009 tekemä päätös yleisvaliokunnan mietinnöstä 3/2009, joka koskee hiippakuntavaltuuston esityksestä 8/2008 koskien ennakkoäänestys mahdollisuuden laajentamista eräissä kirkollisissa vaaleissa.

Lisäksi esityksen valmistelussa on otettu huomioon seuraavat kirkkohallitukselle tehdyt hiippakuntavaltuustojen esitykset:

- Turun arkkihiippakunnan hiippakuntavaltuuston 7 päivänä kesäkuuta 2005 tekemä esitys kirkkolain 8 luvun 5 §:n muuttamiseksi siten, että seurakuntien liitostilanteessa uusien vaalien toimittamiseen saadaan lisää joustoa ja harkintavaltaa.

- Turun arkkihiippakunnan hiippakuntavaltuuston 15 päivänä helmikuuta 2007 tekemä esitys kirkon vaalijärjestyksen täydentämiseksi siten, että kirkosta eronneet voitaisiin poistaa vaaliluettelosta.

- Turun arkkihiippakunnan hiippakuntavaltuuston 15 päivänä helmikuuta 2007 tekemä esitys seurakuntavaaleja muuttamiseksi siten, että äänioikeutetuille lähetettäisiin ilmoitus äänioikeudesta, kappeliseurakunnan kirkko voisi toimia myös äänestyspaikkana varsinaisena vaalipäivänä ja vaalipäivä seurakuntavaaleissa oli jokin muu päivä kuin isänpäivä.

- Porvoon hiippakunnan hiippakuntavaltuuston 29 päivänä toukokuuta 2007 tekemä esitys seurakuntavaalien muuttamiseksi toiseen ajankohtaan, jolloin sitä ei toimitettaisi isänpäivänä.

- Tampereen hiippakunnan hiippakuntavaltuuston 4 päivänä kesäkuuta 2008 tekemä esitys koskien ennakkoäänestysmahdollisuuden laajentamista koskemaan kirkolliskokousedustajien ja hiippakuntavaltuuston jäsenten vaalia.

- Turun arkkihiippakunnan hiippakuntavaltuuston 31 päivänä toukokuuta 2011 tekemä esitys kirkon vaalisäännösten yhtenäistämiseksi yleisten vaalisäännösten kanssa.

Esitys on valmistelu kirkkohallituksessa virkamiestyönä.

**5 Riippuvuus muista esityksistä**

Kirkolliskokouksessa ei ole tällä hetkellä esityksiä, jotka vaikuttaisivat nyt tehdyn esityksen sisältöön. Kirkkohallituksessa on kuitenkin valmisteilla seurakuntarakenteita koskeva lainvalmistelu, josta saattaa aiheutua joitakin tarkennustarpeita nyt tehtyyn esitykseen. Ne pyritään huomioimaan kyseisen valmistelun yhteydessä.

**YKSITYISKOHTAISET PERUSTELUT**

**1 Säädösehdotusten perustelut**

* 1. **Kirkkolakiehdotuksen perustelut**

Esityksessä ehdotetaan kirkon luottamushenkilöitä, luottamustointa, vaalikelpoisuutta luottamustoimiin sekä äänioikeutta eri vaaleissa koskevien säännösten kokoamista yhteen kirkkolain uuteen 23 lukuun. Tästä syystä useista kirkkolain luvuista esitetään kumottavaksi vastaavat voimassa olevat pykälät ja niiden tietosisältö siirrettäväksi ehdotettuun 23 lukuun.

5 luku. Pappisvirka

**4 §.** *Vaalikelpoisuuden tai äänioikeuden menettäminen.* Koko pykälä ehdotetaan kumottavaksi ja sen säännökset siirrettäväksi uuden 23 luvun 3 ja 18 §:ään.

**5 §.** *Kuuluminen hiippakuntaan ja rovastikuntaan.* Pykälästä ehdotetaan poistettavaksi säännökset, jotka koskevat pappien äänioikeutta. Papiston äänioikeudesta eri vaaleissa säädettäisiin kootusti 23 luvussa. Samalla ehdotetaan luovuttavaksi papin virkasuhteen päättymiseen tai ikään liittyvästä äänioikeuden rajoittamisesta yleisperusteluissa tarkemmin kerrotuin perustein. Äänioikeutta koskevien säännösten poistaminen pykälästä merkitsee sekä pykälän otsikon että sen asiasisällön muuttamista. Pykälän 1 momentissa olisi edelleen viittaus asian tarkemmasta sääntelystä kirkkojärjestyksessä. Voimassa olevan pykälän 2 momentin alku siirrettäisiin kirkkojärjestyksen 5 luvun 10 §:ään, jossa muutoin säädetään papiston kuulumisesta hiippakuntaan.

Pykälän 2 momentissa säädettäisiin valtion palveluksessa olevien kenttäpiispan ja sotilaspapin kuulumisesta hiippakuntaan.

7 luku. Yleisiä säännöksiä

**2 §.** *Toimielimet.* Pykälän 3 momentti ehdotetaan kumottavaksi, kun asiasta säädettäisiin 23 luvun 1 §:ssä. Koska pykälä ei enää sisältäisi seurakunnan luottamushenkilöiden määritelmää, ehdotetaan pykälän otsikkoa muutettavaksi.

**3 §.** *Vaalikelpoisuus.* Pykälä ehdotetaan kumottavaksi, koska sen asiasisältö ehdotetaan siirrettäväksi 23 luvun 2 §:ään.

8 luku. Kirkkoherranvaali ja seurakuntavaalit

Luku esitetään kokonaan kumottavaksi ja sen säännökset siirretään osaksi ehdotettua 23 lukua.

17 a luku. Yleisiä säännöksiä

**2 §.** *Hiippakunnan toimielimet.* Pykälän 2 ja 3 momentti ehdotetaan kumottavaksi ja niiden asiasisältö siirrettäväksi 23 lukuun. Samalla pykälän otsikko ehdotetaan muutettavaksi. Lakiteknisistä syistä koko pykälä ehdotetaan muutettavaksi, vaikka 1 momentin sisältö ei muutu.

17 b luku. Hiippakuntavaltuusto

**4 §.** *Vaalikelpoisuus ja vaali.* Pykälä ehdotetaan kumottaviksi, koska sen asiasisältö ehdotetaan siirrettäväksi 23 luvun 1–3 ja 13 §:ään.

18 luku. Piispa

**3, 4 ja 4 a §.** Pykälät ehdotetaan kumottaviksi ja niiden asiasisältö ehdotetaan siirrettäväksi äänioikeuden ja vaalien välittömyyttä koskevien säännösten osalta 23 lukuun ja viran täyttömenettelyä koskevien säännösten osalta kirkkojärjestykseen.

19 luku. Tuomiokapituli

**3 §.** *Kelpoisuusehdot ja valinta.* Pykälä ehdotetaan kumottavaksi. Säännökset äänioikeudesta ja vaalimenettelystä esitetään siirrettäväksi 23 lukuun. Myös maallikkoedustajan vaalikelpoisuutta koskeva säännös sisältyy 23 luvun 2 §:n 2 momenttiin, jossa säädettäisiin vaalikelpoisuudesta hiippakunnalliseen luottamustoimeen. Pappisasessorin, lakimiesasessorin ja hiippakuntadekaanin kelpoisuutta koskevat säännökset ehdotetaan siirrettäväksi kirkkojärjestyksen 19 luvun 2 §:ään.

**11 §.** *Lääninrovasti.* Pykälän 2 momentti, jossa säädetään äänioikeudesta lääninrovastin vaalissa, esitetään asiasisällöltään siirrettäväksi 23 lukuun. Samalla pykälän 1 ja 3 momenttiin ehdotetaan sanamuotoa koskevia muutoksia, mistä syystä koko pykälä ehdotetaan muutettavaksi.

20 luku. Kirkolliskokous

**2, 4-6 ja 6 a §.** Kirkolliskokouksen edustajien vaalikelpoisuutta ja edustajien valintaa koskevat säännökset ehdotetaan kumottavaksi, koska asioista säädettäisiin 23 luvussa.

**3 §.** *Edustajan toimikausi kirkolliskokouksessa.* Pykälässä säädettäisiin edustajien toimikaudesta, joka alkaisi vaalia seuraavan toukokuun 1 päivänä ja kestäisi 4 vuotta. Voimassa olevan pykälän muu sisältö siirrettäisiin 23 lukuun sekä osittain kirkon vaalijärjestykseen.

VI osa. Vaalit ja muutoksenhaku

Ehdotettu 23 luku sisältyisi edelleenkin kirkkolain VI osaan, jonka otsikkoa ehdotetaan samalla muutettavaksi. Nykyinen otsikko ”Kurinpitomenettely ja lainkäyttö” menetti merkityksensä, kun kurinpitomenettelystä luovuttiin kirkkolain muutoksella 1008/2012, joka tulee voimaan 1 päivänä kesäkuuta 2013. Kirkon toimielimet eivät myöskään toimi enää lainkäyttöeliminä muutoin kuin alistusasioiden yhteydessä.

23 luku. Luottamushenkilöt ja vaalit

*Yleiset säännökset luottamustoimesta*

**1 §.** *Luottamushenkilö.* Pykälässä määriteltäisiin luottamushenkilön käsite. Implisiittisesti säännös sisältäisi samalla luottamustoimen määrittelyn. Voimassa olevassa kirkkolaissa seurakunnallisesta luottamushenkilöstä säädetään 7 luvun 2 §:n 3 momentissa ja hiippakunnallisesta luottamushenkilöstä 17 a luvun 2 §:n 2 momentissa. Sen sijaan voimassa olevassa laissa ei ole määritelmää kirkon keskushallinnon, kuten kirkolliskokouksen tai kirkkohallituksen luottamushenkilöistä. Luottamushenkilöä ja luottamustoimen määrittelyä koskeva säännös ehdotetaan otettavaksi luvun ensimmäiseksi pykäläksi.

Pykälän 1 momentti vastaisi sisällöltään voimassa olevia edellä mainittuja säännöksiä. Luottamushenkilöitä ovat seurakuntavaaleilla seurakunnan kirkkovaltuustoon tai seurakuntaneuvostoon ja seurakuntayhtymän yhteiseen kirkkovaltuustoon valittavien jäsenten lisäksi seurakuntien ja seurakuntayhtymien muihin toimielimiin kuten kirkkoneuvostoon, johtokuntaan tai yhteiseen kirkkoneuvostoon sekä tilapäiseen toimikuntaan valitut jäsenet taikka muuhun luottamustehtävään valitut henkilöt. Vastaavasti luottamushenkilöitä olisivat hiippakuntavaltuuston jäsenten ja kirkolliskokousedustajien vaaleilla valitut hiippakuntavaltuuston pappis- ja maallikkojäsenet sekä kirkolliskokouksen pappis- ja maallikkoedustajat. Myös muuhun hiippakunnalliseen toimielimeen valitut jäsenet ovat luottamushenkilöitä. Esimerkkinä tästä voidaan mainita tuomiokapitulin maallikkojäsen ja hiippakuntavaltuuston asettamien johtokuntien jäsenet.

Kirkolliskokouksen kirkkohallitukseen valitsemat maallikko- ja pappisjäsenet olisivat luottamushenkilöitä kuten myös kirkkohallituksen asettamien johtokuntien, toimikuntien ja muiden toimielinten jäsenet.

Lisäksi 1 momentissa säädettäisiin siitä, että tehtävänsä perusteella toimielimen jäsenenä oleva viranhaltijaa tai työntekijää ei kuitenkaan pidettäisi luottamushenkilönä. Näin ollen seurakunnan kirkkoneuvoston tai seurakuntayhtymän yhteisen kirkkoneuvoston puheenjohtajana toimiva kirkkoherra ei ole luottamushenkilö. Hiippakunnassa tuomiokapitulin jäseninä toimivat tuomiokapitulin viranhaltijat eivät myöskään ole luottamushenkilöitä. Samasta syystä arkkipiispa ei ole luottamushenkilö toimiessaan kirkkohallituksen puheenjohtajana.

Pykälän 2 momentissa kirkolliselle luottamushenkilölle säädettäisiin velvollisuus edistää kirkon parasta sekä toimia luottamustehtävässään arvokkaasti ja tehtävän edellyttämällä tavalla. Yleinen käyttäytymissäännös koskisi luottamushenkilön toimintaa, johon hän luottamustehtävässään ryhtyy. Luottamushenkilön käytös ei saisi olla yleisesti hyväksyttyjen käytösnormien vastaista. Tämä velvollisuus liittyy ehdotettuun 5 §:ään, jossa säädettäisiin luottamustehtävässä tai sen ulkopuolella tapahtuneen virheellisen tai rikollisen menettelyn mahdollisista seuraamuksista.

**2 §.** *Vaalikelpoisuus luottamustoimeen.* Pykälässä säädettäisiin kootusti luottamustoimeen vaadittavasta yleisestä vaalikelpoisuudesta. Voimassa olevassa laissa säännökset ovat hajautetusti 7 luvun 3 §:ssä, 17 b luvun 4 §:ssä, 19 luvun 3 §:ssä, 20 luvun 2 §:ssä ja 22 luvun 1 §:ssä. Ehdotettu säännös koskisi siten luottamushenkilön vaalikelpoisuutta koko kirkon organisaatiossa.

Pykälän 1 momentissa säädettäisiin seurakunnan ja seurakuntayhtymän luottamustoimeen vaadittavasta yleisestä vaalikelpoisuudesta. Vaalikelpoisuusikärajana olisi edelleen 18 vuoden ikä. Seurakuntavaalien muuttuessa ehdotetulla tavalla yksipäiväisiksi vaalikelpoisuusiän tulisi täyttyä vaalipäivänä.

Ehdotetussa 2 momentissa säädettäisiin hiippakuntavaltuuston jäsenten, tuomiokapitulin maallikkojäsenen, kirkolliskokouksen edustajien ja kirkkohallituksen jäsenten vaalikelpoisuudesta. Myös muiden hiippakunnan ja kirkkohallituksen luottamushenkilöiden vaalikelpoisuus määräytyisi tämän momentin mukaan. Momentti koskisi siis myös kirkkohallituksen maallikkojäseniä, jotka edustavat hiippakuntaansa. Kun kaikki pappisviran haltijat kuuluvat johonkin hiippakuntaan, säännös ei muuttaisi kirkkohallituksen pappisjäsenten osalta nykyistä tilannetta. Kirkkohallituksen pappisjäseniä ei valita hiippakunnittain kuten maallikkojäseniä.

Pykälään on otettu vain luottamushenkilöiden – maallikkojen ja pappien – vaalikelpoisuutta koskevat säännökset. Esimerkiksi tuomiokapitulin viranhaltijajäsenten kelpoisuutta koskevat säännökset sisältyisivät tuomiokapitulia koskevaan kirkkojärjestyksen 19 lukuun.

Pykälän 3 momentissa säädettäisiin hiippakuntavaltuuston saamelaisjäsenen ja kirkolliskokouksen saamelaisedustajan vaalikelpoisuudesta. Säännöksen mukaan vaalikelpoinen on maallikkojäsen, joka on saamelaiskäräjävaaleissa äänioikeutettu ja 1 momentin mukaisesti vaalikelpoinen seurakunnan luottamustoimiin. Pykälän 4 momentissa säädettäisiin puolestaan Ahvenanmaalta valittavien hiippakuntavaltuuston jäsenen ja kirkolliskokouksen edustajan vaalikelpoisuudesta. Hänen tulee olla Ahvenanmaan maakunnassa sijaitsevan seurakunnan vaalikelpoinen maallikkojäsen.

**3 §.** *Vaalikelpoisuuden rajoitus*. Pykälässä säädettäisiin luottamushenkilöiden vaalikelpoisuuden rajoituksista kaikilla kirkon hallinnon tasoilla. Nykyisin säännökset ovat kirkkolain 5 luvun 4 §:ssä, 8 luvun 4 §:ssä, 17 b luvun 4 §:ssä ja 20 luvun 2 §:ssä.

Pykälän 1 momentissa säädettäisiin kirkollisiin luottamustoimeen vaadittavasta suostumuksesta. Tämä voidaan nähdä vaalikelpoisuuden rajoituksena ja on sen vuoksi sijoitettu pykälään. Suostumusvaatimus koskisi kaikkia luottamustehtäviä toisin kuin voimassa olevassa laissa, jossa sitä edellytetään vain seurakuntavaaleissa sekä hiippakuntavaltuuston jäsenten ja kirkolliskokousedustajien vaaleissa. Ketään ei ole perusteltua valita luottamustoimeen vastoin tahtoaan. Erikseen ei säädettäisi henkilön oikeudesta kieltäytyä luottamustoimesta. Suostumuksen antamatta jättäminen merkitsee samalla luottamustoimesta kieltäytymistä. Kieltäytymiseen ei siten enää myöskään edellytettäisi erityisiä perusteita.

Ehdotetussa 2 momentissa säädettäisiin voimassa olevan lain mukaisesti siitä, että seurakuntavaaleissa ei seurakunnan luottamustoimeen saa valita tämän seurakunnan palveluksessa olevaa henkilöä. Käsitettä ”palveluksessa oleva” käytetään kirkkolain 6 luvun 1 §:n 3 momentissa, jossa säädetään siitä, että työnantajan palveluksessa oleva henkilöstö on joko virkasuhteessa tai työsopimussuhteessa työnantajaan. Säännöksen mukaan seurakunnan kirkkovaltuustoon tai seurakuntaneuvostoon ei siten voi valita seurakunnan henkilöstöön kuuluvaa. Lisäksi säädettäisiin, että seurakuntayhtymässä ei seurakuntayhtymän tai siihen kuuluvan seurakunnan palveluksessa oleva olisi vaalikelpoinen tämän seurakuntayhtymän tai siihen kuuluvan seurakunnan luottamustoimeen. Säännös vastaa nykyistä sääntelyä.

Ehdotettu 3 momentti on osittain uusi ja siinä säädettäisiin tuomiokapitulin palveluksessa olevan henkilön tai virkansa puolesta tuomiokapitulin jäsenenä toimivan henkilön vaalikelpoisuuden rajoituksesta hiippakunnan luottamustoimeen, mikä estäisi häntä toimimasta sekä hiippakuntavaltuuston jäsenenä tai muussa joko hiippakuntavaltuuston tai tuomiokapitulin asettamassa luottamustoimessa. Lisäksi tuomiokapitulin palveluksessa oleva ei olisi vaalikelpoinen kirkolliskokouksen edustajaksi eikä kirkkohallituksen palveluksessa oleva kirkkohallituksen jäseneksi ja kirkolliskokouksen edustajaksi. Esityksessä lähdetään siitä, että sekä tuomiokapitulin että kirkkohallituksen palveluksessa olevien vaalikelpoisuutta tulisi tarkastella samalla tavalla kuin seurakuntatasolla tehdään. Säännös estäisi tuomiorovastin toimimisen hiippakunnan luottamustoimessa, mutta ei kirkolliskokousedustajana.

Voimassa olevan kirkkolain 17 b luvun 4 §:n mukaan tuomiokapitulin jäsen, viranhaltija tai päätoiminen työntekijä ei ole vaalikelpoinen hiippakuntavaltuustoon. Säännös on merkinnyt sitä, että myöskään tuomiokapitulin maallikkojäsen, joka on luottamushenkilö, ei ole ollut vaalikelpoinen hiippakuntavaltuustoon. Tämä on johtanut siihen, että hiippakuntavaltuustoon vaaleilla valittu jäsen, joka on valittu tuomiokapitulin maallikkojäseneksi, on joutunut eroamaan hiippakuntavaltuuston jäsenyydestä.

Seurakuntatasolla kirkkovaltuustolle asioita valmistelevan kirkkoneuvoston jäsen on vaalikelpoinen myös kirkkovaltuustoon. Vastaavasti kirkkohallituksen luottamushenkilö voi olla samanaikaisesti myös kirkolliskokousedustaja. Siten myöskään hiippakuntahallinnossa ei tuomiokapitulin maallikkojäsenen vaalikelpoisuutta hiippakuntavaltuuston jäseneksi tule rajoittaa. Hiippakuntavaltuuston jäsenten esteellisyydestä sovelletaan jo voimassa olevan kirkkolain 17 a luvun 3 §:n nojalla samoja säännöksiä kuin kirkkovaltuuston jäsenten esteellisyyteen. Vaalikelpoisuuden rajoitus koskisi jatkossa vain niitä tuomiokapitulin jäseniä, joiden jäsenyys perustuu virka- tai työsopimussuhteeseen. Myös pappisasessorien on katsottu olevan sivutoimisessa virkasuhteessa tuomiokapituliin. Tuomiorovastin jäsenyys tuomiokapitulissa määräytyy puolestaan hänen virka-asemansa perusteella.

Yleisperusteluissa kerrotuin perustein on tarkoituksenmukaista, että myös kirkkohallituksen henkilöstöstä on voimassa samanlaiset säännökset vaalikelpoisuuden rajoituksista kuin seurakunnissa ja tuomiokapituleissakin on voimassa niiden henkilöstöstä. Säännös ei koskisi kirkkohallituksen virastokollegiota, jonka jäsenyys perustuu viranhaltija-asemaan ja, jonka jäsenet eivät siten ole kirkollisia luottamushenkilöitä.

Ehdotetussa 4 momentissa säädettäisiin papin vaalikelpoisuuden rajoituksista voimassa olevan lain 5 luvun 4 §:ää vastaavasti. Pykälään ei esitetä sisällöllisiä muutoksia, vaikka sen sanamuotoa on hiukan muutettu. Vaalikelpoisuuden menetys pappisvirkaan perustuviin luottamustoimiin perustuu pappisvirkaa koskevaan tuomiokapitulin päätökseen tai tuomioistuimen päätökseen viraltapanosta. Pappisvirkaan perustuvia luottamustoimia ovat hiippakuntavaltuuston jäsenyys sekä toimiminen kirkolliskokouksen edustajana. Papin vaalikelpoisuus papillisiin luottamustoimiin on lisäksi sidottu erityisiin vaalikelpoisuusedellytyksiin, joista on säädetty ehdotetussa 2 §:n 2 momentissa.

**4 §.** *Vaalikelpoisuuden menettäminen ja ero luottamustoimesta*. Pykälän 1 momentissa säädettäisiin siitä menettelystä, kun luottamuselimen jäsen menettää vaalikelpoisuutensa kesken toimikauden. Tällöin hänet tulee vapauttaa tehtävästään. Päästövallasta eli siitä, mikä toimielin tekisi päätöksen luottamustoimesta vapauttamisesta, säädettäisiin ehdotetussa 6 §:ssä. Lisäksi säädettäisiin, että ehdotetusta 3 §:n 2 ja 3 momentin pääsäännöstä poikkeavasti luottamushenkilö ei menettäisi vaalikelpoisuuttaan enintään kuuden kuukauden pituisen määräaikaisen palvelussuhteen vuoksi. Tuona aikana hän ei kuitenkaan saisi hoitaa luottamustointaan. Säännös on kirjoitettu kattavasti siten, että se koskee kirkon kaikkia hallinnon tasoja eli seurakuntia, hiippakuntia ja kirkon keskushallintoa. Voimassa olevassa laissa vastaava säännös koskee vain seurakuntahallinnon tasoa, eikä tällä hetkellä ole säädelty siitä, menettääkö esimerkiksi hiippakuntavaltuuston jäsen vaalikelpoisuutensa, jos tuomiokapituli palkkaa hänet määräaikaiseen palvelussuhteeseen.

Pykälän 2 momentissa säädettäisiin luottamushenkilön mahdollisuudesta pyytää eroa luottamustoimestaan. Sen jälkeen, kun henkilö on valittu luottamustoimeen, hän voisi erota pätevästä syystä kesken toimikauden. Syyn pätevyyden arvioisi päätöksen tekevä toimielin. Pätevä syy voisi olla myös se, ettei henkilöltä ole kysytty suostumusta luottamustoimeen.

**5 §.** *Luottamustoimesta pidättäminen ja erottaminen.* Pykälässä säädettäisiin niistä tapauksista, jolloin luottamushenkilön toiminta joko itse luottamustoimessa tai toiminta luottamusaseman ulkopuolella on sellaista, että se asettaa kyseenalaiseksi henkilön toimimisen kirkollisena luottamushenkilönä. Säännös vastaisi sisällöltään kuntalain 40 ja 41 §:ää. Kirkossa ei ole tarkoituksenmukaista lähteä esittämään ankarampia säännöksiä kuin kuntien osalta on säädetty. Ehdotettu säännös on pyritty kirjoittamaan mahdollisimman yleiseen muotoon siten, että se koskisi kaikkia kirkon hallinnon tasojen luottamushenkilöitä.

Pykälä 1 momentti koskisi kirkollisen luottamushenkilön luottamustoimessaan tekemää virkarikosta tai muunlaista velvollisuuksien vastaista menettelyä. Pykälän perusteella luottamushenkilöä ei voitaisi kuitenkaan erottaa sen vuoksi, että hän jatkuvasti jättää osallistumatta kokouksiin. Pidättäminen luottamustoimesta voisi olla mahdollista, jos tällainen laiminlyönti täyttää virkarikoksen tunnusmerkistön. Tällaiseen luottamushenkilön toimintaan olisi lisäksi velvollisuus puuttua siten, että menettelystä tehtäisiin rikosilmoitus asianomaiselle viranomaiselle. Luottamushenkilö voitaisiin pidättää luottamustoimen hoitamisesta sekä asian tutkimisen että oikeudenkäynnin ajaksi.

Pykälän 2 momentissa säädettäisiin kirkollisen luottamushenkilön luottamustoimen ulkopuolella tekemästä rikollisen menettelyn mahdollisista seuraamuksista. Luottamushenkilö voitaisiin pidättää toimestaan oikeudenkäynnin ajaksi, jos hänet on asetettu syytteeseen rikoksesta, jonka laatu ja tekotapa osoittavat, ettei hän ansaitse sitä luottamusta, jota edellytetään toimen hoitamiseksi. Sellainen rikos, joka voisi johtaa luottamustoimesta pidättämiseen, olisi arvioitava tapauskohtaisesti erikseen. Lähtökohtana teon seurausvaikutuksia arvioitaessa voi olla muun muassa 1 §:n 2 momentissa säädettäväksi ehdotettu luottamushenkilölle asetettava käyttäytymisnormi.

Luonnollisena voidaan pitää, että asianomainen luottamushenkilö edellä mainituissa tilanteissa pyytää itse eroa luottamustoimestaan. Ero on tuolloin myönnettävä, sillä syytä voidaan pitää pätevänä.

Pykälän 3 momentin nojalla kirkollinen luottamushenkilö voitaisiin erottaa luottamustoimestaan, jos hänet on vaalin toimittamisen jälkeen lainvoimaisella päätöksellä tuomittu vankeuteen vähintään kuudeksi kuukaudeksi. Tällaiset tilanteet ovat kirkon luottamustoimessa harvinaisia, mutta mahdollisia. Rikollinen teko on voinut tapahtua joko luottamustointa hoitaessa tai sen ulkopuolella. Ehdotuksessa erottamisen edellytykseksi on asetettu vähintään puolen vuoden vankeusrangaistus. Vankeusrangaistus voi olla ehdollinen tai ehdoton.

Pykälän 4 momentissa säädettäisiin siitä, että päätös luottamustoimesta pidättämisestä pykälän 1 ja 2 momentissa tarkoitetuissa tapauksissa voitaisiin laittaa välittömästi täytäntöön, vaikka muutoksenhakuaika ei olisi päättynyt. Harkintavalta täytäntöönpanon osalta on päätöksen tekevällä toimielimellä. Sen sijaan päätös luottamustoimesta erottamisesta olisi laitettava heti täytäntöön.

**6 §.** *Päätösvalta luottamushenkilöä koskevassa asiassa.* Pykälässä säädettäisiin siitä, mikä toimielin tekisi päätöksen luottamushenkilöä koskevassa asiassa. Ehdotetun 1 momentin mukaan päätöksen luottamushenkilön vapauttamisesta luottamustoimesta, eron myöntämisestä tai pidättämisestä taikka erottamisesta luottamustoimesta tekisi sama toimielin, joka hänet on valinnut kyseiseen luottamustoimeen. Esimerkiksi seurakunnan kirkkoneuvoston jäsenen osalta päätöksen tekisi kirkkovaltuusto ja kirkkohallituksen toimikunnan jäsenen osalta kirkkohallituksen täysistunto. Sen sijaan seurakuntavaaleilla, hiippakuntavaltuuston jäsenten tai kirkolliskokousedustajien vaaleilla valitun luottamushenkilön osalta päätöksen tekisi se toimielin, jonka jäsen hän on. Siten esimerkiksi kirkkovaltuuston jäsenen erottaisi kirkkovaltuusto, hiippakuntavaltuuston jäsenen hiippakuntavaltuusto ja kirkolliskokousedustajan kirkolliskokous.

Pykälän 2 momentin mukaan toimielimen puheenjohtaja voisi väliaikaisesti päättää luottamustoimesta pidättämisestä siihen saakka, kunnes asianomainen toimielin kokoontuu. Ennen päätösten tekoa on luottamushenkilöä kuultava hallintolain perusteella. Puheenjohtajan päätös asiassa on väliaikainen ja hänellä olisi velvoite välittömästi saattaa asia asianomaisen toimielimen päätettäväksi. Toimielimen asiasta tekemään päätökseen olisi mahdollisuus hakea muutosta kirkkolain 24 luvun 3 ja 4 §:n perusteella. Sen sijaan puheenjohtajan tekemään väliaikaiseen päätökseen ei voisi hakea muutosta oikaisuvaatimuksella tai kirkollisvalituksella. Vaikka muutoksenhakukielloista säädetään pääsääntöisesti kirkkolain 24 luvun 14 §:ssä, esitetään muutoksenhakukiellosta väliaikaiseen luottamustoimesta pidättämistä koskevaan päätökseen kuitenkin säädettäväksi asiayhteyden vuoksi ehdotetussa 2 momentissa.

**7 §.** *Luottamustoimen hoitaminen.* Pykälässä säädettäisiin luottamustoimen hoitamisesta ja uuden luottamushenkilön valinnasta erityistilanteissa. Säännöstä vastaa voimassa olevan kirkkolain 25 luvun 11 §:ää. Säännöstä on kuitenkin tarkennettu siten, että mahdollisuus erota luottamustoimesta kesken toimikauden on otettu säännöksessä huomioon.

Pykälän 1 momentin mukaan luottamushenkilö pysyy toimessaan sen ajan, joksi hänet on valittu ja sen jälkeenkin, kunnes toinen on valittu hänen sijaansa. Tämän mukaisesti aikaisemmat luottamuselimet säilyvät toimintakykyisinä myös vaalin jälkeen siihen saakka kunnes uudet toimielimet aloittavat toimintansa. Kun luottamushenkilövaalista on tehty valitus, luottamushenkilölle ei ole myönnetty eroa tai kirkkovaltuuston tai yhteisen kirkkovaltuuston tekemä vaalipäätös on jätetty lainvastaisena täytäntöön panematta, on toimeen valitun luottamushenkilön hoidettava tointaan siihen asti kunnes asia on lopullisesti ratkaistu. Siten vaikka luottamushenkilövaalista tehtäisiin valitus, uusi luottamushenkilö ryhtyy hoitamaan tointaan ja hoitaa sitä vähintään siihen saakka, kunnes asia on lainvoimaisella päätöksellä ratkaistu.

Pykälän 2 momentti vastaa voimassa olevan kirkkojärjestyksen 7 luvun 2 §:ää, jonka mukaan seurakuntavaaleilla valitun tilalle tulee varajäsen ja muun seurakunnan luottamushenkilön tilalle on valittava uusi jäsen jäljellä olevaksi toimikaudeksi. Säännöksen sisältöä ehdotetaan kuitenkin laajennettavaksi siten, että se kattaisi kaikki kirkon hallinnon tasot. Momentissa säädettäisiin tilanteesta, jossa seurakuntavaaleilla, hiippakuntavaltuuston jäsenten tai kirkolliskokousedustajien vaaleilla valittu henkilö kuolee, menettää muutoin vaalikelpoisuutensa, saa eron tai hänet pidätetään tai erotetaan luottamustoimestaan. Tällöin hänen tilalleen on kutsuttava varajäsen, joka on saman valitsijayhdistyksen listalla seuraava valitsematta jäänyt henkilö. Muuhun luottamustoimeen olisi sen sijaan valittava jäljellä olevaksi toimikaudeksi uusi luottamushenkilö.

**8 §.** *Naisten ja miesten edustus toimielimissä.* Naisten ja miesten edustusta toimielimessä koskeva nykyinen kirkkolain 25 luvun 10 a §, ehdotetaan siirrettäväksi toimielimiä ja kirkollisia vaaleja koskevaan lukuun. Säännökseen ei ehdoteta sisällöllisiä muutoksia.

Pykälä vastaa tasa-arvolain 4 §:n 2 momentissa kunnan toimielimille säädettyä kiintiöperiaatetta. Säännöksen 40 prosentin vähimmäisvaatimuksesta ei voitaisi poiketa pyöristämällä sitä alaspäin, jollei erityisestä syystä muuta johdu. Tasa-arvolakia valmisteltaessa erityisenä syynä pidettiin muun muassa tilannetta, jossa niissä virka- tai työtehtävissä, joista toimielinten jäsenet valitaan, on yksinomaan miehiä tai naisia. Samoin oikeuskäytännössä on hyväksytty erityisenä syynä poiketa kiintiöperiaatteesta toimielimen jäsenyyden perustuminen virka-asemaan. Erityisenä syynä ei kuitenkaan ole pidetty jäsenten asemaa luottamushenkilöinä, poliittisten ryhmien tai eri järjestöjen edustusta, jäsenyyttä aikaisemmin samoja tehtäviä hoitaneessa toimielimessä tai toimielimen arvovaltaisuutta. Matemaattisesi laskien kolmen jäsenen suuruisessa ryhmässä ei voida noudattaa 40 prosentin sääntöä, joten ryhmän kokoa voidaan tällöin pitää erityisenä syynä.

*Seurakuntavaalit ja kirkkoherran vaali*

**9 §.** *Seurakuntavaalit. S*eurakuntavaalit olisivat nykyiseen tapaan välittömät, salaiset ja suhteelliset. Välittömissä vaaleissa äänioikeutettu äänestää vaaleissa suoraan sitä henkilöä, jonka hän tahtoo saada valituksi. Vaalisalaisuudella tarkoitetaan sitä, etteivät vaaliviranomaiset, muut viranomaiset tai muut kansalaiset saa tietää, kenelle äänestäjä on äänensä antanut tai onko hän jättänyt tyhjän äänestyslipun. Sen sijaan tieto siitä, onko äänioikeutettu käyttänyt äänioikeuttaan eli käynyt äänestämässä, ei kuulu vaalisalaisuuden piiriin. Vaalien suhteellisuus tarkoittaa puolestaan sitä, että kullekin ehdokkaalle lasketaan vertausluku, johon vaikuttavat sekä ehdokkaan saamien äänien että tämän ehdokaslistan saamien äänien määrä. Jäsenet tulevat valituiksi toimielimiin vertauslukujensa mukaisessa järjestyksessä.

Pykälä 2 momentissa luetellaan ne toimielimet, jotka valitaan seurakuntavaaleilla neljän vuoden toimikaudeksi kerrallaan. Pykälä vastaa voimassa olevan kirkkolain 8 luvun 2 §:ää. Nykyinen säännös vaalien tuloksen määräytymisestä ja vertausluvuista on siirretty kirkon vaalijärjestykseen äänten laskemista ja vertauslukuja koskevaan 2 luvun 49 ja 50 §:ään.

**10 §.** *Poikkeukselliset seurakuntavaalit.* Pykälässä ehdotetaan säädettäväksi normaalista vaaliaikataulusta poiketen järjestettävistä ylimääräisistä seurakuntavaaleista, jotka pääsääntöisesti toimitettaisiin niin sanottuna paperivaalina. Pykälä sisältäisi myös säännökset siitä, miten paikkajako uusissa toimielimissä lasketaan sekä miten toimitaan, kun paperivaalien tulosta laskettaessa joudutaan toteamaan vaaleilla valitun vaalikelvottomuus. Lisäksi pykälässä säädettäisiin ylimääräisillä vaaleilla valittujen luottamushenkilön toimikaudesta.

Pykälän 1 momentin mukaan pääsääntönä olisi, että kirkkovaltuusto, yhteinen kirkkovaltuusto ja seurakuntaneuvosto muodostettaisiin edellisten vaalien tuloksen perusteella. Tällaiset niin sanotut paperivaalit toimitettaisiin vaalilautakunnan toimesta, kun kesken vaalikauden tapahtuisi seurakuntajaotuksen muutos, seurakunta liittyisi seurakuntayhtymään tai eroasi siitä tai kun seurakuntayhtymä purettaisiin. Paperivaalien mahdollisuus teknisenä suorituksena selvitetään samalla kun seurakunnallisen jaotuksen tai seurakuntayhtymän muutosta suunnitellaan. Säännös poikkeaa voimassa olevasta säännöksestä siten, että paperivaali voitaisiin toimittaa ilman kirkkohallituksen eri päätöstä aina kun se on vaaliteknisesti mahdollinen. Tällainen mahdollisuus on olemassa verrattain usein, mutta ei aina. Paperivaali olisi mahdollinen ainakin kirkkovaltuuston tai yhteisen kirkkovaltuuston osalta, kun: 1) itsenäisiä seurakuntia yhdistetään lakkauttamalla ne ja perustamalla tilalle uusi; 2) itsenäinen seurakunta liitetään toiseen, vastaanottavaan seurakuntaan; 3) itsenäinen seurakunta liittyy seurakuntayhtymään; 4) seurakuntayhtymän seurakunta liittyy toiseen seurakuntayhtymään; 5) seurakuntayhtymän seurakunta eroaa itsenäiseksi seurakunnaksi; 6) seurakuntayhtymät yhdistetään, tai 7) seurakuntayhtymä purkautuu siten, että muodostetaan kaksi tai useampia uusia seurakuntayhtymiä. Lisäksi seurakunnan liittyessä seurakuntayhtymään voidaan aiemman kirkkovaltuustovaalin perusteella muodostaa seurakuntaneuvosto.

Vaalien toimittaminen teknisesti paperivaalina on tarkoituksenmukainen ratkaisu siitä riippumatta, missä kohtaa vaalikautta seurakuntajaotuksen tai seurakuntayhtymän muutos tapahtuu. Jos se tapahtuu vaalikauden alkupuolella, on käytettävissä tuoreet vaalitulokset. Jos se sattuu vaalikauden loppupuolella, ei jäljellä olevan toimikauden lyhyyden vuoksi ole tarkoituksenmukaista toimittaa ylimääräisiä vaaleja. Mikäli vaalit pidetään vaalikauden viimeisenä vuonna eli vaalivuonna, ei säännönmukaisia vaaleja myöhemmin marraskuussa enää pidetä, vaan valittujen toimikausi pitenee ja jatkuu koko uuden vaalikauden.

Kirkon vaalijärjestystä koskevan esityksen 2 luvun 54 §:ssä ovat tarkemmat säännökset siitä, miten kirkkovaltuusto, yhteinen kirkkovaltuusto ja seurakuntaneuvosto muodostettaisiin 1 momentissa tarkoitetuissa tilanteissa.

Ehdotetun 2 momentin mukaan ylimääräiset vaalit voidaan joutua kuitenkin toimittamaan esimerkiksi tilanteissa, joissa kuntaliitosten vaikutuksesta seurakunnan alue jaetaan useamman kunnan alueelle, jolloin uusien toimielinten kokoaminen edellisten vaalien tulosten perusteella saattaa osoittautua mahdottomaksi. Ylimääräiset vaalit voidaan toimittaa myös silloin, kun joku seurakuntajaotuksen kohteena olevista seurakunnista niin vaatii. Uusien toimielinten muodostaminen edellisten vaalien tuloksen pohjalta voi niin ikään osoittautua mahdottomaksi, mikäli toimielimet on muodostettu ilman vaaleja niin sanotuilla sopuvaaleilla.

Päätöksen ylimääräisten vaalien toimittamisesta tekee kirkkohallitus. Lisäksi säädettäisiin voimassa olevan kirkkolain 8 luvun 5 §:n mukaisesti, että kirkkohallituksella olisi mahdollisuus määrätä, että ylimääräisiä vaaleja ei kuitenkaan toimiteta, jos muutos on vähäinen tai jäljellä oleva toimikausi lyhyt. Edelleen kirkkohallitus voisi määrätä, että seurakuntayhtymään tulevien seurakuntien yhteisenä kirkkovaltuustona toimisi jakamattoman seurakunnan kirkkovaltuusto tai entinen yhteinen kirkkovaltuusto. Tällainen tilanne on muun muassa silloin, kun seurakunta kuntajaon muuttumatta jaetaan joko alueellisesti tai kielellisesti, jolloin sen on muodostettava seurakuntayhtymä. Jos hyvin pieni seurakunta joutuu isoon seurakuntayhtymään tai jos seurakuntayhtymässä vanhastaan oleva seurakunta jaetaan, ei vaaleja myöskään välttämättä tarvita. Näissä tilanteissa on olennaista se, että muutos koskee koko ajan samaa jäsenpohjaa, jolla jo valmiiksi on oma edustus eri hallintoelimissä. Tällöin ylimääräisten vaalien toimittaminen ei olisi tarkoituksenmukaista. Kirkkohallitus voisi tarkoituksenmukaisuussyistä päättää, ettei vaaleja toimitettaisi myöskään tilanteessa, jolloin jokin seurakunta on vaatinut vaaleja.

Pykälän 3 momentissa ehdotetaan säädettäväksi voimassa olevan periaatteen mukaisesti siitä, että seurakuntien yhdistyessä kirkkovaltuuston tai seurakuntaneuvoston paikat on jaettava samalla tavalla kuin seurakuntayhtymän yhteisen kirkkovaltuuston paikat. Siten jokainen seurakunta saa aluksi kahdesta yhteen paikkaa ja loput paikat jaetaan yhdistyvien seurakuntien väkilukujen suhteessa.

Pykälän 4 momentissa säädettäisiin voimassa olevan lain mukaisesti siitä, että jos edellisen vaalin tuloksena muodostuneessa nimisarjassa ollut henkilö ei enää ole vaalikelpoinen uuteen toimielimeen, hänen tilalleen tulee nimisarjassa seuraava. Tällainen vaalikelpoisuuden menetys voi olla mahdollista muun muassa tilanteissa, joissa yli kuntarajojen tapahtuvissa seurakuntajaotuksen muutoksissa seurakunnan luottamushenkilö on liittyvän seurakunnan viranhaltija.

Pykälän 5 momentin mukaan ylimääräisissä seurakuntavaaleissa valittujen toimikausi kestäisi vaalikauden loppuun. Jos vaali toimitetaan vaalikauden viimeisenä vuonna, toimikausi jatkuisi koko seuraavan vaalikaudenkin eikä varsinaisia seurakuntavaaleja pidettäisi. Tämä pidennys ei koskisi 2 momentissa tarkoitettuja kirkkohallituksen päätöksen nojalla toteutettuja poikkeusjärjestelyjä, vaan ne jatkuisivat vain kulumassa olevan vaalikauden loppuun.

**11 §.** *Kirkkoherran vaali.* Pykälässä säädettäisiin kirkkoherran kahdesta vaalitavasta. Pääsääntöisesti kirkkoherra valittaisiin 1 momentin mukaan seurakuntakohtaisesti toimitettavilla välittömillä vaaleilla, jossa seurakunnan äänioikeutetut jäsenet äänestäisivät kirkkoherrasta.

Pykälän 2 momentin mukaan tuomiokapituli voisi kuitenkin seurakunnan kirkkovaltuuston tai seurakuntaneuvoston pyynnöstä päättää, että kirkkoherra valitaan välillisellä vaalilla, jonka toimittaisi kirkkovaltuusto tai seurakuntayhtymään kuuluvassa seurakunnassa seurakuntaneuvosto.

Pykälään 3 momentissa säädettäisiin välilliseen vaaliin siirtymistä koskevan pyynnön tekemistä silloin, kun kahdella tai useammalla seurakunnalla on yhteinen kirkkoherran virka.

Ehdotetun 4 momentin mukaan päätös vaalitavasta tulee tehdä ennen viran haettavaksi julistamista. Siten tuomiokapitulin tulisi ennen hakumenettelyn alkamista varata hallintolain mukaisesti seurakunnalle tilaisuus lausua käsityksensä asiasta. Seurakunnan kirkkoherran tulevaa vaalia voidaan pitää myös sellaisena asiana, josta seurakunnan tulee kirkkojärjestyksen 7 luvun 9 §:n 2 momentin mukaan antaa jäsenilleen riittävästi tietoa. Säännöksen mukaan seurakunnan jäsenille on sopivin tavoin annettava riittävät tiedot yleistä mielenkiintoa herättävistä vireillä olevista seurakunnan asioista, niitä koskevista suunnitelmista, asioiden käsittelystä ja tehdyistä ratkaisuista.

**12 §.** *Äänioikeus seurakuntavaaleissa ja kirkkoherran välittömässä vaalissa.* Äänioikeutta koskeva pykälän 1 momentissa säädettäisiin äänioikeudesta seurakuntavaaleissa. Äänioikeus olisi rajattu ikään ja väestötietojärjestelmässä olevaan tietoon henkilön kotikunnasta. Äänioikeuden ikäraja säilyisi nykyisellään ja se tuli täyttää viimeistään vaalipäivänä. Säännöksessä on huomioitu vaalien yksipäiväisyys. Henkilön kotikunta ja siellä oleva asuinpaikka määrittäisi sen, missä hänellä on äänioikeus. Äänioikeutta käytettäisiin voimassa olevan säännöksen mukaisesti siinä seurakunnassa, jossa henkilö on merkitty seurakunnan jäseneksi vaalivuoden elokuun 15 päivänä. Vaaliluettelo muodostetaan poimimalla jäsenrekisteristä äänioikeutettujen tiedot. Jäsenrekisterin osoitetiedot ja asuinpaikkatiedot päivittyvät puolestaan väestötietojärjestelmästä.

Voimassa olevan säännöksen mukaisesti äänioikeutettuja ovat seurakunnan läsnä olevat jäsenet eli jäsenet, joilla on kotikunta Suomessa. Seurakunnassa voi olla myös poissaolevia jäseniä eli henkilöitä, joilla on ainoastaan väestökirjanpitokunta Suomessa ja joilla ei ole siten äänioikeutta. Ehdotus ei muuttaisi tältä osin nykytilannetta. Äänioikeuden sitominen kotikuntaan merkitsisi kuitenkin sitä, että vailla kotikuntaa olevalla ulkomaalaisella jäsenellä ei olisi äänioikeutta. Tämä on perusteltua sen vuoksi, että vailla kotikuntaa olevan jäsenen asuinpaikkatietoja ei voida päivittää väestötietojärjestelmästä, jolloin vaaliluetteloa laadittaessa ei saada varmuutta siitä, minkä seurakunnan alueella henkilöllä olisi äänioikeus taikka edes siitä, asuuko henkilö edelleen Suomessa.

Valituksen johdosta uudelleen toimitettavissa tai poikkeuksellisissa seurakuntavaaleissa äänioikeutta käytetään siinä seurakunnassa, jossa äänioikeutettu on merkitty seurakunnan jäseneksi viimeistään 70 päivää ennen ensimmäistä vaalipäivää. Tältä osin ei esitetä sisällöllistä muutosta nykyiseen.

Ehdotetussa 2 momentissa säädettäisiin äänioikeudesta kirkkoherranvaalissa. Äänioikeus olisi viimeistään ensimmäisenä vaalipäivänä 18 vuotta täyttävällä kirkon jäsenellä, jolla on kotikuntalaissa tarkoitettu kotikunta Suomessa ja joka on merkitty kyseisen seurakunnan jäseneksi viimeistään 70 päivää ennen ensimmäistä vaalipäivää. Äänioikeuteen kirkkoherranvaalissa ei esitetä sisällöllistä muutosta.

Pykälän 3 momentissa säädettäisiin siitä, että äänioikeus olisi kaikille äänioikeutetuille yhtäläinen. Yhtäläinen äänioikeus tarkoittaa, että jokaisen äänioikeutetun ääni on samanarvoinen.

*Hiippakunnassa toimitettavat vaalit*

**13 §.** *Hiippakuntavaltuuston jäsenten ja kirkolliskokousedustajien vaalit.* Pykälässä säädettäisiin hiippakuntavaltuuston jäsenten ja kirkolliskokouksen edustajien vaaleista, jotka olisivat suhteelliset ja salaiset. Säännös vastaa voimassa olevan lain 20 luvun 3 §:n 1 momenttia.

**14 §.** *Äänioikeus hiippakuntavaltuuston jäsenten ja kirkolliskokousedustajien vaalissa.* Pykälässä säädettäisiin äänioikeudesta pappien ja maallikkojen vaaleissa. Pykälä on kirjoitettu soveltuvin osin samalla tavalla kuin nykyiset kirkkolain 20 luvun 4 ja 5 §, jotka esitetään yhdistettäväksi. Pykälän 1 momentissa säädettäisiin pappien äänioikeudesta. Äänioikeus olisi nykyiseen tapaan hiippakuntaan kuuluvilla papeilla. Äänioikeutettujen määrä kuitenkin kasvaisi, koska 5 luvun 5 §:ää ehdotetaan muutettavaksi siten, että kumottaisiin papin ikään liittyvät äänioikeuden rajoitukset.

Pykälän 2 momentissa säädettäisiin äänioikeudesta maallikkojäsenten ja -edustajien vaaleissa. Vaali ei ole suora kansanvaali, vaan äänioikeutettuja olisivat, kuten nykyisin, yksittäisissä seurakunnissa niiden kirkkovaltuustojen maallikkojäsenet ja seurakuntayhtymään kuuluvassa seurakunnassa seurakuntaneuvostojen ja seurakunnasta yhteiseen kirkkovaltuustoon valitut maallikkojäsenet. Jos sama henkilö on jäsenenä sekä seurakuntaneuvostossa että yhteisessä kirkkovaltuustossa, äänioikeutta seurakuntaneuvostossa käyttää hänen varajäsenensä. Koska esitys sisältää ehdotuksen hiippakuntavaltuuston maallikkojäsenten ja kirkolliskokouksen maallikkoedustajien vaaleissa toteutettavasta ennakkoäänestyksestä, on voimassa oleva säännös sijaantulojärjestyksestä jäsenen ollessa estynyt poistettu.

Kun saamelaiskäräjien jäsenellä ja varajäsenellä on äänioikeus ehdotetussa 15 §:ssä tarkoitetussa vaalissa, säädettäisiin 3 momentissa siitä, ettei heillä ole äänioikeutta 1 ja 2 momentissa sanotuissa vaaleissa.

Nykyinen säännös vaalien tuloksen määräytymisestä ja vertausluvuista on poistettu laista, koska äänten laskentaa koskevat säännökset on siirretty kirkon vaalijärjestyksen 4 luvun 72 §:ään.

**15 *§.*** *Saamelaisia edustavan maallikkojäsenen ja maallikkoedustajan vaali.* Oulun hiippakunnan hiippakuntavaltuuston saamelaisjäsenen ja kirkolliskokouksen saamelaisten edustajan valinta tapahtuu saamelaiskäräjillä siitä annetun lain mukaisesti.

**16 §.**  *Piispan vaali ja äänioikeus.* Säännökseen on koottu voimassa olevan lain 18 luvun 3 ja 4 §:stä lain tasoa edellyttävät säännökset. Piispanviran täyttömenettelyä koskevat säännökset ehdotetaan puolestaan siirrettäväksi kirkkojärjestykseen.

Ehdotetussa 1 momentissa säädettäisiin siitä, että piispan vaalit ovat välittömät ja salaiset. Äänioikeutetut äänestävät suoraan sitä vaalissa ehdokkaaksi asetettua pappia, jonka he haluavat tulla valituksi piispaksi. Vaali toimitetaan myös suljetuin lipuin.

Pykälän 2 momentissa säädettäisiin äänioikeutetuista. Voimassa olevaan lakiin ei esitetä sisällöllistä muutosta. Äänioikeutettujen luetteloa on kuitenkin selkeytetty esimerkiksi siten, että maallikkovalitsijoiden valintaa koskeva säännös on siirretty pykälän 3 momentiksi. Kun seurakuntien maallikkovalitsijat ovat hiippakunnallisia luottamushenkilöitä, määräytyy heidän kelpoisuutensa 2 §:n 2 momentin mukaan. Maallikkovalitsijoiksi luetaan 2 momentin 3-6 kohdissa mainitut valitsijat, joiden määrä yhteensä tulee olla sama kuin 2 momentin 1 ja 2 kohdassa mainittujen pappien ja lehtorien.

Pykälän 4 momentissa säädettäisiin niistä äänioikeutetuista, joilla 1 ja 2 momentissa säädettyjen valitsijoiden lisäksi on äänioikeus arkkipiispan vaalissa. Säännös on voimassa olevan lain mukainen.

**17 §.** *Äänioikeus tuomiokapitulin pappisasessorin ja lääninrovastin vaalissa.* Pykälän 1 momenttiin siirretäisiin voimassa olevan lain 19 luvun 3 §:stä säännös äänioikeudesta, kuitenkin siten muokattuna, että äänioikeutta rajoittava viittaussäännös on poistettu.

Pykälän 2 momentissa säädettäisiin puolestaan äänioikeudesta lääninrovastin vaalissa. Äänioikeus olisi rovastikunnan papeilla ja lehtoreilla voimassa olevan säännöksen mukaan.

**18 §.** *Papin äänoikeuden rajoitus.* Pykälään ehdotetaan siirrettäväksi voimassa olevan lain 5 luvun 4 §:n 1 momentissa oleva papin äänioikeuden rajoittamista koskeva säännös. Papin äänioikeuden rajoitus kohdistuu hiippakunnassa toimitettaviin vaaleihin, joissa äänioikeus perustuu pappisvirkaan. Näitä vaaleja ovat edellä mainitut hiippakuntavaltuuston jäsenten ja kirkolliskokousedustajien vaalit sekä piispan vaali, tuomiokapitulin pappisasessorin vaali ja lääninrovastin vaali.

*Erinäiset säännökset*

**19 §.** *Seurakunnan ja hiippakunnan vaalilautakunta.* Pykälään ehdotetaan otettavaksi seurakunnan ja hiippakunnan vaalilautakuntia koskevat lain tasoa edellyttävät säännökset. Pykälään on koottu voimassa olevan kirkkolain 8 luvun 6 §:ssä ja 17 a luvun 2 §:n 3 momentissa olevat vaalilautakuntia koskevat säännökset. Seurakuntavaaleja ja kirkkoherran välitöntä vaalia koskevaan 1 momenttiin on lisätty sana ”vähintään” ennen varajäseniä, koska muun muassa seurakuntavaalien ennakkoääniä laskemista varten voi olla tarpeen valita useampia varajäseniä kuin, mitä varsinaisten jäsenten lukumäärä on. Momentissa on myös viittaus tämän luvun 10 §:n 1 momenttiin, jossa tarkoitettujen toimielinten muodostaminen kuuluisi myös seurakunnan vaalilautakunnan tehtäviin.

Ehdotettuun 2 momenttiin on siirretty nykyisen kirkon vaalijärjestyksen 2 luvun 1 §:n 2 momentissa oleva säännös mahdollisuudesta jakaa seurakunnan alue äänestysalueisiin seurakuntavaaleissa ja kirkkoherran välittömässä vaalissa. Päätösvalta äänestysaluejaosta kuuluu seurakunnan ylimmälle päättävälle elimelle eli kirkkovaltuustolle tai seurakuntayhtymässä seurakuntaneuvostolle. Päätös on tehtävä ennen kuin vaalilautakunta asetetaan, jotta vaalilautakuntaan voidaan valita tarpeellinen määrä jäseniä ja jaosto voisi toimia päätösvaltaisena.

Ehdotetussa 3 momentissa säädettäisiin hiippakunnan vaalilautakunnasta, jonka tuomiokapituli asettaa hiippakuntavaltuuston jäsenten ja kirkolliskokousedustajien vaalien toimittamista varten.

**20 §.** *Keskusvaalitoimikunta.* Pykälässä säädettäisiin keskusvaalitoimikunnasta, jonka yhteinen kirkkoneuvosto voi seurakuntayhtymässä asettaa. Pykälässä säädettäisiin myös keskusvaalitoimikunnan pääasiallisesta tehtävästä, josta säädettäisiin tarkemmin ehdotetussa kirkon vaalijärjestyksen 2 luvun 4 §:ssä.

**21 §.** *Äänioikeutettujen luettelo.*  Ehdotuksessa nykyisin seurakuntavaaleissa ja kirkkoherran välittömässä vaalissa käytössä oleva sana vaaliluettelo sekä muissa vaaleissa käytetty äänivaltaisten luettelo on korvattu asiaa paremmin kuvaavalla ilmauksella äänioikeutettujen luettelo. Äänioikeutettujen luettelo muodostaa henkilötietolain (523/1999) tarkoittaman henkilörekisterin. Henkilötietojen käsittelystä säädetään perustuslain 10 §:ssä, jonka mukaan henkilötietojen suojasta on säädettävä tarkemmin lailla. Tämän vuoksi äänioikeutettujen luettelon sisältöä koskeva säännös ehdotetaan otettavaksi kirkkolakiin.

Pykälässä säädettäisiin äänioikeutettujen luetteloon merkittävistä henkilötiedoista. Äänioikeutettujen luettelot laaditaan seurakuntavaaleissa, kirkkoherran välittömässä vaalissa, hiippakuntavaltuuston jäsenten ja kirkolliskokouksen edustajien vaaleissa sekä muissa hiippakunnissa toimitettavissa vaaleissa. Äänioikeutettujen luettelon laatimista koskevat tarkemmat määräykset esitetään otettavaksi kirkon vaalijärjestykseen.

Pykälän mukaan äänioikeutettujen luetteloon merkittäisiin asianomaisessa vaalissa äänioikeutetut henkilöt, heidän henkilötunnuksensa, osoitteensa ja lukumääränsä sekä tarvittaessa äänestysalueensa. Äänioikeutetun osoitetietoja ei kuitenkaan merkittäisi äänioikeutettujen luetteloon, jos osoitetietojen luovuttamista koskisi ns. turvakielto. Lisäksi luettelossa tulisi olla tila äänioikeuden käyttämisestä tehtäviä merkintöjä ja muistutuksia varten. Säännös vastaa nykyisin kirkon vaalijärjestyksessä seurakuntavaaleista olevaa säännöstä, jota kuitenkin on pidettävä liian suppeana. Äänioikeutetun henkilön yksilöimiseksi luettelossa tulee mainita myös henkilötunnus. Henkilötunnus poistetaan kuitenkin siitä luettelosta, joka on yleisesti nähtävänä äänioikeuden tarkistamista varten.

**22 §.** *Äänioikeutettujen luettelon itseoikaisu.* Ehdotettu säännös on uusi ja vastaisi vaalilain 26 §:ää. Koska säännös on hallintomenettelyä, on se sijoitettu kirkollisia vaaleja koskevaan lukuun eikä muutoksenhakua koskevien säännösten yhteyteen.

Pykälän 1 momentissa säädettäisiin vaalilautakunnan mahdollisuudesta itseoikaisuna tehdä muutoksia seurakuntavaaleja ja kirkkoherran välitöntä vaalia varten laaditussa äänioikeutettujen luettelossa oleviin tietoihin. Vaalilautakunta voisi lisätä henkilön luetteloon, merkitä hänet äänioikeutta vailla olevaksi tai korjata rekisterissä olevia häntä koskevia virheellisiä tietoja. Muutokset tulisi tehdä seurakuntavaaleissa viimeistään ennakkoäänestystä edeltävän perjantaina eli 16. päivänä ennen vaalipäivää ennen kello 16 eli ennen kuin äänioikeutettujen luettelo tulisi lainvoimaiseksi. Myös kirkkoherranvaalissa ehdotetaan vastaavaa ajankohtaa, jolloin äänioikeutettujen luetteloon voitaisiin tehdä itseoikaisuja viimeistä vaalinäytepäivää edeltävänä perjantaina. Tämä sen vuoksi, että itseoikaisusta mahdollisesti tehtävä valitus voitaisiin mahdollisesti käsitellä hallinto-oikeudessa ennen vaalipäivää. Muutoksia voidaan käsitellä myös muissa ennen mainittua ajankohtaa pidettävissä vaalilautakunnan kokouksissa.

Lisäyksissä olisi kyse äänioikeutetuista henkilöistä, jotka oikeudettomasti, esimerkiksi jonkin jäsenrekisteriteknisen syyn vuoksi ovat jääneet ottamatta luetteloon, vaikka he ovat äänioikeutettuja, tai henkilöistä, jotka liittyvät kirkon jäseneksi 12 §:ssä säädettyjen määräaikojen jälkeen. Vain kirkon jäseneksi liittyminen antaisi mahdollisuuden lisätä muut äänioikeuden edellytykset täyttävä henkilö äänioikeutettujen luetteloon määräajan jälkeen. Äänioikeutettujen luettelossa olevaa tietoa äänioikeutetun seurakunnasta olisi pidettävä virheellisenä silloin kun äänioikeutetun muuttoilmoitus, jonka mukaan hän on muuttanut seurakunnasta toiseen ennen 12 §:ssä tarkoitettua määräpäivää, saapuu kirkkoherranvirastoon tai keskusrekisteriin säädettyjen määräpäivien jälkeen.

Tapauksissa, joissa joku merkitään luettelossa äänioikeutta vailla olevaksi, olisi kyse muun muassa henkilöistä, jotka äänioikeutta vailla olevina on otettu luetteloon oikeudettomasti esimerkiksi jäsenrekisteriteknisen syyn vuoksi tai jotka luettelon laatimisen jälkeen ovat kuolleet taikka julistettu kuolleeksi. Myös henkilö, joka on eronnut kirkon jäsenyydestä 12 §:ssä säädettyjen määräaikojen jälkeen voitaisiin merkitä äänioikeutta vailla olevaksi. Henkilön merkitseminen luettelossa äänioikeutta vailla olevaksi tarkoittaisi käytännössä sitä, että henkilön tiedot luettelossa passivoidaan ja hänen kohdalleen merkitään rekisteriin ''ei äänioikeutta'' ja esimerkiksi ”kuollut” tai ”eronnut kirkon jäsenyydestä”. Henkilön tietoja ei kuitenkaan poistettaisi luettelosta ja ne olisivat siitä edelleen saatavissa.

Jos henkilö merkittäisiin äänioikeusrekisterissä äänioikeutta vailla olevaksi, asiasta olisi viipymättä tehtävä kirjallinen päätös ja annettava se tiedoksi asianomaiselle henkilölle siten kuin 24 luvun 11 §:n 1 momentissa on säädetty. Kirjallista päätöstä ei kuitenkaan tarvitsisi tehdä silloin kun on kyse kuolleesta tai kuolleeksi julistetusta henkilöstä. Sen sijaan esimerkiksi kirkon jäsenyydestä eronneelle päätös tulisi lähettää.

Kun henkilö lisätään äänioikeutettujen luetteloon, on hänelle viipymättä lähetettävä siitä tieto. Asiasta voidaan tiedottaa esimerkiksi lähettämällä hänelle kirkon vaalijärjestyksen 2 luvun 11 §:ssä tarkoitettu ilmoituskortti. Kirkon jäseneksi vaaliluettelon laatimisen jälkeen liittyneellä henkilöllä olisi äänioikeus siinä seurakunnassa, jonka jäseneksi hän on liittynyt. Tämä merkitsisi poikkeusta 12 §:n säädetyistä määräpäivistä. Muutoin äänioikeuden edellytykset määräytyisivät 12 §:n mukaan.

Korjattaessa äänioikeutettujen luettelossa olevia henkilöä koskevia virheellisiä merkintöjä, olisi korjauksista viipymättä ilmoitettava asianomaiselle henkilölle. Ilmoitusta ei kuitenkaan tarvitse tehdä, mikäli se olisi ilmeisen tarpeetonta. Vähäisten kirjoitusvirheiden korjauksesta tai vastaavista ei näin tarvitsisi ilmoittaa.

**23 §.** *Äänioikeutettujen luettelon lainvoimaisuus.* Pykälässä säädettäisiin seurakuntavaaleissa ja kirkkoherran välittömässä vaalissa käytettävän äänioikeutettujen luettelon lainvoimaiseksi tulon ajankohdasta. Säännös vastaisi vaalilain 28 §:ää. Luettelo saisi lainvoiman seurakuntavaaleissa ennakkoäänestystä edeltävänä perjantaina eli 16. päivänä ennen vaalipäivää klo 16. Vastaavasti kirkkoherran välittömässä vaalissa äänioikeutettujen luettelo tulisi lainvoimaiseksi yhtä lähellä ennen ensimmäistä vaalipäivää eli viimeistä vaalinäytepäivää edeltävänä perjantaina. Lainvoimaiseksi tulo ei edellyttäisi mitään erityisiä toimia tai päätöstä, vaan tapahtuisi suoraan säännöksen nojalla. Tämän jälkeen luetteloon ei myöskään saisi enää tehdä uusia merkintöjä, jollei kyse ole hallinto-oikeuden valituksen johdosta tekemän päätöksen aiheuttamista merkinnöistä.

Lainvoimaista äänioikeutettujen luetteloa olisi pääsääntöisesti noudatettava muuttamattomana. Vaikka henkilö olisi oikeudettomasti merkitty luetteloon äänioikeutetuksi, hänen äänestämistään ei voisi enää äänestyspaikalla estää. Äänioikeutettujen luettelo tulisi myös lainvoimaiseksi sen estämättä, että luetteloa koskeva valitus olisi vielä vireillä hallinto-oikeudessa. Pykälän 2 momenttiin on lisäksi siirretty voimassa olevan lain 24 luvun 7 §:ssä oleva säännös siitä, että henkilön, joka esittää vaalilautakunnalle esitetyn hallinto-oikeuden päätöksen mukaan on äänioikeus, on kuitenkin annettava äänestää.

**24 §.** *Järjestys äänestyspaikalla.* Pykälä vastaa voimassa olevaa kirkon vaalijärjestyksen 2 luvun 14 §:ää. Säännöstä on kuitenkin selkeytetty ja sen sisältö vastaa vaalilain 72 §:ää. Säännös koskisi ensi sijassa suorana kansanvaalina toimitettavia seurakuntavaaleja ja kirkkoherran välitöntä vaalia, mutta sitä voitaisiin soveltuvin osin soveltaa myös hiippakunnallisissa vaaleissa esimerkiksi lääninrovastien toimittamissa vaalikokouksissa. Niissäkin vaalit on pyrittävä järjestämään niin, että vaalisalaisuus säilyy, eivätkä 1 momentissa kielletyt toimet olisi sallittuja.

Pykälässä kiellettäisiin toimet, jotka voivat olla omiaan häiritsemään vaalitoimitusta. Vaali-paikalla tai sen välittömässä läheisyydessä ei saisi pitää puheita, jakaa esitteitä eikä muutoinkaan pyrkiä häiritsemään vaalitoimituksen sujumista. Lisäksi vaalilautakunnalla olisi oikeus antaa tarkempia vaalisalaisuuden ja äänestyksen kulun turvaavia määräyksiä.

Yleisen järjestyksen ja turvallisuuden edistämisestä säädetään järjestyslaissa (612/2003). Kirkot, seurakuntatalot ja kauppakeskukset, joissa toimitetaan seurakuntavaaleja joko ennakkoon tai varsinaisina vaalipäivinä, ovat järjestyslain tarkoittamia yleisiä paikkoja, joissa ei saa ryhtyä lain tarkoittamiin häiritseviin toimiin. Järjestyslain 3–7 §:ssä säädetään järjestystä ja turvallisuutta vaarantavista ja häiriötä aiheuttavista toimista, jotka lain mukaan ovat kiellettyjä. Järjestyslain mukaiset järjestysmiehet ja poliisit voivat käyttää lain sallimia toimia häiriöiden poistamiseksi.

Vaikka järjestyslaki koskisi myös kirkollisten vaalien toimittamispaikkoja, sen ei voida kuitenkaan katsoa säätelevän riittävän kattavasti itse äänestystilannetta. Vaalilautakunnille tulee siten yleisen vaalilainsäädännön tavoin säätää oikeus antaa niitä määräyksiä, joita järjestyksen ylläpitäminen ja vaalitoimituksen häiriötön kulku edellyttäisivät.

Säännös rajoittaa perustuslain 8 §:ssä säädettyä sanan ja ilmaisuvapautta, mutta sitä voidaan pitää välttämättömänä vaalipaikan järjestyksenpidon kanalta. Vaalilautakunnan on erityisesti huolehdittava siitä, että vaalisalaisuuden säilyminen äänestyspaikalla turvataan. Äänestystoimituksen julkisuus rajoittuu äänoikeutettujen henkilöiden oikeuteen saapua vaalihuoneistoon ja äänestää siellä. Lisäksi on katsottu, että varsinaisessa vaalihuoneessa ei ulkopuolisilla ole oikeutta olla läsnä vaalitoimituksen aikana. Itse äänestyspaikan lisäksi järjestyksenpitoa koskeva säännös ulottuu myös sen välittömään läheisyyteen. Ratkaisu sen suhteen, mitä voidaan katsoa äänestyspaikan välittömäksi läheisyydeksi, on tehtävä olosuhteet huomioon ottaen tapauskohtaisesti.

24 luku. Alistaminen ja muutoksenhaku

**7 §.** *Oikaisuvaatimus- ja valitusoikeus äänioikeutettujen luettelosta.* Voimassa olevaa pykälää ehdotetaan kokonaan muutettavaksi siten, että säännös kirkkoherran oikeudesta hakea muutosta äänioikeutettujen luetteloon oikaisuvaatimuksella tai kirkollisvalituksella poistettaisiin tarpeettomana, koska esityksessä ehdotetaan vaalilautakunnalle oikeutta itse oikaista äänioikeutettujen luettelossa olevia virheitä. Myös pykälän otsikkoa ehdotetaan muutettavaksi muuttamalla sana vaaliluettelo äänioikeutettujen luetteloksi.

Ehdotetussa 1 momentissa säädettäisiin yleisen vaalilainsäädännön tapaan, että oikaisuvaatimus- ja valitusoikeus olisi henkilöllä, joka katsoo, että hänet on oikeudettomasti jätetty pois äänioikeutettujen luettelosta tai että häntä koskeva merkintä on siinä virheellinen.

Oikaisuvaatimuksen perustetta rajoittava säännös on poistettu. Äänioikeutettu jäsenkään ei voi vaatia äänioikeutettujen luettelon oikaisua perusteella, joka olisi ehdotetun 23 luvun 12 §:n vastainen. Sen sijaan hänellä olisi mahdollisuus vedota sellaiseen perusteeseen, jonka perusteella vaalilautakunta voisi suorittaa myös itseoikaisun. Siten hän voisi vaatia oikaisua sillä perusteella, että hän on liittynyt kirkon jäseneksi edellä mainitussa säännöksessä tarkoitettujen määräpäivien jälkeen.

Pykälän 2 momentissa säädettäisiin hallinto-oikeudelle velvollisuus ratkaista vaalilautakunnan päätöksestä tehty valitus kiireellisenä ennen vaalin toimittamista sekä kyseisen valituspäätöksen tiedoksiannosta henkilölle, jota äänioikeus koskee sekä vaalilautakunnalle. Lisäksi säädettäisiin siitä, että vaalilautakunnan on tehtävä päätöksen johdosta äänioikeutettujen luetteloon tarvittavat merkinnät. Hallinto-oikeuden päätöksen perusteella henkilö olisi esimerkiksi otettava äänioikeutettujen luetteloon tai häntä koskevia tietoja olisi muutoin muutettava. Jos valitus on hylätty tai jätetty tutkimatta, olisi tästäkin päätöksestä tarvittaessa tehtävä merkintä äänioikeutettujen luetteloon. Merkintä voitaisiin tehdä myös lainvoimaiseen äänioikeutettujen luetteloon.

Voimassa olevan pykälän säännös äänioikeutettujen luettelon noudattamisesta ja hallinto-oikeuden myönteisen päätöksen esittävän henkilön oikeudesta äänestää vaaleissa on siirretty ehdotettuun 23 luvun 22 §:ään, koska kysymys on enemmänkin vaalin toimittamiseen liittyvistä säännöksestä kuin muutoksenhausta.

**7 a §.** *Valitusoikeus vaalin tuloksen vahvistamista koskevasta päätöksestä.* Säännös olisi uusi ja sillä säädettäisiin vaalien tuloksen vahvistamiseen liittyvästä valitusoikeudesta. Säännös koskisi siten seurakuntavaaleja, kirkkoherran välitöntä vaalia, hiippakuntavaltuuston jäsenten ja kirkolliskokousedustajien vaaleja sekä piispan vaalia. Säännös vastaa vaalilain 101 §:ää. Vastaavankaltainen säännös on ollut kirkkolaissa ennen vuonna 2004 voimaan tullutta kirkkolain muutosta.

Ehdotetun 1 momentin mukaan valitusoikeus vaalin tulosta koskevaan päätökseen olisi asianosasella sillä perusteella, että päätös olisi lainvastainen. Asianosainen on määritelty luvun 6 §:n 1 momentissa. Samalla perusteella valitusoikeus olisi vaalissa mukana olleella ehdokkaalla ja seurakuntavaalien, hiippakuntavaltuuston jäsenten ja kirkolliskokousedustajien vaalissa sekä piispan vaalissa myös ehdokkaan asettaneella valitsijayhdistyksellä. Päätöksen lainvastaisuudella viitataan luvun 4 §:n 2 momentissa säädettyihin laillisuusperusteisiin.

Vaaleja valmistavia toimenpiteitä koskevat ja äänestyksen toimittamisessa tehdyt päätökset tai toimenpiteet, joihin ei erikseen saisi hakea muutosta, voisivat tulla tutkituiksi vasta vaalivalituksen yhteydessä. Siten esimerkiksi kirkkoherran virkaa hakenut, jota ei ole asetettu vaaliehdokkaaksi voisi hakea muutosta vaalin tuloksen vahvistamista koskevaan päätökseen.

Lisäksi jokainen asianomaisessa vaalissa äänioikeutettu henkilö ja seurakuntavaaleissa tai kirkkoherran välittömässä vaalissa kyseisen seurakunnan jäsen saisivat valittaa päätöksestä sillä perusteella, että vaalit on toimitettu virheellisessä järjestyksessä ja että tämä on saattanut vaikuttaa vaalien tulokseen. Valitusperusteella on haluttu rajata pois vetoamiset pieniin menettelyvirheisiin vaaleista valitettaessa.

Kun äänioikeus määräytyy esimerkiksi seurakuntavaaleissa vaalivuoden elokuun 15. päivän tietojen perusteella, saattaa äänioikeuttaan käyttänyt henkilö olla vaalin tulosta vahvistettaessa jo toisen seurakunnan jäsen. Tästä syystä valitusoikeus tulee säätää sekä äänioikeutetulle että seurakunnan jäsenelle.

Hiippakuntavaltuuston jäsenen ja kirkolliskokousedustajan vaalit tapahtuvat hiippakunnittain, jolloin myös äänioikeudet toteutuvat hiippakunnittain. Selviönä on pidettävä, että äänioikeuteen perustuva valitusoikeus kohdistuu vain oman hiippakunnan vaalilautakunnan päätöksiin.

**9 §.** *Oikaisuvaatimus- ja valitusaika.* Pykälän 2 ja 3 momenttiin esitetään viittaussäännöksiä koskevia teknisluontoisia korjauksia. Lisäksi asiakirjojen toimittamispaikaksi kirkkoherranviraston rinnalle nostetaan vaalilautakunnan määräämä muu seurakunnan toimipaikka. Keskusrekisterien yleistyessä saattaa olla, ettei seurakunnassa välttämättä ole toimistoa tai kansliaa, jota voitaisiin yksiselitteisesti nimittää kirkkoherranvirastoksi. Mikäli kirkkoherranvirastoa ei olisi, seurakunnan vaaliviranomaisena toimiva vaalilautakunta nimeäisi paikan, mihin asiakirjat on toimitettava.

**11 a §.** *Tiedoksianto vaalin tuloksen vahvistamista koskevasta päätöksestä.* Ehdotettu säännös on uusi ja liittyy esitettyyn uuteen 7 a §:ään. Pykälän mukaan kirkkoherran välittömän vaalin tuloksen vahvistamista koskeva päätös annetaan tiedoksi asianosaiselle siten kuin tiedoksiannosta asianosaiselle on muutoinkin säädetty. Asianosaisena kirkkoherran välittömässä vaalissa ovat virkaa hakeneet henkilöt. Seurakuntavaaleissa ja kirkkoherran välittömässä vaalissa tiedoksianto seurakunnan jäsenelle tapahtuisi myös siten kuin tiedoksiannosta ja sen ajankohdasta on muutoinkin säädetty.

Äänioikeutettujen, valitsijayhdistysten, seurakuntavaalien, hiippakuntavaltuuston jäsenten ja kirkolliskokousedustajien vaalien sekä piispan vaalin ehdokkaiden katsottaisiin saaneen päätöksestä tiedon, kun seurakunnan tai hiippakunnan vaalilautakunnan tai piispan vaalissa tuomiokapitulin pöytäkirja on asetettu yleisesti nähtäväksi. Äänioikeutetuilla tarkoitettaisiin momentissa mainittujen vaalien äänioikeutettuja, jotka esimerkiksi seurakuntavaaleissa sekä kirkkoherran välittömässä vaalissa saatavat olla seurakuntalaisten muuttojen johdosta eri henkilöitä kuin seurakunnan jäsenet. Vaalilautakuntien ja tuomiokapitulin vaalien vahvistamista koskevan pöytäkirjan pitämisestä nähtävillä säädettäisiin kirkkolain 25 luvun 3 §:ssä. Vaalien tuloksen tiedottamisesta on tarkempia säännöksiä kirkon vaalijärjestyksessä.

**14 §.** *Oikaisuvaatimus- ja valitusoikeuden rajoittaminen.* Pykälän 1 momentin 4-6 kohtiin esitetään ehdotuksesta johtuvia teknisluontoisia korjauksia. Samalla pykälän 4 momentti ehdotetaan kumottavaksi, koska kirkkoherran välittömässä vaalissa laadittavaa vaaliehdotusta koskeva valituskielto ehdotetaan siirrettäväksi1 momentin 4 kohtaan.

Momentin 4 kohdan mukaan tuomiokapitulin päätöksiin, jotka koskisivat poikkeuksellisten seurakuntavaalien ajankohtaa sekä vaaliin liittyvien toimenpiteiden ajankohtia ei saisi hakea muutosta. Näistä tuomiokapitulin toimenpiteistä säädettäisiin kirkon vaalijärjestyksen 2 luvun 3 §:n 3 momentissa ja 55 §:n 1 momentissa. Muutosta ei voisi hakea myöskään tuomiokapitulin päätökseen, joka koskisi kirkkoherran välittämän vaalin vaaliehdotusta, vaaliajankohtaa sekä vaaliin liittyvien vaalinäytteiden antamisajankohtaa. Samoin muutosta ei voisi hakea päätökseen, jonka tuomiokapituli joutuu tekemään tilanteissa, joissa vaaliehdotus on jäänyt vajaaksi tai vaaliehdotusta joudutaan muutoin muuttamaan. Vaaliehdotusta joudutaan muuttamaan muun muassa tilanteessa, jossa vaaliehdokas menettää vaalikelpoisuutensa ennen vaalin toimittamista. Kaikki edellä mainitut päätökset ovat valmistelevia toimenpiteitä ja välttämättömiä vaalin toimittamiseksi, mistä syystä on perusteltua, ettei niihin voi erikseen hakea muutosta. Muutoin kohtaan tehdään kirkkoherran välitöntä vaalia koskeva tekninen muutos säännösten siirtyessä 8 luvun 1 §:stä 23 luvun 11 §:ään.

Momentin 5 kohdan mukaan muutosta ei saisi hakea vaalilautakunnan päätöksiin, jotka koskisivat huomautusmenettelyn jälkeen tehtäviä lopullisia ratkaisuja valitsijayhdistysten perustamisasiakirjoista, ehdokaslistojen laatimista, äänestyspaikkoja, vaalitoimitsijoita ja vaaliavustajia sekä ennakkoäänten laskijoita. Näistä vaalilautakunnan toimenpiteistä säädettäisiin kirkon vaalijärjestyksen 2 luvun 19 §:ssä ja 22 §:ssä. Kyseessä on vaalien valmistelua koskevista toimenpiteistä, jolloin on perusteltua, ettei päätöksiin voi erikseen hakea muutosta.

Momentin 6 kohtaan esitetään teknisluontoista muutosta, joka johtuu vaaliluettelo sanan korvaamisesta äänioikeutettujen luettelolla.

25 luku. Täydentäviä säännöksiä

**3 §.** *Pöytäkirjan pitäminen nähtävänä.* Pykälän 1 momenttia ehdotetaan muutettavaksi siten, että siinä säädettäisiin sellaisen toimielimen pöytäkirjan pitämisestä nähtävillä, jonka päätöksestä seurakunnan jäsen saa tehdä oikaisuvaatimuksen tai kirkollisvalituksen. Momentissa ei enää lueteltaisi kyseisiä toimielimiä. Myös seurakunnan vaalilautakuntaa on pidettävä mainittuna toimielimenä. Kirkkoherran välittömässä vaalissa ei vaalin tulosta myöskään enää julisteta, vaan tiedoksianto seurakunnan jäsenille tapahtuu, kun vaalilautakunta pöytäkirja on asetettu yleisesti nähtäväksi.

Seurakunnan tai seurakuntayhtymän viranhaltijan tekemä päätöspöytäkirja pidettäisiin vastaavasti nähtävänä, jos se katsottaisiin tarpeelliseksi. Esimerkiksi viranhaltijan tekemä hankintapäätös on yleensä päätös, joka on syytä pitää nähtävillä, jotta päätös tulisi lainvoimaiseksi.

Pykälään ehdotetaan uutta 2 momenttia, jossa säädettäisiin hiippakunnan vaalilautakunnan hiippakuntavaltuuston jäsenten ja kirkolliskokousedustajien vaalien tuloksen vahvistamista koskevan päätöksen pitämisestä yleisesti nähtävänä. Samoin piispan vaalin tuloksen vahvistamista koskeva tuomiokapitulin pöytäkirja on pidettävä yleisesti nähtävänä tuomiokapitulin ilmoitustaululla. Samalla nykyiset 2 ja 3 momentti siirtyisivät 3 ja 4 momenteiksi.

**8 a §.** *Äänioikeutettujen luettelon julkisuus.* Seurakunnan jäsenyyttä koskeva tieto kuvaa henkilön uskonnollista vakaumusta. Tällainen tieto on henkilötietolain (523/1999) 11 §:n tarkoittama arkaluontoinen tieto. Jäsentä koskevia tietoja voidaan siten luovuttaa sivulliselle vain jäsenen suostumuksella tai siihen oikeuttavan lainsäännöksen nojalla. Tästä syystä on tarpeen säätää erikseen äänioikeutettujen luettelon julkisuudesta. Luettelon julkisuus sekä seurakuntavaaleissa että kirkkoherran välittömässä vaalissa on tarkoituksenmukaista määritellä samalla tavalla kuin saamelaiskäräjävaaleja varten laaditun vaaliluettelon julkisuus (saamelaiskäräjistä annetun lain 974/1995, 25 a §).

Seurakuntavaalien ja kirkkoherran välittömän vaalin äänioikeutettujen luettelo olisi julkinen vain erikseen määrättynä aikana. Ehdotetun kirkon vaalijärjestyksen 2 luvun 8 §:n mukaan kyseisten vaalien äänioikeutettujen luettelo ilman henkilötunnuksia pidetään tarkistamista varten valvonnan alaisena nähtävänä vähintään neljän tunnin ajan kahtena säännöksessä määriteltynä päivänä.

Jokaisella olisi oikeus tutustua äänioikeutettujen luetteloon sen nähtävillä pitämisen aikana, mutta tietojen antamista vaaliluettelosta on rajoitettu tietojen luonteen vuoksi.

Vaaliluettelo on viranomaisen henkilörekisteriin verrattava asiakirja, josta viranomaisten toiminnan julkisuudesta annetun lain 16 §:n 3 momentin mukaan saa antaa jäljennöksen vain, jos tiedonsaajalla on henkilötietolainsäädännön mukaan oikeus käsitellä sellaisia tietoja. Henkilön uskonnollista vakaumusta koskevat tiedot ovat henkilötietolain mukaan arkaluontoisia tietoja, joita saa rekisteröidä, luovuttaa tai muutoin käsitellä vain laissa säädetyssä erityistilanteessa. Koska uskonnollista vakaumusta (seurakunnan jäsenyys) koskevien tietojen käsittelyoikeutta on lailla rajoitettu, on asianmukaista, että äänioikeutettujen luettelosta ei annettaisi kopioita tai sitä ei annettaisi jäljennettäväksi. Säännöksellä ei ole kuitenkaan tarkoitus rajoittaa asianosaisen oikeutta tiedonsaantiin, mistä ehdotetaan selkeyden vuoksi säädettäväksi uuden 2 momentissa. Salassapitovelvollisuus ei siten estä tiedon antamista vaaliluettelosta sille, joka tarvitsee tällaista tietoa äänioikeutensa selvittämistä varten.

Mainituissa vaaleissa äänioikeutettujen luettelo laaditaan kirkon jäsentietojärjestelmän avulla. Jäsentietojärjestelmän ja siinä olevien tietojen käsittelystä säädetään kirkkolain 16 luvussa ja sen 14 §:ssä.

Ehdotettu 3 momentti koskisi seurakuntavaalien ja kirkkoherran välittömän vaalin äänioikeutettujen luettelojen lisäksi myös muiden kirkollisten vaalien äänioikeutettujen luetteloita eli muun muassa hiippakuntavaltuuston jäsenten ja kirkolliskokousedustajien vaalien sekä piispan vaalin äänoikeutettujen luetteloita. Näissä vaaleissa äänioikeutettuja ovat hiippakunnan papisto ja seurakuntien luottamushenkilöt. Piispan vaalissa äänioikeus voi perustua myös virka-asemaan. Eduskunnan apulaisoikeusasia­mies on päätöksessään vuodelta 2007 (19.2.2007, dnro 2225/4/15) katsonut, että piispan vaalin vaalitoimittajien luettelo on julkinen asiakirja. Siten äänioikeutettujen luettelon käsittelyä viimeksi mainituissa vaaleissa ohjaa henkilötietolain ja viranomaisten toiminnan julkisuudesta annetun lain säännökset.

**10 a § ja 11 §.** Pykälät ehdotetaan kumottaviksi ja niiden asiasisältö siirrettäväksi 23 lukuun.

Kirkkolain voimaantulosäännökseen ehdotetaan kahta siirtymäsäännöstä, joista toinen koskisi seurakuntavaaleja ja kirkkoherran välitöntä vaalia ja toinen piispan vaalia. Hiippakuntavaltuuston jäsenten ja kirkolliskokousedustajien vaalit toimitetaan seuraavan kerran keväällä 2016. Tavoitteena on, että lainmuutos tulisi voimaan siten, että säännöksiä voitaisiin soveltaa jo vuoden 2014 seurakuntavaaleissa, mistä syystä on katsottu, että hiippakuntavaltuuston jäsenten ja kirkolliskokousedustajien vaaleja koskevaa siirtymäsäännöstä ei tässä vaiheessa tarvita.

Mikäli seurakuntavaalien vaalipäivään tai kirkkoherran välittömän vaalin ensimmäiseen vaalipäivään olisi alle 70 päivää lain tullessa voimaan, sovellettaisiin vaaleihin lain voimaan tullessa voimassa olleita säännöksiä. Vastaavasti, mikäli piispan vaaleissa vaalipäivään olisi alle 5 kuukautta lain tullessa voimaan, vaaleihin sovellettaisiin lain voimaan tullessa voimassa olleita säännöksiä.

* 1. **Kirkkojärjestyksen muutosehdotusten perustelut**

5 luku. **Pappisvirka**

**10 §.** Pykälää ehdotetaan muutettavaksi siten, että siinä säädettäisiin papin kuulumisesta hiippakuntaan. Samalla voimassa olevan pykälän 1 momentista korjattaisiin viittaussäännökset, jotka olisi tullut poistaa viranhaltijoita koskevan säädösuudistuksen yhteydessä.

Papin hiippakunnan määrittelyä koskevat säännökset pysyisivät asiasisällöltään nykyisinä. Pykälän 1 momenttiin ehdotetaan lisättäväksi kirkkolain 5 luvun 5 §:n 2 momentista siirrettävä säännös papinvirasta tai muusta seurakunnan tai kirkon virasta eronneen papin hiippakunnan määräytymisestä.

Pykälän 2 momentissa säädettäisiin seurakuntayhtymän palveluksessa olevan papin hiippakunnan määräytymisestä.

**11 §.** Papin rovastikunnan määräytymistä koskevat säännökset ehdotetaan erotettavaksi omaksi pykäläkseen. Nykyisiin säännöksiin ei esitetä sisällöllisiä muutoksia.

6 luku. **Henkilöstö**

Marraskuussa 2011 kirkolliskokous päätti kirkkoherran vaalitavan muuttamisesta siten, että ensisijaisesti vaali toimitetaan välittömänä vaalina ja kirkkovaltuuston tai seurakuntaneuvoston niin pyytäessä välillisenä vaalina kirkkovaltuustossa tai seurakuntaneuvostossa. Kirkkojärjestyksen säännökset kirkkoherran välillisen ja välittömän vaalin osalta ovat paljolti yhtenevät. Tästä syystä säännöksiä ehdotetaan soveltuvin osin yhdistettäväksi, jolloin luvun sisäisistä viittaussäännöksistä voidaan luopua. Samalla kirkkoherran välitöntä vaalia koskevat vaalin toimittamista ohjaavat normit ehdotetaan siirrettäväksi kirkon vaalijärjestykseen. Kirkkoherran vaaleista ja kappalaisen vaalista säädettäisiin alaluvun C otsikon alla, jolloin 14–20 §:t ehdotetaan muutettavaksi kokonaan. Samalla alaluvun D otsikko ja 21–27 §:t ehdotetaan kumottaviksi.

C. Kirkkoherran vaali ja kappalaisen vaali

**14 §.** Kirkkoherran tai kappalaisen viran tultua avoimeksi hakumenettely alkaa aina samalla tavalla. Ehdotetun kirkkolain 23 luvun 11 §:n 4 mukaan ennen kirkkoherran viran haettavaksi julistamista olisi oltava tieto siitä, valitaanko kirkkoherra välittömällä tai välillisellä vaalilla.

Pykälän 1 momentin mukaan tuomiokapituli julistaisi viran haettavaksi vähintään 14 päivän hakuajalla julkaisemalla hakuilmoitus asianmukaisella tavalla. Enää ei siten säädöstasolla lueteltaisi, miten hakuilmoitus tulee julkaista. Asianmukaisena voidaan pitää hakuilmoituksen julkaisemisesta tuomiokapitulin ilmoitustaulun lisäksi sanomalehdessä tai Internet-palvelussa. Hakuaika olisi yhtenäistetty kirkkolaissa säädetyn viran hakuajan kanssa.

Pykälän 2 momentissa säädettäisiin niistä tilanteista, jolloin tuomiokapituli voi vuoden ajaksi kerrallaan päättää siitä, ettei virkaa julisteta haettavaksi.

**15 §.** Pykälässä säädettäisiin hakijoiden kelpoisuuden tutkimisesta. Kirkkoherran ja kappalaisen viran erityisistä kelpoisuusehdoista on säädetty luvun 10 §:ssä. Ehdotetun pykälän 2 momentissa säädettäisiin puolestaan niistä perusteista, jolloin katsottaisiin, että hakijalla ei ole kelpoisuutta virkaan. Momentin 3 kohdan mukaan esteen hakea toista kirkkoherran tai kappalaisen virkaa muodostaa myös tilanne, jossa hakija on hakijana toiseen välittömällä vaalilla valittavaan kirkkoherran virkaan. Tämä on perusteltua sen johdosta, että mukanaolo useimmissa vaaleissa vaarantaa välittömien vaalien toimittamisen aiotulla tavalla. Esimerkiksi tilanteissa joissa vaaliehdokas saisi virkamääräyksen toiseen virkaan kesken vaalien toimittamisen, herättää kysymyksen siitä, onko hän edelleen mukana vaaleissa vai tulisiko vaalit keskeyttää.

Pykälän 3 momenttiin on kirjoitettu auki aiempi lakiviittaus kirkkolain 6 luvun 10 §:n 2 momenttiin. Perusteltu syy laittaa virka uudelleen haettavaksi on muun muassa silloin, kun virkaan ei tule yhtään hakijaa tai kukaan hakijoista ei ole kelpoinen haettavana olevaan virkaan. Tällöin tuomiokapituli voisi myös ottaa uudelleen harkittavaksi viran haettavaksi julistamisen siirtämisen, jos 14 §:n 2 momentissa tarkoitetut perusteet täyttyvät. Peruteltu syy viran laittamiseksi uudelleen haettavaksi on myös silloin, kun seurakunta katsoo saatuaan hakijoiden hakemusasiakirjat ja tuomiokapitulin lausunnon, että seurakunnan etu vaatii viran laittamista uudelleen haettavaksi.

**16 §**. Pykälä sisältäisi ohjeet tuomiokapitulin toimenpiteille, kun hakumenettely on päättynyt. Tuomiokapituli laatii kirkkoherran välitöntä vaalia varten vaaliehdotuksen. Ennen vaaliehdotuksen laatimista tuomiokapituli voisi harkintansa mukaan pyytää seurakunnan kirkkoneuvostolta tai seurakuntaneuvostolta lausunnon virkaan kelpoisista hakijoista. Lausuntoa voisi pyytää muun muassa tilanteissa, kun kelpoisia hakijoita on vain kaksi, jolloin seurakunnalle jäisi mahdollisuus lausua siitä, toteutuuko seurakunnan etu, jos vaalissa on mukana vain kaksi ehdokasta. Vaaliehdotuksessa asetetaan muutoin kolme kelpoisuusvaatimukset täyttävää hakijaa vaalisijoille siinä järjestyksessä kuin heidät katsotaan taitaviksi ja kykeneviksi hoitamaan hakemaansa kirkkoherran virkaa.

Pykälän 2 momentti sisältäsi säännöksen siitä, että välittömällä vaalilla valittavaa kirkkoherran virkaa hakenut voi peruuttaa hakemuksensa ennen kuin tuomiokapituli tekee vaaliehdotuksen. Tämän jälkeen hakijan hakemus voidaan peruuttaa vain tuomiokapitulin hyväksymästä erityisestä syystä. Välittömän vaalin toteuttamiseksi keskeytyksittä on tärkeää, että vaalisijoille asetetut hakijat ovat sitoutuneita ottamaan vastaan hakemansa viran, mikäli tulevat saamaan vaaleissa enimmät äänet. Tästä syystä hakemuksen peruuttaminen tässä vaiheessa vaatii erityisen syyn.

Pykälän 3 momentti koskee puolestaan kirkkoherran välillistä vaalia ja kappalaisen vaalia. Tällöin tuomiokapituli tekee hakijoista lausunnon seurakuntaa varten. Lausunnossa on todettava hakijoiden kelpoisuus virkaan. Samalla siinä tulee arvioida heidän taitonsa ja kykynsä suhteessa haettavana olevaan vikaan.

**17 §.** Pykälä sisältäisi säännökset sekä viran uudelleen haettavaksi julistamisesta että viranhakumenettelyn raukeamisesta. Sen 1 momentin mukaan tuomiokapituli voisi päättää kirkkoherran tai kappalaisen viran julistamisesta uudelleen haettavaksi seurakunnan niin pyytäessä kahdessa eri tilanteessa. Tämä olisi mahdollista silloin, kun virkaa on hakenut vain yksi viran kelpoisuusehdot täyttänyt hakija. Lisäksi uusi hakuaika olisi mahdollista silloin, kun muutoin arvioidaan seurakunnan edun sitä vaativan.

Jos uudella hakuajalla kirkkoherran tai kappalaisen virkaan ei tulisi enää uutta kelpoisuusvaatimuksia täyttävää hakijaa, tuomiokapituli antaisi 2 momentin mukaan seurakunnan pyytäessä ainoalle hakijalle viranhoitomääräyksen virkaan. Kirkolliskokous päätti marraskuussa 2011, ettei kirkkoherran välittömässä vaalissa tehtyyn vaaliehdotukseen voi enää erikseen hakea muutosta kirkollisvalituksella. Viranhoitomääräys voidaan tällöin antaa ainoalle kelpoiselle hakijalle välittömästi, jollei virkaa seurakunnan toiveesta laiteta uudelleen haettavaksi.

Mikäli seurakunta ei pyydä viranhoitomääräyksen antamista viran ainoalle kelpoisuusehdot täyttävälle hakijalle, tuomiokapituli voi perustellusta syystä päättää, että viran täyttämismenettely raukeaa. Pääsääntöisesti seurakunnan tulee esittää omat perustelunsa asiaan antamassaan lausunnossa.

Pykälän 3 momentissa säädettäisiin täyttämismenettelyn rauettua tuomiokapitulille velvoite julistaa virka uudelleen haettavaksi vuoden kuluessa hakuajan päättymisestä lukien

**18 §.** Ehdotettu pykälä koskisi ainoastaan kirkkoherran välitöntä vaalia. Pykälän 1 momentin mukaan kirkkoherran välitön vaali on niin sanottu enemmistövaali, jossa virkaan tulee valituksi vaaliehdokas, joka toimitetussa vaalissa on saanut enimmät äänet. Tuomiokapituli antaa viranhoitomääräyksen virkaan, kun vaalin tulos on tullut lainvoimaiseksi.

Pykälän 2 ja 3 momentti rajoittavat vaalissa vaaliehdokkaina olevien hakijoiden mahdollisuutta hakea muita avoinna olevia kirkkoherran tai kappalaisen virkoja. Vaalissa enimmät äänet saanut hakija saa hakea toista virkaa vain, jos viranhoitomääräystä ei ole annettu kolmen kuukauden kuuluttua vaalien toimittamisesta. Muilla vaaliehdokkailla on oikeus hakea toista virkaa välittömästi vaalin toimittamisen jälkeen. Vaaliehdokas pysyy kuitenkin ehdolla ensiksi hakemaansa virkaan, kunnes asia on lopullisesti ratkaistu. Jos vaaliehdokas olisi saamassa viranhoitomääräyksen samanaikaisesti useampaan virkaan, hänen on ilmoitettava viivytyksettä tuomiokapitulille, minkä viran hän ottaa vastaan.

**19 §.** Tämä pykälä ja ehdotettu 20 § koskisivat ainoastaan välillisellä vaalilla valittavaa kirkkoherran virkaa ja kappalaisen virkaa.

Pykälän 1 momentin mukaan tuomiokapituli lähettää hakijoiden hakemukset ja hakijoista antamansa lausunnon seurakuntaan. Jos kyseessä on välillisellä vaalilla valittava kirkkoherran virka, tuomiokapituli määrää myös sen henkilön, jonka tehtävänä on vaalin valmisteleminen seurakunnassa.

Varsinaisesti vaali tapahtuu seurakunnan kirkkovaltuustossa tai seurakuntaneuvostossa taikka kappelineuvostossa, mikäli valittavana on kappeliseurakunnan kappalainen. Toimielin voi valita virkaan yhden niistä hakijoista, jotka tuomiokapituli on katsonut täyttävän viran kelpoisuusehdot.

Pykälän 3 momentin mukaan kirkkoherran välillinen vaali olisi tarvittaessa kaksivaiheinen. Jos ensimmäisellä vaalikierroksella kukaan hakijoista ei saisi yli puolta annetuista äänistä, suoritettaisiin samassa toimielimen kokouksessa uusi vaali kahden eniten ensimmäisessä vaalissa ääniä saaneen välillä. Toisessa vaalissa eniten ääniä saanut hakija tulisi valituksi virkaan.

Pykälän 4 momentti sisältää menettelysäännöksen tasaäänitilanteita varten. Jos äänet kappalaisen vaalissa tai kirkkoherran välillisen vaalin ratkaisevassa äänestyksessä ovat menneet tasan, tuomiokapituli antaa viranhoitomääräyksen jollekin eniten ääniä saaneista. Harkinnassaan sen tulee ottaa huomioon 16 §:n 3 momentin mukainen arviointi heidän taidoistaan ja kyvyistään haettavana olevaan virkaan.

**20 §.** Kun seurakunnan toimielin on toimittanut kirkkoherran välillisen vaalin tai kappalaisen vaalin, sen tulee 1 momentin mukaan ilmoittaa vaalin tulos valitusosoituksineen virkaa hakeneille. Sen tulee myös lähettää vaalia koskeva pöytäkirjan ote, johon on liitetty ilmoitus päätöksen tiedoksiannosta, tuomiokapitulille.

Pykälän 2 momentin mukaan, jos virkaan valittu olisi saamassa viranhoitomääräyksen useampaan virkaan, hänen on viivytyksettä ilmoitettava tuomiokapitulille, minkä viran hän ottaa vastaan. Jos hän peruuttaa hakemuksensa virka julistetaan uudelleen haettavaksi, jollei seurakunta päätä valita virkaan jotakin muuta kelpoisuusehdot täyttävää hakijaa.

Kun seurakunnan toimielimen suorittama vaali on saanut lainvoiman, tuomiokapituli panee päätöksen täytäntöön, antamalla valitulle viranhoitomääräyksen virkaan.

**21–27 §.** Pykälät ehdotetaan kumottaviksi, koska niiden asiasisältö ehdotetaan siirrettäväksi joko edellisiin luvun pykäliin tai kirkon vaalijärjestykseen.

F. Lehtorin virka

**33 §.** Pykälän 1 momentin säännösviittaukset ehdotetaan muutettavaksi vastaamaan ehdotettuja kappalaisen valintaa koskevia säännöksiä.

G. Seurakuntien yhteiset virat

**36 §.** Pykälää ehdotetaan muutettavaksi siten, että sen 1 momentin säännös siirretään kirkon vaalijärjestykseen. Voimassa oleva 2 momentin viittaussäännökset korjattaisiin koskemaan ehdotettuja 19 ja 20 §:ää samalla kun siitä tulisi pykälän ainoa momentti.

7 luku. **Yleisiä määräyksiä**

**2 §.** Pykälä ehdotetaan kokonaisuudessaan kumottavaksi. Asiasta säädettäisiin kaikkia kirkon toimielimiä kattavasti ehdotetuissa kirkkolain 23 luvun 4 – 6 §:ssä.

18 luku. **Piispa**

Kirkkojärjestyksen piispaa koskevaan lukuun ehdotetaan siirrettäväksi kirkkolaista ne säännökset, jotka koskevat piispan viran täyttömenettelyä. Vastaavalla tavalla kirkkoherran viran täyttöprosessi on säädetty kirkkojärjestyksen 6 luvussa. Laista siirrettävien säännösten asiasisältöön ei esitetä muutoksia.

**1 b §.** Pykälässä säädettäisiin siitä, että tuomiokapitulin vastaa piispan viran täyttöprosessiin ryhtymisestä. Täyttömenettely alkaa, kun tuomiokapituli määrää piispan vaalin toimitettavaksi. Säännös vastaa voimassa olevan kirkkolain 3 §:n 1 momenttia.

**1 c §.** Pykälässä, joka sisällöllisesti vastaa voimassa olevan kirkkolain 18 luvun 4 §:ää, säädettäisiin vaalin kaksivaiheisuudesta. Ehdotetussa 1 momentissa säädettäisiin tilanteesta, jossa piispan vaalissa on asetettu vain yksi ehdokas. Tällöin vaalia ei toimiteta ja ainoa ehdokas tulee ilman vaalia valituksi piispaksi. Milloin ehdokkaita on asetettu useampia, toimitetaan vaali, josta on määrätty tarkemmin kirkon vaalijärjestyksessä. Piispaksi tulee tällöin valittua ehdokas, joka saa enemmän kuin puolet annetuista äänistä.

Varsinaisesti vaalin kaksivaiheisuus tulee ilmi ehdotetusta 2 momentista. Jos kukaan ehdokkaista ei ensimmäisessä vaalissa saa yli puolta annetuista äänistä viran täyttömenettely jatkuu ja tuomiokapitulin tulee määrätä uusi vaalipäivä. Toisella vaalikierroksella ehdokkaina ovat ainoastaan ne kaksi pappia, jotka ensimmäisessä vaalissa saivat eniten ääniä. Toisessa vaalissa enemmän ääniä saava ehdokas tulee valituksi piispaksi.

Tuomiokapituli antaa valituksi tulleelle papille viranhoitomääräyksen piispan virkaan.

**1 d §.** Pykälä vastaa nykyistä kirkkolain 18 luvun 4 a §:ää. Sen mukaan piispan vaaliin on ryhdyttävä uudelleen kolmessa säännöksessä mainitussa erityistilanteessa: 1) ehdokkaaksi asetettu kuolee tai tulee pysyvästi estyneeksi ennen ensimmäisen vaalin vaalitoimituksen päättymistä; 2) toisessa vaalissa mukana oleva ehdokas kuolee tai tulee pysyvästi estyneeksi ennen toisen vaalin vaalitoimituksen päättymistä ja 3) piispaksi valittu kuolee tai tulee pysyvästi estyneeksi ennen kuin hänelle on annettu viranhoitomääräys.

19 luku. **Tuomiokapituli**

**2 §.**  Pykälää ehdotetaan muutettavaksi siten, että siinä säädetäisiin tuomiokapitulin jäsenten ja tuomiokapitulin jäseninä toimivien viranhaltijoiden kelpoisuudesta tai valintavasta. Pykälän 1 momentissa säädettyihin pappisasessorin viran kelpoisuusehtoihin ja toimikauteen ei esitetä sisällöllistä muutosta.

Pykälän 2 momentissa säädettäisiin tuomiokapitulin maallikkojäsenen ja hänen varajäsentensä valinnasta sekä toimikaudesta. Hiippakunnallisten luottamushenkilöiden vaalikelpoisuudesta on säädetty kattavasti ehdotetussa kirkkolain 23 luvun 2 §:n 2 momentissa ja 3 §:n 3 momentissa.

Pykälän 3 momentin mukaan tuomiokapitulin jäsenenä ja viranhalijana toimivan lakimiesasessorin kelpoisuusedellytyksenä on, että hän on suorittanut oikeustieteen maisterin tutkinnon ja hän on perehtynyt hallintoon. Myös lakimiesasessorin varajäsenten on täytettävä samat kelpoisuusvaatimukset.

Pykälän 4 momentissa säädetään puolestaan hiippakuntadekaanin kelpoisuusedellytyksistä. hiippakuntadekaaniksi voidaan valita vain pappi, joka on suorittanut ylemmän pastoraalitutkinnon ja joka on perehtynyt kirkolliseen elämään ja koulutustehtäviin.

**1.3 Kirkon vaalijärjestyksen perustelut**

Esityksessä ehdotetaan kokonaan uutta kirkon vaalijärjestystä. Vaalijärjestys jakaantuisi viiteen lukuun, joista 1 luvussa olisi yleiset säännökset, 2 luvussa seurakuntavaaleja koskevat säännökset, 3 luvussa kirkkoherran välitöntä vaalia koskevat säännökset, 4 luvussa hiippakunnassa toimitettavia vaaleja koskevat säännökset ja 5 luvussa voimaantulosäännökset. Hiippakunnassa toimitettavia vaaleja olisivat kirkkolain 23 luvun 13, 16, ja 17 §:ssä tarkoitetut vaalit eli hiippakuntavaltuuston jäsenten, kirkolliskokousedustajien, piispan, pappisasessorin ja lääninrovastin vaalit.

Vaalijärjestyksen luettavuuden parantamiseksi ehdotetaan myös pykälien otsikoimista. Pykälät on lisäksi numeroitu juoksevasti. Tarvittaessa myös lukujen sisältöä on selkeytetty käyttäen väliotsikoita.

1 luku. **Yleiset säännökset**

**1 §.** *Soveltamisala.* Pykälässä määriteltäisiin yksiselitteisesti vaalijärjestyksen sisältävän kirkkolain 23 luvussa tarkoitettuja kirkollisia vaaleja koskevat tarkemmat säännökset. Varsinainen valtuutussäännös kirkon vaalijärjestyksen säätämisestä sisältyy kirkkolain 2 luvun 3 §:ään.

**2 §.** *Määräajat.* Vaalisäännöksissä on lukuisa määräaikoja ja -päiviä koskevia säännöksiä. Sinänsä kirkollishallinnossa sovelletaan kirkkolain 25 luvun 7 §:n mukaan määräaikalakia, mutta poikkeuksen tekevät vaaleja koskevat säännökset.

Vaalin toimittamisesta vastuussa olevien vaaliviranomaisten tulee ryhtyä kaikkiin vaalia varten tarvittaviin toimiin säädettyinä määräaikoina ja –päivinä.

Äänioikeutetun vaalitoimeen, jonka määräaika päättyisi pyhäpäivänä, arkilauantaina tai muuna määräaikalain (150/1930) mukaan niihin rinnastettavana päivänä, voidaan kuitenkin suorittaa ensimmäisenä arkipäivänä kyseisen päivän jälkeen.

Jos vaaliin liittyvä vaaliviranomaisen toimenpide on riippuvainen äänioikeutetun vaaleissa säädetystä toimesta, siirtyy vaaliviranomaisen vastaava toimenpide.

1. luku. **Seurakuntavaalit**

*Seurakuntavaaleja koskevat yleiset säännökset*

**3 §.** *Seurakuntavaalien ajankohta.* Ehdotetussa kirkkolain 23 luvun 9 §:ssä säädetään joka neljäs vuosi toimitettavista seurakuntavaaleista ja vaaleilla valittavista toimielimistä. Pykälässä säädettäisiin tarkemmin vaalien ajankohdasta.

Kirkolliskokous hyväksyi 7 päivänä marraskuuta 2008 yleisvaliokunnan mietinnön 5/2008, jonka mukaan seurakuntavaaleissa tulisi siirtyä yksipäiväisiin vaaleihin. Siten yleisperusteluissa tarkemmin kerrotuin perustein ehdotetaan, että seurakuntavaalit järjestettäisiin yksipäiväisenä samanaikaisesti kaikissa seurakunnissa vaalivuoden marraskuun toisena sunnuntaina kello 9 ja 20 välisenä aikana. Seurakuntavaaleissa voisi äänestää myös ennakkoon. Ennakkoäänestyksestä ja siihen liittyvästä kotiäänestyksestä säädetään tarkemmin ehdotetuissa 24–37 §:ssä.

Pykälän 2 momentissa säädettäisiin tilanteesta, jossa seurakuntajaotuksen muuttaminen vaalivuotta seuraavan vuoden alusta on vireillä vaalivuoden elokuun päättyessä. Tällöin tuomiokapituli voisi määrätä, että varsinaiset vaalit toimitetaan vasta sen jälkeen kun kirkkohallitus on tehnyt seurakuntajaotusta koskevan päätöksen. Tuomiokapituli määräisi myös poikkeuksellisten seurakuntavaalien ajankohdan ehdotetun 3 momentin mukaan.

**4 §.** *Vaalilautakunta ja keskusvaalitoimikunta.*

Säännös tarkentaa ehdotettuja kirkkolain 23 luvun 19 ja 20 §:ää, joissa on säädetty vaalilautakunnista ja keskusvaalitoimikunnasta.

Seurakuntavaalien toimittamisesta vastaa seurakunnassa viimeistään vaalivuoden toukokuussa asetettu vaalilautakunta. Vaalilautakunnan asettaja nimeää myös vaalilautakunnan puheenjohtajan. Sen sijaan varapuheenjohtajan valitsee vaalilautakunta keskuudestaan.

Pykälän 2 momentissa on otettu huomioon mahdollisuus jakaa seurakunta äänestysalueisiin. Tällöin vaalilautakuntaa asetettaessa siihen on valittava niin monta jäsentä, että se voi jakautua eri äänestysalueita varten toimivaltaisiin jaostoihin. Jaostoon sovelletaan vaalilautakuntaa koskevia säännöksiä.

Ehdotetussa 3 momentissa säädettäisiin seurakuntayhtymässä mahdollisesti asetettavan keskusvaalitoimikunnan tehtävistä. Uutta olisi, että keskusvaalitoimikunta huolehtisi myös äänioikeutettujen luettelon laadinnasta.

Useimpiin seurakuntayhtymiin on perustettu seurakuntien sopimuksella keskusrekisteri, mistä syystä on luontevaa, että äänioikeutettujen luettelon laatimisesta vastaisi keskusvaalitoimikunta. Keskusvaalitoimikunnan tehtävät rajoittuisivat luettelon laatimiseen, eikä sille kuuluisi muita äänioikeutettujen luetteloon liittyviä tehtäviä. Muut tehtävät kuten äänioikeutettujen luettelon tarkastaminen ja sen itseoikaisu kuuluisivat seurakuntayhtymässäkin yhtymään kuuluvan seurakunnan vaalilautakunnalle. Kun keskusvaalitoimikunnan asettaminen ei olisi pakollista, äänioikeutettujen luettelon laatiminen olisi seurakuntayhtymään kuuluvan seurakunnan tehtävä silloin, kun keskusvaalitoimikuntaa ei olisi.

**5 §.** *Vaaleja koskevat kuulutukset ja ilmoitukset.* Seurakuntayhtymissä, joissa on asetettu keskusvaalitoimikunta, voidaan vaaleja koskevat kuulutukset ja ilmoitukset julkaista lehdessä myös niin sanottuna yhteiskuulutuksena. Yhteiskuulutus ei kuitenkaan ole välttämättä mahdollinen, jos seurakunnassa on eri- tai kaksikielisiä seurakuntia. Tällöin on huolehdittava siitä, että kuulutukset ja ilmoitukset julkaistaan käytettävissä olevilla kielillä.

*Äänioikeutettujen luettelo*

**6 §.** *Äänioikeutettujen luettelon laatiminen.* Kirkkolain 23 luvun 21 §:ssä säädettäisiin äänioikeutettujen luettelosta ja sen sisällöstä. Luettelon laatimista koskevassa ehdotetussa pykälässä säädettäisiin puolestaan toimielimen velvollisuudesta laatia luettelo sekä sen laatimista koskevista määräajoista.

Pykälän 1 momentin mukaan äänioikeutettujen luettelon laatisi vaalilautakunta. Seurakuntayhtymässä velvollisuus laatia äänioikeutettujen luettelo kuuluisi keskusvaalitoimikunnalle, jos sellainen olisi nimetty. Voimassa olevan kirkon vaalijärjestyksen 2 luvun 15 §:n mukaan velvollisuus vaaliluettelon laatimiseen on kuulunut kirkkoneuvostolle ja seurakuntaneuvostolle. Tarkoituksenmukaisempaa on kuitenkin, että keskeiset vaaleihin kuuluvat toimenpiteet keskitetään samalle toimielimelle. Kirkkovaltuusto ja seurakuntaneuvosto päättäisivät ainoastaan seurakunnan jakautumisesta äänestysalueisiin, mutta muutoin vaaleihin liittyvät päätökset tekisi vaalilautakunta.

Pykälän 2 momentissa säädettäisiin äänioikeutettujen luettelon laatimista koskevista määräajoista. Seurakuntavaaleja varten luettelo on laadittava syyskuun 1 päivään mennessä. Jos vaalit joudutaan valituksen johdosta toimittamaan uudelleen tai kyseessä on poikkeukselliset seurakuntavaalit, äänioikeutettujen luettelo on laadittava viimeistään 55 päivää ennen vaalipäivää. Tältä osin ei esitetä sisällöllistä muutosta voimassa olevaan säännökseen.

**7 §.** *Äänioikeutettujen luettelon tarkastaminen.* Äänioikeutettujen luettelon tarkastamista koskevaa säännöstä on selkeytetty. Samalla ehdotetaan, että luettelon tarkastetaan seurakunnittain vaalilautakunnan keskuudestaan valitseman kahden jäsenen toimesta.

Pykälän 1 momentin mukaan äänioikeutettujen luettelo on tarkastettava viimeistään syyskuun 1 päivänä. Valituksen johdosta uudelleen toimitettavissa seurakuntavaaleissa tai poikkeuksellisissa seurakuntavaaleissa tarkastamisen on tapahduttava viimeistään toisena päivänä äänioikeutettujen luettelon laatimisen jälkeen.

Pykälän 2 momentissa säädetään niistä toimenpiteistä, joita tarkastajien tulee tehdä tarkistamisen yhteydessä. Tarkastajien tulee ehdotetun 1 kohdan mukaan lisätä luetteloon ne seurakunnan äänioikeutetut jäsenet, jotka oikeudettomasti ovat jääneet siihen merkitsemättä. Tällaisia henkilöitä ovat muun muassa ne viimeistään vaalipäivänä 16 vuotta täyttävät henkilöt, joiden muuttopäivä seurakuntaan on äänioikeutettujen luettelon perusteena oleva päivä, vaikka tieto muutosta on tullut kyseisen päivän jälkeen. Ehdotetun 2 kohdan mukaan tarkastajien on yliviivattava luettelosta kuolleiden ja oikeudettomasti luetteloon merkittyjen henkilöiden nimet sekä merkittävä luetteloon toimenpiteen syyt. Ehdotetun 3 kohdan mukaan tarkastajien tulee oikaista myös muut luettelossa havaitsemansa virheet, kuten väärä osoitetieto.

Kun tarkastaminen on toimitettu, tarkastajien tulee ehdotetun 3 momentin mukaan merkitä luetteloon äänioikeutettujen lukumäärä, päivättävä luettelo sekä varmennettava se allekirjoituksin. Tämän jälkeen äänioikeutettujen luetteloon saa tehdä vain niitä muutoksia, jotka johtuvat luettelon itseoikaisusta tai luetteloon kohdistuneesta oikaisuvaatimuksesta tai valituksesta.

**8 §.** *Äänioikeutettujen luettelon pitäminen nähtävänä.* Äänioikeutettujen luettelon nähtävilläpidon tarkoituksena on antaa seurakunnan jäsenille tilaisuus tarkistaa luettelossa olevat tiedot ja tehdä joko äänioikeuttaan tai tietojaan koskevia oikaisuvaatimuksia luettelossa havaittavien virheiden korjaamiseksi. Vaalilautakunnan jäsenten tarkastama äänioikeutettujen luettelo on pidettävä nähtävänä vähintään neljän tunnin ajan kahtena arkipäivänä, joista toisena päivänä se on pidettävänä nähtävänä kello 15–19. Nähtävillä pidettävässä luettelossa ei tule olla henkilöiden henkilötunnuksia.

Äänioikeutettujen luettelon nähtävillä pitämisestä on laadittava kuulutus, jossa on 2 momentin mukaan mainittava milloin ja missä luettelo on nähtävillä, miten mahdollinen luetteloon kohdistuva oikaisuvaatimus tehdään ja milloin vaalilautakunta kokoontuu käsittelemään tehtyjä oikaisuvaatimuksia.

Ehdotetun 3 momentin mukaan kuulutus äänioikeutettujen luettelon nähtävillä pidosta on pantava sekä seurakunnan ilmoitustaululle että julkaistava lehdessä.

**9 §.** *Oikaisuvaatimuksen käsittely.* Vaalilautakunnan tulee käsitellä äänioikeutettujen luetteloa koskevat oikaisuvaatimukset säännöksessä säädettyinä ajankohtina. Koska oikaisuvaatimusmahdollisuus on rajoitettu koskemaan vain asianosaista itseään, säännös siitä, missä ajassa toisen äänioikeuteen kohdistuva vaatimus on annettava tiedoksi asianosaiselle, on poistettu tarpeettomana.

**10 §.** *Äänioikeutettujen luettelon lainvoimaisuus.* Äänioikeutettujen luettelon lainvoimaisuudesta on sinänsä säädetty ehdotetussa kirkkolain 23 luvun 23 §:ssä. Säännöksessä velvoitettaisiin vaalilautakunta tekemään äänioikeutettujen luetteloon merkintä siitä, että se on lainvoimainen.

**11 §.** *Ilmoituskortti.* Kirkon yhteinen jäsentietojärjestelmä on otettu käyttöön vuoden 2012 aikana. Jäsentietojärjestelmää on tarkoitus kehittää siten, että sen aluetoiminnon avulla on mahdollista jakaa seurakunnan alue halutulla tavalla äänestysalueisiin. Kun äänestäminen toimitettaisiin aluepohjaisesti, jokaiselle äänioikeutetulle on toimitettava ennen vaalia ilmoitus siitä, missä hän äänestää. Pykälässä säädettäisiin ilmoituskortista ja sen sisällöstä. Säännös on laadittu käyttäen mallina vaalilain 21 §:ää.

Pykälän 1 momentin mukaan ilmoituskortti olisi pakollinen silloin, kun seurakunnan alue on jaettu äänestysalueisiin. Mikään ei kuitenkaan estä ilmoituskortin käyttämistä myös silloin, kun koko seurakunnan alue toimii yhtenä äänestysalueena. Kirkkohallituksen vaaliviestintätyöryhmä suositti loppuraportissaan vuonna 2007 ilmoituskortin käyttöön ottamista (Sarja C 2007:5).

Jokaiselle äänioikeutetulle laadittavaan ilmoituskorttiin olisi merkittävä 1 momentissa mainitut tiedot. Pykälän 2 momentin mukaisesti ilmoituskortti olisi laadittava siten, että sitä voitaisiin käyttää lähetekirjeenä muussa ennakkoäänestyksessä kuin kotiäänestyksessä.

Ehdotetun 3 momentin mukaan vaalilautakunta huolehtii siitä, että ilmoituskorit lähetetään viimeistään 24. päivänä ennen vaalipäivää niille äänioikeutetuille, joiden osoitteet ovat seurakunnan tiedossa.

*Ehdokasasettelu ja vaalien valmistelu*

**12 §.** *Ehdokasasettelua koskeva kuulutus.* Pykälässä säädettäisiin ehdokasasettelua varten laadittavasta kuulutuksesta ja sen julkipanosta. Voimassa oleviin säännöksiin ei esitetä sisällöllisiä muutoksia. Seurakuntayhtymän keskusvaalitoimikunta voi seurakuntayhtymässä laatia yhteiskuulutukset 5 §:n mukaisesti.

Pykälän 2 momentissa säädetään kuulutuksen nähtävilläpidosta seurakunnan ilmoitustaululla ja sen julkaisemisesta lehdessä.

**13 §.** *Valitsijayhdistyksen perustaminen.* Oikeus asettaa ehdokkaita seurakuntavaaleissa olisi edelleen valitsijayhdistyksillä, jonka vähintään kymmenen äänioikeutettua seurakunnan jäsentä on perustanut. Äänioikeutettu voi olla perustajajäsenenä vain yhdessä samaa vaalia varten perustetussa valitsijayhdistyksessä.

Pykälän 2 momentissa säädetään siitä, että seurakuntayhtymässä jokaisessa seurakunnassa perustetaan valitsijayhdistys erikseen yhteisen kirkkovaltuuston ja erikseen seurakuntaneuvoston vaalia varten. Voimassa oleviin säännöksiin ei esitetä sisällöllisiä muutoksia.

**14 §.** *Ehdokasmäärä ja ehdokaslistan nimitys.* Pykälän 1 momentissa säädettäisiin siitä kuinka monta ehdokasta valitsijayhdistys voi vaalia varten enintään nimetä. Nykyisiin ehdokasmääriin ei esitetä muutoksia. Momentissa säädettäisiin myös siitä, että sama henkilö voi olla saman toimielimen vaalissa vain yhden valitsijayhdistyksen ehdokkaana.

Pykälän 2 momentin mukaan valitsijayhdistys voisi ehdottaa oman ehdokaslistansa nimitystä. Nimitys ei saisi olla sopimaton eli esimerkiksi seurakuntaa tai sen jäsenryhmää loukkaava eikä harhaanjohtava eli se ei saa antaa väärää kuvaa valitsijayhdistyksen luonteesta.

**15 §.** *Valitsijayhdistyksen perustamisasiakirja.* Valitsijayhdistys perustettaan laatimalla perustamisasiakirja, jonka tulee sisältää 1 momentissa säädetyt tiedot. Perustamisasiakirjassa tulee olla muun muassa valitsijayhdistyksen jäsenten allekirjoitukset, ehdokaslista valitsijayhdistyksen ehdokkaista sekä valitsijayhdistyksen jäsenistään nimeämän asiamiehen ja tämän varamiehen nimi ja yhteystiedot. Asiamies (vaalilaissa vaaliasiamies) toimii vaaliviranomaisiin nähden valitsijayhdistyksen puolesta. Asiamies ja tämän varamies eivät saa olla vaalilautakunnan jäseniä eivätkä yhdistyksen nimeämiä ehdokkaita.

Pykälän 2 momentissa säädettäisiin perustamisasiakirjan liitteistä. Perustamisasiakirjaan on liitettävä kunkin ehdokkaaksi nimetyn henkilön suostumus ehdokkuuteen ja vakuutus siitä, ettei hän ole suostunut saman toimielimen vaalissa toisen valitsijayhdistyksen ehdokkaaksi. Lisäksi perustamisasiakirjaan on liitettävä asiamiehen kirjallinen vakuutus siitä, että ehdokkaat ovat seurakunnan luottamustoimeen vaalikelpoisia ja että valitsijayhdistyksen jäsenet ovat äänioikeutettuja seurakunnan jäseniä.

**16 §.** *Perustamisasiakirjan toimittaminen seurakuntaan.* Säännöksessä säädetään valitsijayhdistyksen perustamiskirjan jättämiseen määräajasta. Asiakirja toimitetaan seurakunnan kirkkoherranvirastoon tai, jos sellaista ei ole, vaalilautakunnan määräämään muuhun paikkaan. Ehdotetun 12 §:n mukaisessa ehdokasasettelua koskevassa kuulutuksessa vaalilautakunnan on ilmoitettava, mihin perustamisasiakirjat on toimitettava.

**17 §.** *Perustamisasiakirjan käsittely ja huomautukset.* Pykälässä säädettäisiin vaalilautakunnan toimenpiteistä jätettyjen perustamisasiakirjojen suhteen. Säännöksen pohjana on käytetty voimassa olevan kirkon vaalijärjestyksen 2 luvun 37 ja 38 §:ää sekä vaalilain 35 ja 36 §:ää.

Vaalilautakunnalla olisi velvollisuus tarkistaa perustamisasiakirjat ehdokaslistoineen viimeistään vaalivuoden syyskuun 16. päivänä. Määräajan jälkeen jätetty perustamisasiakirja on jätettävä tutkimatta, ja siitä ilmoitettava valitsijayhdistyksen asiamiehelle tai, jollei sellaista ole nimetty, jollekin perustamisasiakirjan allekirjoittaneelle.

Pykälän 2 momentissa säädetään niistä perustamisasiakirjassa huomatuista puutteista ja virheistä, joiden johdosta vaalilautakunnan tulee varata valitsijayhdistykselle tilaisuus antaa selitys tai tehdä virhettä koskeva oikaisu. Momentin 1 kohdan mukaan tilaisuus tulee varata silloin, kun puute tai virhe kohdistuu nimettyyn ehdokkaaseen. Ehdotetun 2 kohdan mukaan puute tai virhe voi koskea ehdokaslistan nimitystä ja 3 kohdan mukaan ehdokaslistan muita mahdollista virheitä tai puutteita. Ehdotetun 4 kohdan mukaan tilaisuus tulee varata myös silloin, kun valitsijayhdistystä ei ole perustettu laillisesti. Säännös koskee muun muassa tilanteita, jossa perustamisasiakirjaa ei ole tehty vaalijärjestyksen määräysten mukaisesti taikka siihen ei ole liitetty määrättyjä asiakirjoja. Korjattavissa oleva perustamisasiakirjan virhe on esimerkiksi se, ettei asiamiestä ja hänen varamiestään ole nimetty.

Ehdotetussa 3 momentissa säädettäisiin selityksen tai oikaisun pyytämisestä. Sitä tulee pyytää todisteellisesti ja pyynnössä on ilmoitettava havaittu virhe tai puute tai muu tarvittava lisäselvitys sekä määräaika, jonka kuluessa oikaisun tai täydennyksen saa toimittaa. Mikäli virhe tai puute koskee ehdokkaaksi nimettyä, on asiasta ilmoitettava myös asianomaiselle ehdokkaalle.

Pykälän 4 momentin mukaan, perustamisasiakirjat, joista ei ole tehty huomautuksia tai vaadittu lisäselvityksiä, on hyväksyttävä.

**18 §.** *Toimenpiteet huomautusten johdosta.* Pykälässä säädettäisiin niistä toimenpiteistä, joihin valitsijayhdistys voi ryhtyä saatuaan vaalilautakunnalta kehotuksen oikaista tai täydentää perustamisasiakirjaa. Pykälän 4 momentti antaisi kuitenkin tietyissä tilanteissa vaalilautakunnalle velvollisuuden toimia, jos valitsijayhdistys ei käytä sille varattua tilannetta hyödykseen.

Tehdyn huomautuksen johdosta valitsijayhdistyksen asiamiehen tai, jollei häntä ole nimetty, perustamisasiakirjan allekirjoittaneen tulee toimittaa oikaisu tai täydennys viimeistään lokakuun 1 päivänä ennen kello 16. Tällöin on mahdollisuus tehdä myös tarkistuksia nimettyjen ehdokkaiden tietoihin.

Jos valitsijayhdistyksen ehdokkaana on henkilö, joka saman toimielimen vaalissa on ehdokkaana myös toisen valitsijayhdistyksen ehdokaslistoilla, ainoa mahdollisuus oikaista kyseinen virhe on poistaa tällainen ehdokas. Säännös ei mahdollista ehdokkaan korvaamista toisella ehdokkaalla.

Tilanteita, joissa valitsijayhdistys on ehdottanut nimityksekseen samaa kuin joku toinen valitsijayhdistys, valitsijayhdistys voi määräajassa luopua nimityksestään ja ehdottaa uutta nimitystä.

Pykälän 4 momentin mukaan, jollei valitsijayhdistys ole tehnyt edellä 2 tai 3 momentissa säädettyjä toimenpiteitä, vaalilautakunnan tulee poistaa ehdokkaan nimi tai ehdokaslistan nimitys kaikista kysymyksessä olevan toimielimen vaalin ehdokaslistoista.

**19 §.** *Perustamisasiakirjojen hyväksyminen ja ehdokaslistojen yhdistelmän laatiminen.* Vaalilautakunta ottaa lokakuun 1 päivänä pidettävässä kokouksessaan lopullisesti käsiteltäväkseen ja ratkaistavakseen ne perustamisasiakirjat, joita se ei ole voinut hyväksyä syyskuun 16 päivänä pitämässään kokouksessa 17 §:n 4 momentin mukaisesti. Samassa kokouksessa se tekee ehdokaslistoihin myös 18 §:n mukaisten toimenpiteiden tai ehdokkaiden kuolemasta aiheutuvat muutokset, laatii ehdokaslistojen yhdistelmän sekä numeroi ehdokkaat.

Jos vaalilautakunta ei voi hyväksyä perustamisasiakirjaa valitsijayhdistyksen tekemän oikaisemisenkaan jälkeen, on se hylättävä. Mikäli virhe koskee kuitenkin vain nimettyä ehdokasta tai ehdokaslistan nimitystä, poistetaan nämä ehdokaslistasta.

Pykälän 3 momentti koskee ehdokaslistojen ehdokkaiden numerointia seurakuntayhtymään kuuluvissa seurakunnissa toimitettavissa yhteisen kirkkovaltuuston ja seurakuntaneuvoston vaalissa.

**20 §.** *Ehdokaslistojen yhdistelmän sisältö.* Pykälässä säädettäisiin ehdokaslistojen yhdistelmän tarkemmasta sisällöstä. Säännös vastaa voimassa olevaa säännöstä.

Pykälän 2 momentin mukaan yhdistelmään voitaisiin merkitä ehdokkaan numeron lisäksi tämän nimi ja arvo, ammatti tai toimi enintään kahta ilmaisua käyttäen. Uutta olisi että yhdistelmään voitaisiin tarvittaessa merkitä myös ehdokkaan tarkempi asuinpaikka. Tätä on pidettävä tarpeellisena, koska vaaleissa seura-kuntalaisten on yleensä vaikea tunnistaa ehdokkaita. Suurissa seurakunnissa olisi siten mahdollista merkitä yhdistelmään esimerkiksi kaupunginosa tai kylätiedot. Asuinpaikan merkitseminen ehdokaslistojen yhdistelmään ei olisi enää sidottua siihen edellytykseen, että se olisi tarpeen ehdokkaan henkilöllisyyden täsmentämiseksi. Valitsijayhdistyksen niin pyytäessä tarkempi asuinpaikka olisi merkittävä yhdistelmään. Sen sijaan ehdokkaan puhuttelunimi tai hänen etunimensä lyhennys merkitään ehdokaslistojen yhdistelmään vain, jos se on tarpeen hänen henkilöllisyytensä täsmentämiseksi. Lisäksi momentissa selkeästi todettaisiin, ettei ehdokkaasta voida merkitä ehdokaslistaan muita kuin edellä mainittuja tietoja.

Seurakunnassa, joka kuuluu seurakuntayhtymään, ehdokaslistojen yhdistelmä laaditaan erikseen yhteisen kirkkovaltuuston ja erikseen seurakuntaneuvoston vaalia varten. Ehdokaslistojen yhdistelmään käytettävän paperin tulisi olla samanväristä kuin vastaavien äänestyslippujen paperin. Äänestyslippujen paperin väristä säädettäisiin 23 §:ssä.

**21 §.** *Ehdokaslistojen yhdistelmän julkaiseminen.* Pykälässä säädettäisiin ehdokaslistojen yhdistelmän julkaisemisesta seurakunnan ilmoitustaululla ja lehdessä. Pykälä vastaa voimassa olevaa kirkon vaalijärjestyksen säännöstä, eikä siihen ehdoteta muutoksia.

**22 §.** *Vaalien valmisteluun liittyvät muut vaalilautakunnan päätökset.* Vaalilautakunnan on viimeistään syyskuun 16 päivänä pidettävässä kokouksessa määrättävä äänestyspaikat ja vaalihuoneistot. Kirkkovaltuusto tai seurakuntaneuvosto ei siten enää päättäisi äänestyspaikoista, vaan niistä päättäisi vaalilautakunta. Kun vaalit muuttuisivat yksipäiväisiksi, ei enää olisi tarpeen päättää siitä, olisivatko vaalit yksi- vai kaksipäiväisiä. Vaalilautakunta valitsisi vaalitoimitsijat ennakkoäänestystä varten sekä huolehtisi muista ennakkoäänestykseen liittyvistä toimenpiteistä. Vaalitoimitsijaksi ei pidä valita ehdokasta, koska tämä voi joutua tarvittaessa avustamaan äänestäjää. Samoin vaalilautakunnan tulee valita vaaliavustajat ja päättää muista vaalin valmisteluun liittyvistä toimenpiteistä. Sen tulee myös valita ennakkoäänten laskijat, jos ennakkoääniä aiotaan ryhtyä laskemaan vaalipäivänä ennen vaalitoimituksen päättymistä.

Vaalien valmisteluun liittyviä pykälässä säädettyjä toimenpiteitä on aikaistettu kahdella viikolla. Päätösten tekeminen nykyistä aikaisemmin helpottaisi äänioikeutettujen kotiin lähetettävien vaalitiedotteiden laatimista ja sitä, että kirjeet ehdittäisiin lähettää ajoissa. Varsinkin suurimpien kaupunkiseurakuntien kokemusten mukaan asioista päättäminen lokakuun 1 päivänä pidettävässä kokouksessa on tältä kannalta liian myöhäistä. Sen sijaan 8 §:n 3 momentin mukaan ilmoituskortit on lähetettävä viimeistään 24. päivänä ennen vaalipäivää eli lokakuun puolivälissä.

**23 §.** *Äänestyslippu.* Pykälä vastaa voimassa olevaa kirkon vaalijärjestyksen säännöstä eikä siihen esitetä sisällöllisiä muutoksia. Pykälässä säädettäisiin äänestyslipun koosta ja ulkoisesta muodosta sekä väristä, joka samalla määrittää ehdokaslistojen yhdistelmän värin. Pykälän 3 momentin mukaan kirkkohallitus huolehtisi jatkossakin seurakuntavaaleissa käytettävien äänestyslippujen painattamisesta. Poikkeuksen tästä velvollisuudesta muodostaa poikkeukselliset seurakuntavaalit, jolloin äänestyslippujen painattamisesta huolehtii vaalilautakunta.

*Ennakkoäänestys ja kotiäänestys*

**24 §.** *Ennakkoäänestyksen ajankohta ja kuulutus ennakkoäänestyksestä.* Pykälä vastaa voimassa olevaa kirkon vaalijärjestyksen säännöstä.

Ennakkoäänestys aloitetaan lokakuun viimeistä sunnuntaita seuraavana maanantaina ja jatkuu saman viikon perjantaihin. Ennakkoäänestyspaikkoina ovat seurakunnan kirkkoherranvirasto, jokaisena ennakkoäänestyspäivänä kello 9-18 välisenä aikana. Mikäli seurakunnassa ei olisi kirkkoherranvirastoa, seurakunnan toimisto toimisi vastaavana ennakkoäänestyspaikkana. Lisäksi ennakkoäänestyspaikkoja olisivat vaalilautakunnan määräämät muut paikat vaalilautakunnan määrääminä aikoina ennakkoäänestysviikon aikana.

Poikkeuksellisissa seurakuntavaaleissa äänestetäisiin ennakolta vain siinä seurakunnassa, jossa vaalit pidetään. Vaalilautakunta määräisi tällöinkin äänestyspaikat pykälän 1 momentissa säädetyllä tavalla.

Vaalilautakunnan laatima kuulutus ennakkoäänestysajoista ja – paikoista on laitettava sekä seurakunnan ilmoitustaululle että julkaistava lehdessä. Keskusvaalitoimikunta voi laatia pykälän 3 momentissa tarkoitetun kuulutuksen seurakuntayhtymässä ehdotetun 5 §:n mukaisesti.

**25 §.** *Ennakkoäänestysasiakirjat.* Ennakkoäänestysasiakirjoja ovat äänestyslippu, josta säädetään 23 §:ssä, sekä vaalikuori, lähetekirje ja lähetekuori, jotka kirkkohallitus valmistuttaa. Jos seurakunta käyttää 11 §:ssä tarkoitettua ilmoituskorttia, toimii se samalla lähetekirjeenä.

**26 §.** *Äänestyksen aloittaminen ennakkoäänestyspaikassa.* Ennakkoäänestys alkaa äänestäjän ilmoittautumisella vaalitoimitsijalle, jolle hän esittää selvityksen henkilöllisyydestään. Tämän jälkeen vaalitoimitsija antaa äänestäjälle ennakkoäänestysasiakirjat.

Ennakkoäänestäjälle, joka äänestää oman seurakunnan ennakkoäänestyspaikoissa on varattava tilaisuus tutustua seurakuntansa ehdokaslistojen yhdistelmiin. Toisen seurakunnan alueella ennakkoon äänestävä joutuu itse hankkimaan tiedon oman seurakuntansa ehdokkaista.

**27 §.** *Äänestäminen ennakkoäänestyksessä.* Ennakkoon äänestävällä on oikeus äänestää sen seurakunnan ehdokaslistojen yhdistelmässä olevaa ehdokasta, jossa hänellä on äänioikeus.

Äänestäjän on 2 momentissa säädetyllä tavalla selvästi merkittävä äänestyslippuun ehdokkaansa numero. Merkintä tehdään äänestyssuojassa tai muutoin siten, että vaalisalaisuus säilyy.

Äänestäjällä tulee olla mahdollisuus käyttää avustajaa myös ennakkoäänestyksen yhteydessä. Avustajana ei kuitenkaan saa käyttää vaaleissa ehdokkaana olevaa henkilöä. Avustajan on toimittava äänestäjän tahdon mukaisesti ja häntä sitoo vaalisalaisuuteen liittyvä salassapitovelvollisuus.

**28 §.** *Lähetekirje.* Ennakkoäänestyksen yhteydessä täytettävä lähetekirje osoitetaan sen seurakunnan vaalilautakunnalle, jossa äänestäjällä oman ilmoituksensa mukaan on äänioikeus. Lähetekirjeestä tulisi ilmetä 2 momentissa säädetyt tiedot. Aiempi säännös kirkkoherranviraston osoitetiedoista ehdotetaan muutettavaksi seurakunnan osoitetiedoiksi, koska seurakunnissa ei välttämättä enää ole kirkkoherranvirastoksi nimitettyä kansliaa.

Äänestäjän on vaalitoimitsijan läsnä ollessa allekirjoitettava lähetekirje. Samalla äänestäjä antaa vakuutuksen siitä, että hän vaalisalaisuuden säilyttäen on itse täyttänyt äänestyslipun ja sulkenut sen taitettuna vaalikuoreen.

**29 §.** *Ennakkoäänestyksen päättämistoimet.* Äänestäjän on tehtyään merkintänsä äänestyslippuun taitettava äänestyslippu ja suljettava se taitettuna ja leimaamattomana vaalikuoreen. Vaalitoimitsija leimaa vaalikuoren eikä vaalikuoreen saa tehdä muita merkintöjä.

Vaalitoimitsijalla on velvollisuus todistaa äänestämisen tapahtuneen oikein allekirjoittamalla lähetekirje. Tämän jälkeen sekä vaalikuori äänestyslippuineen että lähetekirje suljetaan lähetekuoreen. Vaalitoimitsijan velvollisuuksiin kuuluu myös lähettää lähetekuori välittömästi sen seurakunnan vaalilautakunnalle, jonka vaalitoimitukseen äänestäjä on osallistunut.

Pykälän 3 momentissa säädettäisiin soveltuvin osin vaalilain 48 §:n 3 momentin mukaisesti siitä, että äänestysajan päättyessä vaalipaikalla sekä äänestysvuoroaan odottamassa olevat äänestäjät saavat äänestää. Voimassa olevassa vaalijärjestyksessä vastaavanlainen säännös koskee vain vaalipäivänä toimitettavaa vaalia, mutta ennakkoäänestyksestä säännös puuttuu. Kun sekä ennakkoon että varsinaisena vaalipäivänä äänestettäessä tulisi noudattaa samanlaista menettelyä, säännöksen ulottaminen myös ennakkoäänestykseen on perusteltua.

**30 §.** *Ennakkoäänestäjien luettelo.* Ennakkoäänestyspaikassa pidetään äänestäjistä luetteloa. Voimassa olevaan vastaavaan säännökseen ei esitetä sisällöllisiä muutoksia.

**31 §.** *Ennakkoäänestysasiakirjojen tarkistaminen.* Vaalilautakunnalla on velvollisuus tarkistaa sille saapuneet ennakkoäänestysasiakirjat. Pykälä vastaa voimassa olevan kirkon vaalijärjestyksen 2 luvun 49 §:ää. Siihen on kuitenkin tehty joitakin tarkennuksia vaalilain 63 §:n pohjalta.

Vain ne ennakkoäänet, jotka ovat saapuneet seurakuntaan vaalipäivää edeltävänä perjantaina ennen kello 16, otetaan huomioon. Vaalilautakunta tarkistaa ennakkoäänestysasiakirjat tuon määräajan jälkeen pidettävässä vaalilautakunnan kokouksessa. Vaalikuoriin, jotka saapuvat määräajan jälkeen, tehdään merkintä niiden saapumisajankohdasta.

Pykälän 2 momentissa säädetään niistä muista tilanteista, jolloin äänestys on jätettävä huomioon ottamatta. Äänestys jätetään 1 kohdan mukaan huomioon ottamatta, jos äänestäjää ei ole merkitty äänioikeutettujen luetteloon äänioikeutetuksi. Lisäksi äänestys jätetään 2 kohdan mukaan huomioon ottamatta lähetekirjeen puutteellisuuksien vuoksi ja 3 kohdan mukaan, jos vaalikuori on avonainen, leimaamaton tai siihen on tehty asiaton merkintä. Momentin 4 kohdassa säädettäisiin siitä, että äänestys tulisi jättää huomioon ottamatta myös silloin, jos henkilö on äänestänyt useaan kertaan. Tämä on mahdollista, jos henkilö äänestää useaan kertaan useammassa ennakkoäänestyspaikassa. Tällöin ei voida tietää, mikä annetuista äänistä tulisi ottaa huomioon, joten kaikki äänestysliput on jätettävä huomioon ottamatta.

Äänestyksen jättämisestä huomioon ottamatta on tehtävä merkintä vaalilautakunnan pöytäkirjaan sekä liitettävä siihen kyseinen vaalikuori sisältöineen ja sen lähetekirje ja –kuori.

Koska erikseen säädetyissä tilanteissa on mahdollista aloittaa ennakkoäänten laskeminen ennen vaalipäivän äänestyksen päättymistä, on 4 momenttiin otettu säännös siitä, että ennakkoäänestysasiakirjojen tarkistusvaiheessa ei vaalikuoria vielä avata. Ennakkoääninä annetut äänestysliput otetaan vaalikuorista ja leimataan vasta äänten laskemista koskevassa toimituksessa. Sitä ennen vaalilautakunnan on huolehdittava, että hyväksytyt vaalikuoret on lähetekirjeistä eroteltuina säilytettävä avaamattomina varmassa tallessa.

**32 §.** *Ennakkoäänestys kotona.* Pykälässä säädettäisiin niistä edellytyksistä, joiden on täytyttävä, jotta äänioikeutetulla on oikeus äänestää ennakolta kotonaan kotiäänestyksestä annettujen säännösten mukaisesti. Vaalilautakunnalla on vastaavasti velvollisuus järjestää kotiäänestysmahdollisuus. Voimassa olevasta säännöksestä oleva maininta, etteivät muut äänioikeutetut saa äänestää kotiäänestyksessä ehdotetaan poistettavaksi tarpeettomana. Kotiäänestystä voivat käyttää vain pykälän mukaan siihen oikeutetut.

**33 §.** *Kotiäänestyksessä läsnä olevat henkilöt.* Kotiäänestyksen toimittamisesta huolehtii vaalitoimitsija. Vaalitoimitsijoista säädetään 22 §:n 2 kohdassa. Vaalilautakunnan puheenjohtaja määrää, kenen luokse kukin vaalitoimitsija menee.

Kotiäänestyksessä saa olla läsnä vain yksi vaalitoimitsija vaaliviranomaisen ominaisuudessa. Vaalitoimitsijan on kuitenkin huolehdittava siitä, että hänen lisäkseen äänestystilanteessa on läsnä äänestäjän valitsema tai hyväksymä 18 vuotta täyttänyt henkilö, joka ei toimi vaaliviranomaisena. Vaaleissa ehdokkaana oleva henkilö ei esteellisyyssyistä voi toimia tässä tehtävässä. Läsnä olevan henkilön velvollisuus on seurata kotiäänestyksen toteuttamista ja allekirjoittaa kotiäänestyksestä laadittava lähetekirje.

Myös kotiäänestyksessä voidaan käyttää avustajaa. Avustajaan sovelletaan, mitä siitä ennakkoäänestyksessä on säädetty.

**34 §.** *Kotiäänestyksen valmistavat toimenpiteet.* Pykälä vastaa kirkon vaalijärjestyksen voimassa olevaa säännöstä. Pykälän 1 momentissa annetaan ohjeet siitä, miten ilmoitetaan halusta äänestää kotona sekä ilmoituksenteon määräajasta. Ilmoituksen voi tehdä äänestäjän puolesta myös hänen valitsemansa henkilö.

Ilmoituksen voi tehdä tätä tarkoitusta varten laaditulla lomakkeella, mutta sinänsä ilmoitus ei ole määrämuotoinen. Ilmoituksesta on kuitenkin käytävä ilmi 2 momentissa säädetyt tiedot. Kirjallinen ilmoitus on 3 momentin mukaan allekirjoitettava.

Jos ilmoitus on ollut sisällöltään puutteellinen, on vaalilautakunnan sihteerin ehdotetun 4 momentin mukaan huolehdittava tarvittaessa siitä, että puutteet poistetaan. Hänen on myös varmistuttava siitä, että ilmoituksen on tehnyt äänestäjä itse tai tämän valitsema henkilö. Vaalilautakunnan on pidettävä tehdyistä ilmoituksista luetteloa.

**35 §.** *Kotiäänestyksen ajankohta ja kotiäänestyksestä annettavat tiedot.* Pykälä vastaa voimassa olevia kirkon vaalijärjestyksen säännöksiä. Kotiäänestys toimitetaan ennakkoäänestyspäivinä kello 9 ja 20 välillä kuitenkin siten, että perjantaina kotiäänestys päättyy viimeistään kello 16.

Säännös velvoittaa vaaliviranomaista tiedottamaan kotiäänestyksen oikeutetuille äänestyksen ajankohdasta. Vastuu asiasta ilmoittamisesta kuuluu myös voimassa olevan säännöksen mukaan vaalilautakunnan puheenjohtajalle. Äänestäjälle on annettava myös vaalilautakunnan yhteystiedot mahdollista yhteydenottoa varten. Äänestäjälle on myös välittömästi ilmoitettava, mikäli äänestysajankohtaa joudutaan siirtämään.

Pykälän 2 momentti koskee tilanteita, joissa kotiäänestyksestä voidaan luopua. Kotiäänestyksen toimittamisesta luovutaan kolmessa tilanteessa: 1) kotiäänestyksen toimittamiseen vaikuttavaa, ilmoituksessa olevaa puutetta ei ole voitu poistaa; 2) ilmoitus halusta äänestää kotiäänestyksellä on tehty vaalilautakunnalle määräajan jälkeen tai 3) kotiäänestystä ei voida lainkaan toimittaa kulkuyhteyksien katkeamisen tai muun ylivoimaisen esteen vuoksi. Äänestäjälle on tällöin annettava tieto siitä, ettei kotiäänestystä toimiteta.

**36 §.** *Kotiäänestyksen keskeyttäminen.* Ehdotetussa säännöksessä määrätään niistä tilanteista, joissa vaalitoimitsijan on keskeytettävä kotiäänestys. Kotiäänestys tulee keskeyttää, jos äänestäjän vaalivapautta ei voida turvata. Samoin äänestys on keskeytettävä, jos äänestystilanne muutoin häiriintyy. Mikäli tilannetta ei saada korjattua, on äänestys lopetettava. Sekä äänestyksen keskeyttämisestä että sen lopettamisesta ennen kuin äänestys on toimitettu, on tehtävä merkintä kotiäänestysluetteloon.

**37 §.** *Kotiäänestyksen lähetekirje.* Kotiäänestyksessä lähetekirje poikkeaa normaalista ennakkoäänestyksessä käytettävästä lähetekirjelomakkeesta siten, että äänestäjän tule antaa lisäksi vakuutus siitä, että hän on oikeutettu kotiäänestykseen. Sen tulee myös sisältää äänestyksessä läsnä olleen henkilön allekirjoituksen.

Kotiäänestyksessä noudatetaan 2 momentin viittaussäännöksen mukaan pitkälti samoja säännöksiä kuin ennakkoäänestyksessä. Myös äänestyksen huomioon ottamista arvioidaan samojen määräysten mukaan. Äänestys jätetään huomioon ottamatta myös silloin, jos lähetekirjeestä puuttuu kotiäänestystilanteessa läsnä olleen henkilön nimi.

*Äänestäminen ja vaalin tuloksen vahvistaminen*

**38 §.** *Vaalikuulutus.* Pykälässä säädettäisiin vaalipäivää koskevasta kuulutuksesta. Vaalilautakunnan laatimassa kuulutuksessa tulee olla tiedot vaalien alkamis- ja päättymisajasta sekä äänestyspaikoista.

Pykälän 2 momentissa säädetään kuulutuksen laittamisesta seurakunnan ilmoitustaululle sekä sen julkaisemisesta lehdessä.

Niin sanotuissa sopuvaalitilanteissa, joissa ehdokkaita on nimetty vain valittava määrä ja joissa äänestystä ei siten toimeenpanna, on 3 momentin mukaan ilmoitettava samalla tavalla.

**39 §.** *Äänestystila ja materiaali sekä vaalilautakunnan ja vaaliavustajan läsnäolo.* Pykälässä säädettäisiin vaalilautakunnan vastuusta huolehtia siitä, että äänestyspaikka on asianmukaisessa kunnossa ja että äänestyspaikalla on muutoinkin tarvittava äänestysmateriaali.

Pykälän 3 momentissa säädetään vaalilautakunnan läsnäolosta äänestyspaikalla. Vaalilautakunnan tulee huolehtia myös siitä, että äänestyspaikalla on vaaliavustajia, jotka tarvittaessa avustavat äänestäjiä.

**40 §.** *Äänestyksen aloittaminen.* Pykälässä säädetään niistä toimista, jotka vaalilautakunnan puheenjohtajan tai varapuheenjohtajan on tehtävä ennen vaalitoimituksen alkamista. Puheenjohtajan tai varapuheenjohtajan on julistettava vaalitoimitus alkavaksi, ilmoitettava läsnä oleville, mistä vaaleista on kyse, sekä annettava tarvittavat äänestysmenettelyä koskevat ohjeet ja näytettävä, että vaaliuurna on tyhjä äänestyksen alkaessa, jonka jälkeen vaaliuurna suljetaan.

Vaaliuurnaa ei saa sen sulkemisen jälkeen avata ennen kuin äänestys on päättynyt ja ääniä ryhdytään laskemaan.

Pykälän 3 momentissa on järjestyksenpitoa äänestyspaikalla turvaava säännös siitä, ettei äänestyspaikalla sallita keskustelua.

**41 §.** *Äänestysoikeuden selvittäminen.* Äänestäjän saapuessa äänestyspaikalle hänen on ilmoittauduttava vaalilautakunnalle. Vaalilautakunnan tulee huolehtia siitä, ettei äänestäjä saa äänestyslippua ennen kuin hänet on todettu äänioikeutetuksi kyseisessä vaalissa. Tämän asian selvittämiseksi äänestäjä on velvollinen esittämään vaalilautakunnalle selvityksen henkilöllisyydestään.

**42 §.** *Äänestäminen seurakuntavaaleissa.* Pykälä ohjeistaa äänestysmenettelyä vaalipäivänä äänestyspaikalla. Äänestäjän on 1 momentissa säädetyllä tavalla selvästi merkittävä äänestyslippuun ehdokkaansa numero. Merkintä tehdään äänestyspaikalla olevassa äänestyssuojassa siten, että vaalisalaisuus säilyy.

Tehtyään äänestysmerkinnän äänestäjän tule antaa äänestyslippu taitettuna vaalilautakunnalle, joka leimaa äänestyslipun seurakunnan leimasimella. Leimauksen jälkeen äänestäjä pudottaa äänestyslipun vaaliuurnaan.

Äänestystilanteessa on tarvittaessa mahdollista käyttää avustajaa samalla tavalla kuin ennakkoäänestyksen yhteydessä. Avustajana ei kuitenkaan saa käyttää vaaleissa ehdokkaana olevaa henkilöä. Avustajalla on vaalisalaisuuden turvaamiseen liittyvä salassapitovelvollisuus.

Pykälän 4 momentti velvoittaa vaalilautakuntaa merkitsemään äänioikeutettujen luetteloon tiedon äänestäjän äänioikeuden käytöstä.

**43 §.** *Äänestysoikeus äänestysajan päättyessä.* Pykälässä säädettäisiin siitä, että äänestysajan päättyessä äänestystilassa sekä sen odotustilassa vuoroaan odottavat äänestäjät saisivat äänestää. Äänestysajan päättymisestä on kuitenkin ilmoitettava ja äänestyspaikan ovet on samalla suljettava.

**44 §.** *Vaalitoimituksen keskeyttäminen.* Jos vaalitoimitus joudutaan keskeyttämään vaalipäivän aikana, on vaalilautakunnan velvollisuus huolehtia vaaliuurnasta ja äänioikeutettujen luettelosta sekä pidettävä ne valvottuna. Vaaliuurnaa ei saa vaalitoimituksen keskeytyessä avata. Ehdotetun 40 §:n 2 momentin mukaan äänestyksen alkaessa suljettu vaaliuurna saadaan avata vasta äänestyksen päätyessä, kun ääniä ryhdytään laskemaan.

**45 §.** *Pöytäkirjan pitäminen.* Pykälässä säädettäisiin vaalitoimituksessa pidettävästä pöytäkirjasta. Säännöksessä on otettu huomioon se, että äänestys voi tapahtua useilla äänestysalueilla samanaikaisesti tai useissa äänestyspaikoissa. Kaikissa äänestyspaikoissa on pidettävä pöytäkirjaa. Pöytäkirjat liitetään vaalilautakunnan pöytäkirjaan, johon merkitään vaalin tulos ja liitetään valitusosoitus.

**46 §.** *Valitsijayhdistyksen asiamiehen läsnäolo.* Valitsijayhdistyksen asiamiehellä tai tämän varamiehellä on oikeus olla läsnä vaalilautakunnan kokouksessa äänestyslippuja laskettaessa sekä vaalin tulosta määrättäessä. Läsnäolo-oikeus on nimenomaisesti valitsijayhdistyksen asiamiehellä, joka ei ole vaalissa ehdokkaana. Siten muulla valitsijayhdistystä edustavalla jäsenellä ei ole läsnäolo-oikeutta. Pykälä vastaa voimassa olevaa kirkon vaalijärjestyksen säännöstä, eikä siihen esitetä muutoksia.

**47 §.** *Äänten laskeminen.* Pykälän 1 momentissa säädetään, miten vaalissa annettujen ennakkoäänien vaalikuoret avataan äänestyksen päätyttyä, äänestysliput leimataan ja niitä avaamatta pudotetaan vaalipäivänä annettujen äänien joukkoon vaaliuuraan.

Ehdotetun 2 momentin mukaan ennakkoäänestyksessä annettujen äänestyslippujen laskenta voitaisiin kuitenkin aloittaa vaalipäivänä vaalilautakunnan määräämänä aikana aikaisintaan kuusi tuntia ennen äänestyksen päättymistä. Kun äänestys päättyy klo 20.00, voitaisiin ennakkoääniä ryhtyä siten laskemaan aikaisintaan kyseisenä päivänä kello 14.00. Vaalisalaisuuden turvaamiseksi ennakkoääniä voitaisiin kuitenkin ryhtyä laskemaan ennen vaalin päättymistä vain, mikäli ennakkoäänestyksessä hyväksyttyjä vaalikuoria on enemmän kuin 50 ja voidaan perustellusti arvioida, että vaalipäivänä ääni-oikeuttaan käyttää enemmän kuin 50 henkilöä eikä olisi syytä olettaa, että vaalisalaisuuden turvaaminen muuta edellyttäisi.

Ennakkoäänten laskenta aloitetaan äänestyslippujen leimaamisella. Mitättömät äänestysliput erotetaan omaksi ryhmäkseen. Muutoin äänestysliput jaotellaan kunkin ehdokkaan mukaan.

Pykälän 3 momentti ohjaa äänten laskentaa äänestyksen päätyttyä. Ennakkoäänet tulee huomioiduksi 1 momentissa tarkoitetuissa tilanteissa automaattisesti, koska ennakkoäänet on pudotettu vaaliuurnaan. Mikäli ennakkoääniä on ryhdytty laskemaan etukäteen, vaalilautakunnan on huolehdittava siitä, että kaikki annetut äänet otetaan huomioon.

Pykälän 4 momentti velvoittaa vaalilautakunta suorittamaan ääntenlaskennan keskeytyksettä loppuun. Mikäli laskenta syystä tai toisesta kuitenkin keskeytyy, vaalilautakunnan on huolehdittava siitä, että kaikki laskelmat ja äänestysliput säilytetään valvottuna.

**48 §.** *Mitätön äänestyslippu.* Pykälä vastaa voimassa olevaa kirkon vaalijärjestyksen säännöstä mitättömistä äänestyslipuista. 1 momenttiin on kuitenkin lisätty uusi 2 kohta, jonka mukaan äänestyslippu on mitätön myös silloin, kun ennakkoäänestyksen vaalikuoressa on useampi kuin yksi samaa vaalia koskeva äänestyslippu. Yhteisen kirkkovaltuuston vaalia ja seurakuntaneuvoston vaalia pidetään kuitenkin eri vaaleina. Tältä osin säännös vastaa yleisen vaalilain 85 §:n 1 momentin 1 kohtaa.

Pykälän 2 momentissa säädettäisiin siitä, että asiattomana ei pidettäisi äänestyslippuun tehtyä merkintää, joka ainoastaan selventää, ketä ehdokasta on äänestetty.

**49 §.** *Ehdokkaiden vertausluvut.* Pykälästä kävisi ilmi seurakuntavaalien suhteellinen vaalitapa. Vaalien tulokseen vaikuttaa sekä ehdokaslistan saama yhteinen äänimäärä että ehdokkaan henkilökohtainen äänimäärä.

Pykälän 1 momentin mukaan jokaiselle vaalissa mukana olleelle ehdokkaalle lasketaan vertausluvut. Ensiksi kunkin ehdokaslistan ehdokkaat pannaan heidän henkilökohtaisten äänimääriensä mukaiseen järjestykseen. Tämän jälkeen eniten ääniä saaneelle ehdokkaalle annetaan vertausluvuksi listan koko äänimäärä, toiselle puolet, kolmannelle kolmannes, neljännelle neljännes ja niin edelleen. Vertausluku annettaan sellaisellekin ehdokkaalle, joka ei vaalissa saanut yhtään henkilökohtaista ääntä.

Pykälän 2 momentissa otetaan huomioon tilanteet, joissa ehdokkaana ollut henkilö ei ole enää vaalikelpoinen tai on kuollut. Tällöin hänen saamat äänet lasketaan sen ehdokaslistan hyväksi, jossa hän on ollut ehdokkaana.

**50 §.** *Vaalin tuloksen määrääminen ja varajäsenet.* Vaalin tulos määräytyy kunkin ehdokkaan saaman vertausluvun perusteella. Äänestyksen tulos lasketaan seurakunnittain erikseen kirkkovaltuuston jäsenten, yhteiseen kirkkovaltuustoon seurakunnasta valittavien jäsenten ja seurakuntaneuvoston jäsenten vaalissa. Eri ehdokaslistoilla olevat ehdokkaiden nimet kirjoitetaan vertauslukuineen, vertauslukujen osoittamaan järjestykseen. Valituksi tulee kussakin vaalissa tämän nimisarjan alusta niin monta ehdokasta, kuin vaalissa valitaan.

Pykälän 2 momentin mukaan ehdokkaiden varajäsenet määräytyvät puolestaan valituksi tuleen ehdokkaan oman ehdokaslistan mukaan siten, että varajäseniksi nimetään valitsematta jääneet ehdokaslistan ehdokkaat heidän saamiensa vertauslukujen osoittamassa järjestyksessä.

**51 §.** *Vaali ilman äänestystä.* Pykälässä säädettäisiin niistä erityistilanteista, jolloin seurakuntavaaleja ei toimiteta ja kirkkovaltuusto, yhteinen kirkkovaltuusto tai seurakuntaneuvosto valitaan niin kutsutuilla sopuvaaleilla. Varsinaisten jäsenten ja varajäsenten nimeämiseksi on kuitenkin toimitetaan vaali, jos vaalia varten on annettu vain yksi hyväksytty ehdokaslista, jossa on enemmän ehdokkaita kuin vaalissa on valittava, eikä valitsijayhdistys ole tehnyt 1 momentissa tarkoitettua ilmoitusta.

**52 §.** *Vaalin tuloksen vahvistaminen.* Pykälä vastaa voimassa olevaa kirkon vaalijärjestyksen säännöstä. Vaalilautakunnan on viimeistään kolmantena päivänä vaalipäivän jälkeen eli vaalia seuraavana keskiviikkona pitämässään kokouksessa vahvistettava vaalin tulos. Lisäksi vaalilautakunnan on huolehdittava siitä, että vaalipöytäkirja valitusosoituksineen pidetään nähtävillä kirkkoherranvirastossa tai seurakunnan toimistossa sen aukioloaikoina koko muutoksenhakuajan. Pöytäkirjan nähtävillä olosta on myös ilmoitettava säädetyllä tavalla.

Vaalilautakunnan on ilmoitettava vaalin tulos myös seurakunnan ja seurakuntayhtymän toimielinten lisäksi myös kullekin jäseneksi tai varajäseneksi valitulle. Ilmoituksen tarkoitus on tiedotusluontoinen. Muutoksenhakua koskeva tiedoksiannon katsotaan tapahtuvan ehdotetun kirkkolain 24 luvun 11 a §:n mukaan.

**53 §.** *Äänestysmateriaalin arkistointi.* Pykälän mukaan vaalipöytäkirja ja vaalin tulosta koskevat laskelmat säilytetään seurakunnan arkistossa. Pykälän 2 momentissa säädetään äänestyslippujen ja ehdokaslistojen säilyttämisestä.

Jos vaalista valitetaan, äänestysliput lähetään sinetöidyssä päällyksessä valitusta käsittelevälle hallinto-oikeudelle.

*Poikkeukselliset seurakuntavaalit*

**54 §.** *Kirkkovaltuuston, yhteisen kirkkovaltuuston ja seurakuntaneuvoston muodostaminen vaaleja toimittamatta.* Ehdotetun kirkkolain 23 luvun 10 §:n 1 momentin mukaan kirkkovaltuusto, yhteinen kirkkovaltuusto ja seurakuntaneuvosto muodostetaan edellisten vaalien tuloksen perusteella, kun kesken vaalikauden tapahtuu seurakuntajaotuksen muutos, seurakunta liittyy seurakuntayhtymään tai eroaa siitä tai seurakuntayhtymä perustetaan tai puretaan. Seurakuntajaotuksen muutostilanteet ovat hyvin moninaisia, jolloin käytännössä on syntynyt epätietoisuutta siitä, minkä vaalien ehdokaslistojen perusteella nämä ns. paperivaalit toimitetaan. Tästä syystä ehdotetaan säännöstä siitä, miten toimielimet muodostettaisiin.

Kirkkovaltuusto ja yhteinen kirkkovaltuusto muodostettaisiin edellisten vaalien kirkkovaltuuston ja mahdollisesti myös yhteisen kirkkovaltuuston ehdokaslistojen perusteella. Seurakunnan liittyessä seurakuntayhtymään, sen seurakuntaneuvosto muodostettaisiin edellisten vaalien kirkkovaltuuston ehdokaslistojen perusteella ja seurakunnan liittyessä seurakuntayhtymässä jo olevaan seurakuntaan seurakuntaneuvosto muodostettaisiin kirkkovaltuuston ja seurakuntaneuvoston ehdokaslistojen perusteella. Seurakuntaneuvosto muodostettaisiin sen jälkeen kun yhteinen kirkkovaltuusto on muodostettu. Tällöin on otettava huomioon säännökset toimielinten paikkojen jaosta.

Pykälän 2 momentin mukaan, jos yhteisen kirkkovaltuuston ehdokkaita ei ole ollut riittävästi, lisäjäsenet määräytyisivät seurakuntaneuvoston ehdokaslistojen perusteella.

Niin sanottujen paperivaalien toimittaminen kuuluu vaalilautakunnan tehtäviin. Sen on myös ilmoitettava vaalin tuloksesta 52 §:ssä säädetyllä tavalla seurakuntalaisille ja valituille ja heidän varajäsenilleen.

**55 §.** *Muut poikkeukselliset seurakuntavaalit.* Pykälässä säädettäisiin niistä tilanteista, jolloin seurakuntavaalit on toimitettava poikkeukselliseen ajankohtaan. Poikkeuksellisesti toimitettavissa seurakuntavaaleissa tuomiokapituli määrää sekä vaalipäivän että vaalitoimien määräajat ja määräpäivät. Seurakuntavaalit voidaan joutua toimittamaan poikkeukselliseen aikaan muun muassa silloin, kun vaaleja varten ei määräpäivään mennessä ole tullut hyväksyttäviä ehdokaslistoja tai ehdokkaita on nimetty liian vähän. Poikkeuksellisiin vaaleihin joudutaan myös silloin, jos vaalitoimia ei ole suoritettu määrättynä aikana tai, jos vaaleissa valitut menettävät vaalikauden aikana vaalikelpoisuutensa siten, että heidän määränsä jää alle kolme neljäsosaa, taikka vaalit kumotaan valituksen johdosta tai kesken vaalikauden tapahtuu seurakuntajaotuksen muutos.

Mikäli poikkeuksellisten vaalien edellytykset täyttyvät, seurakunnan vaalilautakunnalla tai toimielimen puheenjohtajalla on velvollisuus ilmoittaa tuomiokapitulille, että seurakunnassa on toimitettava poikkeukselliset vaalit.

Poikkeuksellisilla vaaleilla valittujen toimikausi kestää ainoastaan kulumassa olevan vaalikauden loppuun.

**56 §.** *Vaalitoimet seurakuntaliitoksissa.* Vaalien toimittaminen kuuluu vaalilautakunnalle. Pykälässä säädettäisiin siitä, mikä vaalilautakunta olisi vastuussa vaalien toimittamisesta vaalilautakunnista seurakuntaliitostilanteissa. Kun seurakuntajaotuksen muutos tapahtuu siten, että vanhat seurakunnat lakkautetaan ja muodostetaan uusi seurakunta, kirkkojärjestyksen 13 luvun 8 §:n mukaan järjestelytoimikunta valitsee vaalilautakunnan. Kun vaalilautakunta ehdotuksen mukaan toimisi keskitetysti vaaliviranomaisena, ei enää ole tarvetta mainita vastuullista kirkkovaltuustoa, kirkkoneuvostoa tai seurakuntaneuvostoa kuten voimassa olevassa kirkon vaalijärjestyksen säännöksessä.

**57 §.** *Seurakuntavaalit seurakuntajaotuksen muutosta edeltävänä vuonna.* Seurakuntajaotuksen muutoksen voimaantuloa edeltävänä vuonna toimitettavissa seurakuntavaaleissa noudatetaan uutta seurakuntajakoa. Vaalikelpoisuus kelpoisuus toimia valitsijayhdistyksen perustajajäsenenä määräytyisi myös tulevan seurakuntajaotuksen perusteella.

3 luku. **Kirkkoherran välitön vaali**

**58 §.** *Vaalipäivän ja vaalinäytteiden määrääminen.* Pykälän 1 momentissa säädetään tuomiokapitulin toimivallasta määrätä kirkkoherran välittömän vaalin ajankohta. Päätös vaalien ajankohdasta voidaan tehdä välittömästi vaaliehdotusta koskevan päätöksenteon yhteydessä, koska vaaliehdotukseen ei enää ole mahdollista erikseen hakea muutosta valittamalla. Samassa yhteydessä tuomiokapituli voi päättää myös muista sille kuuluvista vaalin valmistelutoimista.

Tuomiokapituli määrää vaaliehdokkaat toimittamaan vaalinäytteenä päiväjumalanpalveluksen tuomiokapitulin määrääminä sunnuntaipäivinä. Tuomiokapituli määrää myös kirkon, jossa vaalinäytteet annetaan. Pääsääntöisesti vaalinäytteet annetaan seurakunnan pääkirkossa. Jos seurakunta on kaksikielinen vaalinäytteenä toimitettava jumalanpalvelus toimitetaan kummallakin kielellä. Erityisestä syystä tuomiokapituli voi myös vapauttaa vaaliehdokkaan jumalanpalveluksen toimittamisesta.

Asiasisällöltään pykälä vastaa voimassa olevia säännöksiä.

**59 §.** *Vaalinäytteitä ja vaaliehdokkaita koskeva kuulutus.* Tuomiokapituli on velvollinen laatimaan vaalikuulutuksen, jonka tulee sisältää 1 momentissa säädetyt seikat. Kuulutukseen ei voida ottaa vaalisijoille asetetuista ehdokkaista sellaista henkilöarviointia, joka viranomaisten toiminnan julkisuudesta annetun lain perusteella on salassa pidettävää. Kuulutus lähetetään kirkkoherralle, jonka velvollisuus on huolehtia kuulutus 2 momentin mukaisesti seurakunnan ilmoitustaululle.

**60 §.** *Vajaa vaaliehdotus ja vaaliehdotuksen muuttaminen.* Pykälä vastaa kirkolliskokouksen marraskuussa 2011 tekemän päätöksen mukaista kirkkojärjestyksen 6 luvun 23 §:ää. Säännös ehdotetaan siirrettäväksi vaalijärjestykseen, koska se koskee varsinaista vaalia edeltäviä toimia. Pykälän 1 momentissa säädettäisiin menettelystä, jos vaaliehdokas ei toimittaisi vaalinäytejumalanpalvelusta. Sisällöllisesti nykyiseen käytäntöön ei ehdoteta muutoksia.

Pykälän 2 momentissa säädettäisiin puolestaan niistä tilanteista, jolloin tuomiokapitulin olisi keskeytettävä vaalin toimittaminen. Myöskään tältä osin ei esitetä muutoksia.

Pykälän 3 momentti koskee vajaaksi jääneen vaaliehdotuksen täydentämistä.

**61 §.** *Vaalin ajankohta, äänestyspaikka ja ennakkoäänestys.* Pykälässä säädetään kirkkoherran välittömän vaalin ajankohdasta suhteessa vaalinäytepäiviin ja äänestyspaikoista sekä ennakkoäänestysajasta ja -paikoista.

Pykälän 1 momentti koskee varsinaisia vaalipäiviä. Vaalit aloitetaan viimeistä vaalinäytettä seuraavana toisena sunnuntaina ja vaalit ovat seurakunnan päätöksen mukaan joko yksipäiväiset tai kaksipäiväiset. Vaalilautakunta päättää sekä äänestysajoista että äänestyspaikoista ja vaalihuoneistoista.

Pykälän 2 momentissa säädetään puolestaan ennakkoäänestyksestä ja siihen liittyvästä kotiäänestyksestä. Pykälä vastaa kirkolliskokouksen marraskuussa 2011 hyväksymää muutosta. Kirkkoherranviraston rinnalle on kuitenkin nostettu ennakkoäänestyspaikkana seurakunnan toimisto, koska keskusrekisterien myötä seurakunnissa ei enää välttämättä ole kirkkoherranvirastoa.

**62 §.** *Äänioikeutettujen luettelo.* Pykälässä säädetään kirkkoherran välittömässä vaalissa äänioikeutettujen luettelon laatimisesta ja tarkistamisesta sekä tarkistamisen yhteydessä tehtyjen oikaisuvaatimusten käsittelystä vaalilautakunnan kokouksessa.

**63 §.** *Vaaleja koskeva kuulutus.* Vaalilautakunnalla on velvollisuus laatia kuulutus kirkkoherran välittömästä vaalista sen alkamisesta sekä äänestyspaikoista ja –ajoista. Tuomiokapitulin 58 §:ssä tarkoitettu kuulutus eroaa vaalilautakunnan laatimasta kuulutuksesta siinä, että se painottuu ehdokassijoille asetettujen ehdokkaiden esittelyyn, kun vaalilautakunnan kuulutus painottuu vaaliajankohdista ja –paikoista tiedottamiseen. Vaalilautakunnan kuulutus on laitettava sekä seurakunnan ilmoitustaululle että julkaistava lehdessä viimeistään säännöksessä säädettyinä aikoina. Seurakunnan ilmoitustaululla kuulutusta on pidettävä vaalien päättymiseen saakka.

**64 §.** *Äänestyslippu.* Pykälässä säädetään äänestyslipun sisällöstä ja teknisestä muodosta.

**65 §.** *Äänestyspaikan ilmoitukset.* Pykälässä säädettään äänestyspaikalle nähtäväksi pantavista ilmoituksista.

**66 §.** *Äänestäminen.* Pykälä ohjaa äänestäjää ja siinä säädetään äänestyslippuun tehtävistä merkinnöistä. Äänestäjän on tehtävä merkintä siihen sarakkeeseen, jossa on sen ehdokkaan nimi, jolle äänestäjä haluaa antaa äänensä.

**67 §.** *Ääntenlaskenta, vaalin tuloksen vahvistaminen ja siitä ilmoittaminen.* Pykälän 1 momentissa säädetään ääntenlaskennasta. Mitättömien äänestyslippujen arviointiin, äänten laskemiseen ja vaalituloksen vahvistamiseen sovelletaan samoja säännöksiä kuin seurakuntavaaleissa. Siten esimerkiksi annettuja ennakkoääniä on tarvittaessa mahdollisuus ryhtyä laskemaan ennen kuin äänestäminen viimeisenä vaalipäivänä päättyy.

Pykälän 2 momentti koskee vaaleja koskevan pöytäkirjan pitämistä kuten myös vaalin tuloksen ilmoittamisesta sekä vaalimateriaalin arkistoimisesta.

**68 §.** *Muut vaalissa sovellettavat säännökset.* Kirkkoherran välittömässä vaalissa sovelletaan pitkälti samoja säännöksiä kuin seurakuntavaaleissa. Tältä osin pykälän 1 momentissa viitataan sovellettaviin säännöksiin.

Pykälän 2 momentti koskee niitä erityistapauksia, joissa kahdella tai useammalla seurakunnalla on yhteinen kirkkoherran virka. Tällöin äänestys ja vaalinäytteenä toimitettava päiväjumalanpalvelus toimitetaan kaikissa niissä seurakunnissa, joiden yhteistä kirkkoherran virkaa vaali koskee.

4 luku. **Hiippakunnassa toimitettavat vaalit**

Ehdotettu luku koskisi hiippakunnissa toimitettavia vaaleja, joita ovat hiippakuntavaltuuston jäsenten vaalit, kirkolliskokousedustajien vaalit ja piispan vaali sekä hiippakuntien rovastikunnissa toimitettavat lääninrovastin ja tuomiokapitulin pappisasessorin vaalit. Pykälät sisältävät siten tarkempia säännöksiä ehdotetun kirkkolain 23 luvun 13–18 §:iin.

*Hiippakuntavaltuuston jäsenten ja kirkollis­kokousedustajien vaalit*

**69 §.** *Vaalien ajankohta ja ennakkoäänestys.* Hiippakuntavaltuuston jäsenten ja kirkolliskokousedustajien vaalien ajankohtaa koskeva säännös on siirretty kirkkolakitasolta kirkon vaalijärjestykseen kirkon sisäisenä normina. Samalla vaalien ajankohta on siirretty maanantaista tiistaiksi yleisperusteluissa tarkemmin kerrotuin perustein.

Pykälän 2 momentissa säädettäisiin lyhyesti siitä, että vaaleissa saisi äänestää myös ennakkoon.

**70 §.** *Hiippakunnan vaalilautakunta.* Pykälässä säädettäisiin ehdotetun kirkkolain 23 luvun 19 §:n 3 momentissa tarkoitetun vaalilautakunnan asettamisesta. Pykälä vastaa voimassa olevaa säännöstä.

Tuomiokapituli asettaa vaalilautakunnan vaalivuotta edeltävän syyskuun aikana. Sen tulee myös ilmoittaa vaalilautakunnan asettamisesta seurakunnille ja hiippakunnan papistolle. Seurakunnille tehty ilmoitus tulee antaa tiedoksi seurakuntien ja seurakuntayhtymien luottamushenkilöille. Tuomiokapituli toimii myös vaalilautakunnan tukena.

Pykälän 2 momentti ohjaa vaalilautakunnan työskentelyä. Asettamispäätöksessä tuomiokapituli määrää vaalilautakunnan puheenjohtajan. Varapuheenjohtajan vaalilautakunta valitsee keskuudestaan. Lisäksi säännöksessä säädetään pöytäkirjojen ja toimituskirjojen allekirjoitusoikeudesta sekä vaalilautakunnan kokousten pöytäkirjan tarkistamisesta.

**71 §.** *Äänioikeutettujen luettelot.*  Pykälä vastaa voimassa olevaa kirkon vaalijärjestyksen 4 luvun 2 §:ää, mutta vaalivalmistelujen määräaikoja ehdotetaan aikaistettavaksi kuukaudella. Voimassa olevien säännösten mukaan esimerkiksi valitsijayhdistyksen perustamisasiakirjat on toimitettava viimeistään joulukuun 15 päivänä, jolloin vaalilautakunta ja valitsijayhdistykset joutuvat korjaus- ja oikaisutilanteissa työskentelemään joulunaikaan. Aikataulun muuttaminen kuukautta aikaisemmaksi mahdollistaisi myös ehdokasasettelun aikaistamisen ja siten ehdokaslistojen yhdistelmän julkaisemisen jo joulukuussa, jolloin ehdokkailla olisi tieto omista äänestysnumeroistaan nykyistä aiemmin.

Hiippakunnan pappisjäsenten ja kirkolliskokouksen pappisedustajien vaaleja varten tuomiokapituli laatii pappeja koskevan äänioikeutettujen luettelon pitämänsä nimikirjan perusteella. Vaalilautakunnan tehtävänä on toimittaa ote äänioikeutettujen luettelosta kullekin lääninrovastille.

Luettelo ei yksinomaan määrää pappien äänioikeutta. Kun myös luettelon laatimisen jälkeen ja ennen vaalipäivää hiippakuntaan siirtyneillä papeilla on äänioikeus, ei luettelon laatimispäivän aikaistaminen vaikuta pappien äänioikeuteen. Luettelon täydentämisestä ja korjaamisesta vastaa lääninrovasti.

Pykälän 2 momentti koskee maallikkojäsenten ja maallikkoedustajien vaaleja varten laadittavaa äänioikeutettujen luetteloa. Kirkkoherran on huolehdittava siitä, että luettelo kirkkovaltuuston tai seurakuntaneuvoston ja seurakunnasta valituista yhteisen kirkkovaltuuston jäsenistä toimitetaan vaalilautakunnalle määrätyssä ajassa. Mikäli toimielimen jäsenellä on oikeus äänestää pappisjäsenten ja pappisedustajien vaalissa, hänen tilalleen luetteloon merkitään saman ehdokaslistan maallikkovarajäsen.

**72 §.** *Maallikkojäsenten ja -edustajien vaalien äänimäärät.* Pykälä vastaa voimassa olevaa vaalijärjestyksen 4 luvun 4 §:ää, mutta sen 1 momenttiin on siirretty voimassa olevan kirkkolain 20 luvun 5 §:n 2 momentissa oleva vaalien äänikertoimien muodostamista ja vaalituloksen määräämistä koskeva säännös. Vaalien tuloksen laskemista koskevat säännökset voidaan kirkon sisäisinä asioina säätää vaalijärjestyksessä.

Pykälän 1 momenttia on pyritty selkeyttämään myös siten, että äänimäärät laskettaisiin aina luottamushenkilöpaikkojen lakisääteisten kokonaismäärin perusteella eikä seurakunnassa mahdollisesti vallitsevan tilanteen mukaan.

Muutoin ehdotettu pykälä vastaa kirkon vaalijärjestyksen 4 luvun 4 §:ää. Sen 2 momentissa määriteltäisiin se väkiluku, joka äänien painokertoimia laskettaessa otettaisiin huomioon. Väkiluvulla tarkoitetaan kirkkolain 3 luvun 2 §:n 3 momentin mukaisesti seurakunnan läsnä olevien jäsenten lukumäärää.

Kirkkoherran velvollisuutena on 3 momentin mukaan lähettää vaalilautakunnalle tieto seurakunnan väkiluvusta vaalivuoden tammikuun 25 päivään mennessä. Vaalilautakunnan on puolestaan helmikuun alkuun mennessä laskettava jokaisen seurakunnan osalta erikseen kirkkovaltuustoon tai seurakuntaneuvoston ja yhteisen kirkkovaltuuston jäsenten äänimäärät.

Pykälän 4 momentti velvoittaa merkitsemään tai liittämään väkilukutiedot sekä tiedot äänioikeutettujen määrästä sekä äänimäärästä ja sen jakautumisen äänioikeutettujen kesken vaalilautakunnan pöytäkirjaan.

**73 §.** *Vaalilautakunnalle osoitetut asiakirjat.* Pykälässä säädettäisiin siitä, että vaalilautakunnalle osoitetut asiakirjat toimitetaan tuomiokapitulille ja Ahvenanmaalla valittavan maallikkojäsenen ja maallikkoedustajan osalta rovastikunnan lääninrovastille. Pykälä vastaa voimassa olevaa vaalijärjestyksen säännöstä.

**74 §.** *Ehdokasasettelu.* Pykälässä säädetään kaikkien neljän vaalin ehdokasasettelusta eli hiippakuntavaltuuston pappisjäsenten ja kirkolliskokouksen pappisedustajien sekä hiippakuntavaltuuston maallikkojäsenten ja kirkolliskokouksen maallikkoedustajien ehdokasasettelusta. Pykälä vastaa voimassa olevaa vaalijärjestyksen säännöstä, mutta siinä on edellä 71 §:n peruste-luissa sanotulla tavalla aikaistettu perustamisasiakirjojen jättöaikaa kuukaudella. Perustamisasiakirjat olisi toimitettava tuomiokapituliin viimeistään marraskuun 15 päivänä, jollei 2 §:n 2 momentin määräaikasäännöksestä muuta johtuisi. Muutoin perustamisasiakirjaan, siihen liittyvään ehdokaslistaan, niiden jättämiseen ja julkaisemiseen sovellettaisiin samoja säännöksiä kuin seurakuntavaaleissa.

**75 §.** *Ehdokasasettelu Ahvenanmaalla.* Pykälä 1 momentti vastaa voimassa olevaa säännöstä, eikä siihen esitetä sisällöllisiä muutoksia.

Pykälän 2 momentiksi on siirretty osittain voimassa olevan kirkkolain 22 luvun 6 §:n 1 momentti. Vastaavasti 3 momentiksi on siirretty kyseisen kirkkolain kohdan 2 momentti.

**76 §.** *Perustamisasiakirjojen käsitteleminen.* Pykälässä säädettäisiin vaalilautakunnassa tapahtuvasta perustamisasiakirjojen käsittelystä. Perustamisasiakirjojen käsittelyssä noudatetaan soveltuvin osin, mitä niiden käsittelystä seurakuntavaaleja varten on säädetty. Pykälä vastaa voimassa olevaa kirkon vaalijärjestyksen säännöstä, mutta siinä on otettu huomioon edellä 71 §:n perusteluissa selostettu vaaliaikataulujen aikaistaminen. Pykälän mukaan tuomiokapitulin tulee tarkastaa valmistavasti perustamisasiakirjat viimeistään vaalivuotta edeltävän vuoden marraskuun 30 päivänä.

**77 §.** *Perustamisasiakirjojen hyväksyminen ja ehdokaslistojen laatiminen.* Pykälässä säädettäisiin siitä, että vaalilautakunnan tulisi viimeistään vaalivuotta edeltävän joulukuun 15 päivänä tehdä säännöksessä mainitut perustamisasiakirjoja ja ehdokaslistojen yhdistelmiä koskevat päätökset kaikista neljästä vaalista. Vaalilautakunnalle asetettua määräaikaa on tässäkin aikaistettu kuukaudella. Muutoin pykälä vastaisi voimassa olevaa kirkon vaalijärjestyksen säännöstä.

Pykälän 2 momentissa säädettäisiin ehdokaslistojen juoksevasta numeroinnista. Kirkolliskokousedustajien vaalissa ehdokaslistojen numerointi jatkuisi viimeisestä numerosta hiippakuntavaltuuston jäsenten vaalissa.

**78 §.** *Äänestyslippu ja muut vaaliasiakirjat.* Pykälässä säädettäisiin vaaleissa käytettävistä äänestyslipusta ja muista vaaliasiakirjoista. Pykälän 1 momentin mukaan äänestysliput vastaavat kooltaan ja tekniseltä ulkoasultaan seurakuntavaaleissa käytettäviä äänestyslippuja. Äänestyslippujen väri kuitenkin vaihtelee vaalien mukaan.

Kirkkohallituksen velvollisuutena olisi edelleen huolehtia vaaliasiakirjoista ja se toimittaisi tarvittavat vaaliasiakirjat ja äänestysliput hiippakuntien vaalilautakunnille, jotka puolestaan vastaavat muun muassa äänestyslippujen edelleen jakamisesta. Äänestyslippuja lukuun ottamatta käytännössä on siirrytty paljolti sähköisiin vaaliasiakirjoihin.

Pykälän 3 momenttiin ehdotetaan uutta säännöstä ehdokaslistojen yhdistelmien paperin väristä. Ehdokaslistojen värit noudattaisivat kyseisessä vaalissa säädettyä äänestyslippujen väriä. Käytännössä jo nyt hiippakuntien vaalilautakunnat ovat toimineet ehdotetun säännöksen mukaisesti.

**79 §.** *Vaalikokoukset.* Pykälä vastaa voimassa olevaa kirkon vaalijärjestyksen säännöstä. Papit äänestävät rovastikunnittain järjestettävissä pappien kokouksissa ja maallikot seurakunnittain järjestettävissä vaalikokouksissa.

Pykälä on laadittu niin, että 1 momentissa säädettäisiin pappien vaalikokouksista ja 2 momentissa maallikkojen vaalikokouksista.

**80 §.** *Ennakkoäänestys hiippakuntavaltuuston jäsenten ja kirkolliskokousedustajien vaalissa.* Pykälässä säädettäisiin mahdollisuudesta äänestää ennakkoon sekä hiippakuntavaltuuston jäsenten että kirkolliskokousedustajien vaaleissa. Papiston osalta ennakkoäänestysmahdollisuuteen ei esitetä muutoksia. Sen sijaan uutta olisi mahdollisuus äänestää ennakkoon myös maallikkojäsenten ja maallikkoedustajien vaalissa.

Jos pappi ei voi saapua rovastikunnan pappien kokoukseen hän voi lähettää äänestyslippunsa postitse. Postitse äänestämistä puoltaa edelleen se, että vaalikokoukset järjestetään rovastikunnittain, jolloin äänioikeutettu pappi saattaa asua hyvinkin kaukana vaalikokouspaikkakunnalta, jona toimii pääsääntöisesti lääninrovastin seurakunta.

Pykälän 2 momentissa säädettäisiin ennakkoäänestämisestä maallikkojäsenten ja maallikkoedustajien vaalissa. Vaalikokoukset järjestetään seurakunnittain. Äänestyslippujen kulun varmistamiseksi on perusteltua, että ennakkoäänestys tapahtuu äänioikeutetun omassa seurakunnassa eikä postitse. Ehdotuksen mukaan ennakkoäänestys tapahtuisi vaalipäivää edeltävällä viikolla keskiviikkona ja torstaina, noudattaen soveltuvin osin, mitä ennakkoäänestyksestä seurakuntavaaleissa säädetään. Säännöksen mukaan ennakkoäänestyspaikkana olisi seurakunnan kirkkoherranvirasto tai, jos sellaista ei olisi, kirkkoherran määräämä muu paikka. Kutsuessaan maallikkoäänioikeutetut vaalikokoukseen kirkkoherran tulee samalla ilmoittaa mahdollisuudesta äänestää ennakkoon sekä äänestyspaikoista ja - ajoista. Toisena päivistä äänestyspaikkaa on pidettävä avoinna kello 15–19 välillä, jolla mahdollistetaan ennakkoäänen antaminen vakituisen työajan ulkopuolella.

Ennakkoäänestysmateriaalina toimisivat äänestyslippu, vaalikuori ja ennakkoäänestäjien luettelo. Tärkeää on, että ennakkoäänestyksen yhteydessä varmistutaan siitä, että äänestäjällä on äänioikeus vaaleissa. Kirkkoherran vastuulla olisi, että annetut ennakkoäänet ja ennakkoäänestäjien luettelo toimitetaan varsinaiseen vaalikokoukseen. Mikäli kirkkovaltuuston jäsen tai seurakuntaneuvoston tai yhteisen kirkkovaltuuston jäsen on äänestänyt ennakkoon, ei hänellä ole enää oikeutta äänestää toistamiseen, vaikka hän olisikin saapuvilla vaalikokouksessa. Äänioikeutta ei enää myöskään olisi varajäsenellä, jollei kyse ole ehdotetun kirkkolain 23 luvun 14 §:n 2 momentin mukaisesta varajäsenestä.

**81 §.** *Vaalikokouksen valmistelutoimet.* Pykälässä säädettäisiin vaalikokouksiin liittyvistä valmistelutoimista ja niiden vastuuhenkilöistä. Pykälä vastaa voimassa olevaa kirkon vaalijärjestyksen määräyksiä.

Maallikkojäsenten ja maallikkoedustajien vaalien valmistelutoimista on vastuussa seurakunnan kirkkoherra. Varsinaisen vaalikokouksen johtamisesta vastaa kuitenkin kirkkovaltuuston puheenjohtaja tai seurakuntaneuvoston varapuheenjohtaja.

Pappisjäsenten ja pappisedustajien vaalin valmistelutoimista ja vaalikokouksen johtamisesta vastaa lääninrovasti.

**82 §.** *Äänestäminen hiippakuntavaltuuston jäsenten ja kirkolliskokousedustajien vaaleissa.* Äänestämiseen ja äänestyslipun leimaamiseen sovelletaan samoja määräyksiä kuin seurakuntavaaleissa. Siten kukin äänioikeutettu äänestää yhtä ehdokasta. Momentti sisältää myös säännöksen Ahvenanmaan maakunnan seurakunnissa tapahtuvasta äänestämisestä, jolloin äänestäjä äänestää 75 §:ssä tarkoitettua ehdokaslistaa. Momentti vastaa tältä osin voimassa olevan kirkkolain 22 luvun 6 §:n 1 momenttia.

Pykälän 2 momentti on uusi ja kertoo, miten ennakkoäänien kanssa menetellään. Vaalikokouksessa äänestyksen alkaessa ennakkoäänen sisältävä vaalikuori avataan, äänestyslippu leimataan ja pudotetaan vaaliuurnaan.

Pykälän 3 momentti ohjaa tilannetta, jossa vaalikokouksen puheenjohtaja arvioi, ettei äänensä antaneella ole äänioikeutta. Äänestyslippua ei tällöin pudoteta vaaliuurnaan muiden äänien joukkoon, vaan se suljetaan äänestäneen nimellä varustettuun erilliseen kuoreen tai ennakkoäänenä annettu vaalikuori jätetään avaamatta ja kuoret lähetetään vaalilautakunnalle. Ratkaisun perustelut on merkittävä vaalikokouksessa pidettävään pöytäkirjaan.

**83 §.** *Äänestyksen päättämistoimet ja vaalikokouksen pöytäkirja.* Pykälä ohjaa vaalikokouksen puheenjohtajan toimia äänestyksen päättyessä. Äänestyslippujen lukumäärä lasketaan, mutta vaalisalaisuuden säilyttämiseksi äänestyslippuja ei avata eikä ehdokkaille annettuja ääniä siten vielä tässä vaiheessa lasketa. Äänestysliput suljetaan sinetöityyn päällykseen ja toimitetaan vaalilautakunnalle.

Pykälän 2 momentissa säädetään vaalitoimituksen pöytäkirjasta ja sen sisällöstä. Tarvittaessa pöytäkirjaan tehdään myös 82 §:n 3 momentissa tarkoitettuja merkintöjä. Tarkistettu pöytäkirja lähetetään vaalilautakunnalle äänestyslippujen mukana.

**84 §.** *Vaalien tuloksen laskeminen ja vahvistaminen.*  Pykälässä säädettäisiin vaalilautakunnassa tapahtuvasta kaikkien neljän vaalin tuloksen laskemisesta ja vahvistamisesta. Äänten laskennassa ja tuloksen vahvistamisessa noudatetaan soveltuvin osin samoja määräyksiä kuin seurakuntavaaleissa. Maallikkojäsenten ja maallikkoedustajien vaaleissa on otettava huomioon 72 §:ssä tarkoitetut äänimäärät. Pykälä vastaa voimassa olevaa kirkon vaalijärjestyksen säännöstä.

**85 §.** *Vaalien tulosten ilmoittaminen ja valtakirjojen antaminen.* Pykälässä säädettäisiin vaalin tuloksen ilmoittamiseen liittyvistä toimenpiteistä, jotka kuuluvat vaalilautakunnan tehtäviin. Vaalilautakunta huolehtii myös valtakirjojen antamisesta valituiksi tulleille. Säännös vastaa voimassa olevaa kirkon vaalijärjestyksen säännöstä.

**86 §.** *Vaaliasiakirjojen arkistointi.* Vaalipöytäkirja ja vaalin tulosta koskevat laskelmat on seurakuntavaalien tavoin näissäkin vaaleissa säilytettävä pysyvästi. Sen sijaan äänestysliput ja ehdokaslistojen yhdistelmät säilytetään vain seuraavien vaalien toimittamiseen asti. Säilytys tapahtuisi tuomiokapitulin arkistossa.

*Piispan vaali*

**87 §.** *Vaalitoimien aloittaminen ja äänioikeutettujen lukumäärän määräytyminen.* Ehdotetun kirkkojärjestyksen 18 luvun 1 b §:n tuomiokapitulin on määrättävä piispan vaali toimitettavaksi, kun virka on tullut avoimeksi. Tässä pykälässä säädettäisiin tuomiokapitulin tarkemmista toimenpiteistä ja maallikkovalitsijoiden valinnasta seurakunnissa.

Pykälän 1 momentissa säädettäisiin vaalin ajankohdasta siten, että vaali voitaisiin aikaisintaan toimittaa 30 päivän kuluttua valitsijayhdistysten perustamisasiakirjojen hyväksymistä koskevan määräajan päättymisestä. Voimassa olevaa kirkon vaalijärjestyksen säännöstä ei ole sisällöllisesti muutettu.

Pykälän 2 momentissa säädettäisiin äänioikeutettujen pappien ja lehtorien lukumäärän määräytymisestä.

Pykälän 3 momentin mukaan jokainen seurakunta valitsee ainakin yhden maallikkovalitsijan seurakuntien väkilukujen suhteessa tuomiokapitulin määräämän jaon mukaisesti. Tällöin väkiluku määräytyisi vaalin määräämistä edeltävän vuoden viimeisen päivän väkiluvun mukaan. Säännös vastaa voimassa olevaa kirkkolain 18 luvun 3 §:n 2 momentin 6 kohdassa olevaa säännöstä. Väkiluvulla tarkoitetaan kirkkolain 3 luvun 2 §:n 3 momentin mukaisesti läsnä oleviksi merkittyjen jäsenten lukumäärää.

**88 §.** *Piispan vaalissa äänioikeutettujen luettelot.* Pykälässä säädettäisiin äänioikeutettujen luettelojen laatimisesta. Hiippakunnan papeista ja lehtoreista äänioikeutettujen luettelon laatii tuomiokapituli nimikirjatietojen perusteella ja toimittaa kutakin rovastikuntaa koskevan otteen asianomaiselle lääninrovastille. Kyseisen luettelon perusteella tuomiokapituli määrittää maallikkovalitsijoiden lukumäärän ja jakaa myös maallikkovalitsijat seurakuntien kesken ehdotetussa 87 §:n 3 momentissa säädetyllä tavalla. Kunkin seurakunnan maallikkovalitsijoiden määrä on myös ilmoitettava seurakuntien kirkkoherroille.

Pykälän 2 momentissa säädettäisiin voimassa olevien säännösten mukaisesti lääninrovastin tehtävistä rovastikunnallisen äänioikeutettujen luettelon laatimisessa.

Pykälän 3 momentissa säädettäisiin kunkin tuomiokapitulin ja arkkihiippakunnan lääninrovastien tehtävistä arkkipiispan vaalin äänioikeutettujen luettelon laadinnassa. Nykyisestä poiketen säännöksen mukaan arkkihiippakunnan lääninrovastien tulisi merkitä luetteloon rovastikunnassa asuvien kirkolliskokouksen maallikkoedustajien lisäksi myös hiippakuntavaltuuston maallikkojäsenet ja kirkkohallituksen jäsenet, jotka asuvat rovastikunnan alueella.

**89 §.** *Äänioikeuden käyttäminen arkkipiispan ja piispan vaalissa.* Pykälässä säädettäisiin siitä, miten äänioikeutta käytettäisiin arkkipiispan tai piispan vaalissa tilanteessa, jossa samalla henkilöllä on äänioikeus usealla perusteella. Pykälän 1 momentti koskee arkkipiispan vaalia, eikä voimassa olevaan säännökseen ehdoteta muutoksia.

Myös piispan vaalissa saattaa syntyä tilanne, jossa henkilöllä olisi äänioikeus useammalla perusteella. Henkilö voi olla samanaikaisesti kirkolliskokouksen edustaja, tuomiokapitulin maallikkojäsen tai hiippakuntavaltuuston maallikkojäsen. Pykälän 2 momenttiin ehdotetaankin uutta säännöstä, jonka mukaan 1 momentissa 3 kohtaa sovellettaisiin myös piispan vaalissa.

**90 §.** *Valitsijayhdistykset ja ehdokasasettelu.* Pykälä liittyy ehdotettuun kirkkojärjestyksen 18 luvun 1 c §:ään.

Pykälä vastaa asiasisällöltään voimassa olevaa kirkon vaalijärjestyksen säännöstä. Uutta kuitenkin olisi, että piispan vaalissa valitsijayhdistyksen perustajajäseninä tulisi olla ehdotetun 2 momentin mukaan olla 30 vaaleissa äänioikeutettua valitsijaa. Ehdotusta on perusteltu tarkemmin yleisperusteluissa. Lisäksi momentissa säädettäisiin siitä, että henkilö voi olla perustajajäsenenä vai yhdessä valitsijayhdistyksessä, mitä jo sinänsä yleisten vaalisäännösten perusteella voidaan pitää selviönä.

**91 §.** *Perustamisasiakirjojen käsitteleminen.* Pykälässä säädettäisiin tuomiokapitulin tehtävistä ehdokasasettelun päättymisen jälkeen. Pykälä vastaa kirkon vaalijärjestyksen voimassa olevaa säännöstä.

**92 §.** *Perustamisasiakirjojen hyväksyminen ja vaalin valmistelutoimet.* Pykälän 1 momentissa säädettäisiin perustamisasiakirjojen lopullisesta hyväksymisestä tuomiokapitulin toimesta sekä muista tuomiokapitulin vaalia valmistelevista toimenpiteistä mainitussa määräajassa.

Pykälän 2 momentti velvoittaa tuomiokapitulit huolehtimaan ehdokaslistojen ja äänestyslippujen painattamisesta. Äänestyslipun tulee kooltaan ja tekniseltä ulkoasultaan olla seurakuntavaaleissa käytettävän äänestyslipun mukaisia.

**93 §.** *Vaalin toimittaminen piispan vaalissa.* Pykälässä säädetään piispan vaalin vaalikokousten johtamisesta ja äänestyspaikoista. Se vastaa voimassa olevia kirkon vaalijärjestyksen säännöksiä.

**94 §.** *Äänestäminen piispan vaalissa.* Pykälä vastaa pääosin voimassa olevaa kirkon vaalijärjestyksen säännöstä. Nykyisen kirkon vaalijärjestyksen 3 luvun 3 §:n mukaan valitsijoiden tulee äänestää yhtä ehdolle asetettua pappia, jonka he katsovat jumalanpelon, opin ja kyvyn puolesta kelvollisimmaksi avoinna olevaan piispanvirkaan. Tämä sanamuoto on ajalta, jolloin piispan vaalissa ei ollut ennalta asetettuja ehdokkaita, vaan valitsijat saivat äänestää ketä tahansa pappia. Vaalikokouksen puheenjohtaja oli lisäksi velvollinen mustuttamaan äänestäjiä tästä seikasta.

Ehdotetussa pykälässä esitetään luovuttavaksi tästä menettelystä ja pykälän 1 momentin mukaan äänestäminen tapahtuisi samoin kuin seurakuntavaaleissa. Käytännössä äänestäjät voisivat edelleen arvioida ehdolle asetettuja pappeja myös heidän jumalanpelkonsa, oppinsa ja kykynsä perusteella.

Vaalitoimituksessa ei sallittaisi keskustelua. Tämä edellyttää, että äänestäjillä on ollut mahdollisuus etukäteen hankkia tietoa ehdokkaista. Käytännössä piispan vaalit on nykyään järjestetty siten, että esimerkiksi ehdokkaiden yhteisiä vaalipaneeleja järjestetään hiippakunnan alueella useita ennen varsinaista vaalipäivää. Useimmiten ehdokkailla ja heidän valitsijayhdistyksillään on myös omia Internet-sivustoja.

Pykälän 2 momentti mahdollistaisi ennakkoäänestämisen piispan vaalissa. Äänioikeutettu, jolla ei ole mahdollisuutta osallistua vaalikokoukseen, voisi edelleen toimittaa äänensä postitse. Vaalikokouksen puheenjohtajan eli lääninrovastin olisi äänestyksen alkaessa huolehdittava siitä, että ennakkoäänet pannan samaan uurnaan vaalikokouksessa annettavien äänien kanssa.

Pykälän 3 momentissa säädetään ennakkoäänien käsittelystä vaalikokouksessa silloin, kun puheenjohtaja toteaa, ettei äänensä antaneella ole äänioikutta kyseisessä vaalissa.

Koska vaalien tulos lasketaan alustavasti jo lääninrovastin pitämän vaalikokouksen yhteydessä, on pykälän 4 momenttiin otettu säännös äänestyslipun mitättömyydestä.

**95 §.** *Piispan vaalin pöytäkirja.* Vaalitoimituksesta on pidettävä pöytäkirjaa, jonka sisällöstä allekirjoittamisesta ja tarkastamisesta säädettäisiin pykälän 1 momentissa. Vaalikokouksen puheenjohtajana lääninrovasti huolehtii 2 momentissa säädetyllä tavalla pöytäkirjan ja äänestyslippujen toimittamisesta tuomiokapituliin. Pykälä vastaa voimassa olevan kirkon vaalijärjestyksen säännöstä.

**96 §.** *Äänten laskenta, vaalituloksen vahvistaminen ja uuden vaalin toimittaminen.* Pykälän 1 momentti vastaa voimassa olevaa säännöstä vaalin tuloksen lopullisesta laskemisesta tuomiokapitulin toimesta.

Pykälän 2 momentissa uutta on, että siinä säädettäisiin myös vaalin vahvistetun tuloksen ilmoittamisesta ehdokkaille, valitsijayhdistyksen asiamiehille sekä vahvistamispäätöksen pitämisestä nähtävänä tuomiokapitulin ilmoitustaululla. Aiemmin vastaavaa säännöstä ei ole ollut, mutta kirkkohallituksen vuonna 2006 antamassa piispan vaalin hallinnollisia menettelyjä koskevassa ohjeessa on tähän kehotettu viittaamalla kirkkolain 24 luvun 11 §:ään (Suomen evankelis-luterilaisen kirkon keskushallinto, Sarja C 2006:10). Muutoksenhakuaika alkaisi kuitenkin kulua ehdotetun kirkkolain 11 a §:n mukaan siitä, kun tuomiokapitulin pöytäkirja asetetaan yleisesti nähtäville. Ilmoituksen merkitys on informatiivinen.

Viranhoitomääräyksen antamisesta, kun vaalitulos on saavuttanut lainvoiman, säädettäisiin ehdotetussa kirkkojärjestyksen 18 luvun 1 c §:ssä.

Pykälän 3 momentti koskee tilannetta, jossa kukaan ehdokkaista ei ensimmäisessä vaalissa ole saanut yli puolia annetuista äänistä. Tuomiokapituli määrää tällöin uuden vaalin toimitettavaksi. Vaalien toimittamisessa noudatetaan samoja säännöksiä kuin ensimmäisellä vaalikierroksella.

*Tuomiokapitulin pappisasessorin vaali ja lääninrovastin vaali*

**97 §.** *Vaalin ajankohta ja vaalin toimittajat.* Pykälä vastaa voimassa olevaa kirkon vaalijärjestyksen säännöstä. Pykälän 1 momentti koskee pappisasessorin vaalia, joissa tuomiokapituli määrää vaalien ajankohdan. Vaalin toimittamien kuuluu rovastikunnittain lääninrovasteille.

Pykälän 2 momentissa säädettäisiin puolestaan lääninrovastin vaalista. Lääninrovastin vaalin toimittaa tuomiokapitulin määräämä rovastikunnan kirkkoherra.

**98 §.** *Pappisasessorin ja lääninrovastin vaalin toimittaminen.* Pykälässä säädettäisiin siitä, että pappisasessorin ja lääninrovastin vaalit toimitettaisiin kuten nykyisinkin soveltuvin osin samalla tavoin kuin piispan vaalit. Äänioikeus vaaleissa määräytyisi ehdotetun kirkkolain 23 luvun 17 ja 18 §:n perusteella.

5 luku. **Voimaantulosäännökset**

**99 §.** *Voimaantulo.* Kirkon vaalijärjestys tulisi voimaan samanaikaisesti ehdotettujen kirkkolain muutosten kanssa. Pykälän 2 momentissa säädettäisiin siitä, että ehdotetun kirkon vaalijärjestyksen tullessa voimaan nykyinen kirkon vaalijärjestys siihen myöhemmin tehtyine muutoksineen kumoutuisi.

**2 Voimaantulo**

Kirkkolain muutos ja siihen liittyvät kirkko-järjestyksen ja kirkon vaalijärjestyksen muutokset ehdotetaan tulevan voimaan samanaikaisesti mahdollisimman pian muutosten hyväksymisen jälkeen. Tavoitteena on, että säännöksiä voitaisiin soveltaa vuoden 2014 seurakuntavaaleissa. Tämä edellyttää, että laki tulisi voimaan keväällä 2014.

Voimaantulosäännöksessä ehdotetaan säädettäväksi, että lakia sovellettaisiin niihin kirkollisiin vaaleihin, joissa vaalitoimenpiteet laitetaan vireille lain voimaantulon jälkeen.

Vaalijärjestyksellä kumotaan nykyinen vaalijärjestys siihen myöhemmin tehtyine muutoksineen.

**3 Suhde perustuslakiin ja säätämisjärjestys**

Esityksessä on kyse kirkon luottamushenkilöitä ja kirkollisia vaaleja koskevan säännöstön selkeyttämisestä. Perutuslain 76 §:n mukaan evankelis-luterilaisen kirkon järjestysmuodosta ja hallinnosta säädetään kirkkolaissa.

Perustuslain 80 §:n mukaan yksilön oikeuksien ja velvollisuuksien perusteista tulee säätää laissa. Siten esityksessä ehdotetaan, että kirkollisista luottamushenkiöistä, heidän vaalikelpoisuudestaan, vaalikelpoisuuden rajoittamisesta ja menettämisestä sekä luottamustoimen hoitamisesta säädettäisiin ehdotetuissa kirkkolain 23 luvun 1-7 §:ssä.

Kirkkolain 23 luvussa säädettäisiin lisäksi kirkollisista vaaleista sekä äänioikeudesta ja äänioikeuden rajoittamisesta kyseisissä vaaleissa. Säännökset liittyvät perustuslain 14 §:n 3 momenttiin, jossa asetetaan julkiselle vallalle velvollisuus edistää yksilön mahdollisuuksia osallistua yhteiskunnalliseen päätöksentekoon.

Perustuslain 10 §:n 1 momentin mukaan henkilötietojen suojasta säädetään lain tasolla. Esityksen mukaan lain tasolla säädettäisiin äänioikeutettujen luettelon sisällöstä ehdotetussa 23 luvun 21 §:ssä. Perustuslain säännöksen perusteella säädetyssä henkilötietolain 11 §:n mukaan tieto henkilön uskonnollisesta vakaumuksesta on arkaluontoinen henkilötieto. Arkaluontoisena henkilötietona on siten pidettävä seurakunnan jäsenyyttä. Tästä syystä kirkkolakiin ehdotetaan uutta säännöstä kirkkolain 25 luvun 8 a §:ksi, jossa säädettäisiin pääsääntöisesti seurakuntavaalien ja kirkkoherran välittömän vaalin äänioikeutettujen luettelon lainvoimaisuudesta.

Perustuslain 12 §:n mukaan jokaisella on sananvapaus. Sananvapauteen kuuluu muun muassa oikeus ilmaista mielipiteitä kenenkään ennakolta estämättä. Vaalien toimittamisen häiriöttömän kulun turvaamiseksi on kuitenkin tarpeen rajoittaa sanavaputta äänestyspaikoilla. Ehdotetussa kirkkolain 23 luvun 24 § sisältäisi pääsäännön järjestyksestä ja järjestyksenpidosta äänestyspaikalla.

Perustuslain 21 §:ssä säädetään oikeusturvasta ja sen mukaan oikeus hakea muutosta tulee turvata lailla. Ehdotetut kirkkolain 24 luvun 7 ja 9 §:n muutokset sekä uudet 7 a § ja 11 a § säätävät muutoksenhakuoikeudesta äänioikeutettujen luettelosta sekä vaalin tuloksen vahvistamista koskevasta päätöksestä. Ehdotetuilla uusilla säännöksillä korjataan voimassa olevan kirkkolain puutteita koskien muutoksenhakua vaalien vahvistamista koskevasta päätöksestä.

Ehdotuksen ei voida katsoa sisältävän perustuslain kanssa ristiriitaisia säännöksiä, mistä syystä kirkkolain muutos voidaan käsitellä tavallisen lain säätämisjärjestyksessä.

Edellä esitetyn perusteella annetaan kirkolliskokouksen hyväksyttäväksi seuraavat kirkkolain ja kirkkojärjestyksen muutosehdotus sekä ehdotuksen uudeksi kirkon vaalijärjestykseksi:

*Säädösehdotukset*

**Laki**

**kirkkolain muuttamisesta**

Kirkolliskokouksen ehdotuksen ja eduskunnan päätöksen mukaisesti

*kumotaan* kirkkolain (1054/1993) 5 luvun 4 §, 7 luvun 2 §:n 3 momentti ja 3 §, 8 luku, 17 b luvun 4 §, 18 luvun 3, 4 ja 4 a §, 19 luvun 3 §, 20 luvun 2, 4-6 ja 6 a §, 24 luvun 14 §:n 4 momentti sekä 25 luvun 10 a ja 11 §,

sellaisina kuin niistä ovat 5 luvun 4 § laissa 1008/2012, 7 luvun 3 § osaksi laissa 689/2008, 17 b luvun 4 §, 19 luvun 3 §, 25 luvun 10 a ja 11 § laissa 1274/2003, 18 luvun 3 § laeissa 201/2000, 1274/2003, 821/2004 ja 236/2006, 4 § laeissa 201/2000 ja 1008/2012 sekä 4 a § laissa 201/2000, 20 luvun 2 § osaksi laissa 1164/1999, 5 § laeissa 987/1994 ja 1164/1999, 6 a § laissa 1164/1999 sekä 24 luvun 14 §:n 4 momentti kirkolliskokouksen 9.11.2011 tekemässä päätöksessä,

*muutetaan* 5 luvun 5 §, 7 luvun 2 §:n otsikko, 17 a luvun 2 §, 19 luvun 11 §, 20 luvun 3 §, VI osan otsikko, 24 luvun 7 §, 9 §:n 2 ja 3 momentti, 14 §:n 1 momentin 4-6 kohta ja 25 luvun 3 §:n 1 momentti,

sellaisina kuin niistä ovat 5 luvun 5 § osaksi laeissa 236/2006 ja 1008/2012, 17 a luvun 2 § laeissa 1274/2003 ja 236/2006, 19 luvun 11 § ja 25 luvun 3 §:n 1 momentti laissa 1274/2003, 20 luvun 3 § osaksi laissa 1164/1999, 24 luvun 7 § laissa 236/2006 ja osaksi kirkolliskokouksen 9.11.2011 tekemässä päätöksessä, 9 §:n 2 ja 3 momentti laissa 236/2006, sekä 14 §:n 1 momentin 4 ja 6 kohta kirkolliskokouksen 9.11.2011 tekemässä päätöksessä ja 5 kohta laissa 1008/2012,

*lisätään* lakiin siitä lailla 1008/2012 kumotun 23 luvun tilalle uusi 23 luku, 24 lukuun uusi 7 a ja 11 a § ja 25 luvun 3 §:ään, sellaisena kuin se on laissa 1274/2003, uusi 2 momentti, jolloin nykyinen 2 ja 3 momentti siirtyvät 3 ja 4 momentiksi, sekä lukuun uusi 8 a § seuraavasti:

5 luku

**Pappisvirka**

5 §

*Kuuluminen hiippakuntaan ja rovastikuntaan*

Papin kuulumisesta hiippakuntaan ja rovastikuntaan säädetään kirkkojärjestyksessä.

Kenttäpiispa kuuluu arkkihiippakuntaan ja muu sotilaspappi siihen hiippakuntaan, jonka alueella hänen varsinainen virkapaikkansa on.

7 luku

**Yleisiä säännöksiä**

2 §

*Toimielimet*

— — — — — — — — — — — — — —

17 a luku

**Yleisiä säännöksiä**

2 §

Hiippakunnan toimielimet

Hiippakunnan hallintoa hoitavat piispa, hiippakuntavaltuusto, tuomiokapituli, johtokunta ja tuomiokapitulin viranhaltijat.

19 luku

**Tuomiokapituli**

11 §

*Lääninrovasti*

Piispan ja tuomiokapitulin apuna rovastikunnan hallinnossa on lääninrovasti, joka valitaan kuudeksi vuodeksi kerrallaan rovastikunnan seurakuntien kirkkoherroista.

Tuomiokapituli nimittää lääninrovastin virkaan jonkun kolmesta lääninrovastin vaalissa eniten ääniä saaneesta kirkkoherrasta.

20 luku

**Kirkolliskokous**

3 §

*Edustajan toimikausi kirkolliskokouksessa*

Edustajan toimikausi kirkolliskokouksessa alkaa vaalia seuraavan toukokuun 1 päivänä ja kestää neljä vuotta.

VI OSA

VAALIT JA

MUUTOKSENHAKU

23 luku

**Luottamushenkilöt ja**

**vaalit**

*Yleiset säännökset luottamustoimesta ja   
vaalikelpoisuudesta*

1 §

*Luottamushenkilö*

Luottamushenkilö on seurakunnan, seurakuntayhtymän, hiippakunnan tai kirkon keskushallinnon toimielimeen tai muuhun luottamustoimeen valittu henkilö. Viranhaltija tai työntekijä, joka on tehtävänsä perusteella toimielimen jäsenenä, ei ole luottamushenkilö.

Luottamushenkilön tulee edistää kirkon parasta sekä toimia luottamustoimessaan arvokkaasti ja tehtävän edellyttämällä tavalla.

2 §

*Vaalikelpoisuus luottamustoimeen*

Vaalikelpoinen seurakunnan ja seurakuntayhtymän luottamustoimeen on kristillisestä vakaumuksesta tunnettu 18 vuotta täyttänyt seurakunnan konfirmoitu jäsen, joka ei ole vajaavaltainen. Vaalikelpoisuusiän on täytyttävä vaalipäivänä.

Vaalikelpoinen hiippakunnan ja kirkon keskushallinnon luottamustoimeen on hiippakuntaan kuuluvan seurakunnan vaalikelpoinen maallikko ja hiippakuntaan kuuluva pappi.

Vaalikelpoinen hiippakuntavaltuuston saamelaisjäseneksi ja kirkolliskokouksen saamelaisedustajaksi on maallikkojäsen, joka on äänioikeutettu saamelaiskäräjävaaleissa ja vaalikelpoinen seurakunnan luottamustoimeen.

Vaalikelpoinen Ahvenanmaalta valittavaksi hiippakuntavaltuuston jäseneksi ja kirkolliskokouksen edustajaksi on Ahvenanmaan maakunnassa sijaitsevan seurakunnan vaalikelpoinen maallikkojäsen.

3 §

*Vaalikelpoisuuden rajoitus*

Luottamustoimeen voidaan valita vain sellainen vaalikelpoinen henkilö, joka on antanut tehtävään suostumuksensa.

Seurakuntavaaleissa ei seurakunnan luottamustoimeen saa valita tämän seurakunnan palveluksessa olevaa henkilöä. Jos seurakunta kuuluu seurakuntayhtymään, ei seurakuntayhtymän eikä siihen kuuluvan seurakunnan palveluksessa oleva henkilö ole vaalikelpoinen tämän seurakuntayhtymän eikä siihen kuuluvan seurakunnan luottamustoimeen.

Tuomiokapitulin palveluksessa oleva henkilö tai virkansa perusteella tuomiokapitulin jäsenenä oleva henkilö ei ole vaalikelpoinen hiippakunnan luottamustoimeen. Tuomiokapitulin palveluksessa oleva henkilö ei ole kelpoinen kirkolliskokouksen edustajaksi eikä kirkkohallituksen palveluksessa oleva kirkkohallituksen jäseneksi tai kirkolliskokouksen edustajaksi.

Määräaikaisesti pappisvirasta pidätetty pappi ei ole vaalikelpoinen pappisvirkaan perustuvaan luottamustoimeen. Jos tuomioistuin on määrännyt papin viralta pantavaksi, hän ei ole vaalikelpoinen pappisvirkaan perustuvaan luottamustoimeen ennen kuin hän on saanut tuomiokapitulilta uuden viranhoitomääräyksen papin virkaan.

4 §

*Vaalikelpoisuuden menettäminen ja   
ero luottamustoimesta*

Toimielimen jäsenen menettäessä vaalikelpoisuutensa kesken toimikauden hänet vapautetaan luottamustoimesta. Luottamushenkilö ei menetä vaalikelpoisuuttaan toimielimeen, jos hänet otetaan 3 §:n 2 ja 3 momentissa tarkoitettuun palvelussuhteeseen enintään kuuden kuukauden pituiseksi määräajaksi. Palvelussuhteen kestäessä hän ei kuitenkaan saa hoitaa luottamustointaan.

Luottamustoimesta voi erota pätevästä syystä.

5 §

*Luottamustoimesta pidättäminen   
ja erottaminen*

Jos luottamushenkilön voidaan todennäköisin perustein epäillä syyllistyneen luottamustoimessaan virkarikokseen tai muutoin menetelleen siinä velvollisuuksiensa vastaisesti, häneltä on vaadittava asiasta selvitys. Jos kysymyksessä on ilmeinen virkarikos, asia on viipymättä ilmoitettava esitutkintaviranomaiselle tutkintaa varten. Luottamushenkilö voidaan tutkimuksen tai oikeudenkäynnin ajaksi pidättää luottamustoimestaan.

Jos luottamushenkilö on asetettu syytteeseen rikoksesta, jonka laatu ja tekotapa osoittavat, ettei hän voi toimia luottamustoimessaan sen edellyttämällä tavalla, hänet voidaan oikeudenkäynnin ajaksi pidättää luottamustoimestaan.

Jos luottamushenkilö vaalin toimittamisen jälkeen on lainvoimaisella päätöksellä tuomittu vankeuteen vähintään kuudeksi kuukaudeksi, hänet voidaan erottaa luottamustoimestaan.

Päätös luottamustoimesta pidättämisestä voidaan panna heti täytäntöön. Päätös luottamustoimesta erottamisesta pannaan heti täytäntöön.

6 §

*Päätösvalta luottamushenkilöä   
koskevassa asiassa*

Luottamushenkilön vapauttamisesta, eron myöntämisestä, pidättämisestä tai erottamisesta luottamustoimesta päättää se toimielin, joka on valinnut luottamushenkilön. Seurakuntavaaleilla, hiippakuntavaltuuston jäsenten tai kirkolliskokousedustajien vaaleilla valitun luottamushenkilön osalta päätöksen tekee kuitenkin se toimielin, jonka jäsen hän on.

Toimielimen puheenjohtaja voi väliaikaisesti päättää luottamustoimesta pidättämisestä ennen toimielimen kokousta. Puheenjohtajan on saatettava asia välittömästi toimielimen päätettäväksi. Puheenjohtajan päätöksestä ei saa tehdä oikaisuvaatimusta eikä kirkollisvalitusta.

7 §

*Luottamustoimen hoitaminen*

Luottamushenkilö pysyy toimessaan sen ajan, joksi hänet on valittu ja sen jälkeenkin, kunnes toinen on valittu hänen sijaansa. Luottamushenkilön on hoidettava tointaan siihen saakka, kunnes asia on lopullisesti ratkaistu, jos:

1) luottamushenkilövaalista on tehty valitus;

2) eroa ei ole myönnetty;

3) kirkkoneuvosto tai yhteinen kirkkoneuvosto on 10 luvun 6 §:n nojalla jättänyt kirkkovaltuuston tai yhteisen kirkkovaltuuston vaalipäätöksen täytäntöön panematta.

Jos seurakuntavaaleilla, hiippakuntavaltuuston jäsenten tai kirkolliskokousedustajan vaaleilla valittu luottamushenkilö kuolee, menettää vaalikelpoisuutensa, hänelle myönnetään ero tai hänet pidätetään taikka erotetaan luottamustoimesta, hänen tilalleen kutsutaan varajäsen tai varaedustaja. Muuhun luottamustoimeen on valittava jäljellä olevaksi toimikaudeksi uusi luottamushenkilö.

8 §

*Naisten ja miesten edustus toimielimissä*

Jollei erityisestä syystä muuta johdu, tulee kirkollisessa toimielimessä olla sekä naisia että miehiä kumpiakin vähintään 40 prosenttia lukuun ottamatta kirkolliskokousta, hiippakuntavaltuustoa, tuomiokapitulia, kirkkovaltuustoa, yhteistä kirkkovaltuustoa ja seurakuntaneuvostoa.

*Seurakuntavaalit ja kirkkoherranvaali*

9 §

*Seurakuntavaalit*

Seurakuntavaalit ovat välittömät, salaiset ja suhteelliset.

Seurakuntavaaleissa valitaan seurakunnan kirkkovaltuuston tai seurakuntayhtymässä yhteisen kirkkovaltuuston ja seurakuntaneuvoston jäsenet. Vaalit toimitetaan joka neljäs vuosi samanaikaisesti kaikissa seurakunnissa.

10 §

*Poikkeukselliset seurakuntavaalit*

Kun kesken vaalikauden tapahtuu seurakuntajaotuksen muutos, seurakunta liittyy seurakuntayhtymään tai eroaa siitä taikka seurakuntayhtymä puretaan, kirkkovaltuusto, yhteinen kirkkovaltuusto ja seurakuntaneuvosto muodostetaan edellisen vaalin tuloksen perusteella.

Ylimääräiset vaalit toimitetaan, jos 1 momentissa tarkoitettu menettely ei ole mahdollinen tai jokin seurakunta vaatii vaaleja. Muutoksen ollessa vähäinen tai jäljellä olevan toimikauden lyhyt kirkkohallitus voi määrätä, että ylimääräisiä vaaleja ei toimiteta tai että seurakuntayhtymässä yhteisenä kirkkovaltuustona toimii jakamattoman seurakunnan kirkkovaltuusto tai entinen yhteinen kirkkovaltuusto.

Jos seurakunta yhdistetään toiseen seurakuntaan, kirkkovaltuuston tai seurakuntaneuvoston jäsenten paikat jaetaan seurakuntien kesken siten kuin 11 luvun 7 §:n 2 momentissa säädetään.

Jos edellisen vaalin tuloksena muodostuneessa nimisarjassa ollut henkilö ei enää ole vaalikelpoinen, hänen tilalleen uuteen toimielimeen tulee nimisarjassa seuraava.

Ylimääräisissä seurakuntavaaleissa valittujen toimikausi kestää kulumassa olevan vaalikauden loppuun tai seuraavan vaalikauden loppuun, jos vaali toimitetaan vaalikauden viimeisenä vuonna.

11 §

*Kirkkoherranvaali*

Seurakunnan kirkkoherran valitsevat seurakunnan tässä vaalissa äänioikeutetut jäsenet (*kirkkoherran välitön vaali).*

Kirkkovaltuuston tai seurakuntaneuvoston pyynnöstä tuomiokapituli voi päättää, että kirkkoherra valitaan vaalilla, jonka toimittaa kirkkovaltuusto tai seurakuntaneuvosto (*kirkkoherran välillinen vaali*).

Tuomiokapituli voi päättää, että yhteinen kirkkoherra valitaan välillisellä vaalilla, jos joku yhteisen kirkkoherran viran seurakunnista sitä pyytää.

Päätös välillisen vaalin toimittamisesta tulee tehdä ennen viran haettavaksi julistamista.

12 §

*Äänioikeus seurakuntavaaleissa ja   
kirkkoherran välittömässä vaalissa*

Seurakuntavaaleissa äänioikeus on jokaisella kirkon jäsenellä, joka viimeistään vaalipäivänä täyttää 16 vuotta ja jolla on kotikuntalaissa tarkoitettu kotikunta Suomessa. Äänioikeutta käytetään siinä seurakunnassa, jossa äänioikeutettu on merkitty seurakunnan jäseneksi viimeistään vaalivuoden elokuun 15 päivänä. Valituksen johdosta uudelleen toimitettavissa seurakuntavaaleissa ja ylimääräisissä seurakuntavaaleissa äänioikeus on siinä seurakunnassa, jossa vastaava merkintä on tehty viimeistään 70 päivää ennen vaalipäivää.

Kirkkoherran välittömässä vaalissa sekä valituksen johdosta uudelleen toimitetavassa kirkkoherran välittömässä vaalissa äänioikeus on viimeistään ensimmäisenä vaalipäivänä 18 vuotta täyttävällä kirkon jäsenellä, jolla on kotikuntalaissa tarkoitettu kotikunta Suomessa ja joka on merkitty kyseisen seurakunnan jäseneksi viimeistään 70 päivää ennen ensimmäistä vaalipäivää.

Äänioikeutetuilla on yhtäläinen äänioikeus.

*Hiippakunnassa toimitettavat vaalit*

13 §   
*Hiippakuntavaltuuston jäsenten ja   
kirkolliskokousedustajien vaalit*

Hiippakuntavaltuuston pappisjäsenet ja maallikkojäsenet sekä kirkolliskokouksen pappisedustajat ja maallikkoedustajat valitaan erikseen suhteellisilla ja salaisilla vaaleilla.

14 §   
*Äänioikeus hiippakuntavaltuuston jäsenten ja kirkolliskokousedustajien vaalissa*

Hiippakuntavaltuuston pappisjäsenten ja kirkolliskokouksen pappisedustajien vaaleissa ovat äänioikeutettuja hiippakunnan papit.

Hiippakuntavaltuuston maallikkojäsenten ja kirkolliskokouksen maallikkoedustajien vaaleissa ovat äänioikeutettuja kirkkovaltuustojen tai seurakuntaneuvostojen ja yhteisten kirkkovaltuustojen maallikkojäsenet. Jos sama henkilö on jäsenenä sekä seurakuntaneuvostossa että yhteisessä kirkkovaltuustossa, äänioikeutta seurakuntaneuvostossa käyttää hänen varajäsenensä.

Saamelaiskäräjien jäsenellä ja varajäsenellä ei ole äänioikeutta 1 ja 2 momentissa tarkoitetuissa vaaleissa.

15 §  
*Saamelaisia edustavan maallikkojäsenen   
ja maallikkoedustajan vaali*

Saamelaiskäräjät valitsee Oulun hiippakunnan hiippakuntavaltuustoon maallikkojäsenen ja kirkolliskokoukseen saamelaisten edustajan sekä heille ensimmäisen ja toisen varajäsenen ja varaedustajan siten kuin siitä erikseen säädetään. Valinnat on tehtävä ennen seurakuntavaalien jälkeisen toisen vuoden huhtikuun 1 päivää.

16 §

*Piispan vaali ja äänioikeus*

Piispan vaali toimitetaan suljetuin lipuin. Kukin äänioikeutettu saa äänestää yhtä ehdokkaaksi asetettua pappia.

Piispan vaalissa ovat äänioikeutettuja:

1) hiippakunnan papit;

2) hiippakunnan lehtorit;

3) hiippakunnasta hiippakuntavaltuustoon valitut maallikkojäsenet ja kirkolliskokoukseen valitut maallikkoedustajat;

4) saamelaiskäräjien kirkolliskokoukseen valitsema edustaja Oulun hiippakunnan piispan vaalissa;

5) hiippakunnan seurakuntien maallikkovalitsijat;

6) tuomiokapitulin lakimiesasessori ja maallikkojäsen.

Seurakuntien kirkkovaltuustojen ja seurakuntaneuvostojen maallikkojäsenet valitsevat niin monta maallikkovalitsijaa, että 1 momentin 3−6 kohdassa tarkoitettuja maallikkovalitsijoita on yhteensä yhtä monta kuin äänioikeutettuja pappeja ja lehtoreita yhteensä.

Arkkipiispan vaalissa äänioikeus on myös muista hiippakunnista kirkolliskokoukseen valituilla edustajilla ja saamelaiskäräjien kirkolliskokoukseen valitsemalla edustajalla sekä hiippakuntavaltuustojen, tuomiokapitulien ja kirkkohallituksen jäsenillä.

17 §   
*Äänioikeus pappisasessorin ja   
lääninrovastin vaalissa*

Tuomiokapitulin pappisasessorin vaalissa äänioikeutettuja ovat hiippakunnan papit ja lehtorit.

Lääninrovastin vaalissa äänioikeutettuja ovat rovastikunnan papit ja lehtorit.

18 §   
*Papin äänioikeuden rajoitus*

Määräaikaisesti pappisvirasta pidätetyllä papilla ei ole pappisvirkaan perustuvaa äänioikeutta.

*Erinäiset säännökset*

19 §

*Seurakunnan ja hiippakunnan   
vaalilautakunnat*

Seurakuntavaalien ja kirkkoherran välittömän vaalin toimittamista sekä 10 §:n 1 momentissa tarkoitettujen toimielinten muodostamista varten kirkkovaltuusto tai seurakuntaneuvosto asettaa vaalilautakunnan, johon kuuluu kirkkoherra ja vähintään neljä muuta jäsentä sekä vähintään yhtä monta varajäsentä. Varajäsenet on asetettava siihen järjestykseen, jonka mukaan he tulevat jäsenten sijaan.

Kirkkovaltuusto tai seurakuntaneuvosto voi päättää, että seurakunta jaetaan äänestysalueisiin, jolloin vaalilautakunta jakautuu jaostoihin. Jaosto on päätösvaltainen kolmijäsenisenä, ja sen tehtävänä on huolehtia äänestyksen toimittamisesta äänestysalueella siten kuin kirkon vaalijärjestyksessä tarkemmin säädetään.

Hiippakuntavaltuuston jäsenten ja kirkolliskokouksen edustajien vaaleja varten tuomiokapituli asettaa vaalilautakunnan, johon kuuluu puheenjohtaja sekä muina jäseninä kaksi pappia, kaksi maallikkoa ja yhtä monta varajäsentä. Ahvenanmaan maakunnan seurakunnista valittavan maallikkojäsenen ja maallikkoedustajan vaalia varten tuomiokapitulin asettaa maallikoista koostuvan vaalilautakunnan, johon kuuluu puheenjohtaja ja kaksi muuta jäsentä sekä yhtä monta varajäsentä.

20 §

*Keskusvaalitoimikunta*

Seurakuntayhtymässä yhteinen kirkkoneuvosto voi asettaa seurakuntavaaleja varten keskusvaalitoimikunnan, jonka tehtävänä on avustaa seurakuntayhtymän seurakuntien vaalilautakuntia vaalien yhtenäisessä toimittamisessa.

21 §

*Äänioikeutettujen luettelo*

Äänioikeutettujen luetteloon on merkittävä äänioikeutetut, heidän henkilötunnuksensa, osoitteensa ja lukumääränsä sekä tarvittaessa äänestysalueensa. Osoitetta ei kuitenkaan saa merkitä äänioikeutettujen luetteloon, jos tieto on viranomaisten toiminnan julkisuudesta annetun lain 24 §:n 1 momentin 31 kohdan mukaan salassa pidettävä. Luettelossa on oltava tila äänioikeuden käyttämisestä tehtäviä merkintöjä ja muistutuksia varten.

22 §

*Äänioikeutettujen luettelon itseoikaisu*

Vaalilautakunnalla on oikeus lisätä henkilö seurakuntavaaleja tai kirkkoherran välitöntä vaalia varten laadittuun äänioikeutettujen luetteloon tai merkitä hänet äänioikeutta vailla olevaksi, jos hänet on oikeudettomasti jätetty pois äänioikeutettujen luettelosta, merkitty siihen äänioikeutta vailla olevaksi tai äänioikeutetuksi tai henkilö on liittynyt kirkon jäseneksi tai eronnut kirkon jäsenyydestä 12 §:ssä tarkoitettujen määräpäivien jälkeen. Jos vaalilautakunta katsoo, että henkilöä koskeva merkintä vaaliluettelossa on muutoin virheellinen, vaalilautakunta voi korjata virheen. Muutokset on tehtävä seurakuntavaaleissa viimeistään 16. päivänä ennen vaalipäivää ennen klo 16 ja kirkkoherran välittömässä vaalissa viimeistään 16. päivänä ennen ensimmäistä vaalipäivää ennen klo 16.

Jos henkilö merkitään äänioikeutettujen luetteloon äänioikeutta vailla olevaksi, siitä on tehtävä kirjallinen päätös ja annettava päätös tiedoksi asianomaiselle henkilölle siten kuin 24 luvun 11 §:n 1 momentissa säädetään. Kirjallista päätöstä ei kuitenkaan tehdä, jos henkilö on kuollut tai julistettu kuolleeksi äänioikeutettujen luettelon laatimisen jälkeen.

Jos henkilö lisätään äänioikeutettujen luetteloon, hänelle on viipymättä lähetettävä siitä tieto. Kirkon jäseneksi liittyneellä henkilöllä on äänioikeus seurakuntavaaleissa siinä seurakunnassa, jonka jäseneksi hän on liittynyt.

Jos henkilöä koskeva muu virheellinen merkintä äänioikeutettujen luettelossa korjataan, siitä on viipymättä ilmoitettava asianomaiselle henkilölle, jollei se ole ilmeisen tarpeetonta.

23 §

*Äänioikeutettujen luettelon lainvoimaisuus*

Seurakuntavaaleissa äänioikeutettujen luettelo on lainvoimainen 16. päivänä ennen vaalipäivää klo 16 lukien. Kirkkoherran välittömässä vaalissa äänioikeutettujen luettelo on lainvoimainen 16. päivänä ennen ensimmäistä vaalipäivää klo 16 lukien.

Lainvoimaista äänioikeutettujen luetteloa on vaaleissa noudatettava muuttamattomana. Äänioikeutettujen luetteloa pidetään lainvoimaisena sen estämättä, että hallinto-oikeus ei ole ennen äänioikeutettujen luettelon tulemista lainvoimaiseksi antanut päätöstä sille tehtyyn valitukseen. Henkilön, jolla vaalilautakunnalle esitetyn hallinto-oikeuden päätöksen mukaan on äänioikeus, on kuitenkin annettava äänestää.

24 §

*Järjestys äänestyspaikalla*

Äänestyspaikalla tai sen välittömässä läheisyydessä ei saa äänestysaikana pitää puheita, julkipanna tai jakaa painettuja tai kirjoitettuja kehotuksia eikä muutoinkaan vaikuttaa tai yrittää vaikuttaa äänestäjien vaalivapauteen.

Äänestys on järjestettävä siten, että vaalisalaisuus säilyy. Saapuvilla olevien on noudatettava vaalilautakunnan järjestyksen ylläpitämiseksi ja äänestyksen häiriöttömän kulun turvaamiseksi antamia määräyksiä.

24 luku

**Alistaminen ja muutoksenhaku**

7 §

*Oikaisuvaatimus- ja valitusoikeus   
äänioikeutettujen luettelosta*

Oikaisuvaatimuksen ja valituksen seurakuntavaalien ja kirkkoherran välittömän vaalin äänoikeutettujen luettelosta saa tehdä se, joka katsoo, että hänet on oikeudettomasti jätetty pois äänioikeutettujen luettelosta tai että häntä koskeva merkintä on siinä virheellinen.

Hallinto-oikeuden on ratkaistava vaalilautakunnan päätöksestä tehty valitus kiireellisenä ennen vaalin toimittamista ja lähetettävä tieto päätöksestä henkilölle, jonka äänioikeutta päätös koskee, sekä vaalilautakunnalle. Vaalilautakunnan on tehtävä äänioikeutettujen luetteloon tarvittavat merkinnät.

7 a §

*Valitusoikeus vaalin tuloksen vahvistamista   
koskevasta päätöksestä*

Vaalin tuloksen vahvistamista koskevaan päätökseen saa hakea valittamalla muutosta asianosainen, vaalissa ehdokkaana ollut henkilö ja valitsijayhdistys sillä perusteella, että päätös on lainvastainen.

Lisäksi jokainen vaalissa äänioikeutettu henkilö sekä seurakuntavaaleissa ja kirkkoherran välittömässä vaalissa seurakunnan jäsen saa hakea valittamalla muutosta päätökseen sillä perusteella, että vaali on toimitettu virheellisessä järjestyksessä ja se on saattanut vaikuttaa vaalin tulokseen.

9 §

*Oikaisuvaatimus- ja valitusaika*

— — — — — — — — — — — — — —

Oikaisuvaatimus seurakuntavaalin tai kirkkoherran välittömän vaalin äänioikeutettujen luettelosta on kuitenkin tehtävä viimeistään kirkon vaalijärjestyksen 8 §:ssä säädetyn äänioikeutettujen luettelon nähtävillä pitoajan päättymisen jälkeisenä toisena arkipäivänä ja jätettävä kirkkoherranvirastoon tai vaalilautakunnan määräämään muuhun seurakunnan toimipaikkaan.

Valitus 23 luvun 22 §:n 2 momentissa tarkoitetusta äänioikeutettujen luettelon itseoikaisua koskevasta päätöksestä ja kirkon vaalijärjestyksen 9 ja 62 §:ssä tarkoitetusta vaalilautakunnan oikaisuvaatimuksen johdosta antamasta päätöksestä on tehtävä seitsemän päivän kuluessa päätöksen tiedoksisaannista. Valitus on osoitettava hallinto-oikeudelle ja jätettävä sanotussa ajassa kirkkoherranvirastoon tai vaalilautakunnan määräämään muuhun seurakunnan toimipaikkaan. Vaalilautakunnan tulee toimittaa valitus, ote pöytäkirjasta, vaalilautakunnan lausunto ja muut asiassa kertyneet asiakirjat kiireellisesti hallinto-oikeudelle.

— — — — — — — — — — — — — —

11 a §

*Tiedoksianto vaalin tuloksen vahvistamista   
koskevasta päätöksestä*

Kirkkoherran välittömän vaalin tuloksen vahvistamista koskeva päätös annetaan tiedoksi asianosaiselle ja tiedoksiannon katsotaan tapahtuneen siten kuin 11 §:n 1 momentissa säädetään. Seurakunnan jäsenen katsotaan saaneen seurakuntavaalien ja kirkkoherran välittömän vaalin vahvistamista koskevasta päätöksestä tiedon siten kuin 11 §:n 2 momentissa säädetään.

Äänioikeutetun, valitsijayhdistyksen ja seurakuntavaalien, hiippakuntavaltuuston jäsenten ja kirkolliskokousedustajien vaalien sekä piispan vaalin ehdokkaan katsotaan saaneen päätöksestä tiedon, kun vaalilautakunnan tai tuomiokapitulin pöytäkirja on asetettu yleisesti nähtäväksi.

14 §

*Oikaisuvaatimus- ja valitusoikeuden   
rajoittaminen*

Muutosta ei saa erikseen hakea oikaisuvaatimuksella tai valittamalla:

— — — — — — — — — — — — — —

4) tuomiokapitulin päätökseen, jonka se on tehnyt tämän lain 6 luvun 11 §:n 2 ja 3 momentissa ja 23 luvun 11 §:n 2 ja 3 momentissa, kirkkojärjestyksen 2 luvun 3 §:ssä ja 9 §:n 2 momentissa, 6 luvun 14 §:n 2 momentissa, 16 §:n 1 momentissa, 30 §:n 1 momentissa ja 38 §:ssä, 9 luvun 7 §:ssä ja 19 luvun 11 §:ssä sekä kirkon vaalijärjestyksen 3 §:n 3 momentissa, 55 §:n 1 momentissa, 58 ja 60 §:ssä tarkoitetuissa asioissa, eikä päätökseen, joka koskee kirkkojärjestyksen 6 luvun 12 §:ssä tarkoitetun pastoraalitutkinnon, ylemmän pastoraalitutkinnon ja seurakuntatyön johtamisen tutkinnon suorittamista;

5) vaalilautakunnan päätökseen, joka koskee kirkon vaalijärjestyksen 19 tai 22 §:ssä tarkoitettua asiaa, eikä vaaliviranomaisen toimenpiteeseen tai päätökseen, joka koskee ennakkoäänestyksen toimittamista kotona;

6) hallinto-oikeuden päätökseen, joka koskee seurakuntavaalin tai kirkkoherran välittömän vaalin äänioikeutettujen luetteloa;

— — — — — — — — — — — — — —

25 luku

**Täydentäviä säännöksiä**

3 §

*Pöytäkirjan pitäminen nähtävänä*

Sellaisen toimielimen pöytäkirja, jonka päätöksestä seurakunnan jäsen saa tehdä oikaisuvaatimuksen tai valituksen, on pidettävä siihen liittyvine oikaisuvaatimusohjeineen tai valitusosoituksineen tarkistamisen jälkeen yleisesti nähtävänä siten, kuin siitä on seurakunnan tai seurakuntayhtymän ilmoitustaululla ennakolta ilmoitettu. Seurakunnan tai seurakuntayhtymän viranhaltijan pöytäkirja pidetään vastaavasti nähtävänä, jos se katsotaan tarpeelliseksi.

Vaalin tuloksen vahvistamista koskeva hiippakunnan vaalilautakunnan tai tuomiokapitulin pöytäkirja siihen liittyvine valitusosoituksineen pidetään yleisesti nähtävänä tuomiokapitulin ilmoitustaululla.

— — — — — — — — — — — — — —

8 a §

*Äänioikeutettujen luettelon julkisuus*

Jokaisella on oikeus tutustua seurakuntavaalien ja kirkkoherran välittömän vaalin äänioikeutettujen luetteloon sinä aikana, kun äänioikeutettujen luettelo pidetään yleisesti nähtävänä. Äänioikeutettujen luetteloa ei saa antaa jäljennettäväksi tai kuvattavaksi eikä siitä saa antaa jäljennöksiä. Äänioikeutettujen luetteloon merkityllä on kuitenkin oikeus saada maksutta ote hänestä äänioikeutettujen luetteloon otetuista tiedoista. Sillä, joka on pyytänyt tulla otetuksi äänioikeutettujen luetteloon, on oikeus saada tieto asian käsittelyyn liittyvistä asiakirjoista siten kuin viranomaisten toiminnan julkisuudesta annetun lain 11 §:ssä säädetään.

Seurakuntavaalien ja kirkkoherran välittömän vaalin äänioikeutettujen luettelo on pidettävä salassa muuna kuin 1 momentissa tarkoitettuna aikana. Salassapitovelvollisuus ei estä tiedon antamista äänioikeutettujen luettelosta sille, joka tarvitsee tietoa äänioikeutensa selvittämistä varten.

Äänioikeutettujen luettelon julkisuudesta on muutoin voimassa, mitä viranomaisten toiminnan julkisuudesta annetussa laissa ja henkilötietolaissa säädetään.

**\_\_\_\_\_\_\_\_\_\_**

Tämä laki tulee voimaan päivänä kuuta 20 .

Jos seurakuntavaali tai kirkkoherran välitön vaali toimitetaan ennen kuin 70 päivää on kulunut tämän lain voimaantulosta, vaalit toimitetaan noudattaen tämän lain voimaan tullessa voimassa olleita säännöksiä.

Jos piispan vaali toimitetaan ennen kuin 5 kuukautta on kulunut tämän lain voimaantulosta, vaalit toimitetaan noudattaen tämän lain voimaan tullessa voimassa olleita säännöksiä.

**Kirkolliskokouksen päätös kirkkojärjestyksen muuttamisesta**

Kirkolliskokouksen päätöksen mukaisesti

*kumotaan* kirkkojärjestyksen (1055/1993) 6 luvun D alaluvun otsikko ja 21–27 § sekä 7 luvun 2 §,

sellaisina kuin niistä ovat 6 luvun D alaluvun otsikko ja 21–27 § kirkolliskokouksen 9.11.2011 tekemässä päätöksessä,

*muutetaan* 5 luvun 10 §, 6 luvun 14–20 §, 33 §:n 1 momentti ja 36 § sekä 19 luvun 2 §,

sellaisina kuin ne ovat 5 luvun 10 § osaksi kirkolliskokouksen päätöksissä 864/1995 ja 237/2006, 6 luvun 14–20 §, 33 §:n 1 momentti ja 36 § kirkolliskokouksen 9.11.2011 tekemässä päätöksessä ja 19 luvun 2 § osaksi kirkolliskokouksen päätöksessä 1275/2003,

*lisätään* 5 lukuun uusi 11 § sekä 18 lukuun uusi 1 b−1 d § seuraavasti:

5 luku

**Pappisvirka**

10 §

Pappi kuuluu siihen hiippakuntaan, jossa hänet on vihitty pappisvirkaan tai johon hän on tuomiokapitulin suostumuksella siirtynyt. Jos pappi nimitetään papin virkaan toisessa hiippakunnassa, hän siirtyy tähän hiippakuntaan. Papin virasta taikka muusta seurakunnan, seurakuntayhtymän, tuomiokapitulin tai kirkkohallituksen virasta eronnut pappi kuuluu siihen hiippakuntaan, johon hän erotessaan kuului tai johon hän on tuomiokapitulin suostumuksella siirtynyt.

Seurakuntayhtymän palveluksessa oleva pappi voi kuulua siihen hiippakuntaan, johon seurakuntien läsnä olevien jäsenten kielellinen vähemmistö kuuluu.

11 §

Seurakunnan palveluksessa oleva pappi kuuluu samaan rovastikuntaan kuin seurakunta. Seurakuntayhtymän palveluksessa oleva pappi kuuluu samaan rovastikuntaan kuin seurakuntayhtymä.

Jos seurakuntayhtymän alueella on useita samankielisiä rovastikuntia, tuomiokapituli määrää, mihin rovastikuntaan seurakuntayhtymän pappi kuuluu.

Seurakuntayhtymän palveluksessa oleva, kielen perusteella toiseen hiippakuntaan kuuluva pappi kuuluu sen hiippakunnan asianomaiseen rovastikuntaan.

Jollei pappi ole seurakunnan tai seurakuntayhtymän palveluksessa, hän kuuluu samaan rovastikuntaan kuin se seurakunta, jonka jäsen hän on.

Hiippakunnan pappi, joka ei asu hiippakunnan alueella, kuuluu tuomiorovastikuntaan.

6 luku

**Viranhaltijat ja työntekijät**

C. Kirkkoherran vaali ja kappalaisen vaali

14 §

Kun kirkkoherran tai kappalaisen virka on tullut avoimeksi, tuomiokapitulin on julistettava virka haettavaksi vähintään 14 päivän hakuajalla julkaisemalla hakuilmoitus asianmukaisella tavalla.

Tuomiokapituli voi päättää enintään yhden vuoden ajaksi kerrallaan, ettei kirkkoherran tai kappalaisen virkaa julisteta haettavaksi, jos:

1) on vireillä hanke seurakunnan liittämiseksi toiseen seurakuntaan;

2) tuomiokapituli katsoo seurakuntaa koskevien järjestelyjen voivan aiheuttaa sen, että virka tulee tarpeettomaksi;

3) siihen on muu erityinen syy.

15 §

Hakuajan päätyttyä tuomiokapituli tutkii hakijoiden kelpoisuuden virkaan.

Kirkkoherran tai kappalaisen virkaan kelpoinen ei ole hakija:

1) joka ei täytä 10 §:ssä säädettyjä kelpoisuusvaatimuksia;

2) joka on pidätetty pappisviran toimittamisesta;

3) joka on hakijana välittömällä vaalilla valittavaan kirkkoherran virkaan paitsi 18 §:n 2 ja 3 momentissa tarkoitetuissa tapauksissa;

4) jolta ilmeisesti puuttuvat viran hoitoon tarvittavat edellytykset.

Tuomiokapituli voi perustellusta syystä päättää viran hakuajan jatkamisesta, uudesta hakumenettelystä tai viran täyttämättä jättämisestä.

16 §

Kirkkoherran välitöntä vaalia varten tuomiokapituli tekee vaaliehdotuksen. Tuomiokapituli voi ennen vaaliehdotuksen tekemistä pyytää kirkkoneuvostolta tai seurakuntaneuvostolta lausunnon virkaan kelpoisista hakijoista. Vaaliehdotuksessa tuomiokapituli asettaa vaaliehdokkaiksi kolme kelpoisuusvaatimukset täyttävää hakijaa vaalisijoille siinä järjestyksessä kuin heidät katsotaan taitaviksi ja kykeneviksi virkaan ottaen huomioon viran erityiset tarpeet.

Kun kirkkoherra valitaan välittömällä vaalilla, hakija saa peruuttaa hakemuksensa ennen kuin vaaliehdotus on tehty. Tuomiokapituli voi erityisestä syystä hyväksyä myöhemmin tehdyn peruutuksen.

Kirkkoherran välillistä vaalia ja kappalaisen vaalia varten tuomiokapituli antaa hakijoista lausunnon seurakunnalle. Lausunnossa todetaan hakijoiden kelpoisuus ja arvioidaan heidän taitonsa ja kykynsä haettavana olevaan virkaan.

17 §

Kirkkovaltuuston, seurakuntaneuvoston tai kappelineuvoston pyynnöstä tuomiokapituli voi julistaa kirkkoherran tai kappalaisen viran uudelleen haettavaksi, jos virkaa on hakenut vain yksi kelpoinen hakija tai jos seurakunnan etu sitä vaatii.

Jos kirkkoherran tai kappalaisen virkaan ei uutena hakuaikana tule uutta kelpoisuusvaatimukset täyttävää hakijaa, tuomiokapituli antaa kirkkovaltuuston, seurakuntaneuvoston tai kappelineuvoston pyynnöstä ainoalle hakijalle viranhoitomääräyksen virkaan. Muussa tapauksessa tuomiokapituli voi perustellusta syystä päättää, että viran täyttämismenettely raukeaa.

Viran täyttämismenettelyn rauettua virka on julistettava haettavaksi vuoden kuluessa hakuajan päättymisestä lukien.

18 §

Kun kirkkoherran välitön vaali on saanut lainvoiman, tuomiokapituli antaa viranhoitomääräyksen kirkkoherran virkaan sille, joka on saanut vaalissa enimmät äänet.

Vaaliehdokkaalla, joka vaalin tuloksen mukaan on saamassa viranhoitomääräyksen kirkkoherran virkaan, on oikeus hakea toista kirkkoherran tai kappalaisen virkaa, jos viranhoitomääräystä ei ole annettu kolmen kuukauden kuluessa vaalin toimittamisesta. Jos hän on saamassa viranhoitomääräyksen useampaan virkaan, hänen on viivytyksettä ilmoitettava tuomiokapitulille, minkä viran hän ottaa vastaan.

Muulla vaaliehdokkaalla on oikeus hakea toista kirkkoherran tai kappalaisen virkaa, kun vaali on toimitettu. Hän pysyy kuitenkin ehdolla ensiksi hakemaansa virkaan, kunnes asia on lopullisesti ratkaistu. Jos hän on saamassa viranhoitomääräyksen useampaan virkaan, asiassa menetellään siten kuin 2 momentissa säädetään.

19 §

Kirkkoherran välillistä vaalia ja kappalaisen vaalia varten tuomiokapituli lähettää seurakunnalle hakijoiden hakemukset ja lausuntonsa hakijoista. Tuomiokapituli määrää henkilön, jonka tehtävänä on kirkkoherran välillisen vaalin valmisteleminen seurakunnassa.

Kirkkovaltuusto tai seurakuntaneuvosto valitsee virkaan jonkun niistä hakijoista, jotka tuomiokapituli on todennut kelpoisiksi virkaan. Kappeliseurakunnan kappalaisen valitsee kuitenkin kappelineuvosto.

Jollei kirkkoherran välillisessä vaalissa kukaan ole saanut yli puolta annetuista äänistä, toimitetaan samassa kokouksessa uusi vaali kahden eniten ääniä saaneen välillä. Tässä vaalissa eniten ääniä saanut tulee valituksi.

Jos äänet kappalaisen vaalissa tai kirkkoherran välillisen vaalin ratkaisevassa äänestyksessä ovat menneet tasan, tuomiokapituli antaa viranhoitomääräyksen jollekin eniten ääniä saaneista hakijoista ottaen huomioon 16 §:n 3 momentissa mainitut seikat.

20 §

Kun kirkkovaltuusto, seurakuntaneuvosto tai kappelineuvosto on toimittanut kirkkoherran välillisen vaalin tai kappalaisen vaalin, sen on lähetettävä kirkkoherran tai kappalaisen viran hakemusasiakirjat ja ote pöytäkirjasta tuomiokapitulille. Pöytäkirjan otteeseen on liitettävä ilmoitus siitä, milloin päätös valitusosoituksineen on annettu tiedoksi hakijoille.

Jos virkaan valittu on saamassa viranhoitomääräyksen useampaan virkaan, hänen on viivytyksettä ilmoitettava tuomiokapitulille, minkä viran hän ottaa vastaan. Jos hän peruuttaa hakemuksensa, virka on julistettava uudelleen haettavaksi, jollei kirkkovaltuusto, seurakuntaneuvosto tai kappelineuvosto menettele kirkkolain 6 luvun 11 §:n 1 momentin 5 kohdan mukaisesti.

Tuomiokapituli antaa viranhoitomääräyksen virkaan valitulle kirkkovaltuuston tai seurakuntaneuvoston taikka kappelineuvoston päätöksen tultua lainvoimaiseksi.

F. Lehtorin virka

33 §

Vakinaisen lehtorinviran täyttämisestä on soveltuvin osin voimassa, mitä kappalaisen viran täyttämisestä 14–17, 19 ja 20 §:ssä säädetään.

— — — — — — — — — — — — —

G. Seurakuntien yhteiset virat

36 §

Yhteisen kirkkoherran välillinen vaali toimitetaan seurakuntien kirkkovaltuustojen ja seurakuntaneuvostojen yhteisessä kokouksessa noudattaen soveltuvin osin mitä 19 ja 20 §:ssä säädetään.

18 luku

**Piispa**

1 b §

Piispan viran tultua avoimeksi tuomiokapitulin on määrättävä toimitettavaksi piispan vaali.

1 c §

Jos piispan vaalissa on asetettu vain yksi ehdokas, hän tulee valituksi piispaksi ilman vaalia. Jos ehdokkaita on asetettu useampia, valituksi tulee ehdokas, joka saa vaalissa yli puolet annetuista äänistä.

Jollei kukaan ehdokkaista ole saanut yli puolta annetuista äänistä, toimitetaan uusi vaali kahden eniten ääniä saaneen ehdokkaan välillä tuomiokapitulin määräämänä päivänä. Toisessa vaalissa enemmän ääniä saanut tulee valituksi piispaksi.

Tuomiokapituli antaa valitulle viranhoitomääräyksen piispan virkaan.

1 d §

Jos ehdokkaaksi asetettu kuolee tai tulee pysyvästi estyneeksi ennen ensimmäisen vaalin vaalitoimituksen päättymistä, piispan valitsemiseen on ryhdyttävä uudelleen niin pian kuin mahdollista. Samoin on meneteltävä, jos toisessa vaalissa oleva ehdokas tai piispaksi valittu kuolee tai tulee pysyvästi estyneeksi ennen kuin vaalitoimitus on päättynyt tai viranhoitomääräys annettu.

19 luku

**Tuomiokapituli**

2 §

Pappisasessoriksi on kelpoinen hiippakuntaan kuuluvan seurakunnan kirkkoherra tai kappalainen, joka on suorittanut ylemmän pastoraalitutkinnon. Pappisasessori valitaan kolmeksi vuodeksi kerrallaan.

Hiippakuntavaltuuston maallikkojäsenet valitsevat tuomiokapitulin maallikkojäsenen ja varajäsenet neljäksi vuodeksi kerrallaan.

Lakimiesasessoriksi ja hänen varajäsenekseen on kelpoinen oikeustieteen maisterin tutkinnon suorittanut henkilö, joka on perehtynyt hallintoon.

Hiippakuntadekaaniksi on kelpoinen pappi, joka on suorittanut ylemmän pastoraalitutkinnon ja joka on perehtynyt kirkolliseen elämään ja koulutustehtäviin.

\_\_\_\_\_\_\_\_\_\_\_\_

Tämä päätös tulee voimaan samana päivänä, kun kirkolliskokouksen päivänä kuuta 20 hyväksymä kirkkolain muutos, jolla muutetaan lain 5, 7, 8, 17 a, 17 b, 18−20 ja 23−25 lukua.

**3.**

**Kirkon vaalijärjestys**

Kirkolliskokouksen päätöksen mukaisesti säädetään kirkkolain (1054/1993) 2 luvun 3 §:n 1 momentin nojalla

1 luku

**Yleiset säännökset**

1 §

*Soveltamisala*

Tätä vaalijärjestystä sovelletaan vaaleihin, joista säädetään kirkkolain (1054/1993) 23 luvussa.

2 §

*Määräajat*

Vaalilautakunnan tai muun vaalista vastaavan viranomaisen on kirkkolaissa tai tässä vaalijärjestyksessä säädettyinä aikoina ryhdyttävä kaikkiin vaalin toimittamista varten tarpeellisiin toimiin.

Äänioikeutetun toimi, jolle kirkkolaissa tai tässä vaalijärjestyksessä säädetty tai vaaliviranomaisen kuulutuksessa tai kirjeessä asetettu taikka ilmoitettu määräaika päättyy pyhäpäivänä, arkilauantaina tai muuna säädettyjen määräaikain laskemisesta annetun lain (150/1930) mukaan niihin rinnastettavana päivänä, voidaan suorittaa ensimmäisenä arkipäivänä sen jälkeen.

Vaalitoimitus, vaaliviranomaisen kokous tai muu viranomaiselle kuuluvan vaalitoimi, joka riippuu äänioikeutetun toimesta, siirtyy edellä mainittua vastaavasti.

2 luku

**Seurakuntavaalit**

*Seurakuntavaaleja koskevat yleiset säännökset*

3 §

*Seurakuntavaalien ajankohta*

Seurakuntavaalit aloitetaan vaalivuonna marraskuun toisena sunnuntaina kello 9 ja päätetään samana päivänä kello 20. Seurakuntavaaleissa saa äänestää ennakkoon niin kuin siitä jäljempänä säädetään.

Jos seurakuntajaon muuttaminen vaalivuotta seuraavan vuoden alusta on vireillä vaalivuoden elokuun päättyessä, tuomiokapituli voi määrätä, että vaalit toimitetaan vasta seurakuntajaon muutosta koskevan päätöksen jälkeen.

Tuomiokapituli määrää poikkeuksellisten seurakuntavaalien ajankohdan.

4 §

*Vaalilautakunta ja keskusvaalitoimikunta*

Vaalit toimittaa seurakunnan vaalilautakunta, joka tulee asettaa viimeistään vaalivuoden toukokuussa. Kirkkovaltuusto tai seurakuntaneuvosto nimeää vaalilautakunnan puheenjohtajan. Vaalilautakunta valitsee ensimmäisessä kokouksessaan varapuheenjohtajan.

Jos seurakunta on jaettu äänestysalueisiin, vaalilautakuntaan on valittava niin monta jäsentä, että vaalilautakunta voi jakautua kirkkolain 23 luvun 19 §:n 2 momentissa tarkoitettuihin päätösvaltaisiin jaostoihin. Jaoston tehtävänä on huolehtia äänestyksen käytännön toteuttamisesta äänestysalueella. Jaosto valitsee puheenjohtajan ja varapuheenjohtajan keskuudestaan. Jaostoista on muutoin soveltuvin osin voimassa, mitä vaalilautakunnasta säädetään.

Yhteisen kirkkoneuvoston asettaman keskusvaalitoimikunnan tehtävänä on seurakuntavaalien toimeenpanemiseksi seurakuntayhtymän seura­­kuntien puolesta:

1) hyväksyä seurakuntavaalien toimenpidesuunnitelma ja aikataulu;

2) laatia äänioikeutettujen luettelot;

3) huolehtia vaaleja koskevien kuulutusten ja ilmoitusten laatimisesta ja tietoon saattamisesta;

4) muutoin avustaa seurakuntien vaalilautakuntia vaalien yhtenäisessä toteuttamisessa.

5 §

*Vaaleja koskevat kuulutukset ja ilmoitukset*

Jos vaaleja koskeva kuulutus tai ilmoitus on julkaistava lehdessä, se voidaan keskusvaalitoimikunnan toimesta saattaa seurakuntien jäsenten tietoon myös yhteiskuulutuksena, jollei kirkkolain 3 luvun 5 §:stä muuta johdu.

*Äänioikeutettujen luettelo*

6 §

*Äänioikeutettujen luettelon laatiminen*

Vaalilautakunnan ja seurakuntayhtymässä keskusvaalitoimikunnan on laadittava äänioikeutettujen luettelo.

Äänioikeutettujen luettelon tulee olla laadittu:

1) seurakuntavaaleja varten syyskuun 1 päivään mennessä;

2) valituksen johdosta uudelleen toimitettavia seurakuntavaaleja ja poikkeuksellisia seurakuntavaaleja varten viimeistään 55 päivää ennen vaalipäivää.

7 §

*Äänioikeutettujen luettelon tarkastaminen*

Seurakuntavaalien äänioikeutettujen luettelo on tarkastettava viimeistään syyskuun 1 päivänä ja uudelleen toimitettavissa tai poikkeuksellisissa seurakuntavaaleissa viimeistään toisena päivänä siitä, kun luettelo on laadittava. Äänioikeutettujen luettelon tarkastaa vähintään kaksi vaalilautakunnan keskuudestaan valitsemaa jäsentä.

Äänioikeutettujen luettelon tarkastajien on:

1) lisättävä luetteloon ne seurakunnan äänioikeutetut jäsenet, jotka oikeudettomasti ovat jääneet siihen merkitsemättä;

2) poistettava alla olevaa tekstiä kokonaan peittämättä yliviivaten kuolleiden ja oikeudettomasti äänioikeutetuiksi merkittyjen henkilöiden nimet, sekä merkittävä toimenpiteen syy;

3) oikaistava muut luettelossa havaitsemansa virheet.

Tarkastajien on lopuksi merkittävä luetteloon äänioikeutettujen tarkistettu lukumäärä sekä päivättävä luettelo ja varmennettava se allekirjoituksin. Varmentamisen jälkeen äänioikeutettujen luetteloon ei saa tehdä muita muutoksia kuin ne, jotka aiheutuvat kirkkolain 23 luvun 22 §:ssä tarkoitetusta äänioikeutettujen luettelon itseoikaisusta tai äänioikeutettujen luettelosta tehdyn oikaisuvaatimukseen tai valitukseen annetusta päätöksestä.

8 §

*Äänioikeutettujen luettelon pitäminen   
nähtävänä*

Äänioikeutettujen luettelo lukuun ottamatta henkilötunnuksia on tarkastusta varten pidettävä valvonnan alaisena nähtävänä vähintään neljän tunnin ajan kahtena luettelon tarkistamista seuraavana peräkkäisenä arkipäivänä, ei kuitenkaan lauantaina. Toisena päivistä luettelo pidetään nähtävänä kello 15 – 19.

Äänioikeutettujen luettelon nähtävillä pitämistä koskevassa kuulutuksessa on mainittava:

1) milloin ja missä äänioikeutettujen luettelo on nähtävillä;

2) miten äänioikeutettujen luetteloa koskeva oikaisuvaatimus tehdään;

3) milloin vaalilautakunta kokoontuu käsittelemään oikaisuvaatimuksia.

Kuulutus on pantava seurakunnan ilmoitustaululle viimeistään kymmenen päivää ennen nähtävillä pitoajan alkua ja pidettävä siinä nähtävillä pitoajan päättymiseen asti. Lisäksi kuulutus on julkaistava lehdessä viimeistään viisi päivää ennen nähtävillä pitoajan alkua.

9 §

*Oikaisuvaatimuksen käsittely*

Vaalilautakunta käsittelee äänioikeutettujen luetteloa koskevat oikaisuvaatimukset seurakuntavaaleissa lokakuun 1 päivänä pidettävässä kokouksessa ja uudelleen toimitettavissa tai poikkeuksellisissa seurakuntavaaleissa kaksi viikkoa luettelon nähtävillä pitoajan päättymisen jälkeen pidettävässä kokouksessa.

10 §

*Äänioikeutettujen luettelon lainvoimaisuus*

Äänioikeutettujen luettelo tulee lainvoimaiseksi siten kuin kirkkolain 23 luvun 23 §:ssä säädetään. Vaalilautakunnan on tehtävä merkintä lainvoimaisuudesta äänioikeutettujen luetteloon.

11 §

*Ilmoituskortti*

Seurakunnan jakautuessa äänestysalueisiin seurakunta laatii jokaisesta äänioikeutettujen luetteloon otetusta henkilöstä ilmoituskortin, jossa ovat:

1) tiedot äänioikeutetun nimestä ja äänestysalueesta sekä äänestyspaikasta vaalipäivänä ja sen osoitteesta;

2) äänioikeutetun vakituinen osoite, joka on jäsentietojärjestelmässä 6 §:ssä määrättynä päivänä;

3) tieto siitä, missä vaaleissa ilmoituskortin vastaanottajalla on äänioikeus;

4) tiedot vaalipäivästä ja ennakkoäänestyksen ajankohdasta;

5) kortin lähettäjäksi merkityn vaalilautakunnan yhteystiedot;

6) tiedot jäsentietojärjestelmästä, johon kortissa olevat tiedot perustuvat;

7) ohjeet kortin käyttämisestä ja menettelystä äänestettäessä.

Ilmoituskortti laaditaan siten, että sitä voidaan käyttää lähetekirjeenä muussa ennakkoäänestyksessä kuin kotiäänestyksessä.

Vaalilautakunta huolehtii siitä, että ilmoituskortit lähetetään viimeistään 24. päivänä ennen vaalipäivää niille äänioikeutetuille, joiden osoite on tiedossa.

*Ehdokasasettelu ja vaalien valmistelu*

12 §

*Ehdokasasettelua koskeva kuulutus*

Vaalilautakunnan tulee vaalivuonna viimeistään elokuun 1 päivänä pidettävässä kokouksessa laatia kuulutus, jossa on ilmoitettava kirkkovaltuustoon tai yhteiseen kirkkovaltuustoon ja seurakuntaneuvostoon valittavien jäsenten määrä, ehdokkaiden vaalikelpoisuuden edellytykset sekä milloin ja minne valitsijayhdistysten perustamisasiakirjat on jätettävä.

Kuulutus on pantava seurakunnan ilmoitustaululle ennen elokuun 10 päivää ja pidettävä siinä syyskuun 15 päivään kello 16 asti. Lisäksi kuulutus on julkaistava lehdessä elokuun 10 päivään mennessä.

13 §

*Valitsijayhdistyksen perustaminen*

Oikeus asettaa ehdokkaita seurakuntavaaleissa on valitsijayhdistyksellä, jonka vähintään kymmenen äänioikeutettua seurakunnan jäsentä on perustanut. Äänioikeutettu voi olla perustajajäsenenä vain yhdessä kirkkovaltuuston tai yhteisen kirkkovaltuuston ja vain yhdessä seurakuntaneuvoston jäsenten vaalia varten perustetussa valitsijayhdistyksessä. Jos hän on samassa vaalissa jäsenenä kahdessa tai useammassa valitsijayhdistyksessä, vaalilautakunnan on poistettava hänet kaikista perustamisasiakirjoista.

Seurakuntayhtymän jokaisessa seurakunnassa perustetaan valitsijayhdistys ja laaditaan perustamisasiakirjat erikseen yhteisen kirkkovaltuuston ja erikseen seurakuntaneuvoston vaalia varten.

14 §

*Ehdokasmäärä ja ehdokaslistan nimitys*

Valitsijayhdistys voi nimetä ehdokaslistassaan enintään kirkkovaltuustoon tai seurakuntaneuvostoon valittavien jäsenten kaksinkertaisen määrän ehdokkaita. Yhteiseen kirkkovaltuustoon ehdotettuja voidaan kuitenkin nimetä kolme kertaa niin monta kuin seurakunnasta on valittava. Jos yhteiseen kirkkovaltuustoon valitaan seurakunnasta vain yksi jäsen, valitsijayhdistys voi nimetä enintään kuusi ehdokasta. Sama henkilö voidaan saman toimielimen jäsenten vaalissa nimetä vain yhden valitsijayhdistyksen ehdokkaaksi.

Valitsijayhdistyksellä on oikeus ehdottaa ehdokaslistojen yhdistelmään otettavaksi ehdokaslistan nimitys, johon tulee sisältyä sana ”ehdokaslista”. Nimitys ei saa olla sopimaton eikä harhaanjohtava. Eri valitsijayhdistykset eivät saa käyttää samaa nimitystä.

15 §

*Valitsijayhdistyksen perustamisasiakirja*

Valitsijayhdistys perustetaan laatimalla päivätty ja allekirjoitettu perustamisasiakirja, jonka tulee sisältää:

1) maininta siitä, mitkä vaalit ovat kyseessä;

2) valitsijayhdistyksen jäsenten allekirjoitukset, jotka on selvennettävä merkitsemällä niiden alle allekirjoittajan nimi sekä arvo, ammatti tai toimi ja hänen osoitteensa;

3) ehdokaslista, jossa mainitaan siinä järjestyksessä kuin ehdokkaat ehdokaslistojen yhdistelmässä asetetaan, kunkin ehdokkaan nimi ja arvo, ammatti tai toimi enintään kahta ilmaisua käyttäen; Erikseen voidaan pyytää, että ehdokaslistojen yhdistelmässä käytettäisiin ehdokkaan etunimen rinnalla tai sen sijasta yleisesti tunnettua puhuttelunimeä tai etunimeä lyhennettynä ja että ehdokkaan tarkempi asuinpaikka mainittaisiin;

4) valitsijayhdistyksen jäsenistään nimeämän asiamiehen ja hänen varamiehensä nimi ja yhteystiedot; Nämä eivät saa olla vaalilautakunnan jäseniä eivätkä yhdistyksen ehdokkaita.

Perustamisasiakirjaan on liitettävä:

1) kunkin ehdokkaan allekirjoittama suostumus ehdokkuuteen ja vakuutus siitä, ettei hän ole suostunut saman toimielimen vaalissa toisen valitsijayhdistyksen ehdokkaaksi;

2) asiamiehen kirjallinen vakuutus siitä, että ehdokkaat ovat seurakunnan luottamustoimeen vaalikelpoisia ja että valitsijayhdistyksen jäsenet ovat äänioikeutettuja seurakunnan jäseniä.

16 §

*Perustamisasiakirjan toimittaminen*

*seurakuntaan*

Valitsijayhdistyksen perustamisasiakirja liitteineen on toimitettava kirkkoherranvirastoon tai, jos sellaista ei ole, vaalilautakunnan määräämään muuhun paikkaan viimeistään syyskuun 15 päivänä ennen klo 16. Tätä ennen määrätty toimitila on pidettävä auki vähintään neljän tunnin ajan.

17 §

*Perustamisasiakirjojen käsittely*

*ja huomautukset*

Vaalilautakunta tarkastaa perustamisasiakirjat niihin sisältyvine ehdokaslistoineen valmistavasti viimeistään syyskuun 16 päivänä pidettävässä kokouksessa. Perustamisasiakirja, joka on jätetty määräajan päättymisen jälkeen, on jätettävä tutkimatta. Tutkimatta jättämisestä on ilmoitettava valitsijayhdistyksen asiamiehelle tai, jos asiamiestä ei ole nimetty, jollekin perustamisasiakirjan allekirjoittajista.

Vaalilautakunnan tulee varata valitsijayhdistykselle tilaisuus antaa selitys tai tehdä oikaisu, jos:

1) nimetty ehdokas ei ole vaalikelpoinen tai jos henkilö on nimetty saman toimielimen jäsenten vaalissa useamman kuin yhden valitsijayhdistyksen ehdokkaaksi;

2) ehdokaslistan nimitys on14 §:n 2 momentin vastainen tai jos sama nimitys on ehdotettu useamman kuin yhden valitsijayhdistyksen nimitykseksi;

3) ehdokaslista on muutoin virheellinen tai puutteellinen;

4) valitsijayhdistystä ei ole perustettu laillisesti.

Selityksen tai oikaisun pyytämisestä on annettava todisteellinen tieto valitsijayhdistyksen asiamiehelle tai, jos asiamiestä ei ole nimetty, jollekin perustamiskirjan allekirjoittajista. Samalla on ilmoitettava havaittu virhe tai puute tai muu tarvittava lisäselvitys sekä määräaika, jonka kuluessa oikaisun tai täydennyksen saa toimittaa. Vaalilautakunnan on ilmoitettava 2 momentin 1 kohdassa tarkoitetusta huomautuksesta myös ehdokkaalle.

Perustamisasiakirjat on hyväksyttävä, jos niiden johdosta ei ole esitetty huomautuksia tai päätetty vaatia lisäselvityksiä.

18 §

*Toimenpiteet huomautusten johdosta*

Valitsijayhdistyksen asiamiehellä tai, jos asiamiestä ei ole nimetty, perustamiskirjan allekirjoittajalla on oikeus viimeistään lokakuun 1 päivänä ennen kello 16 tehdä oikaisu sekä täydentää perustamisasiakirjaa. Saman ajan kuluessa hänellä on oikeus tehdä ehdokkaan nimeä, arvoa, ammattia tai tointa, osoitetta tai tarkempaa asuinpaikkaa koskevia tarkistuksia.

Jos huomautus on tehty sen johdosta, että henkilö on suostumuksensa mukaisesti nimetty saman toimielimen jäsenten vaalissa useamman kuin yhden valitsijayhdistyksen ehdokkaaksi, valitsijayhdistyksille on varattava tilaisuus 1 momentissa määrättyyn aikaan mennessä poistaa tällainen ehdokas. Ehdokasta ei saa korvata toisella ehdokkaalla.

Jos sama nimitys on ehdotettu useamman kuin yhden valitsijayhdistyksen nimitykseksi, valitsijayhdistykselle on varattava tilaisuus 1 momentissa määrättyyn aikaan mennessä luopua nimityksestä ja ehdottaa uutta.

Jollei 2 tai 3 momentissa tarkoitettua oikaisua tehdä, vaalilautakunnan tulee poistaa ehdokkaan nimi tai ehdokaslistan nimitys kaikista kysymyksessä olevan toimielimen vaalin ehdokaslistoista.

19 §

*Perustamisasiakirjojen hyväksyminen ja   
ehdokaslistojen yhdistelmän laatiminen*

Vaalivuoden lokakuun 1 päivänä kello 16 jälkeen pidettävässä kokouksessa vaalilautakunta:

1) ottaa lopullisesti käsiteltäväksi ja ratkaistavaksi ne valitsijayhdistysten perustamisasiakirjat, joiden osalta on pyydetty täydennystä tai oikaisua;

2) tekee ehdokaslistoihin 18 §:ssä tarkoitettujen toimenpiteiden mukaiset sekä ehdokkaiden kuolemasta aiheutuvat muutokset;

3) laatii ehdokaslistojen yhdistelmän arpomalla ehdokaslistojen järjestyksen, numeroimalla kaikki listat roomalaisilla numeroilla vasemmalta oikealle ja merkitsemällä yhdistelmään hyväksytyt nimitykset;

4) numeroi ehdokkaat juoksevassa numerojärjestyksessä alkaen numerosta 2 siten, että ensin annetaan numerot ehdokaslistojen yhdistelmässä ensimmäiseksi arvotun ehdokaslistan ehdokkaille valitsijayhdistyksen ilmoittamassa järjestyksessä, sen jälkeen toiseksi arvotun ehdokaslistan ehdokkaille ja niin edelleen.

Jos valitsijayhdistyksen perustamisasiakirjaa ei voida täydennyksen tai oikaisun jälkeen hyväksyä, se on hylättävä. Jos virhe koskee vain jotakin ehdokasta, on ainoastaan hänen nimensä poistettava ehdokaslistasta. Samoin on poistettava ehdokaslistan nimitys, jota ei ole hyväksytty.

Seurakuntayhtymän jokaisessa seurakunnassa yhteisen kirkkovaltuuston jäsenten ehdokaslistoihin kuuluvat ehdokkaat numeroidaan samalla tavoin kuin 1 momentin 4 kohdassa määrätään ja seurakuntaneuvoston jäsenten ehdokaslistoihin kuuluvat ehdokkaat siten, että numerointi jatkuu viimeisestä yhteisen kirkkovaltuuston jäsenen ehdokkaan numerosta.

20 §

*Ehdokaslistojen yhdistelmän sisältö*

Saman ehdokaslistan ehdokkaat merkitään ehdokaslistan numeron alle yhteiseen kehykseen, jossa kullakin ehdokkaalla on oma ruutunsa, valitsijayhdistyksen ilmoittamassa järjestyksessä ylhäältä alaspäin. Jos ehdokkaat on lukumääränsä vuoksi merkittävä kahdelle tai useammalle vierekkäiselle palstalle, heidät merkitään riveittäin vasemmalta oikealle.

Ehdokaslistojen yhdistelmässä tulee olla yhteinen otsikko, josta käy selville, mitä vaalia varten yhdistelmä on laadittu, sekä 19 §:n 1 momentin 3 ja 4 kohdan edellyttämät seikat. Ehdokkaasta merkitään numeron lisäksi nimi ja arvo, ammatti tai toimi enintään kahta ilmaisua käyttäen sekä tarvittaessa tarkempi asuinpaikka. Ehdokkaan puhuttelunimi tai hänen etunimensä lyhennys merkitään ehdokaslistojen yhdistelmään vain, jos se on tarpeen ehdokkaan henkilöllisyyden täsmentämiseksi. Muita tietoja ehdokkaasta ei saa merkitä.

Seurakuntayhtymään kuuluvassa seurakunnassa laaditaan ehdokaslistojen yhdistelmä erikseen yhteisen kirkkovaltuuston ja erikseen seurakuntaneuvoston jäsenten vaalia varten. Ehdokaslistojen yhdistelmään käytettävän paperin tulee olla samanväristä kuin vastaavissa äänestyslipuissa.

21 §

*Ehdokaslistojen yhdistelmän julkaiseminen*

Ehdokaslistojen yhdistelmä on pantava seurakunnan ilmoitustaululle viimeistään kolme viikkoa ennen vaalin alkamista. Yhdistelmästä ja sen nähtävillä olosta on samassa ajassa ilmoitettava lehdessä.

22 §

*Vaalien valmisteluun liittyvät muut   
vaalilautakunnan päätökset*

Vaalilautakunnan tulee 17 §:n 1 momentissa tarkoitetussa kokouksessa:

1) määrätä äänestyspaikat ja vaalihuoneistot;

2) määrätä ennakkoäänestystä varten yksi tai useampi vaalitoimitsija ja päättää muista ennakkoäänestystä koskevista asioista sekä laatia ennakkoäänestystä koskeva kuulutus;

3) valita vaaliavustajat ja päättää muista vaalin valmisteluun liittyvistä toimenpiteistä, jollei niistä ole tehty aikaisemmin päätöstä;

4) valita tarvittaessa kolme tai useampia ennakkoäänten laskijoita huolehtimaan ennakkoäänten laskennasta jäljempänä 47 §:n 2 momentissa säädetyllä tavalla.

23 §

*Äänestyslippu*

Äänestyslipun tulee olla vakiokokoa 148 x 210 mm, ja sen sisäpuolelle on painettava otsikko, jossa mainitaan, missä vaalissa sitä käytetään. Lipussa olevan painetun ympyrän on oltava halkaisijaltaan 90 mm, ja sen on lippua kokoon taitettaessa jäätävä taittamattomaksi. Keskellä ympyrää tulee olla selvästi havaittava merkintä Nro .... ehdokkaan numeron merkitsemistä varten. Äänestyslipusta on käytävä selvästi ilmi, miten se taitetaan, ja sen on turvattava vaalisalaisuuden säilyminen.

Äänestyslippuihin käytettävän paperin värin tulee olla kirkkovaltuuston ja yhteisen kirkkovaltuuston jäsenten vaalissa valkoista, seurakuntaneuvoston jäsenten vaalissa oranssia.

Kirkkohallitus huolehtii varsinaisissa seurakuntavaaleissa käytettävien äänestyslippujen painattamisesta. Poikkeuksellisissa seurakuntavaaleissa käytettävien äänestyslippujen painattamisesta huolehtii vaalilautakunta.

*Ennakkoäänestys ja kotiäänestys*

24 §   
*Ennakkoäänestyksen ajankohta ja   
kuulutus ennakkoäänestyksestä*

Ennakkoäänestys aloitetaan lokakuun viimeistä sunnuntaita seuraavana maanantaina ja se jatkuu saman viikon perjantaihin. Äänestys tapahtuu:

1) kirkkoherranvirastoissa tai seurakunnan toimistossa joka päivä kello 9–18;

2) vaalilautakunnan määrätessä myös muissa paikoissa vaalilautakunnan määrääminä aikoina.

Poikkeuksellisissa seurakuntavaaleissa voidaan äänestää ennakolta vain tämän seurakunnan ennakkoäänestyspaikassa.

Vaalilautakunnan laatima kuulutus ennakkoäänestysajoista ja -paikoista on pantava kahdeksan päivää ennen ennakkoäänestyksen alkamista seurakunnan ilmoitustaululle ja pidettävä siinä ennakkoäänestyksen päättymiseen asti, jollei 51 §:stä muuta johdu. Kuulutuksesta on ilmoitettava lehdessä viimeistään viisi päivää ennen ennakkoäänestyksen alkamista.

25 §   
*Ennakkoäänestysasiakirjat*

Ennakkoäänestyksessä on käytettävä 23 §:ssä tarkoitettua äänestyslippua sekä vaalikuorta, lähetekirjelomaketta ja lähetekuorta, jotka kirkkohallitus valmistuttaa. Seurakunnan käyttäessä 11 §:ssä tarkoitettua ilmoituskorttia se toimii lähetekirjeenä.

26 §   
*Äänestyksen aloittaminen   
ennakko-äänestyspaikassa*

Äänestäjän on ilmoittauduttava ennakkoäänestyspaikassa vaalitoimitsijalle ja esitettävä selvitys henkilöllisyydestään. Tämän jälkeen hänelle annetaan äänestyslippu kirkkovaltuuston jäsenten vaalia varten tai äänestysliput yhteisen kirkkovaltuuston ja seurakuntaneuvoston jäsenten vaaleja varten sekä vaalikuori, lähetekuori ja tarvittaessa lähetekirjelomake.

Oman seurakuntansa alueella olevassa ennakkoäänestyspaikassa äänestävälle on varattava tilaisuus tutustua seurakuntansa ehdokaslistojen yhdistelmiin.

27 §   
*Äänestäminen ennakkoäänestyksessä*

Äänestäjällä on oikeus äänestää sen seurakunnan ehdokaslistojen yhdistelmässä olevaa ehdokasta, jossa äänestäjä on merkitty äänioikeutetuksi.

Äänestäjän on merkittävä niin selvästi äänestyslippuun sen ehdokkaan numero, jonka hyväksi hän antaa äänensä, ettei voi syntyä epätietoisuutta siitä, ketä ehdokasta hän tarkoittaa. Merkintä on tehtävä äänestyssuojassa tai muutoin siten, että vaalisalaisuus säilyy.

Äänestäjän pyynnöstä on vaalitoimitsijan tai vaalilautakunnan jäsenen avustettava häntä äänestämisessä. Henkilö, jonka kyky tehdä äänestysmerkintä on oleellisesti heikentynyt, saa käyttää äänestyksessä apuna valitsemaansa avustajaa. Avustajana ei kuitenkaan saa käyttää vaaleissa ehdokkaana olevaa henkilöä. Avustaja on velvollinen tunnollisesti noudattamaan äänestäjän tahtoa ja pitämään salassa äänestyksen yhteydessä saamansa tiedot.

28 §   
*Lähetekirje*

Lähetekirje on osoitettava sen seurakunnan vaalilautakunnalle, jossa äänestäjä on ilmoituksensa mukaan merkitty äänioikeutettujen luetteloon.

Lähetekirjeen tulee sisältää:

2) äänestäjän täydellinen nimi ja henkilötunnus sekä, milloin nimi on muuttunut, myös edellinen nimi;

3) ilmoitus seurakunnasta, jossa äänestäjä on merkitty äänioikeutettujen luetteloon, ja sen osoitteesta.

Äänestäjän on vaalitoimitsijan läsnä ollessa omakätisesti allekirjoitettava lähetekirjeessä oleva vakuutus siitä, että hän vaalisalaisuuden säilyttäen on itse täyttänyt äänestyslipun ja sulkenut sen taitettuna vaalikuoreen

29 §   
*Ennakkoäänestyksen päättämistoimet*

Kun äänestäjä on tehnyt merkintänsä äänestyslippuun, hänen on taitettava äänestyslippu ja suljettava se taitettuna ja leimaamattomana toimitsijan nähden vaalikuoreen. Vaalikuori on tämän jälkeen leimattava sen seurakunnan leimalla, jossa ennakkoon äänestäminen tapahtuu. Vaalikuoreen ei saa tehdä muita merkintöjä.

Vaalitoimitsijan on lähetekirjeessä todistettava, että äänestys on tapahtunut oikein, ja ilmoitettava ennakkoäänestyspaikka sekä päivättävä ja allekirjoitettava todistus. Vaalikuori ja lähetekirje on tämän jälkeen suljettava lähetekuoreen. Vaalitoimitsijan on viivytyksettä lähetettävä lähetekuori sen seurakunnan vaalilautakunnalle, jonka vaalitoimitukseen äänestäjä on osallistunut.

Kaikilla niillä äänestäjillä, jotka ennen ilmoitetun äänestysajan päättymistä ovat saapuvilla odottamassa äänestysvuoroaan, on oikeus äänestää ennen kuin vaalitoimitus siinä äänestyspaikassa lopetetaan. Ilmoitetun äänestysajan päättyessä on äänestyspaikka suljettava. Sulkemisesta on sitä ennen ilmoitettava saapuvilla oleville äänestäjille.

30 §   
*Ennakkoäänestäjien luettelo*

Ennakkoäänestyspaikassa äänestäjistä on pidettävä luetteloa. Siihen merkitään äänestäjän nimi, seurakunta, jossa äänestäjä ilmoituksensa mukaan on merkitty äänioikeutettujen luetteloon, sekä päivä, jolloin äänestäminen on tapahtunut. Kirkkohallitus valmistuttaa lomakkeen luetteloa varten.

31 §   
*Ennakkoäänestysasiakirjojen tarkastaminen*

Vaalilautakunnalle saapuneet ennakkoäänestysasiakirjat tarkastetaan vaalikuoria avaamatta kokouksessa, joka on pidettävä siten, että vaalipäivää edeltävänä perjantaina ennen klo 16 saapuneet ennakkoäänestysasiakirjat ehditään siinä käsitellä. Määräajan jälkeen saapuneet lähetekuoret jätetään niitä avaamatta huomioon ottamatta. Määräajan jälkeen saapuneisiin kuoriin merkitään niiden saapumisajankohta.

Äänestys on jätettävä huomioon ottamatta, jos:

1) ennakkoon äänestänyttä henkilöä ei ole merkitty äänioikeutettujen luetteloon äänioikeutetuksi;

2) lähetekirje on niin puutteellinen tai epäselvä, ettei varmasti voida päätellä, kuka henkilö on äänestänyt;

3) vaalikuori on avonainen tai leimaamaton taikka siihen on tehty äänestäjää tai ehdokasta koskeva taikka muu asiaton merkintä;

4) henkilö on äänestänyt useaan kertaan.

Siitä, että äänestys on jätetty huomioon ottamatta, on tehtävä merkintä vaalilautakunnan pöytäkirjaan ja liitettävä siihen vaalikuori sisältöineen sekä lähetekirje ja -kuori.

Jos lähetekuori ja vaalikuori hyväksytään, äänioikeutettujen luetteloon merkitään, että lähetekirjeessä mainittu henkilö on äänestänyt. Samalla vaalikuoren etupuolelle tehdään merkintä, että äänestäjä on todettu äänioikeutetuksi. Hyväksytyt vaalikuoret lasketaan. Lisäksi tarkastetaan, että vaalikuorien lukumäärä on sama kuin äänioikeutettujen luetteloon äänestäneiksi merkittyjen lukumäärä. Hyväksytyt vaalikuoret on lähetekirjeistä erotettuina säilytettävä avaamattomina varmassa tallessa.

32 §   
*Ennakkoäänestys kotona*

Äänioikeutettu, jonka kyky liikkua tai toimia on siinä määrin rajoittunut, ettei hän pääse äänestys- eikä ennakkoäänestyspaikkaan ilman kohtuuttomia vaikeuksia, saa äänestää ennakolta kotonaan (*kotiäänestys*) siinä seurakunnassa, jonka äänioikeutettujen luetteloon hänet on merkitty.

33 §   
*Kotiäänestyksessä läsnä olevat henkilöt*

Kotiäänestyksen toimittamisesta huolehtii yksi vaalitoimitsija. Vaalilautakunnan puheenjohtaja määrää, kenen äänestäjän luokse kukin vaalitoimitsija menee.

Kotiäänestyksen vaalitoimitsijan on huolehdittava, että hänen lisäkseen kotiäänestyksessä on läsnä äänestäjän valitsema tai hyväksymä 18 vuotta täyttänyt henkilö, joka tässä tehtävässään ei toimi vaaliviranomaisen tehtävässä. Henkilö, joka on asianomaisessa vaalissa ehdokkaana, ei voi toimia tässä tehtävässä.

Avustajan käyttöön sovelletaan, mitä siitä 27 §:n 3 momentissa säädetään.

34 §   
*Kotiäänestyksen valmistavat toimenpiteet*

Kotiäänestykseen oikeutetun on kirjallisesti tai puhelimitse ilmoitettava vaalilautakunnalle halukkuudestaan äänestää ennakolta kotonaan viimeistään ennakkoäänestyksen alkamista edeltävänä perjantaina ennen kello 16. Ilmoituksen voi tehdä äänestäjän puolesta tämän valitsema henkilö.

Ilmoituksessa on mainittava:

1) äänestäjän täydellinen nimi, henkilötunnus, osoite, seurakunta ja puhelinnumero sekä, milloin ilmoituksen tekee äänestäjän valitsema henkilö, myös tämän nimi, osoite ja puhelinnumero;

2) että äänestäjän kyky liikkua tai toimia on siinä määrin rajoittunut, ettei hän ilman kohtuuttomia vaikeuksia pääse äänestys- eikä ennakkoäänestyspaikkaan ja että hän tämän vuoksi haluaa äänestää ennakolta kotonaan;

3) voiko äänestäjä itse huolehtia siitä, että kotiäänestyksessä on läsnä 33 §:n 2 momentissa tarkoitettu äänestäjän valitsema henkilö.

Kirjallinen ilmoitus voidaan tehdä käyttäen tarkoitusta varten laadittua lomaketta. Vaalilautakunnan on huolehdittava siitä, että lomakkeita on kotiäänestystä haluavien äänestäjien saatavilla. Kirjallinen ilmoitus on allekirjoitettava.

Vaalilautakunnan sihteerin on, mikäli mahdollista, tarvittaessa poistettava ilmoituksessa oleva puutteellisuus ja varmistettava, että ilmoituksen on tehnyt siinä mainittu äänestäjä tai tämän valitsema henkilö. Vaalilautakunnan tulee pitää ilmoituksista luetteloa.

35 §   
*Kotiäänestyksen ajankohta ja kotiäänestyksestä annettavat tiedot*

Kotiäänestys tulee toimittaa ennakkoäänestyspäivinä kello 9 ja 20 välillä. Viimeisenä päivänä äänestys päättyy kello 16.

Vaalilautakunnan puheenjohtajan on huolehdittava siitä, että 34 §:ssä tarkoitetun ilmoituksen vuoksi äänestäjälle annetaan viipymättä kirjallisesti tai puhelimitse tieto ainakin kahden tunnin tarkkuudella siitä ajankohdasta, jolloin vaalitoimitsija saapuu hänen luokseen. Samalla on mainittava vaalilautakunnan puhelinnumero mahdollista yhteydenottoa varten. Jos vaalitoimitsija on estynyt saapumasta ilmoitettuna ajankohtana, esteestä ja uuden käynnin ajankohdasta on viipymättä ilmoitettava äänestäjälle.

Äänestäjälle on annettava edellä säädetyllä tavalla tieto siitä, ettei kotiäänestystä toimiteta, jos:

1) äänestyksen toimittamiseen vaikuttavaa ilmoituksessa olevaa puutteellisuutta ei ole voitu poistaa;

2) ilmoitus vaalilautakunnalle on tehty säädetyn määräajan jälkeen;

3) kotiäänestystä ei voida lainkaan toimittaa kulkuyhteyksien katkeamisen tai muun ylivoimaisen esteen vuoksi.

36 §   
*Kotiäänestyksen keskeyttäminen*

Vaalitoimitsijan on keskeytettävä kotiäänestys, jos äänestäjän vaalivapautta tai äänestyksen häiriötöntä kulkua ei voida turvata. Keskeyttämisestä, ja jos äänestystä ei voida jatkaa, myös sen lopettamisesta on tehtävä merkintä kotiäänestyksistä pidettävään luetteloon.

37 §

*Kotiäänestyksen lähetekirje*

Lähetekirjeen tulee sisältää 28 §:n 2 ja 3 momentissa tarkoitettujen tietojen lisäksi äänestäjän allekirjoittama vakuutus, että hänen kykynsä liikkua tai toimia on siinä määrin rajoittunut, ettei hän pääse äänestys- eikä ennakkoäänestyspaikkaan ilman kohtuuttomia vaikeuksia. Edellä 33 §:n 2 momentissa tarkoitetun äänestyksessä läsnä olevan henkilön on merkittävä lähetekirjeeseen nimikirjoituksensa.

Vaalitoimitsijan on lähetekirjeessä todistettava, että kotiäänestys on tapahtunut siten kuin ennakkoäänestyksestä 24, 26 ja 29 §:ssä säädetään. Vaalitoimitsijan on päivättävä todistus ja allekirjoitettava se. Äänestyslipun sisältävä vaalikuori ja lähetekirje on tämän jälkeen suljettava lähetekuoreen. Vaalitoimitsijan on viipymättä toimitettava lähetekuori vaalilautakunnalle.

Äänestys on jätettävä huomioon ottamatta 31 §:n 2 momentissa säädetystä syystä, tai jos lähetekirjeestä puuttuu äänestyksessä läsnä olleen henkilön nimikirjoitus. Kotiäänestykseen ja siinä noudatettavaan menettelyyn sovelletaan muutoin, mitä ennakkoäänestyksestä säädetään.

*Äänestäminen ja vaalin tuloksen   
vahvistaminen*

38 §   
*Vaalikuulutus*

Vaalilautakunta ilmoittaa vaaleista kuulutuksella, jossa mainitaan vaalien alkamis- ja päättymisaika sekä äänestyspaikat.

Kuulutus on pantava seurakunnan ilmoitustaululle viimeistään kahdeksan päivää ennen vaalipäivää. Kulutus on lisäksi julkaistava lehdessä viimeistään viisi päivää ennen vaalipäivää.

Jos äänestystä ei toimeenpanna 51 §:ssä tarkoitetussa tapauksessa, siitä on ilmoitettava, siten kuin edellä säädetään.

39 §   
*Äänestystila ja materiaali sekä vaalilautakunnan ja vaaliavustajien läsnäolo*

Vaalilautakunnan on huolehdittava siitä, että vaaleissa on käytettävissä asianmukaiset tilat, vaaliuurna, kalusto ja välineet sekä riittävä määrä äänestyslippuja.

Kunkin äänestyspaikan odotustiloihin ja äänestyssuojiin on pantava nähtäväksi painettuna kirkkovaltuuston ehdokaslistojen yhdistelmä tai yhteisen kirkkovaltuuston ja seurakuntaneuvoston ehdokaslistojen yhdistelmät. Äänestyspaikan ovella tulee olla ilmoitus äänestysajasta.

Äänestyspaikassa pitää vaalia toimitettaessa olla läsnä päätösvaltainen määrä vaalilautakunnan jäseniä. Äänestyspaikalla tulee olla lisäksi yksi tai useampi vaalilautakunnan valitsema, tunnuksella varustettu vaaliavustaja, joka äänestäjän pyynnöstä avustaa häntä merkinnän tekemisessä äänestyslippuun.

40 §   
*Äänestyksen aloittaminen*

Vaalipäivänä äänestyksen alkaessa vaalilautakunnan puheenjohtajan tai varapuheenjohtajan on:

1) julistettava vaalitoimitus alkavaksi;

2) ilmoitettava, mitkä vaalit toimitetaan, ja annettava muut äänestysmenettelyä koskevat ohjeet;

3) näytettävä läsnä oleville, että vaaliuurna on tyhjä, ja sen jälkeen suljettava uurna.

Vaaliuurnaa ei saa avata sen jälkeen, kun se on vaalitoimituksen alussa suljettu, ennen kuin äänestyksen päätyttyä ryhdytään laskemaan ääniä.

Vaalitoimituksessa ei sallita keskustelua.

41 §   
*Äänestysoikeuden selvittäminen*

Äänestäjän on ilmoittauduttava äänestyspaikassa vaalilautakunnalle, jonka tulee huolehtia siitä, ettei äänestäjälle anneta äänestyslippua ennen kuin hänet on todettu äänioikeutetuksi.

Äänestäjä on velvollinen esittämään vaalilautakunnalle selvityksen henkilöllisyydestään.

42 §   
*Äänestäminen seurakuntavaaleissa*

Äänestäjän on niin selvästi merkittävä äänestyslippuun sen ehdokkaan numero, jonka hyväksi hän antaa äänensä, ettei voi syntyä epätietoisuutta siitä, ketä ehdokasta hän tarkoittaa. Merkintä on tehtävä äänestyssuojassa siten, että vaalisalaisuus säilyy.

Tehtyään äänestysmerkintänsä äänestäjän tulee antaa äänestyslippu taitettuna vaalilautakunnalle leimattavaksi. Leima on lyötävä keskeltä taitetun äänestyslipun kääntöpuolelle. Äänestäjän on sen jälkeen pantava äänestyslippu vaaliuurnaan. Vaalileimasimena käytetään seurakunnan leimasinta.

Äänestäjän pyynnöstä vaalitoimitsijan tai vaalilautakunnan jäsenen on avustettava häntä äänestämisessä. Henkilö, jonka kyky tehdä äänestysmerkintä on oleellisesti heikentynyt, saa käyttää äänestyksessä apuna valitsemaansa avustajaa. Avustajana ei kuitenkaan saa käyttää vaaleissa ehdokkaana olevaa henkilöä. Avustaja on velvollinen tunnollisesti noudattamaan äänestäjän tahtoa sekä pitämään salassa äänestyksen yhteydessä saamansa tiedot.

Vaalilautakunta tekee äänioikeutettujen luetteloon merkinnän siitä, että äänestäjä on käyttänyt äänioikeuttaan.

43 §   
*Äänestysoikeus äänestysajan päättyessä*

Äänioikeutetuilla, jotka ennen ilmoitetun äänestysajan päättymistä ovat saapuvilla odottamassa äänestysvuoroaan, on oikeus äänestää ennen kuin vaalitoimitus siinä äänestyspaikassa lopetetaan. Ilmoitetun äänestysajan päättyessä on äänestyspaikka suljettava. Sulkemisesta on sitä ennen ilmoitettava saapuvilla oleville äänestäjille.

44 §   
*Vaalitoimituksen keskeyttäminen*

Jos vaalitoimitus joudutaan keskeyttämään, vaalilautakunnan on huolehdittava vaaliuurnasta ja äänioikeutettujen luettelosta ja pidettävä ne valvottuna.

45 §   
*Pöytäkirjan pitäminen*

Jokaisessa äänestyspaikassa on pidettävä pöytäkirjaa, johon merkitään äänestyksen kulku. Pöytäkirjat liitetään vaalilautakunnan pöytäkirjaan, johon merkitään vaalin tulos ja liitetään valitusosoitus. Pöytäkirjan allekirjoittavat puheenjohtaja ja sihteeri sekä kunkin äänestyspaikan osalta kaksi siellä läsnä ollutta vaalilautakunnan jäsentä.

46 §   
*Valitsijayhdistyksen asiamiehen läsnäolo*

Valitsijayhdistyksen asiamiehellä tai tämän varamiehellä on oikeus olla läsnä vaalilautakunnan kokouksessa äänestyslippuja laskettaessa ja vaalin tulosta määrättäessä. Läsnä olleista on tehtävä merkintä pöytäkirjaan.

47 §   
*Äänten laskeminen*

Kun vaalipäivän äänestys on julistettu päättyneeksi, vaalilautakunta ottaa ennakkoäänestyksessä annetut äänestysliput vaalikuorista, leimaa ne ja niitä avaamatta pudottaa ne vaaliuurnaan.

Ennakkoäänestyksessä annettujen, vaalikuorissa olevien äänestyslippujen laskeminen voidaan kuitenkin aloittaa vaalipäivänä vaalilautakunnan määräämänä aikana, kuitenkin aikaisintaan kuusi tuntia ennen äänestyksen päättymistä, jos ennakkoääniä on annettu enemmän kuin 50 ja voidaan perustellusti arvioida, että vaalipäivänä äänioikeuttaan käyttää enemmän kuin 50 henkilöä. Ennen laskemisen aloittamista äänestysliput leimataan. Mitättömät äänestysliput erotetaan eri ryhmäksi. Muut äänestysliput jaotellaan siten, että kunkin ehdokkaan hyväksi annetut liput ovat omana ryhmänään. Kussakin ryhmässä olevien äänestyslippujen lukumäärä lasketaan.

Vaalilautakunta ottaa kaikki äänestysliput vaaliuurnasta ja laskee sekä äänestyslippujen että äänioikeutettujen luetteloon äänestäneiksi merkittyjen lukumäärän. Sen jälkeen vaalilautakunta erottaa mitättömät äänestysliput omaksi ryhmäkseen. Vaalilautakunta laskee kaikki annetut äänet ottaen huomioon myös ennakkoäänestyksessä annetut äänet.

Vaalilautakunnan on suoritettava äänestyslippujen laskenta keskeytyksettä loppuun. Jos äänestyslippujen laskenta tai käsittely keskeytyy, vaalilautakunnan on huolehdittava siitä, että kaikki laskelmat ja äänestysliput säilytetään valvottuna.

48 §   
*Mitätön äänestyslippu*

Äänestyslippu on mitätön, jos:

1) äänestyslippuna on käytetty muuta kuin kysymyksessä olevaa vaalia varten valmistettua äänestyslippua;

2) vaalikuoressa on useampi kuin yksi samaa vaalia koskeva äänestyslippu;

3) äänestyslippu on leimaamaton;

4) äänestysmerkintä on tehty niin, ettei siitä selvästi ilmene, ketä ehdokasta se tarkoittaa;

5) äänestyslippuun on kirjoitettu äänestäjän nimi tai erityinen tuntomerkki taikka siihen on tehty muunlainen asiaton merkintä.

Asiattomana ei pidetä äänestyslippuun tehtyä merkintää, joka ainoastaan selventää, ketä ehdokasta äänestäjä on tarkoittanut äänestää.

49 §   
*Ehdokkaiden vertausluvut*

Kun vaalilautakunta on laskenut äänet, kunkin valitsijayhdistyksen ehdokaslistan ehdokkaat pannaan heidän henkilökohtaisten äänimääriensä osoittamaan järjestykseen. Sen jälkeen annetaan ensimmäiselle heistä vertausluvuksi listan koko äänimäärä, toiselle puolet, kolmannelle kolmannes, neljännelle neljännes ja niin edelleen. Vertausluku on laskettava sellaisellekin ehdokkaalle, joka ei ole saanut henkilökohtaisesti yhtään ääntä.

Jos käy ilmi, että ehdokas ei ole vaalikelpoinen tai on kuollut, tulevat hänelle annetut äänet sen ehdokaslistan hyväksi, jossa hän on ollut ehdokkaana.

50 §   
*Vaalin tuloksen määrääminen ja varajäsenet*

Äänestyksen tulos lasketaan erikseen kirkkovaltuuston jäsenten, yhteiseen kirkkovaltuustoon kustakin seurakunnasta valittavien jäsenten ja seurakuntaneuvoston jäsenten vaalissa. Tuloksen määräämiseksi kirjoitetaan eri ehdokaslistoilla olevien ehdokkaiden nimet heidän saamiensa vertauslukujen osoittamaan järjestykseen. Kunkin kohdalle merkitään myös hänen vertauslukunsa. Valituksi tulee kussakin vaalissa tämän nimisarjan alusta niin monta ehdokasta, kuin siinä vaalissa on jäseniä valittava.

Ehdokaslistalta valittujen varajäseniksi nimetään kussakin vaalissa esiintyneen saman ehdokaslistan valitsematta jääneet ehdokkaat heidän saamiensa vertauslukujen osoittamassa järjestyksessä.

51 §   
*Vaali ilman äänestystä*

Valitsijayhdistys voi ilmoittaa ehdokaslistan yhteydessä sen varalta, ettei muita hyväksyttäviä ehdokaslistoja anneta, ketkä ehdokkaista tulevat varsinaisiksi jäseniksi ja missä järjestyksessä muut tulevat varajäseniksi ilman äänestystä.

Jos hyväksytyissä ehdokaslistoissa on ehdokkaita yhtä monta kuin on valittavia tai ainakin neljä viidesosaa valittavien määrästä, ehdokkaat tulevat valituiksi ilman äänestystä.

52 §   
*Vaalin tuloksen vahvistaminen*

Vaalilautakunnan on viimeistään kolmantena päivänä seurakuntavaalien päättymisestä pidettävässä kokouksessa vahvistettava vaalin tulos. Ilmoitus siitä, että vaalipöytäkirja valitusosoituksineen on nähtävänä kirkkoherranvirastossa tai seurakunnan toimistossa sen aukioloaikoina, on pantava seurakunnan ilmoitustaululle viimeistään kahdeksantena päivänä vaalitoimituksen päättymispäivän jälkeen ja pidettävä siinä 30 päivän ajan.

Vaalilautakunnan on ilmoitettava vaalin tuloksesta kirkkovaltuustolle tai yhteiselle kirkkovaltuustolle ja seurakuntaneuvostolle sekä kullekin varsinaiseksi jäseneksi ja varajäseneksi valitulle.

53 §   
*Äänestysmateriaalin arkistointi*

Vaalipöytäkirja ja vaalin tulosta koskevat laskelmat on säilytettävä seurakunnan arkistossa.

Kaikki äänestysliput ja ehdokaslistojen yhdistelmä on seurakuntavaaleissa pantava kunkin vaalin osalta erikseen kestävään päällykseen, joka on suljettava sinetillä ja säilytettävä arkistossa, kunnes seuraavat vaalit on toimitettu.

Jos vaalista on valitettu, kirkkoherran on hallinto-oikeuden pyynnöstä lähetettävä sen vaalin äänestysliput, jota valitus koskee, 2 momentissa tarkoitetussa sinetöidyssä päällyksessä hallinto-oikeudelle.

*Poikkeukselliset seurakuntavaalit*

54 §   
*Kirkkovaltuuston, yhteisen kirkkovaltuuston ja seurakuntaneuvoston muodostaminen   
vaaleja toimittamatta*

Kirkkovaltuusto, yhteinen kirkkovaltuusto ja seurakuntaneuvosto muodostetaan kirkkolain 23 luvun 10 §:n 1 momentissa tarkoitetuissa tilanteissa uusia vaaleja toimittamatta edellisten vaalien tuloksen perusteella seuraavasti:

1) kirkkovaltuusto ja yhteinen kirkkovaltuusto edellisten vaalien kirkkovaltuuston ja yhteisen kirkkovaltuuston ehdokaslistojen perusteella;

2) seurakuntaneuvosto edellisten vaalien kirkkovaltuuston ja seurakuntaneuvoston ehdokaslistojen perusteella sen jälkeen, kun yhteinen kirkkovaltuusto on muodostettu.

Jos yhteisen kirkkovaltuuston ehdokkaita ei ole ollut riittävästi, lisäjäsenet määräytyvät seurakuntaneuvoston ehdokaslistojen perusteella.

Vaalilautakunta tai vaalilautakunnat tekevät 1 momentissa tarkoitetun muodostamispäätöksen ja ilmoittavat siitä siten kuin 52 §:ssä säädetään.

55 §   
*Muut poikkeukselliset seurakuntavaalit*

Tuomiokapituli määrää vaalipäivän ja vaalitoimien määräajat ja määräpäivät, jos:

1) kirkkovaltuuston tai seurakuntayhtymässä joko yhteisen kirkkovaltuuston tai seurakuntaneuvoston vaalia varten ei 16 §:ssä määrättyyn määräaikaan mennessä ole seurakunnassa jätetty yhtään hyväksyttävää ehdokaslistaa tai jos hyväksytyissä ehdokaslistoissa on ehdokkaita yhteensä vähemmän kuin neljä viidesosaa valittavien määrästä;

2) vaalia tai siihen liittyviä toimia ei ole toimitettu säädettyinä tai määrättyinä aikoina;

3) edellä 1 kohdassa tarkoitettujen toimielinten valittujen jäsenten yhteenlaskettu määrä vähenee vaalikauden aikana alle kolme neljäsosaan säädetystä määrästä;

4) vaali on valituksen johdosta kumottu;

5) ylimääräiset vaalit on tarpeen toimittaa kesken vaalikauden tapahtuvan kirkkolain 23 luvun 10 §:n 1 momentissa tarkoitetun muutoksen johdosta.

Vaalilautakunnan on ilmoitettava tuomiokapitulille viipymättä 1 momentin 1, 2 ja 4 kohdassa ja toimielimen puheenjohtajan 3 kohdassa tarkoitetun tilanteen syntymisestä.

Vaaleissa valituksi tulleiden luottamushenkilöiden toimikausi kestää kulumassa olevan vaalikauden loppuun.

56 §   
*Vaalitoimet seurakuntaliitoksissa*

Jos seurakunta kokonaan tai osa seurakunnan alueesta liitetään toiseen seurakuntaan, on sen seurakunnan vaalilautakunnan, johon seurakunta tai alue liitetään, hoidettava vaalista johtuvat toimet näin muodostetun seurakunnan alueella.

Sen seurakunnan, josta alue siirretään toiseen seurakuntaan, on tarvittaessa annettava vaalilautakunnalle luettelo kaikista niistä äänioikeusiän saavuttaneista seurakunnan jäsenistä, jotka asuvat siirrettävällä alueella.

57 §   
*Seurakuntavaalit seurakuntajaotuksen   
muutosta edeltävänä vuonna*

Seurakuntajaotuksen muutoksen voimaantuloa edeltävänä vuonna toimitettavissa seurakuntavaaleissa noudatetaan uutta seurakuntajakoa. Ehdokkaiden ja vaalilautakuntien jäsenten vaalikelpoisuus luottamustoimeen sekä seurakunnan äänioikeutetun jäsenen kelpoisuus valitsijayhdistyksen perustajajäseneksi määräytyvät tällöin uuden jaotuksen mukaisesti.

3 luku   
**Kirkkoherran välitön vaali**

58 §   
*Vaalipäivän ja vaalinäytteiden   
määrääminen*

Tehtyään vaaliehdotuksen tuomiokapituli määrää, milloin kirkkoherran välitön vaali on toimitettava, ja ryhtyy muutoinkin tarvittaviin toimiin vaalin toimittamiseksi.

Tuomiokapituli määrää vaaliehdokkaiksi asetetut peräkkäisinä sunnuntaipäivinä toimittamaan vaalinäytteenä päiväjumalanpalveluksen tuomiokapitulin määräämässä kirkossa. Kaksikielisessä seurakunnassa jumalanpalvelus toimitetaan kummallakin kielellä. Tuomiokapituli voi erityisestä syystä vapauttaa vaaliehdokkaan jumalanpalveluksen toimittamisesta.

59 §

*Vaaliehdokkaita ja vaalinäytteitä   
koskeva kuulutus*

Tuomiokapituli lähettää kirkkoherralle kuulutuksen, jossa seurakunnalle ilmoitetaan vaaliehdokkaat, heidän ansioituneisuutensa, päivät, joina he toimittavat vaalinäytteenä päiväjumalanpalveluksen, sekä vaalin alkamispäivä.

Kuulutus on pantava seurakunnan ilmoitustaululle kaksi viikkoa ennen ensimmäistä vaalinäytepäivää ja pidettävä siinä vaalitoimituksen päättymiseen saakka.

60 §

*Vajaa vaaliehdotus ja vaaliehdotuksen  
muuttaminen*

Jos vaaliehdokas ei ole toimittanut vaalinäytteenä jumalanpalvelusta eikä hän viimeistään määrättyä vaalinäytepäivää seuraavana tiistaina esitä tuomiokapitulille hyväksyttävää syytä tähän, hänet poistetaan vaaliehdotuksesta. Jos menettelylle on ollut hyväksyttävä syy, hän pysyy vaaliehdokkaana toimittamatta jumalanpalvelusta.

Tuomiokapitulin on keskeytettävä vaali, jos joku vaaliehdokkaista menettää vaalikelpoisuutensa ennen kuin viranhoitomääräystä virkaan on annettu. Tuomiokapitulin tulee tällöin muuttaa vaaliehdotusta, jollei äänestys ole jo tapahtunut ja joku toinen ole saamassa vaalin tuloksen mukaan viranhoitomääräystä virkaan.

Jos vaaliehdotus tulee vajaaksi ja sen ulkopuolelle on jäänyt kelpoisuusvaatimukset täyttäviä hakijoita, jotka ilmoittavat pysyvänsä hakemuksessaan, tuomiokapitulin tulee tehdä uusi vaaliehdotus.

61 §

*Vaalin ajankohta, äänestyspaikka   
ja ennakkoäänestys*

Kirkkoherran välitön vaali aloitetaan viimeistä vaalinäytettä seuraavana toisena sunnuntaina jumalanpalveluksen jälkeen ja päätetään joko samana päivänä tai sitä seuraavana maanantaina. Seurakunnan vaalilautakunta määrää ennen ensimmäistä vaalinäytepäivää, minä aikoina äänestys suoritetaan. Vaalilautakunta määrää äänestyspaikat ja vaalihuoneistot.

Ennakkoäänestys kirkkoherran välittömässä vaalissa alkaa viimeistä vaalinäytettä seuraavan sunnuntain jälkeisenä maanantaina ja päättyy saman viikon perjantaina. Ennakkoäänestys tapahtuu vain siinä seurakunnassa, jonka kirkkoherra vaalilla valitaan, joka päivä kirkkoherranvirastossa tai seurakunnan toimistossa kello 9-18 ja lisäksi vaalilautakunnan määräämänä aikana muussa paikassa sekä kotiäänestyksenä.

62 §

*Äänioikeutettujen luettelo*

Kirkkoherran välittömän vaalin äänioikeutettujen luettelo on laadittava viimeistään 55 päivää ennen ensimmäistä vaalipäivää ja tarkistettava viimeistään kahden päivän kuluessa. Äänioikeutettujen luetteloon ja seurakunnan jakautumisesta äänestysalueisiin sovelletaan muutoin, mitä 6 – 11 §:ssä säädetään.

Äänioikeutettujen luetteloa koskevat kirkkolain 24 luvun 7 §:ssä tarkoitetut oikaisuvaatimukset käsitellään kaksi viikkoa luettelon nähtävillä pitoajan päättymisen jälkeen pidettävässä vaalilautakunnan kokouksessa.

63 §

*Vaalikuulutus*

Vaalilautakunta laatii kuulutuksen kirkkoherran välittömästä vaalista ja sen alkamisesta sekä äänestyspaikoista ja -ajoista. Kuulutus on pidettävä seurakunnan ilmoitustaululla viimeisestä vaalinäytepäivästä lukien äänestyksen päättymiseen asti. Lisäksi kuulutus on julkaistava lehdessä viimeistään viisi päivää ennen ennakkoäänestyksen alkamista.

64 §

*Äänestyslippu*

Vaalilautakunnan painattamassa äänestyslipussa tulee olla omassa sarakkeessaan kunkin vaaliehdokkaan nimi, virka-asema ja arvo. Äänestyslipusta on käytävä ilmi, miten se taitetaan, ja äänestyslipun on turvattava vaalisalaisuuden säilyminen.

65 §   
*Äänestyspaikan ilmoitukset*

Äänestyspaikan odotustiloihin ja kuhunkin äänestyssuojaan on pantava nähtäväksi ilmoitus vaaliehdokkaista. Ilmoitus ei saa muistuttaa äänestyslippua.

66 §

*Äänestäminen kirkkoherran   
välittömässä vaalissa*

Äänestäjän on tehtävä selvästi näkyvä merkintä äänestyslipun siihen sarakkeeseen, jossa hänen äänestämänsä ehdokkaan nimi on.

67 §   
*Äänien laskeminen, vaalin tuloksen   
vahvistaminen ja siitä ilmoittaminen*

Kun äänestys on julistettu päättyneeksi, otetaan äänestysliput vaaliuurnasta ja lasketaan sekä äänestyslippujen että vaaliluetteloon äänestäneiksi merkittyjen lukumäärä. Sen jälkeen erotetaan 48 §:n mukaan mitättömät äänestysliput ja lasketaan kunkin ehdokkaan saamat äänet. Äänten laskemiseen ja vaalin tuloksen vahvistamiseen sovelletaan, mitä 47 ja 52 §:ssä säädetään.

Kirkkoherran välittömän vaalin pöytäkirja kirjoitetaan kahtena kappaleena. Vaalilautakunta lähettää pöytäkirjan toisen kappaleen tuomiokapitulille ja pöytäkirjanotteen valitusosoituksineen vaaliehdokkaille. Kaikki äänestysliput on pantava kestävään päällykseen, joka on suljettava ja säilytettävä kirkkoherranvirastossa vähintään neljä vuotta.

68 §

*Muut vaaliin sovellettavat säännökset*

Vaalien toimittamiseen, ennakkoäänestykseen, kotiäänestykseen ja äänestämiseen sovelletaan muutoin soveltuvin osin, mitä 22, 24–37 ja 39–45 §:ssä säädetään.

Yhteisen kirkkoherran välitön vaali toimitetaan noudattaen soveltuvin osin kirkkoherran välitöntä vaalia koskevia säännöksiä. Äänestys ja vaalinäytteenä toimitettava päiväjumalanpalvelus toimitetaan kaikissa niissä seurakunnissa, joissa on yhteinen kirkkoherran virka.

4 luku

**Hiippakunnassa toimitettavat vaalit**

*Hiippakuntavaltuuston jäsenten ja   
kirkolliskokousedustajien vaalit*

69 §   
*Vaalien ajankohta ja ennakkoäänestys*

Hiippakuntavaltuuston jäsenten ja kirkolliskokousedustajien vaalit toimitetaan helmikuun toisena tiistaina 3 §:n 1 momentissa tarkoitettujen seurakuntavaalien jälkeisenä toisena vuonna.

Vaaleissa saa äänestää ennakkoon niin kuin siitä jäljempänä säädetään.

70 §   
*Hiippakunnan vaalilautakunta*

Tuomiokapituli asettaa kirkkolain 23 luvun 19 §:n 3 momentissa tarkoitetun vaalilautakunnan hiippakuntavaltuuston jäsenten ja kirkolliskokousedustajien vaalien vaalivuotta edeltävän vuoden syyskuun aikana. Tuomiokapituli ilmoittaa vaalilautakunnan asettamisesta seurakunnille ja hiippakunnan papeille. Tuomiokapituli määrää lautakunnan sihteerin ja huolehtii lautakunnan kansliatehtävistä.

Vaalilautakunta valitsee keskuudestaan varapuheenjohtajan. Puheenjohtaja ja sihteeri allekirjoittavat pöytäkirjan ja toimituskirjat. Vaalilautakunta valitsee kaksi pöytäkirjan tarkastajaa, jollei tarkastus voi tapahtua kokouksessa.

71 §   
*Äänioikeutettujen luettelot*

Tuomiokapituli laatii luettelon äänioikeutetuista papeista ja toimittaa sen vaalivuotta edeltävän vuoden lokakuun loppuun mennessä vaalilautakunnalle. Vaalilautakunta toimittaa kullekin lääninrovastille otteen luettelosta viimeistään joulukuun 15 päivänä.

Kirkkoherra toimittaa vaalivuotta edeltävän vuoden lokakuun loppuun mennessä vaalilautakunnalle luettelon kirkkovaltuuston tai seurakuntaneuvoston jäsenistä ja seurakunnasta valituista yhteisen kirkkovaltuuston jäsenistä. Jäseneksi valitun papin sijaan on luetteloon merkittävä 50 §:n 2 momentissa tarkoitettu varajäsen, jonka on oltava maallikko.

72 §   
*Maallikkojäsenten ja -edustajien   
vaalien äänimäärät*

Hiippakuntavaltuuston maallikkojäsenten ja kirkolliskokouksen maallikkoedustajien vaalien tulosta määrättäessä suhteutetaan ehdokkaille kussakin seurakunnassa annettujen äänten määrä sekä seurakunnan väkilukuun että sen kirkkovaltuuston jäsenmäärään tai sen seurakuntaneuvoston jäsenten ja seurakunnasta valittujen yhteisen kirkkovaltuuston jäsenten yhteenlaskettuun luottamushenkilöpaikkojen määrään. Kunkin seurakunnan äänioikeutetuilla on yhteensä neljä ääntä ja lisäksi yksi ääni kutakin seurakunnan väkiluvun täyttä tuhatta kohti. Tämä äänimäärä jaetaan kussakin seurakunnassa äänioikeutettujen kesken kolmen desimaalin tarkkuudella.

Seurakunnan väkiluvulla tarkoitetaan vaalivuotta edeltävän vuoden viimeisen päivän väkilukua. Jos uusi seurakunta on perustettu tai seurakuntajaotusta on muutoin muutettu vaalivuoden alusta lukien, väkiluku määräytyy uuden jaotuksen mukaisesti.

Kirkkoherra lähettää vaalilautakunnalle vaalivuoden tammikuun 25 päivään mennessä ilmoituksen seurakunnan väkiluvusta. Vaalilautakunta laskee ja vahvistaa vaalivuoden helmikuun 1 päivään mennessä jokaisen seurakunnan osalta erikseen kirkkovaltuuston tai seurakuntaneuvoston ja yhteisen kirkkovaltuuston jäsenen äänimäärän.

Seurakunnittain laadittu yhdistelmä väkilukutiedoista, kirkkovaltuuston jäsenten tai seurakunta-neuvoston ja seurakunnasta valittujen yhteisen kirkkovaltuuston jäsenten lukumäärästä, seurakunnan äänioikeutettujen yhteisestä äänimäärästä ja siitä, miten se jakaantuu äänioikeutettujen kesken, merkitään vaalilautakunnan pöytäkirjaan.

73 §   
*Asiakirjojen lähettäminen*

Vaalilautakunnalle osoitetut asiakirjat on toimitettava tuomiokapitulille, joka antaa ne vaalilautakunnalle.

Ahvenanmaan maakunnan seurakunnista valittavan maallikkojäsenen ja maallikkoedustajan vaalia koskevat asiakirjat lähetetään rovastikunnan lääninrovastille.

74 §   
*Ehdokasasettelu*

Oikeus asettaa ehdokkaita on valitsijayhdistyksellä, jonka hiippakuntavaltuuston pappisjäsenten ja kirkolliskokouksen pappisedustajien vaalissa vähintään kolme ja maallikkojäsenten ja maallikkoedustajien vaalissa vähintään kymmenen näissä vaaleissa äänioikeutettua on perustanut. Ehdokaslistassa saadaan nimetä enintään kolme kertaa niin monta ehdokasta kuin hiippakunnasta siinä vaalissa valitaan.

Perustamisasiakirja ehdokaslistoineen on toimitettava tuomiokapitulille viimeistään vaalivuotta edeltävän vuoden marraskuun 15 päivänä ennen kello 16, jollei 2 §:n 2 momentista muuta johdu. Valitsijayhdistyksen perustamisasiakirjaan ja ehdokaslistaan, niiden jättämiseen ja julkaisemiseen sekä asiamiehen vakuutukseen ja ehdokkaiden kirjalliseen suostumukseen sovelletaan, mitä seurakuntavaaleista 14 §:n 2 momentissa, 15, 21 ja 51 §:ssä säädetään.

75 §   
*Ehdokasasettelu Ahvenanmaalla*

Ahvenanmaan maakunnan seurakunnista valittavan hiippakuntavaltuuston maallikkojäsenen ja kirkolliskokouksen maallikkoedustajan vaaleissa valitsijayhdistyksen perustamisasiakirjassa on nimettävä ehdokaslistassa yksi ehdokas jäseneksi ja yksi edustajaksi sekä yksi ensimmäiseksi varajäseneksi ja yksi ensimmäiseksi varaedustajaksi sekä yksi toiseksi varajäseneksi ja yksi toiseksi varaedustajaksi. Ehdokaslistojen yhdistelmässä numeroidaan vain ehdokaslistat.

Jos vaaleja varten jätetään vain yksi ehdokaslista, siinä mainitut ehdokkaat tulevat valituiksi ilman äänestystä.

Jos maallikkojäsenen tai maallikkoedustajan sekä molempien varajäseniksi tai varaedustajiksi valittujen luottamushenkilöpaikat tulevat avoimiksi tai jos vaaleja varten ei ole jätetty yhtään ehdokaslistaa, toimitetaan uudet vaalit tuomiokapitulin määräämänä aikana.

76 §   
*Perustamisasiakirjojen käsitteleminen*

Viimeistään vaalivuotta edeltävän vuoden marraskuun 30 päivänä pidettävässä vaalilautakunnan kokouksessa tarkastetaan valmistavasti valitsijayhdistysten perustamisasiakirjat ehdokaslistoineen ja liitteineen.

Valitsijayhdistyksen perustamisessa tai ehdokasasettelussa tapahtuneiden virheiden oikaisuun sovelletaan soveltuvin osin, mitä 17 ja 18 §:ssä säädetään.

77 §   
*Perustamisasiakirjojen hyväksyminen ja   
ehdokaslistojen yhdistelmien laatiminen*

Vaalivuotta edeltävän vuoden joulukuun 15 päivänä pidettävässä vaalilautakunnan kokouksessa tehdään kaikkien vaalien osalta erikseen oikaisumenettelyn aiheuttamat korjaukset, numeroidaan ehdokaslistat ja ehdokkaat sekä laaditaan ehdokaslistojen yhdistelmät noudattaen soveltuvin osin, mitä niistä 19 §:n 1 ja 2 momentissa ja 20 §:n 1 ja 2 momentissa säädetään.

Kirkolliskokousedustajien vaaleissa ehdokaslistat ja ehdokkaat numeroidaan siten, että ehdokkaiden numerointi jatkuu hiippakuntavaltuuston jäsenten vaalien viimeisestä numerosta.

78 §   
*Äänestyslippu ja muut vaaliasiakirjat*

Äänestyslippujen tulee olla sellaisia kuin 23 §:n 1 momentissa säädetään. Hiippakuntavaltuuston maallikkojäsenten vaalissa äänestysliput painetaan vihreälle ja pappisjäsenten vaalissa keltaiselle paperille sekä kirkolliskokouksen maallikkoedustajien vaalissa valkealle ja pappisedustajien vaalissa siniselle paperille.

Kirkkohallitus toimittaa vaalilautakunnille tarvittavat vaaliasiakirjat ja äänestysliput. Vaalilautakunta huolehtii ehdokaslistojen yhdistelmien painattamisesta sekä niiden ja vaaleissa käytettävien äänestyslippujen jakelusta.

Ehdokaslistojen yhdistelmään käytettävän paperin värin tulee olla sama kuin vastaavassa äänestyslipussa.

79 §   
*Vaalikokoukset*

Hiippakuntavaltuuston pappisjäsenten ja kirkolliskokouksen pappisedustajien vaaleissa äänestetään kunkin rovastikunnan pappien kokouksissa. Piispa äänestää tuomiorovastikunnassa.

Hiippakuntavaltuuston maallikkojäsenten ja kirkolliskokouksen maallikkoedustajien vaaleissa äänestetään kunkin seurakunnan kirkkovaltuuston maallikkojäsenten kokouksessa sekä seurakuntaneuvoston ja seurakunnasta yhteiseen kirkkovaltuustoon valittujen maallikkojäsenten yhteisessä kokouksessa. Tämän kokouksen kutsuu koolle kirkkoherra ja puheenjohtajana toimii seurakuntaneuvoston varapuheenjohtaja. Jos sama henkilö on jäsenenä sekä yhteisessä kirkkovaltuustossa että seurakuntaneuvostossa, hänen sijaansa seurakuntaneuvostossa kutsutaan 50 §:n 2 momentissa tarkoitettu varajäsen.

80 §   
*Ennakkoäänestys hiippakuntavaltuuston  
 jäsenten ja kirkolliskokousedustajien vaalissa*

Jos pappi ei voi saapua rovastikunnan pappien vaalikokoukseen, hän saa lähettää taitetun äänestyslippunsa vaalin toimittajalle suljetussa kuoressa, jonka päälle hän on merkinnyt nimensä ja sen, että siinä on hänen äänestyslippunsa.

Jos maallikkojäsenen ja maallikkoedustajan vaalissa äänioikeutettu ei voi saapua seurakunnan vaalikokoukseen, hän voi äänestää ennakkoon seurakuntansa kirkkoherranvirastossa tai kirkkoherran määräämässä muussa paikassa. Ennakkoäänestystä varten äänestyspaikka on pidettävä avoinna vähintään neljän tunnin ajan vaalia edeltävän viikon keskiviikkona ja torstaina. Toisena päivistä äänestyspaikka on pidettävä avoinna kello 15 – 19. Vaalikokouskutsussa on ilmoitettava ennakkoäänestyksestä, sen paikasta ja ajoista.

Maallikkojäsenen ja maallikkoedustajan vaalissa ennakkoäänestysasiakirjoja ovat äänestyslippu, vaalikuori ja ennakkoäänestäjien luettelo. Ennakkoäänestykseen sovelletaan muutoin soveltuvin osin, mitä ennakkoäänestyksestä seurakuntavaaleissa säädetään.

81 §   
*Vaalikokouksien valmistelutoimet*

Kirkkoherran on huolehdittava siitä, että seurakunnassa valmistellaan hiippakuntavaltuuston maallikkojäsenten ja kirkolliskokouksen maallikkoedustajien vaalit. Tällöin on varmistuttava siitä, että vaaleissa on käytettävissä:

1) vaalihuoneeseen nähtäville pantavat ehdokaslistojen yhdistelmät;

2) äänestyslippuja, vaalileimasin, jona käytetään seurakunnan leimasinta, vaaliuurna sekä sinetöimis- ja muut tarpeelliset välineet.

Ennen maallikkojäsenten ja maallikkoedustajien vaalien aloittamista kirkkovaltuuston puheenjohtajan tai seurakuntaneuvoston varapuheenjohtajan on meneteltävä siten kuin 40 §:n 1 momentissa säädetään. Vaalitoimituksessa ei sallita ehdokkaita koskevaa keskustelua.

Lääninrovastilla on pappisjäsenten ja pappisedustajien vaalien osalta 1 ja 2 momentissa mainitut tehtävät.

82 §   
*Äänestäminen hiippakuntavaltuuston jäsenten ja kirkolliskokousedustajien vaaleissa*

Äänestämiseen ja äänestyslipun leimaamiseen sovelletaan, mitä 42 §:ssä säädetään. Ahvenanmaan maakunnan seurakunnista valittavan hiippakuntavaltuuston maallikkojäsenen ja kirkolliskokouksen maallikkoedustajan vaaleissa kukin äänioikeutettu äänestää 75 §:n mukaista ehdokaslistaa.

Äänestyksen alkaessa ennakkoäänenä annetun äänestyslipun vaalikuori, jollei sitä 3 momentin mukaan ole jätettävä avaamatta, on vaalisalaisuuden säilyttäen avattava. Äänestyslippu on leimattava ja sitä lukematta pantava samaan uurnaan kuin muut äänestysliput.

Jollei äänestäneellä ole äänioikeutta, puheenjohtajan on pantava vaalitoimituksessa annettu äänestyslippu avaamattomana äänestäneen nimellä varustettuun erilliseen suljettuun kuoreen ja jätettävä 2 momentissa tarkoitettu vaalikuori avaamatta sekä lähetettävä kuoret vaalilautakunnalle. Puheenjohtajan ratkaisun perusteet on merkittävä pöytäkirjaan.

83 §   
*Äänestyksen päättämistoimet ja   
vaalikokouksen pöytäkirja*

Äänestyksen päätyttyä on laskettava annettujen äänestyslippujen lukumäärä avaamatta niitä ja tekemättä niihin mitään merkintöjä. Tämän jälkeen äänestysliput suljetaan sinetöityyn päällykseen ja toimitetaan viivytyksettä vaalilautakunnalle.

Vaalitoimituksessa pidetään pöytäkirjaa, johon merkitään äänioikeuttaan käyttäneet, äänestyslippujen lukumäärä ja mitä vaalitoimituksessa on tapahtunut. Pöytäkirjan allekirjoittaa puheenjohtaja ja varmentaa sihteeri. Pöytäkirja on heti tarkastettava ja lähetettävä vaalilautakunnalle yhdessä äänestyslippujen kanssa.

84 §   
*Vaalien tulosten laskeminen ja vahvistaminen*

Vaalilautakunta avaa sinetöidyt päällykset ja laskee vaalien tulokset noudattaen muuten soveltuvin osin, mitä seurakuntavaalien tuloksen laskemisesta säädetään.

Vaalilautakunta vahvistaa kunkin vaalin tulokset erikseen helmikuun kolmantena maanantaina.

85 §   
*Vaalien tulosten ilmoittaminen   
ja valtakirjojen antaminen*

Vaalilautakunta ilmoittaa vaalien tulokset seurakunnille sekä valittujen nimet ja osoitteet kirkkohallitukselle ja tuomiokapitulille. Ilmoitus vaalien tuloksesta on valitusosoituksineen pantava tuomiokapitulin ilmoitustaululle ja pidettävä nähtävänä vaalien tulosten vahvistamista seuraavasta päivästä valitusajan loppuun asti.

Vaalilautakunta antaa valtakirjan jäseniksi ja edustajiksi valituille. Jos vaalin tulosta valituksen vuoksi oikaistaan tai varajäsen tulee jäseneksi tai edustajaksi, valtakirjan antaa tuomiokapituli.

Saamelaiskäräjät ilmoittaa hiippakuntavaltuuston saamelaisjäsenen ja kirkolliskokouksen saamelaisten edustajan sekä heidän varajäsentensä nimet ja osoitteet kirkkohallitukselle ja Oulun hiippakunnan tuomiokapitulille sekä antaa jäsenelle ja edustajalle valtakirjan. Samoin menetellään, jos vaalin tulosta valituksen johdosta oikaistaan tai varajäsen tulee jäseneksi tai edustajaksi.

86 §   
*Vaaliasiakirjojen arkistointi*

Vaalipöytäkirja ja vaalin tulosta koskevat laskelmat on säilytettävä tuomiokapitulin arkistossa.

Vaaleissa käytetyt äänestysliput ja ehdokaslistojen yhdistelmät on pantava erikseen pappisjäsenten ja pappisedustajien sekä erikseen maallikkojäsenten ja maallikkoedustajien vaaleista kestävään päällykseen. Se on suljettava sinetillä ja säilytettävä tuomiokapitulissa, kunnes seuraavat vaalit on toimitettu.

*Piispan vaali*

87 §   
*Vaalitoimien aloittaminen ja äänioikeutettujen lukumäärän määräytyminen*

Tuomiokapituli määrää piispan vaalin ajankohdan ja antaa siitä tiedon kirkkoherroille ja lääninrovasteille sekä arkkipiispan vaalista myös muille tuomiokapituleille ja kirkkohallitukselle. Vaali toimitetaan aikaisintaan 30 päivän kuluttua valitsijayhdistyksen perustamisasiakirjojen hyväksymistä koskevan 92 §:n 1 momentissa säädetyn määräajan päättymisestä.

Kirkkolain 23 luvun 16 §:n 2 momentin 1 ja 2 kohdassa tarkoitettu pappien ja lehtorien lukumäärä määräytyy tuomiokapitulin 88 §:n 1 momentissa tarkoitettua päätöstä edeltävän kuukauden alun tilanteen mukaan.

Kirkkoherra huolehtii siitä, että kirkkovaltuuston tai seurakuntaneuvoston maallikkojäsenet valitsevat kirkkolain 23 luvun 16 §:n 2 momentin 5 kohdassa tarkoitetut maallikkovalitsijat, ja ilmoittaa vaalin tuloksen tuomiokapitulille ja lääninrovastille. Jokainen seurakunta valitsee ainakin yhden maallikkovalitsijan. Muut maallikkovalitsijat valitaan seurakuntien väkilukujen määrän suhteessa tuomiokapitulin määräämän jaon mukaisesti. Tällöin seurakuntien väkiluku määräytyy vaalin määräämistä edeltävän vuoden viimeisen päivän väkiluvun mukaan.

88 §   
*Piispan vaalissa äänioikeutettujen luettelot*

Tuomiokapitulin on viipymättä laadittava rovastikunnittain luettelo piispan vaalissa äänioikeutetuista papeista ja lähetettävä kullekin lääninrovastille ote tästä luettelosta. Tämän luettelon perusteella tuomiokapitulin on määrättävä kirkkolain 23 luvun 16 §:n 3 momentissa tarkoitettujen valitsijoiden lukumäärä ja jako seurakuntien kesken ja ilmoitettava siitä viipymättä kirkkoherroille.

Lääninrovasti laatii 1 momentissa mainitun otteen ja 87 §:n 3 momentissa tarkoitettujen ilmoitusten perusteella luettelon niistä henkilöistä rovastikunnassa, joilla kirkkolain 23 luvun 16 §:n 2 momentin mukaan on äänioikeus piispan vaalissa. Oulun hiippakunnan piispan vaalia varten tuomiokapitulin on ilmoitettava luetteloa varten, mihin rovastikuntaan saamelaisten edustaja kuuluu.

Arkkipiispan vaalia varten kukin tuomiokapituli laatii luettelon niistä henkilöistä, joilla hiippakunnassa on kirkkolain 23 luvun 16 §:n 4 momentin mukaan äänioikeus arkkipiispan vaalissa. Arkkihiippakunnan lääninrovastit liittävät 2 momentissa mainittuun luetteloon ne hiippakuntavaltuuston maallikkojäsenet, kirkolliskokoukseen valitut maallikkoedustajat ja kirkkohallituksen jäsenet, jotka asuvat rovastikunnan alueella.

89 §   
*Äänioikeuden käyttäminen arkkipiispan   
ja piispan vaalissa*

Kun äänioikeutetulla on arkkipiispan vaalissa äänioikeus usealla perusteella, sitä käytetään seuraavasti:

1) piispa äänestää kirkolliskokouksen edustajana, jolloin tuomiokapitulin jäsenenä äänioikeutta käyttää pappisvarajäsen;

2) kirkkohallituksen jäsen, joka ei ole piispa, äänestää kirkkohallituksen jäsenenä, jolloin kirkolliskokouksen edustajana tai hiippakuntavaltuuston taikka tuomiokapitulin jäsenenä äänioikeutta käyttää varaedustaja tai varajäsen;

3) muu äänioikeutettu, jolla on äänioikeus sekä kirkolliskokouksen edustajana että hiippakuntavaltuuston jäsenenä tai sekä kirkolliskokouksen edustajana että tuomiokapitulin jäsenenä, äänestää kirkolliskokouksen edustajana, jolloin hiippakuntavaltuustossa tai tuomiokapitulissa äänioikeutta käyttää varajäsen.

Piispan vaaliin sovelletaan, mitä 1 momentin 3 kohdassa säädetään.

90 §   
*Valitsijayhdistykset ja ehdokasasettelu*

Tuomiokapituli määrää kahden viikon kuluessa valitsijoita koskevien ilmoitusten saapumisesta ehdokasasettelun alkamispäivän ja lähettää valitsijoiksi valittujen luettelon hiippakunnan seurakunnille.

Oikeus asettaa ehdokas piispan vaalissa on valitsijayhdistyksellä, jonka muodostaa vähintään 30 tässä vaalissa äänioikeutettua henkilöä. Henkilö saa olla perustajajäsenenä vain yhdessä valitsijayhdistyksessä. Ehdokashakemuksessa saadaan nimetä yksi pappi, joka on antanut kirjallisen suostumuksensa ehdokkuudelleen. Valitsijayhdistyksen on toimitettava perustamisasiakirja ehdokashakemuksineen tuomiokapitulille kahden kuukauden kuluessa ehdokasasettelun alkamispäivästä.

Valitsijayhdistyksen perustamisasiakirjaan, sen jättämiseen, valitsijayhdistyksen asiamiehen vakuutukseen sekä ehdokkaan kirjalliseen suostumukseen sovelletaan, mitä seurakuntavaaleista 14 §:n 2 momentissa ja 15 §:ssä säädetään.

Jos piispan valitsemiseen joudutaan kirkkojärjestyksen (1055/1993) 18 luvun 1 d §:n mukaan ryhtymään uudestaan, aikaisemmin asetettua ehdokasta pidetään ilman uutta perustamisasiakirjaa edelleen valitsijayhdistyksen ehdokkaana, jollei valitsijayhdistys ole peruuttanut aikaisempaa ehdokashakemustaan tai ehdokkaaksi asetettu antamaansa suostumusta 2 momentissa säädetyssä määräajassa.

91 §   
*Perustamisasiakirjojen käsitteleminen*

Ehdokasasettelun päätyttyä tuomiokapituli tarkastaa kahden viikon kuluessa perustamisasiakirjat ehdokashakemuksineen ja liitteineen sekä varaa tarvittaessa valitsijayhdistyksen asiamiehelle tilaisuuden kahden viikon kuluessa oikaista asiakirjoissa oleva virhe. Virheiden oikaisuun sovelletaan, mitä 17 ja 18 §:ssä määrätään.

92 §   
*Perustamisasiakirjojen hyväksyminen   
ja vaalin valmistelutoimet*

Tuomiokapitulin on kahden viikon kuluessa oikaisumenettelylle varatun määräajan päättymisestä:

1) tehtävä oikaisumenettelyn aiheuttamat korjaukset perustamisasiakirjoihin;

2) laadittava luettelo vaalikelpoisista ehdokkaista;

3) laadittava ehdokasluettelo arpomalla ehdokkaiden järjestys ja numeroimalla ehdokkaat juoksevassa järjestyksessä numerosta 2 alkaen;

4) toimitettava lääninrovasteille ehdokasluettelo.

Tuomiokapituli huolehtii ehdokasluettelon ja äänestyslippujen painattamisesta. Äänestyslippujen tulee olla 23 §:n 1 momentin mukaisia.

93 §   
*Vaalin toimittaminen piispan vaalissa*

Äänestys toimitetaan kussakin rovastikunnassa samanaikaisesti koko hiippakunnassa lääninrovastin tai hänen estyneenä ollessaan virassa vanhimman kirkkoherran puheenjohdolla. Piispa ja lakimiesasessori äänestävät tuomiorovastikunnassa ja tuomiokapitulin maallikkojäsen seurakuntansa rovastikunnassa.

Lääninrovasti kutsuu vaalikokoukseen rovastikuntansa äänioikeutetut.

Arkkipiispan vaalissa arkkihiippakunnassa äänestetään siten kuin 1 momentissa säädetään. Muissa hiippakunnissa arkkipiispan vaalissa äänioikeutetut äänestävät tuomiokapitulissa piispan puheenjohdolla noudattaen soveltuvin osin, mitä äänestämisestä rovastikunnassa säädetään.

94 §   
*Äänestäminen piispan vaalissa*

Äänestämiseen ja äänestyslipun leimaamiseen sovelletaan, mitä 42 §:ssä säädetään. Vaalitoimituksessa ei sallita ehdokkaita koskevaa keskustelua.

Äänioikeutettu, joka ei voi saapua vaalitoimitukseen, saa lähettää taitetun äänestyslippunsa vaalin toimittajalle suljetussa kuoressa, jonka päälle hän on merkinnyt nimensä ja sen, että siinä on hänen äänestyslippunsa. Kuori on, jollei sitä 3 momentin mukaan ole jätettävä avaamatta, vaalisalaisuuden säilyttäen avattava äänestyksen alkaessa. Äänestyslippu on leimattava ja sitä lukematta pantava samaan uurnaan kuin muut äänestysliput.

Jollei äänestäneellä ole äänioikeutta, puheenjohtajan on pantava vaalitoimituksessa annettu äänestyslippu avaamattomana tämän nimellä varustettuun erilliseen suljettuun kuoreen tai jätettävä 2 momentissa tarkoitettu kuori avaamatta sekä lähetettävä kuoret tuomiokapitulille. Puheenjohtajan ratkaisun perusteet on merkittävä pöytäkirjaan.

Äänestyslippu, jossa on asiaton merkintä, on mitätön.

95 §   
*Piispan vaalin pöytäkirja*

Vaalitoimituksessa pidetään pöytäkirjaa, johon merkitään äänestyslippujen lukumäärä, ketkä ovat äänestäneet läsnä olevina ja ketkä poissa olevina, kuinka monta ääntä kukin on saanut ja mitä muuta vaalitoimituksessa on tapahtunut. Pöytäkirjan allekirjoittavat puheenjohtaja ja pöytäkirjanpitäjä. Sen tarkastaa kaksi vaalitoimituksessa valittua tarkastajaa.

Puheenjohtajan on lähetettävä äänestysliput ja pöytäkirja tuomiokapituliin suljetussa päällyksessä, johon on merkittävä sen sisältö ja lähettäjä.

96 §   
*Äänten laskenta, vaalin tuloksen vahvistaminen ja uusien vaalien toimittaminen*

Tuomiokapituli avaa istunnossaan vaaliasiakirjat sisältävät päällykset. Tuomiokapitulin on ratkaistava, otetaanko 94 §:n 3 momentissa tarkoitettu äänestyslippu huomioon ääntenlaskennassa ja onko jokin äänestyslippu sen 4 momentin perusteella mitätön.

Jos joku ehdokkaista on saanut vaalissa enemmän kuin puolet annetuista äänistä, tuomiokapituli vahvistaa vaalin tuloksen. Tuomiokapituli ilmoittaa vaalien tuloksen pöytäkirjanotteella ehdokkaille ja valitsijayhdistysten asiamiehille. Ilmoitus vaalin tuloksesta on valitusosoituksineen pantava tuomiokapitulin ilmoitustaululle ja pidettävä nähtävänä vaalin tuloksen vahvistamista seuraavasta päivästä valitusajan loppuun asti.

Jollei kukaan ole saanut 2 momentin mukaista enemmistöä äänistä, tuomiokapituli määrää toimitettavaksi uuden vaalin siten kuin kirkkojärjestyksen 18 luvun 1 c §:n 2 momentissa säädetään. Uusi vaali on toimitettava 30 päivän kuluessa ensimmäisestä vaalista siten kuin vaalin toimittamisesta säädetään 93–95 §:ssä. Äänten laskemiseen ja vaalin tuloksen vahvistamiseen sovelletaan, mitä 1 ja 2 momentissa säädetään.

*Tuomiokapitulin pappisasessorin vaali ja  
 lääninrovastin vaali*

97 §   
*Vaalin ajankohta ja vaalin toimittajat*

Tuomiokapituli määrää pappisasessorin vaalin ajankohdan ja antaa siitä tiedon lääninrovasteille.

Kun lääninrovastin virka on täytettävä, tuomiokapituli määrää jonkun rovastikunnan kirkkoherroista toimittamaan vaalin.

98 §   
*Pappisasessorin ja lääninrovastin   
vaalin toimittaminen*

Pappisasessorin ja lääninrovastin vaaliin sovelletaan, mitä 94 ja 95 §:ssä ja 96 §:n 1 momentissa säädetään. Pappisasessorin vaalissa sovelletaan lisäksi, mitä 93 §:n 1 momentissa säädetään. Äänestyslippuun merkitään kummassakin vaalissa vain yksi nimi.

Vaalissa käytetään äänioikeutettujen luettelona rovastikuntaa koskevaa otetta 88 §:n 1 momentissa tarkoitetusta äänioikeutettujen luettelosta. Luettelo on tarkastettava kutakin vaalia varten.

5 luku

**Voimaantulosäännökset**

99 §

*Voimaantulo*

Tämä vaalijärjestys tulee voimaan samana päivänä, kun kirkolliskokouksen päivänä kuuta 20 hyväksymä kirkkolain muutos, jolla muutetaan lain 5, 7, 8, 17 a, 17 b, 18−20 ja 23−25 lukua.

Tällä vaalijärjestyksellä kumotaan kirkon vaalijärjestys (1056/1993) siihen myöhemmin tehtyine muutoksineen.

Helsingissä 26 päivänä maaliskuuta 2013

Arkkipiispa Kari Mäkinen

Kirkkoneuvos Pirjo Pihlaja

*Rinnakkaistekstit*

**Laki**

**kirkkolain muuttamisesta**

Kirkolliskokouksen ehdotuksen ja eduskunnan päätöksen mukaisesti

*kumotaan* kirkkolain (1054/1993) 5 luvun 4 §, 7 luvun 2 §:n 3 momentti ja 3 §, 8 luku, 17 b luvun 4 §, 18 luvun 3, 4 ja 4 a §, 19 luvun 3 §, 20 luvun 2, 4-6 ja 6 a §, 24 luvun 14 §:n 4 momentti sekä 25 luvun 10 a ja 11 §,

sellaisina kuin niistä ovat 5 luvun 4 § laissa 1008/2012, 7 luvun 3 § osaksi laissa 689/2008, 17 b luvun 4 §, 19 luvun 3 §, 25 luvun 10 a ja 11 § laissa 1274/2003, 18 luvun 3 § laeissa 201/2000, 1274/2003, 821/2004 ja 236/2006, 4 § laeissa 201/2000 ja 1008/2012 sekä 4 a § laissa 201/2000, 20 luvun 2 § osaksi laissa 1164/1999, 5 § laeissa 987/1994 ja 1164/1999, 6 a § laissa 1164/1999 sekä 24 luvun 14 §:n 4 momentti kirkolliskokouksen 9.11.2011 tekemässä päätöksessä,

*muutetaan* 5 luvun 5 §, 7 luvun 2 §:n otsikko, 17 a luvun 2 §, 19 luvun 11 §, 20 luvun 3 §, VI osan otsikko, 24 luvun 7 §, 9 §:n 2 ja 3 momentti, 14 §:n 1 momentin 4-6 kohta ja 25 luvun 3 §:n 1 momentti,

sellaisina kuin niistä ovat 5 luvun 5 § osaksi laeissa 236/2006 ja 1008/2012, 17 a luvun 2 § laeissa 1274/2003 ja 236/2006, 19 luvun 11 § ja 25 luvun 3 §:n 1 momentti laissa 1274/2003, 20 luvun 3 § osaksi laissa 1164/1999, 24 luvun 7 § laissa 236/2006 ja osaksi kirkolliskokouksen 9.11.2011 tekemässä päätöksessä, 9 §:n 2 ja 3 momentti laissa 236/2006, sekä 14 §:n 1 momentin 4 ja 6 kohta kirkolliskokouksen 9.11.2011 tekemässä päätöksessä ja 5 kohta laissa 1008/2012,

*lisätään* lakiin siitä lailla 1008/2012 kumotun 23 luvun tilalle uusi 23 luku, 24 lukuun uusi 7 a ja 11 a § ja 25 luvun 3 §:ään, sellaisena kuin se on laissa 1274/2003, uusi 2 momentti, jolloin nykyinen 2 ja 3 momentti siirtyvät 3 ja 4 momentiksi, sekä lukuun uusi 8 a § seuraavasti:

|  |  |  |
| --- | --- | --- |
| *Voimassa oleva kirkkolaki* |  | *Ehdotus* |

|  |  |  |
| --- | --- | --- |
| 5 luku  **Pappisvirka**  4 §  *Vaalikelpoisuuden tai äänioikeuden menettäminen*  *Määräaikaisesti pappisvirsta pidätetty pappi ei ole vaalikelpoinen papillisiin luottamustehtäviin kirkossa eikä hänellä ole pappisviran perusteella saatavaa äänioikutta.*  *Jos tuomioistuin on tuominnut papin viralta pantavaksi, hän ei ole vaalikelpoinen papillisiin luottamustehtäviin kirkossa ennen kuin hän on saanut tuomiokapitulilta uuden viranhoitomääräyksen papin virkaan.* |  | 5 luku  **Pappisvirka**  (kumotaan)  (1 mom. siirtyy 23 luvun 3 §:ään ja 18 §:ään)  (2 mom. siirtyy 23 luvun 3 §:ään) |
| 5 § *Kuuluminen hiippakuntaan ja rovastikuntaan sekä äänioikeus*  Papin kuulumisesta hiippakuntaan ja rovastikuntaan määrätään kirkkojärjestyksessä.  *Papinvirasta taikka muusta seurakunnan tai kirkon virasta eronnut pappi kuuluu edelleen siihen hiippakuntaan, johon hän erotessaan kuului. Hänellä on neljän vuoden aikana virkasuhteen päättymisestä lukien, ei kuitenkaan eroamisiän jälkeen, pappina äänioikeus tässä hiippakunnassa piispan, pappisasessorin, lääninrovastin sekä hiippakuntavaltuuston jäsenten ja kirkolliskokousedustajien vaalissa. Virkasuhteen päätyttyä anomuksestaan toiseen hiippakuntaan siirretyllä papilla ei ole äänioikeutta näissä vaaleissa, jollei 4 momentista muuta johdu. (31.3.2006/236)*  *Mitä 2 momentissa on säädetty, koskee soveltuvin kohdin myös pappia, joka on toiminut teologisen tieteen opettajana yliopistossa tai muussa korkeakoulussa, uskonnonopettajana oppilaitoksessa taikka pappina tuomiokapitulin suostumuksella yhdistyksen, muun yhtymän, säätiön tai laitoksen palveluksessa.*  *Jos pappi ennen papille säädettyä eroamisikää palaa 2 tai 3 momentissa mainittuun virkaan tai tehtävään, hän saa jälleen äänioikeuden.*  Kenttäpiispa kuuluu arkkihiippakuntaan ja muu sotilaspappi siihen hiippakuntaan, jonka alueella hänen varsinainen virkapaikkansa on. |  | 5 §  ***Kuuluminen hiippakuntaan ja  rovastikuntaan***    Papin kuulumisesta hiippakuntaan ja rovastikuntaan *säädetään* kirkkojärjestyksessä.  (2 mom. siirretään KJ 5:10 §:ään ja osaksi kumotaan)  (3 mom. kumotaan)  (4 mom. kumotaan)  Kenttäpiispa kuuluu arkkihiippakuntaan ja muu sotilaspappi siihen hiippakuntaan, jonka alueella hänen varsinainen virkapaikkansa on. |
| 7 Luku  **Yleisiä säännöksiä**  2 §  *Toimielimet ja luottamushenkilöt*  — — — — — — — — — — — — —  *Luottamushenkilöitä ovat 1 ja 2 momentissa mainittuihin toimielimiin sekä tilapäisiin toimikuntiin valitut jäsenet ja muut seurakunnan tai seurakuntayhtymän luottamustoimiin valitut henkilöt. Viranhaltijaa, joka lain tai muun säädöksen mukaan on virkansa perusteella jäsenenä toimielimessä, ei kuitenkaan pidetä siinäkään tehtävässä luottamushenkilönä.* |  | 7 Luku  **Yleisiä säännöksiä**  2 §  ***Toimielimet***  — — — — — — — — — — — — — — (kumotaan ja 3 mom. siirtyy 23 luvun 1 §:ään) |
| 3 § *Vaalikelpoisuus*  *Vaalikelpoinen seurakunnan luottamustoimeen on kristillisestä vakaumuksesta tunnettu 18 vuotta täyttänyt seurakunnan konfirmoitu jäsen, joka ei ole vajaavaltainen. Vaalikelpoisuusiän on täytyttävä seurakuntavaaleissa viimeistään ensimmäisenä vaalipäivänä ja muussa vaalissa viimeistään vaalin toimittamispäivänä.*  *Oikeus kieltäytyä seurakunnan luottamustoimesta on henkilöllä, joka on täyttänyt 60 vuotta tai on ollut neljän lähinnä edellisen vuoden ajan seurakunnan luottamustoimessa. Muun kieltäytymisperusteen hyväksymisestä määrätään kirkkojärjestyksessä. Seurakuntavaaleissa ehdokkaaksi asetettavalta vaadittavasta suostumuksesta säädetään 8 luvun 4 §:n 1 momentissa.* |  | (kumotaan)  (1 mom. siirtyy 23 luvun 2 §:ään)  (2 mom. siirtyy 23 luvun 3 §:ään) |
| ***8 luku***  ***Kirkkoherranvaali ja seurakuntavaalit***  *1 §*  *Kirkkoherranvaali*  *Seurakunnan kirkkoherran valitsevat seurakunnan äänioikeutetut jäsenet (****kirkkoherran välitön vaali****).*  *Kirkkovaltuuston tai seurakuntaneuvoston pyynnöstä tuomiokapituli voi päättää, että kirkkoherra valitaan vaalilla, jonka toimittaa kirkkovaltuusto tai seurakuntaneuvosto (****kirkkoherran välillinen vaali****).*  *Tuomiokapituli voi päättää, että yhteinen kirkkoherra valitaan välillisellä vaalilla, jos joku yhteisen kirkkoherran viran seurakunnista sitä pyytää.*  *Päätös välillisen vaalin toimittamisesta tulee tehdä ennen viran haettavaksi julistamista.* |  | (luku kumotaan)  (siirtyy 23 luvun 11 §:ään) |
| *2 §*  *Seurakuntavaalit*  *Seurakuntavaaleissa valitaan seurakunnan kirkkovaltuuston tai seurakuntayhtymässä yhteisen kirkkovaltuuston ja seurakuntaneuvoston jäsenet. Vaalit toimitetaan joka neljäs vuosi samanaikaisesti kaikissa seurakunnissa, jollei 5 §:stä muuta johdu.*  *Seurakuntavaalit ovat välittömät ja salaiset sekä siten suhteelliset, että kunkin valitsijayhdistyksen samalle ehdokaslistalle asettamat ehdokkaat saavat henkilökohtaisten äänimääriensä osoittamassa järjestyksessä vertausluvukseen ensimmäinen listan koko äänimäärän, toinen puolet siitä, kolmas kolmanneksen, neljäs neljänneksen ja niin edelleen. Eri ehdokaslistoilla olevat ehdokkaat tulevat valituiksi vertauslukujensa osoittamassa järjestyksessä.* |  | (1 mom. siirtyy 23 luvun 9 §:ään )  (2 mom. siirtyy osaksi 23 luvun 9 §:ään ja osaksi kirkon vaalijärjestyksen 2 luvun 49 ja 50 §:ään) |
| *3 §*  *Äänioikeus*  *Seurakuntavaaleissa äänioikeus on jokaisella, joka viimeistään ensimmäisenä vaalipäivänä täyttää 16 vuotta ja jolla on kotikuntalaissa tarkoitettu kotikunta Suomessa. Äänioikeutta käytetään siinä seurakunnassa, jossa äänioikeutettu on merkitty seurakunnan jäseneksi viimeistään vaalivuoden elokuun 15 päivänä. Valituksen johdosta uudelleen toimitettavissa seurakuntavaaleissa ja poikkeuksellisissa seurakuntavaaleissa sekä kirkkoherran välittömässä vaalissa äänioikeutta käytetään siinä seurakunnassa, jossa vastaava merkintä on tehty viimeistään 70 päivää ennen ensimmäistä vaalipäivää.*  *Kirkkoherran välittömässä vaalissa äänioikeus on viimeistään ensimmäisenä vaalipäivänä 18 vuotta täyttävällä kirkon jäsenellä, jolla on kotikuntalaissa tarkoitettu kotikunta Suomessa ja joka on merkitty kyseisen seurakunnan jäseneksi viimeistään 70 päivää ennen ensimmäistä vaalipäivää.*  *Äänioikeutetuilla on yhtäläinen äänioikeus. Vaaliluettelosta, vaalien toimittamisesta ja vaalien tuloksen laskemisesta säädetään tarkemmin kirkon vaalijärjestyksessä.* |  | (siirtyy 23 luvun 12 §:ksi) |
| *4 § Ehdokkaan suostumus.  Vaalikelpoisuuden rajoitus*  *Seurakuntavaaleissa voidaan asettaa ehdokkaaksi vain sellainen vaalikelpoinen seurakunnan jäsen, joka on antanut siihen suostumuksensa.*  *Seurakuntavaaleissa ei seurakunnan luottamustoimeen saada valita tämän seurakunnan viranhaltijaa tai työsopimussuhteessa olevaa työntekijää. Jos seurakunta kuuluu seurakuntayhtymään, ei tämän yhtymän eikä siihen kuuluvan seurakunnan viranhaltija ja työntekijä myöskään ole vaalikelpoinen. Luottamushenkilö ei menetä vaalikelpoisuuttaan toimielimeen, jos seurakunta tai seurakuntayhtymä ottaa hänet väliaikaisesti enintään kuuden kuukauden palvelussuhteeseen. Sen kestäessä hän ei kuitenkaan saa hoitaa luottamustointaan.* |  | (siirtyy 23 luvun 3 §:ään) |
| *5 § Poikkeukselliset seurakuntavaalit*  *Ylimääräiset seurakuntavaalit toimitetaan, kun kesken seurakunnallisen vaalikauden tapahtuu seurakuntajaon muutos, seurakuntia liitetään seurakuntayhtymään tai seurakuntayhtymä puretaan. Ylimääräisissä seurakuntavaaleissa valittujen toimikausi kestää kulumassa olevan vaalikauden loppuun tai, jos vaalit toimitetaan vaalikauden viimeisenä vuonna, seuraavan vaalikauden loppuun. Kirkkohallitus voi päättää, että vaalit toimitetaan muutettua seurakuntajakoa taikka seurakuntayhtymän uutta tai muutettua perussääntöä noudattaen jo ennen kuin seurakuntajaon muutos tai perussääntö on tullut voimaan.*  *Jos seurakuntajaon muutoksessa perustetaan uusi seurakunta, joka ei kuulu seurakuntayhtymään, ylimääräiset seurakuntavaalit on toimeenpantava, jollei sen kirkkovaltuustoa ole valittu 2 §:ssä tarkoitetuissa vaaleissa. Muussa 1 momentissa tarkoitetussa tapauksessa kirkkohallitus voi määrätä, ettei ylimääräisiä seurakuntavaaleja ole toimitettava, vaan*  *1) seurakuntayhtymään tulevien seurakuntien yhteisenä kirkkovaltuustona toimii jakamattoman seurakunnan kirkkovaltuusto tai entinen yhteinen kirkkovaltuusto vaalikauden loppuun;*  *2) uusia seurakuntavaaleja ei toimiteta kulumassa olevaa vaalikautta varten, jos muutos on vähäinen; tai*  *3) kirkkovaltuusto, yhteinen kirkkovaltuusto tai seurakuntaneuvosto muodostetaan kulumassa olevan vaalikauden ajaksi uusia seurakuntavaaleja toimittamatta edellisten vaalien tuloksen perusteella 2 §:n 2 momentissa tarkoitettujen vertauslukujen mukaan laaditun nimisarjan nojalla.*  *Jos nimisarjassa oleva henkilö ei 7enää ole vaalikelpoinen, tulee hänen tilalleen nimisarjassa seuraava. Jos seurakunta yhdistetään toiseen seurakuntaan, on kirkkovaltuuston tai seurakuntaneuvoston jäsenten paikat jaettava seurakuntien kesken 11 luvun 7 §:n 2 momentissa säädettyä menettelytapaa noudattaen.*  *Seurakuntavaalien siirtämisestä tai niiden poikkeuksellisesta ajankohdasta, täydennysvaalien toimittamisesta ja tässä momentissa mainituissa vaaleissa valittujen toimikaudesta poikkeustapauksissa määrätään kirkon vaalijärjestyksessä.* |  | (siirtyy 23 luvun 10 §:ään) |
| *6 §*  *Vaalilautakunta ja keskusvaalitoimikunta*  *Vaaleja varten on kirkkovaltuuston tai seurakuntaneuvoston asettama vaalilautakunta, johon kuuluu kirkkoherra ja vähintään neljä muuta jäsentä sekä yhtä monta varajäsentä.*  *Vaalilautakunta jakautuu jaostoihin, jos seurakunta on jaettu vaaleja varten äänestysalueisiin. Jaosto on päätösvaltainen kolmijäsenisenä ja sen tehtävänä on huolehtia äänestyksen toimittamisesta äänestysalueella siten kuin kirkon vaalijärjestyksessä tarkemmin säädetään.*  *Yhteinen kirkkoneuvosto voi asettaa seurakuntavaaleja varten keskusvaalitoimikunnan, jonka tehtävistä säädetään kirkon vaalijärjestyksessä.* |  | ( 1 ja 2 mom. siirtyy 23 luvun 19 §:ään)  (3 mom. siirtyy 23 luvun 20 §:ksi) |

|  |  |  |
| --- | --- | --- |
| 17 a luku  **Yleisiä säännöksiä**  2 §  *Toimielimet ja luottamushenkilöt*  Hiippakunnan hallintoa hoitavat piispa, hiippakuntavaltuusto, tuomiokapituli, johtokunta ja tuomiokapitulin viranhaltijat.  *Luottamushenkilöitä ovat 1 momentissa mainittuihin toimielimiin sekä tilapäisiin toimikuntiin valitut jäsenet ja muut hiippakunnan luottamustoimiin valitut henkilöt. Viranhaltijaa, joka lain tai muun säädöksen mukaan on virkansa perusteella jäsenenä toimielimessä, ei kuitenkaan pidetä siinäkään tehtävässä luottamushenkilönä.*  *Kirkolliskokousedustajien ja hiippakuntavaltuuston jäsenten vaaleja varten on tuomiokapitulin asettama vaalilautakunta, johon kuuluu puheenjohtaja ja muina jäseninä kaksi pappia ja kaksi maallikkoa sekä yhtä monta varajäsentä. Ahvenanmaan seurakunnista valittavan maallikkoedustajan ja maallikkojäsenen vaalia varten on tuomiokapitulin maallikoista asettama vaalilautakunta, johon kuuluu puheenjohtaja ja kaksi muuta jäsentä sekä yhtä monta varajäsentä.* |  | 17 a luku  **Yleisiä säännöksiä**  2 §  ***Hiippakunnan toimielimet***  Hiippakunnan hallintoa hoitavat piispa, hiippakuntavaltuusto, tuomiokapituli, johtokunta ja tuomiokapitulin viranhaltijat.  (2 mom. siirtyy 23 luvun 1 §:ään)  (3 mom. siirtyy siirretään 23 luvun 19 §:ään) |

|  |  |  |
| --- | --- | --- |
| 17 b luku  **Hiippakuntavaltuusto**  4 §  *Vaalikelpoisuus ja vaali*  *Hiippakuntavaltuuston jäsenen vaalikelpoisuudesta ja vaalista on vastaavasti voimassa, mitä kirkolliskokousedustajien vaalista kirkkolain 20 luvun 2–6 ja 6 a §:ssä säädetään. Tuomiokapitulin jäsen, viranhaltija tai päätoiminen työsopimussuhteinen työntekijä ei kuitenkaan ole vaalikelpoinen hiippakuntavaltuustoon.* |  | 17 b luku  **Hiippakuntavaltuusto**  (kumotaan)  (siirtyy 23 luvun 2 ja 3 §:ään) |

|  |  |  |
| --- | --- | --- |
| 18 luku  **Piispa**  3 §  *Vaalin ajankohta, äänioikeus ja ehdokasasettelu*  *Kun piispanvirka on tullut avoimeksi, tuomiokapitulin on määrättävä piispanvaali toimitettavaksi.*  *Vaalissa ovat äänivaltaisia*  *1) hiippakunnan papit, ellei 5 luvun 5 §:stä muuta johdu;*  *2) hiippakunnan lehtorit;*  *3) tuomiokapitulin lakimiesasessori ja maallikkojäsen;*  *4) saamelaiskäräjien valitsema kirkolliskokousedustaja Oulun hiippakunnan piispan vaalissa;*  *5) hiippakunnasta kirkolliskokoukseen valitut maallikkoedustajat ja hiippakuntavaltuustoon valitut maallikkojäsenet; sekä*  *6) maallikkovalitsijat, joita hiippakunnan kunkin seurakunnan kirkkovaltuuston tai seurakuntaneuvoston maallikkojäsenet valitsevat seurakunnan luottamustoimiin 7 luvun 3 §:n mukaan vaalikelpoisista jäsenistä niin, että valitsijoita 3–5 kohdissa mainitut valitsijat mukaan lukien tulee yhtä monta kuin 1 ja 2 kohdissa mainittuja pappeja ja lehtoreita; kustakin seurakunnasta tulee yksi valitsija ja muut valitsijat määräytyvät seurakunnan väkiluvun osoittamassa suhteessa tuomiokapitulin määräämän jaon mukaan.*  *Arkkipiispan vaalissa ovat äänivaltaisia myös muiden hiippakuntien kirkolliskokousedustajat ja saamelaiskäräjien valitsema kirkolliskokousedustaja sekä hiippakuntavaltuustojen ja tuomiokapitulien jäsenet. Lisäksi äänivaltaisia ovat kirkkohallituksen jäsenet.*  *Kirkon vaalijärjestyksessä säädetään, miten äänioikeutta käytetään, jos se on samalla henkilöllä usealla perusteella*  *Oikeus asettaa ehdokas piispanvaaliin on valitsijayhdistyksellä, jonka muodostaa vähintään kymmenen tässä vaalissa äänivaltaista henkilöä.* |  | 18 luku  **Piispa**  (kumotaan)  (1 mom. siirtyy kirkkojärjestyksen 1 b §:ksi)  (2 mom. siirtyy 23 luvun 16 §:ään)  (3 mom. siirtyy 23 luvun 16 §:ään)  (5 mom. siirtyy kirkon vaalijärjestyksen 4 luvun 90 §:ään) |
| 4 §  *Vaalitoimitus ja valtakirjan antaminen*  *Jos vain yksi ehdokas on asetettu, hän tulee ilman vaalia valituksi piispaksi.*  *Milloin ehdokkaita on asetettu useampia kuin yksi, tuomiokapituli määrää vaalin ajankohdan.*  *Piispan vaali toimitetaan suljetuin lipuin. Kunkin on äänestettävä yhtä ehdokkaaksi asetettua pappia. Jos joku ehdokkaista saa vaalissa enemmän kuin puolet annetuista äänistä, on hänet valittu piispaksi.*  *Jollei kukaan ole saanut 3 momentissa säädettyä enemmistöä, toimitetaan uusi vaali tuomiokapitulin määräämänä päivänä. Uudessa vaalissa ovat ehdokkaina ne kaksi pappia, jotka ovat saaneet ensimmäisessä vaalissa suurimmat äänimäärät. Toisessa vaalissa enemmän ääniä saanut pappi on valittu piispaksi.*  *Tuomiokapituli antaa valitulle viranhoitomääräyksen piispan virkaan* |  | (kumotaan)  (1mom. siirtyy kirkkojärjestyksen 18 luvun 1 c §:ään)  (2 mom. siirtyy kirkon vaalijärjestyksen 4 luvun 87 §:ään)  (3 mom. siirtyy osaksi 23 luvun 16 §:ää ja osaksi kirkkojärjestyksen 18 luvun 1 c §:ää)  (4 ja 5 mom. siirtyvät kirkkojärjestyksen 18 luvun 1 c §:ään) |
| 4 a §  *Ehdokkaan kuolema ja este*  *Jos ehdokkaaksi asetettu kuolee tai tulee pysyvästi estyneeksi ennen ensimmäisen vaalin vaalitoimituksen päättymistä, piispan valitsemiseen on niin pian kuin mahdollista ryhdyttävä uudelleen. Samoin on meneteltävä, jos toisessa vaalissa oleva ehdokas tai piispaksi valittu kuolee tai tulee pysyvästi estyneeksi ennen kuin vaalitoimitus on päättynyt tai valtakirja annettu.* |  | (kumotaan)  (siirtyy kirkkojärjestyksen 18 luvun 1 d §:ksi) |

|  |  |  |
| --- | --- | --- |
| 19 luku  **Tuomiokapituli**  3 §  *Kelpoisuusehdot ja valinta*  *Pappisasessoriksi kelpoinen on hiippakuntaan kuuluvan seurakunnan kirkkoherra tai kappalainen, jolla on kirkkojärjestyksessä määrätty pätevyys. Pappisasessori valitaan kolmeksi vuodeksi kerrallaan. Vaalissa on äänioikeus hiippakunnan papeilla, jollei 5 luvun 5 §:stä muuta johdu, sekä lehtoreilla. Kukin äänestää yhtä ehdokasta.*  *Maallikkojäseneksi kelpoinen on hiippakuntaan kuuluvan seurakunnan maallikkojäsen, joka on vaalikelpoinen seurakunnan luottamustoimeen ja suostunut ehdokkaaksi. Maallikkojäsen ja varajäsenet valitaan neljäksi vuodeksi kerrallaan. Vaalissa on äänioikeus hiippakuntavaltuuston maallikkojäsenillä.*  *Tuomiokapitulin lakimiesasessoriksi ja hänen varajäsenekseen kelpoinen on oikeustieteen kandidaatin tutkinnon suorittanut henkilö, joka on perehtynyt tuomarin tehtäviin tai hallintoon.*  *Tuomiokapitulin hiippakuntadekaaniksi kelpoinen on pappi, joka on suorittanut ylemmän pastoraalitutkinnon ja joka on perehtynyt kirkolliseen elämään ja koulutustehtäviin.* |  | 19 luku  **Tuomiokapituli**  (kumotaan)  (1 mom. siirtyy osaksi 23 luvun 17 §:ää, osaksi kirkon vaalijärjestyksen 19 luvun 2 §:ää ja osaksi kirkon vaalijärjestyksen 4 luvun 98 §:ää)  (2 mom. siirtyy osaksi 23 luvun 2 §:ää ja osaksi kirkkojärjestyksen 19 luvun 2 §:ää)  (3 ja 4 mom. siirtyvät kirkkojärjestyksen 19 luvun 2 §:ään) |
| 11 §  *Lääninrovasti*  Piispan ja tuomiokapitulin apuna rovastikunnan *kirkollisessa* hallinnossa on lääninrovasti, joka valitaan kuudeksi vuodeksi kerrallaan rovastikunnan seurakuntien kirkkoherroista.  *Äänivaltaisia lääninrovastin vaalissa ovat rovastikunnan papit, ellei 5 luvun 5 §:stä muuta johdu, ja lehtorit.*  Tuomiokapituli nimittää lääninrovastin virkaan jonkun kolmesta vaalissa eniten ääniä saaneesta kirkkoherrasta. |  | 11 §  *Lääninrovasti*  Piispan ja tuomiokapitulin apuna rovastikunnan hallinnossa on lääninrovasti, joka valitaan kuudeksi vuodeksi kerrallaan rovastikunnan seurakuntien kirkkoherroista.  (2 mom. kumotaan, siirtyy 23 luvun 17 §:ään)  Tuomiokapituli nimittää lääninrovastin virkaan jonkun kolmesta *lääninrovastin* vaalissa eniten ääniä saaneesta kirkkoherrasta. |

|  |  |  |
| --- | --- | --- |
| 20 luku  **Kirkolliskokous**  2 §  *Vaalikelpoisuus*  *Vaalikelpoinen pappisedustajaksi on hiippakuntaan kuuluva pappi.*  *Maallikkoedustajaksi voidaan valita hiippakuntaan kuuluvan seurakunnan maallikkojäsen, joka on vaalikelpoinen seurakunnan luottamustoimiin ja on suostunut ehdokkaaksi.*  *Saamelaisten edustajaksi voidaan valita seurakunnan maallikkojäsen, joka on saamelaiskäräjistä annetussa laissa (974/1995) tarkoitettu saamelainen, vaalikelpoinen seurakunnan luottamustoimiin ja on antanut suostumuksensa.* |  | 20 luku  **Kirkolliskokous**  (kumotaan)  (siirtyy 23 luvun 2 §:ään) |
| 3 §  *Vaalimenettely, vaalien ajankohta  ja edustajan toimikausi*  *Pappis- ja maallikkoedustajat valitaan erikseen hiippakunnittain suhteellisilla ja salaisilla vaaleilla.*  *Edustajien vaalit toimitetaan helmikuun toisena maanantaina 8 luvun 2 §:n 1 momentissa tarkoitettujen seurakuntavaalien jälkeisenä toisena vuonna.*  *Saamelaisten edustajan vaalista on voimassa, mitä siitä erikseen säädetään.*  Edustajien toimikausi alkaa vaalia seuraavan toukokuun 1 päivänä ja kestää neljä vuotta. |  | 3 §  ***Edustajan toimikausi  kirkolliskokouksessa***  Edustajan toimikausi kirkolliskokouksessa alkaa vaalia seuraavan toukokuun 1 päivänä ja kestää neljä vuotta.  (1 mom. siirtyy 23 luvun 13 §:ksi, 2 mom. siirtyy kirkon vaalijärjestyksen 4 luvun 69 §:ään ja 3 mom. 23 luvun 15§:ään) |

|  |  |  |
| --- | --- | --- |
| *4 §*  *Pappisedustajien vaali*  *Pappisedustajien vaalissa ovat äänivaltaisia hiippakunnan papit, ellei 5 luvun 5 §:stä muuta johdu. Kukin äänivaltainen saa äänestää yhtä ehdokaslistassa olevaa ehdokasta.* |  | (kumotaan)  (siirtyy 23 luvun 13 §:ään) |
| *5 §*  *Maallikkoedustajien vaali*  *Maallikkoedustajien vaalissa ovat äänivaltaisia kirkkovaltuustojen tai seurakuntaneuvostojen ja yhteisten kirkkovaltuustojen maallikkojäsenet. Jäsenen ollessa estynyt äänioikeus on varajäsenellä. Milloin sama henkilö on jäsenenä sekä seurakuntaneuvostossa että yhteisessä kirkkovaltuustossa, varajäsen hänen tilalleen tulee seurakuntaneuvostosta. Kukin äänivaltainen saa äänestää yhtä ehdokaslistassa olevaa ehdokasta.*  *Vaalien tulosta määrättäessä suhteutetaan ehdokkaille kussakin seurakunnassa annettujen äänien määrä toisaalta seurakunnan väkilukuun sekä toisaalta sen kirkkovaltuuston jäsenmäärään tai sen seurakuntaneuvoston jäsenten ja seurakunnasta valittujen yhteisen kirkkovaltuuston jäsenten yhteenlaskettuun määrään. Kunkin seurakunnan äänivaltaisilla on yhteensä neljä ääntä ja lisäksi yksi ääni kutakin seurakunnan väkiluvun täyttä tuhatta kohti. Tämä äänimäärä jaetaan kussakin seurakunnassa äänivaltaisten kesken kolmen desimaalin tarkkuudella.* |  | (kumotaan)  (1 mom. osaksi siirtyy 23 luvun 14 §:ään ja osaksi kirkon vaalijärjestyksen 4 luvun 82 §:ää)  (2 mom. siirtyy kirkon vaalijärjestyksen 4 luvun 72 §:ää) |
| *6 §*  *Ahvenanmaalta valittavan maallikkoedustajan vaali*  *Ahvenanmaan seurakunnista valittavan maallikko­edustajan vaalissa kukin äänivaltainen äänestää ehdokaslistaa, jossa on yksi ehdokas edustajaksi sekä yksi ensimmäiseksi ja yksi toiseksi varamieheksi. Jos vaalia varten jätetään vain yksi ehdokaslista, siinä mainitut ehdokkaat tulevat valituiksi ilman äänestystä.*  *Jos edustajan ja hänen molempien varamiestensä edustajanpaikat tulevat avoimiksi tai jos vaalia varten ei ole jätetty yhtään ehdokaslistaa, toimitetaan uudet vaalit tuomiokapitulin määräämänä aikana.* |  | (kumotaan)  (1 mom. siirtyy kirkon vaalijärjestyksen 75 ja 82 §:ään)  (2 mom. siirtyy kirkon vaalijärjestyksen 75 §:ään) |

|  |  |  |
| --- | --- | --- |
| *6 a §*  *Saamelaisten edustajan vaali*  *Saamelaisten edustajan sekä tämän ensimmäisen ja toisen varamiehen valitsee saamelaiskäräjät ennen seurakuntavaalien jälkeisen toisen vuoden huhtikuun 1 päivää.*  *Saamelaiskäräjien jäsenellä ja varajäsenellä ei ole äänioikeutta 4 ja 5 §:ssä tarkoitetuissa vaaleissa.* |  | (kumotaan)  (siirtyy 23 luvun 15 §:ään) |

|  |  |  |
| --- | --- | --- |
| VI Osa  KURINPITOMENETTELY JA  LAINKÄYTTÖ |  | VI Osa  ***VAALIT JA MUUTOKSENHAKU*** |
| (luku kumottu lailla 1008/2012) |  | 23 luku  ***Luottamushenkilöt ja vaalit***  *Yleiset säännökset luottamustoimesta ja  vaalikelpoisuudesta*  *1 §*  ***Luottamushenkilö***  *Luottamushenkilö on seurakunnan, seurakuntayhtymän, hiippakunnan tai kirkon keskushallinnon toimielimeen tai muuhun luottamustoimeen valittu henkilö. Viranhaltija tai työntekijä, joka on tehtävänsä perusteella toimielimen jäsenenä, ei ole luottamushenkilö.*  *Luottamushenkilön tulee edistää kirkon parasta sekä toimia luottamustoimessaan arvokkaasti ja tehtävän edellyttämällä tavalla.* |
|  |  | *2 §*  ***Vaalikelpoisuus luottamustoimeen***  *Vaalikelpoinen seurakunnan ja seurakuntayhtymän luottamustoimeen on kristillisestä vakaumuksesta tunnettu 18 vuotta täyttänyt seurakunnan konfirmoitu jäsen, joka ei ole vajaavaltainen. Vaalikelpoisuusiän on täytyttävä vaalipäivänä.*  *Vaalikelpoinen hiippakunnan ja kirkon keskushallinnon luottamustoimeen on hiippakuntaan kuuluvan seurakunnan vaalikelpoinen maallikko ja hiippakuntaan kuuluva pappi.*  *Vaalikelpoinen hiippakuntavaltuuston saamelaisjäseneksi ja kirkolliskokouksen saamelaisedustajaksi on maallikkojäsen, joka on äänioikeutettu saamelaiskäräjävaaleissa ja vaalikelpoinen seurakunnan luottamustoimeen.*  *Vaalikelpoinen Ahvenanmaalta valittavaksi hiippakuntavaltuuston jäseneksi ja kirkolliskokouksen edustajaksi on Ahvenanmaan maakunnassa sijaitsevan seurakunnan vaalikelpoinen maallikkojäsen.* |
|  |  | *3 §*  ***Vaalikelpoisuuden rajoitus***  *Luottamustoimeen voidaan valita vain sellainen vaalikelpoinen henkilö, joka on antanut tehtävään suostumuksensa.*  *Seurakuntavaaleissa ei seurakunnan luottamustoimeen saa valita tämän seurakunnan palveluksessa olevaa henkilöä. Jos seurakunta kuuluu seurakuntayhtymään, ei seurakuntayhtymän eikä siihen kuuluvan seurakunnan palveluksessa oleva henkilö ole vaalikelpoinen tämän seurakuntayhtymän eikä siihen kuuluvan seurakunnan luottamustoimeen.*  *Tuomiokapitulin palveluksessa oleva henkilö tai virkansa perusteella tuomiokapitulin jäsenenä oleva henkilö ei ole vaalikelpoinen hiippakunnan luottamustoimeen. Tuomiokapitulin palveluksessa oleva henkilö ei ole kelpoinen kirkolliskokouksen edustajaksi eikä kirkkohallituksen palveluksessa oleva kirkkohallituksen jäseneksi tai kirkolliskokouksen edustajaksi.*  *Määräaikaisesti pappisvirasta pidätetty pappi ei ole vaalikelpoinen pappisvirkaan perustuvaan luottamustoimeen. Jos tuomioistuin on määrännyt papin viralta pantavaksi, hän ei ole vaalikelpoinen pappisvirkaan perustuvaan luottamustoimeen ennen kuin hän on saanut tuomiokapitulilta uuden viranhoitomääräyksen papin virkaan.* |
|  |  | *4 §*  ***Vaalikelpoisuuden menettäminen  ja ero luottamustoimesta***  *Toimielimen jäsenen menettäessä vaalikelpoisuutensa kesken toimikauden hänet vapautetaan luottamustoimesta. Luottamushenkilö ei menetä vaalikelpoisuuttaan toimielimeen, jos hänet otetaan 3 §:n 2 ja 3 momentissa tarkoitettuun palvelussuhteeseen enintään kuuden kuukauden pituiseksi määräajaksi. Palvelussuhteen kestäessä hän ei kuitenkaan saa hoitaa luottamustointaan.*  *Luottamustoimesta voi erota pätevästä syystä.* |

|  |  |  |
| --- | --- | --- |
|  |  | *5 §*  ***Luottamustoimesta pidättäminen ja erottaminen***  *Jos luottamushenkilön voidaan todennäköisin perustein epäillä syyllistyneen luottamustoimessaan virkarikokseen tai muutoin menetelleen siinä velvollisuuksiensa vastaisesti, häneltä on vaadittava asiasta selvitys. Jos kysymyksessä on ilmeinen virkarikos, asia on viipymättä ilmoitettava esitutkintaviranomaiselle tutkintaa varten. Luottamushenkilö voidaan tutkimuksen tai oikeudenkäynnin ajaksi pidättää luottamustoimestaan.*  *Jos luottamushenkilö on asetettu syytteeseen rikoksesta, jonka laatu ja tekotapa osoittavat, ettei hän voi toimia luottamustoimessaan sen edellyttämällä tavalla, hänet voidaan oikeudenkäynnin ajaksi pidättää luottamustoimestaan.*  *Jos luottamushenkilö vaalin toimittamisen jälkeen on lainvoimaisella päätöksellä tuomittu vankeuteen vähintään kuudeksi kuukaudeksi, hänet voidaan erottaa luottamustoimestaan.*  *Päätös luottamustoimesta pidättämisestä voidaan panna heti täytäntöön. Päätös luottamustoimesta erottamisesta pannaan heti täytäntöön.* |
|  |  | *6 §*  ***Päätösvalta luottamushenkilöä koskevassa asiassa***  *Luottamushenkilön vapauttamisesta, eron myöntämisestä, pidättämisestä tai erottamisesta luottamustoimesta päättää se toimielin, joka on valinnut luottamushenkilön. Seurakuntavaaleilla, hiippakuntavaltuuston jäsenten tai kirkolliskokousedustajien vaaleilla valitun luottamushenkilön osalta päätöksen tekee kuitenkin se toimielin, jonka jäsen hän on.*  *Toimielimen puheenjohtaja voi väliaikaisesti päättää luottamustoimesta pidättämisestä ennen toimielimen kokousta. Puheenjohtajan on saatettava asia välittömästi toimielimen päätettäväksi. Puheenjohtajan päätöksestä ei saa tehdä oikaisuvaatimusta eikä kirkollisvalitusta.* |
|  |  | *7 §*  ***Luottamustoimen hoitaminen***  *Luottamushenkilö pysyy toimessaan sen ajan, joksi hänet on valittu ja sen jälkeenkin, kunnes toinen on valittu hänen sijaansa. Luottamushenkilön on hoidettava tointaan siihen saakka, kunnes asia on lopullisesti ratkaistu, jos:*  *1) luottamushenkilövaalista on tehty valitus;*  *2) eroa ei ole myönnetty;*  *3) kirkkoneuvosto tai yhteinen kirkkoneuvosto on 10 luvun 6 §:n nojalla jättänyt kirkkovaltuuston tai yhteisen kirkkovaltuuston vaalipäätöksen täytäntöön panematta.*  *Jos seurakuntavaaleilla, hiippakuntavaltuuston jäsenten tai kirkolliskokousedustajan vaaleilla valittu luottamushenkilö kuolee, menettää vaalikelpoisuutensa, hänelle myönnetään ero tai hänet pidätetään taikka erotetaan luottamustoimesta, hänen tilalleen kutsutaan varajäsen tai varaedustaja. Muuhun luottamustoimeen on valittava jäljellä olevaksi toimikaudeksi uusi luottamushenkilö.* |
|  |  | *8 §*  ***Naisten ja miesten edustus toimielimissä***  *Jollei erityisestä syystä muuta johdu, tulee kirkollisessa toimielimessä olla sekä naisia että miehiä kumpiakin vähintään 40 prosenttia lukuun ottamatta kirkolliskokousta, hiippakuntavaltuustoa, tuomiokapitulia, kirkkovaltuustoa, yhteistä kirkkovaltuustoa ja seurakuntaneuvostoa.* |
|  |  | *Seurakuntavaalit ja kirkkoherranvaali*  *9 §*  ***Seurakuntavaalit***  *Seurakuntavaalit ovat välittömät, salaiset ja suhteelliset.*  *Seurakuntavaaleissa valitaan seurakunnan kirkkovaltuuston tai seurakuntayhtymässä yhteisen kirkkovaltuuston ja seurakuntaneuvoston jäsenet. Vaalit toimitetaan joka neljäs vuosi samanaikaisesti kaikissa seurakunnissa.* |
|  |  | *10 §*  ***Poikkeukselliset seurakuntavaalit***  *Kun kesken vaalikauden tapahtuu seurakuntajaotuksen muutos, seurakunta liittyy seurakuntayhtymään tai eroaa siitä taikka seurakuntayhtymä puretaan, kirkkovaltuusto, yhteinen kirkkovaltuusto ja seurakuntaneuvosto muodostetaan edellisen vaalin tuloksen perusteella.*  *Ylimääräiset vaalit toimitetaan, jos 1 momentissa tarkoitettu menettely ei ole mahdollinen tai jokin seurakunta vaatii vaaleja. Muutoksen ollessa vähäinen tai jäljellä olevan toimikauden lyhyt kirkkohallitus voi määrätä, että ylimääräisiä vaaleja ei toimiteta tai että seurakuntayhtymässä yhteisenä kirkkovaltuustona toimii jakamattoman seurakunnan kirkkovaltuusto tai entinen yhteinen kirkkovaltuusto.*  *Jos seurakunta yhdistetään toiseen seurakuntaan, kirkkovaltuuston tai seurakuntaneuvoston jäsenten paikat jaetaan seurakuntien kesken siten kuin 11 luvun 7 §:n 2 momentissa säädetään.*  *Jos edellisen vaalin tuloksena muodostuneessa nimisarjassa ollut henkilö ei enää ole vaalikelpoinen, hänen tilalleen uuteen toimielimeen tulee nimisarjassa seuraava.*  *Ylimääräisissä seurakuntavaaleissa valittujen toimikausi kestää kulumassa olevan vaalikauden loppuun tai seuraavan vaalikauden loppuun, jos vaali toimitetaan vaalikauden viimeisenä vuonna.* |
|  |  | *11 §*  ***Kirkkoherranvaali***  *Seurakunnan kirkkoherran valitsevat seurakunnan tässä vaalissa äänioikeutetut jäsenet (****kirkkoherran välitön vaali****).*  *Kirkkovaltuuston tai seurakuntaneuvoston pyynnöstä tuomiokapituli voi päättää, että kirkkoherra valitaan vaalilla, jonka toimittaa kirkkovaltuusto tai seurakuntaneuvosto (****kirkkoherran välillinen vaali****).*  *Tuomiokapituli voi päättää, että yhteinen kirkkoherra valitaan välillisellä vaalilla, jos joku yhteisen kirkkoherran viran seurakunnista sitä pyytää.*  *Päätös välillisen vaalin toimittamisesta tulee tehdä ennen viran haettavaksi julistamista.* |
|  |  | *12 §*  ***Äänioikeus seurakuntavaaleissa ja  kirkkoherran välittömässä vaalissa***  *Seurakuntavaaleissa äänioikeus on jokaisella kirkon jäsenellä, joka viimeistään vaalipäivänä täyttää 16 vuotta ja jolla on kotikuntalaissa tarkoitettu kotikunta Suomessa. Äänioikeutta käytetään siinä seurakunnassa, jossa äänioikeutettu on merkitty seurakunnan jäseneksi viimeistään vaalivuoden elokuun 15 päivänä. Valituksen johdosta uudelleen toimitettavissa seurakuntavaaleissa ja ylimääräisissä seurakuntavaaleissa äänioikeus on siinä seurakunnassa, jossa vastaava merkintä on tehty viimeistään 70 päivää ennen vaalipäivää.*  *Kirkkoherran välittömässä vaalissa sekä valituksen johdosta uudelleen toimitetavassa kirkkoherran välittömässä vaalissa äänioikeus on viimeistään ensimmäisenä vaalipäivänä 18 vuotta täyttävällä kirkon jäsenellä, jolla on kotikuntalaissa tarkoitettu kotikunta Suomessa ja joka on merkitty kyseisen seurakunnan jäseneksi viimeistään 70 päivää ennen ensimmäistä vaalipäivää.*  *Äänioikeutetuilla on yhtäläinen äänioikeus.* |
|  |  | *Hiippakunnassa toimitettavat vaalit*  *13 §* ***Hiippakuntavaltuuston jäsenten ja  kirkolliskokousedustajien vaalit***  *Hiippakuntavaltuuston pappisjäsenet ja maallikkojäsenet sekä kirkolliskokouksen pappisedustajat ja maallikkoedustajat valitaan erikseen suhteellisilla ja salaisilla vaaleilla.* |
|  |  | *14 §* ***Äänioikeus hiippakuntavaltuuston  jäsenten ja kirkolliskokousedustajien vaalissa***  *Hiippakuntavaltuuston pappisjäsenten ja kirkolliskokouksen pappisedustajien vaaleissa ovat äänioikeutettuja hiippakunnan papit.*  *Hiippakuntavaltuuston maallikkojäsenten ja kirkolliskokouksen maallikkoedustajien vaaleissa ovat äänioikeutettuja kirkkovaltuustojen tai seurakuntaneuvostojen ja yhteisten kirkkovaltuustojen maallikkojäsenet. Jos sama henkilö on jäsenenä sekä seurakuntaneuvostossa että yhteisessä kirkkovaltuustossa, äänioikeutta seurakuntaneuvostossa käyttää hänen varajäsenensä.*  *Saamelaiskäräjien jäsenellä ja varajäsenellä ei ole äänioikeutta 1 ja 2 momentissa tarkoitetuissa vaaleissa.* |
|  |  | *15 §*  ***Saamelaisia edustavan maallikkojäsenen  ja maallikkoedustajan vaali***  *Saamelaiskäräjät valitsee Oulun hiippakunnan hiippakuntavaltuustoon maallikkojäsenen ja kirkolliskokoukseen saamelaisten edustajan sekä heille ensimmäisen ja toisen varajäsenen ja varaedustajan siten kuin siitä erikseen säädetään. Valinnat on tehtävä ennen seurakuntavaalien jälkeisen toisen vuoden huhtikuun 1 päivää.* |
|  |  | *16 §*  ***Piispan vaali ja äänioikeus***  *Piispan vaali toimitetaan suljetuin lipuin. Kukin äänioikeutettu saa äänestää yhtä ehdokkaaksi asetettua pappia.*  *Piispan vaalissa ovat äänioikeutettuja:*  *1) hiippakunnan papit;*  *2) hiippakunnan lehtorit;*  *3) hiippakunnasta hiippakuntavaltuustoon valitut maallikkojäsenet ja kirkolliskokoukseen valitut maallikkoedustajat;*  *4) saamelaiskäräjien kirkolliskokoukseen valitsema edustaja Oulun hiippakunnan piispan vaalissa;*  *5) hiippakunnan seurakuntien maallikkovalitsijat;*  *6) tuomiokapitulin lakimiesasessori ja maallikkojäsen.*  *Seurakuntien kirkkovaltuustojen ja seurakuntaneuvostojen maallikkojäsenet valitsevat niin monta maallikkovalitsijaa, että 1 momentin 3−6 kohdassa tarkoitettuja maallikkovalitsijoita on yhteensä yhtä monta kuin äänioikeutettuja pappeja ja lehtoreita yhteensä.*  *Arkkipiispan vaalissa äänioikeus on myös muista hiippakunnista kirkolliskokoukseen valituilla edustajilla ja saamelaiskäräjien kirkolliskokoukseen valitsemalla edustajalla sekä hiippakuntavaltuustojen, tuomiokapitulien ja kirkkohallituksen jäsenillä.* |
|  |  | *17 §*  ***Äänioikeus pappisasessorin ja lääninrovastin vaalissa***  *Tuomiokapitulin pappisasessorin vaalissa äänioikeutettuja ovat hiippakunnan papit ja lehtori.*  *Lääninrovastin vaalissa äänioikeutettuja ovat rovastikunnan papit ja lehtorit.* |
|  |  | *18 §*  ***Papin äänioikeuden rajoitus***  *Määräaikaisesti pappisvirasta pidätetyllä papilla ei ole pappisvirkaan perustuvaa äänioikeutta.* |
|  |  | *Erinäiset säännökset*  *19 §*  ***Seurakunnan ja hiippakunnan  vaalilautakunnat***  *Seurakuntavaalien ja kirkkoherran välittömän vaalin toimittamista sekä 10 §:n 1 momentissa tarkoitettujen toimielinten muodostamista varten kirkkovaltuusto tai seurakuntaneuvosto asettaa vaalilautakunnan, johon kuuluu kirkkoherra ja vähintään neljä muuta jäsentä sekä vähintään yhtä monta varajäsentä. Varajäsenet on asetettava järjestykseen, jonka mukaan he tulevat jäsenten sijaan.*  *Kirkkovaltuusto tai seurakuntaneuvosto voi päättää, että seurakunta jaetaan äänestysalueisiin, jolloin vaalilautakunta jakautuu jaostoihin. Jaosto on päätösvaltainen kolmijäsenisenä, ja sen tehtävänä on huolehtia äänestyksen toimittamisesta äänestysalueella siten kuin kirkon vaalijärjestyksessä tarkemmin säädetään.*  *Hiippakuntavaltuuston jäsenten ja kirkolliskokousedustajien vaaleja varten tuomiokapituli asettaa vaalilautakunnan, johon kuuluu puheenjohtaja sekä muina jäseninä kaksi pappia, kaksi maallikkoa ja yhtä monta varajäsentä. Ahvenanmaan maakunnan seurakunnista valittavan maallikkojäsenen ja maallikkoedustajan vaalia varten tuomiokapitulin asettaa maallikoista koostuvan vaalilautakunnan, johon kuuluu puheenjohtaja ja kaksi muuta jäsentä sekä yhtä monta varajäsentä.* |
|  |  | *20 §*  ***Keskusvaalitoimikunta***  *Seurakuntayhtymässä yhteinen kirkkoneuvosto voi asettaa seurakuntavaaleja varten keskusvaalitoimikunnan, jonka tehtävänä on avustaa seurakuntayhtymän seurakuntien vaalilautakuntia vaalien yhtenäisessä toimittamisessa.* |
|  |  | *21 §*  ***Äänioikeutettujen luettelo***  *Äänioikeutettujen luetteloon on merkittävä äänioikeutetut, heidän henkilötunnuksensa, osoitteensa ja lukumääränsä sekä tarvittaessa äänestysalueensa. Osoitetta ei kuitenkaan saa merkitä äänioikeutettujen luetteloon, jos tieto on viranomaisten toiminnan julkisuudesta annetun lain 24 §:n 1 momentin 31 kohdan mukaan salassa pidettävä. Luettelossa on oltava tila äänioikeuden käyttämisestä tehtäviä merkintöjä ja muistutuksia varten.* |
|  |  | *22 §*  ***Äänioikeutettujen luettelon itseoikaisu***  *Vaalilautakunnalla on oikeus lisätä henkilö seurakuntavaaleja tai kirkkoherran välitöntä vaalia varten laadittuun äänioikeutettujen luetteloon tai merkitä hänet äänioikeutta vailla olevaksi, jos hänet on oikeudettomasti jätetty pois äänioikeutettujen luettelosta, merkitty siihen äänioikeutta vailla olevaksi tai äänioikeutetuksi tai henkilö on liittynyt kirkon jäseneksi tai eronnut kirkon jäsenyydestä 12 §:ssä tarkoitettujen määräpäivien jälkeen. Jos vaalilautakunta katsoo, että henkilöä koskeva merkintä vaaliluettelossa on muutoin virheellinen, vaalilautakunta voi korjata virheen. Muutokset on tehtävä seurakuntavaaleissa viimeistään 16. päivänä ennen vaalipäivää ennen klo 16 ja kirkkoherran välittömässä vaalissa viimeistään 16. päivänä ennen ensimmäistä vaalipäivää ennen klo 16.*  *Jos henkilö merkitään äänioikeutettujen luetteloon äänioikeutta vailla olevaksi, siitä on tehtävä kirjallinen päätös ja annettava päätös tiedoksi asianomaiselle henkilölle siten kuin 24 luvun 11 §:n 1 momentissa säädetään. Kirjallista päätöstä ei kuitenkaan tehdä, jos henkilö on kuollut tai julistettu kuolleeksi äänioikeutettujen luettelon laatimisen jälkeen.*  *Jos henkilö lisätään äänioikeutettujen luetteloon, hänelle on viipymättä lähetettävä siitä tieto. Kirkon jäseneksi liittyneellä henkilöllä on äänioikeus seurakuntavaaleissa siinä seurakunnassa, jonka jäseneksi hän on liittynyt.*  *Jos henkilöä koskeva muu virheellinen merkintä äänioikeutettujen luettelossa korjataan, siitä on viipymättä ilmoitettava asianomaiselle henkilölle, jollei se ole ilmeisen tarpeetonta.* |
|  |  | *23 §*  ***Äänioikeutettujen luettelon lainvoimaisuus***  *Seurakuntavaaleissa äänioikeutettujen luettelo on lainvoimainen 16. päivänä ennen vaalipäivää klo 16 lukien. Kirkkoherran välittömässä vaalissa äänioikeutettujen luettelo on lainvoimainen 16. päivänä ennen ensimmäistä vaalipäivää klo 16 lukien.*  *Lainvoimaista äänioikeutettujen luetteloa on vaaleissa noudatettava muuttamattomana. Äänioikeutettujen luetteloa pidetään lainvoimaisena sen estämättä, että hallinto-oikeus ei ole ennen äänioikeutettujen luettelon tulemista lainvoimaiseksi antanut päätöstä sille tehtyyn valitukseen. Henkilön, jolla vaalilautakunnalle esitetyn hallinto-oikeuden päätöksen mukaan on äänioikeus, on kuitenkin annettava äänestää.* |
|  |  | *24 §*  ***Järjestys äänestyspaikalla***  *Äänestyspaikalla tai sen välittömässä läheisyydessä ei saa äänestysaikana pitää puheita, julkipanna tai jakaa painettuja tai kirjoitettuja kehotuksia eikä muutoinkaan vaikuttaa tai yrittää vaikuttaa äänestäjien vaalivapauteen.*  *Äänestys on järjestettävä siten, että vaalisalaisuus säilyy. Saapuvilla olevien on noudatettava vaalilautakunnan järjestyksen ylläpitämiseksi ja äänestyksen häiriöttömän kulun turvaamiseksi antamia* määräyksiä. |

|  |  |  |
| --- | --- | --- |
| 24 luku  **Alistaminen ja muutoksenhaku**  7 §  *Oikaisuvaatimus- ja valitusoikeus  vaaliluettelosta*  *Kirkkoherra saa tehdä oikaisuvaatimuksen ja kirkollisvalituksen kirkkoherranvaalin ja seurakuntavaalien vaaliluetteloa vastaan sillä perusteella, että joku on virheellisesti jätetty pois vaaliluettelosta taikka merkitty siihen äänioikeutta vailla olevaksi tai äänioikeutetuksi.*  Äänioikeutetun seurakunnan jäsenen oikaisuvaatimus- ja valitusoikeus määräytyy tämän luvun 6 §:n 1 momentin mukaan.  *Oikaisuvaatimusta ei voida perustaa 8 luvun 3 §:n 1 ja 2 momentissa säädettyjen määräpäivien jälkeen tapahtuneisiin muutoksiin.*  Hallinto-oikeuden on ratkaistava vaalilautakunnan päätöksestä tehty valitus kiireellisenä ennen vaalin toimittamista sekä lähetettävä tieto päätöksestä henkilölle, jonka äänioikeutta päätös koskee, sekä vaalilautakunnalle.  *Vaaliluetteloa on noudatettava, vaikka lopullista päätöstä vaaliluettelon oikaisemisesta tehtyyn valitukseen ei ole saatettu vaalilautakunnan tietoon ennen vaaleja. Henkilön, jolla vaalilautakunnalle esitetyn hallinto-oikeuden päätöksen mukaan on äänioikeus, on kuitenkin annettava äänestää.* |  | 24 luku  **Alistaminen ja muutoksenhaku**  7 §  *Oikaisuvaatimus- ja valitusoikeus* ***äänioikeutettujen*** *luettelosta*  *Oikaisuvaatimuksen ja valituksen seurakuntavaalien ja kirkkoherran välittömän vaalin äänoikeutettujen luettelosta saa tehdä se, joka katsoo, että hänet on oikeudettomasti jätetty pois äänioikeutettujen luettelosta tai että häntä koskeva merkintä on siinä virheellinen.*  Hallinto-oikeuden on ratkaistava vaalilautakunnan päätöksestä tehty valitus kiireellisenä ennen vaalin toimittamista *ja* lähetettävä tieto päätöksestä henkilölle, jonka äänioikeutta päätös koskee, sekä vaalilautakunnalle. *Vaalilautakunnan on tehtävä äänioikeutettujen luetteloon tarvittavat merkinnät.*  ( 5 mom. siirtyy 23 luvun 23 §:ään) |
|  |  | 7 a §  ***Valitusoikeus vaalin tuloksen vahvistamista koskevasta päätöksestä***  *Vaalin tuloksen vahvistamista koskevaan päätökseen saa hakea valittamalla muutosta asianosainen, vaalissa ehdokkaana ollut henkilö ja valitsijayhdistys sillä perusteella, että päätös on lainvastainen.*  *Lisäksi jokainen vaalissa äänioikeutettu henkilö sekä seurakuntavaaleissa ja kirkkoherran välittömässä vaalissa seurakunnan jäsen saa hakea valittamalla muutosta päätökseen sillä perusteella, että vaali on toimitettu virheellisessä järjestyksessä ja se on saattanut vaikuttaa vaalin tulokseen.* |
| 9 §  *Oikaisuvaatimus- ja valitusaika*  — — — — — — — — — — — — — —  Oikaisuvaatimus kirkon vaalijärjestyksen 2 luvun 15 §:ssä tarkoitettua vaaliluetteloa vastaan on kuitenkin tehtävä viimeistään saman luvun 18 §:ssä säädetyn vaaliluettelon nähtävilläoloajan päättymisen jälkeisenä toisena arkipäivänä ja jätettävä kirkkoherranvirastoon.  Valitus kirkon vaalijärjestyksen 2 luvun 20 §:ssä tarkoitetusta vaalilautakunnan oikaisuvaatimuksen johdosta antamasta päätöksestä on tehtävä seitsemän päivän kuluessa päätöksen tiedoksisaamisesta. Valitus on osoitettava hallinto-oikeudelle ja jätettävä sanotussa ajassa kirkkoherranvirastoon, jonka tulee toimittaa se, ote pöytäkirjasta, vaalilautakunnan lausunto ja muut asiassa kertyneet asiakirjat kiireellisesti hallinto-oikeudelle.  — — — — — — — — — — — — — — |  | 9 §  *Oikaisuvaatimus- ja valitusaika*  — — — — — — — — — — — — — —  *Oikaisuvaatimus seurakuntavaalin tai kirkkoherran välittömän vaalin äänioikeutettujen luettelosta* on kuitenkin tehtävä viimeistään *kirkon vaalijärjestyksen 8 §:ssä säädetyn äänioikeutettujen luettelon* nähtävillä pitoajan päättymisen jälkeisenä toisena arkipäivänä ja jätettävä kirkkoherranvirastoon *tai vaalilautakunnan määräämään muuhun seurakunnan toimipaikkaan.*  *Valitus 23 luvun 22 §:n 2 momentissa tarkoitetusta äänioikeutettujen luettelon itseoikaisua koskevasta päätöksestä ja kirkon vaalijärjestyksen 9 ja 62 §:ssä tarkoitetusta vaalilautakunnan oikaisuvaatimuksen johdosta antamasta päätöksestä on tehtävä seitsemän päivän kuluessa päätöksen tiedoksisaannista.* Valitus on osoitettava hallinto-oikeudelle ja jätettävä sanotussa ajassa kirkkoherranvirastoon *tai vaalilautakunnan määräämään muuhun seurakunnan toimipaikkaan. Vaalilautakunnan tulee toimittaa valitus, ote pöytäkirjasta, vaalilautakunnan lausunto ja muut asiassa kertyneet asiakirjat kiireellisesti hallinto-oikeudelle.*  — — — — — — — — — — — — — — |
|  |  | 11 a §  ***Tiedoksianto vaalin tuloksen  vahvistamista koskevasta päätöksestä***  *Kirkkoherran välittömän vaalin tuloksen vahvistamista koskeva päätös annetaan tiedoksi asianosaiselle ja tiedoksiannon katsotaan tapahtuneen siten kuin 11 §:n 1 momentissa säädetään. Seurakunnan jäsenen katsotaan saaneen seurakuntavaalin ja kirkkoherran välittömän vaalin vahvistamista koskevasta päätöksestä tiedon siten kuin 11 §:n 2 momentissa säädetään.*  *Äänioikeutetun, valitsijayhdistyksen sekä seurakuntavaalien, hiippakuntavaltuuston jäsenten ja kirkolliskokousedustajien vaalien ja piispan vaalin ehdokkaan katsotaan saaneen päätöksestä tiedon, kun vaalilautakunnan tai tuomiokapitulin pöytäkirja on asetettu yleisesti nähtäväksi.* |
| 14 §  *Oikaisuvaatimus- ja valitusoikeuden  rajoittaminen*  Muutosta ei saa hakea oikaisuvaatimuksella tai valittamalla:  — — — — — — — — — — — — — —  4) tuomiokapitulin päätökseen, jonka se on tehnyt tämän lain 6 luvun 11 §:n 2 ja 3 momentissa, 8 luvun 1 §:n 2 ja 3 momentissa, kirkkojärjestyksen 2 luvun 3 §:ssä ja 9 §:n 2 momentissa, 6 luvun 14 §:n 2 momentissa, *17 §:n 2 momentissa, 22 §:n 3 momentissa,* 30 §:n 1 momentissa ja 38 §:ssä, 9 luvun 7 §:ssä, 19 luvun 11 §:ssä ja kirkon vaalijärjestyksen 2 luvun 30 §:n 3 momentissa, *62 §:n 1–4 momentissa ja 63 §:n 3 momentissa* tarkoitetuissa asioissa, eikä päätökseen, joka koskee kirkkojärjestyksen 6 luvun 12 §:ssä tarkoitetun pastoraalitutkinnon, ylemmän pastoraalitutkinnon ja seurakuntatyön johtamisen tutkinnon suorittamista;  5) vaalilautakunnan päätökseen, joka koskee kirkon vaalijärjestyksen 2 luvun 39 §:n 1 momentin 2–8 kohdassa tai 2 ja 3 momentissa tarkoitettua asiaa, eikä vaaliviranomaisen toimenpiteeseen tai päätökseen, joka koskee ennakkoäänestyksen toimittamista kotona;  6) hallinto-oikeuden päätökseen, joka koskee seurakuntavaalin tai kirkkoherran välittömän vaalin vaaliluetteloa;  — — — — — — — — — — — — — —  *Muutosta ei saa erikseen hakea oikaisuvaatimuksella tai valittamalla kirkkoherran välittömän vaalin vaaliehdotukseen, josta säädetään kirkkojärjestyksen 6 luvun 20 §:n 1 momentissa.* |  | 14 §  *Oikaisuvaatimus- ja valitusoikeuden  rajoittaminen*  Muutosta ei saa hakea oikaisuvaatimuksella tai valittamalla:  — — — — — — — — — — — — — —  4) tuomiokapitulin päätökseen, jonka se on tehnyt tämän lain 6 luvun 11 §:n 2 ja 3 momentissa ja *23 luvun 11 §:n 2 ja 3 momentissa*, kirkkojärjestyksen 2 luvun 3 §:ssä ja 9 §:n 2 momentissa, 6 luvun 14 §:n 2 momentissa, *16 §:n 1 momentissa,* 30 §:n 1 momentissa ja 38 §:ssä, 9 luvun 7 §:ssä ja 19 luvun 11 §:ssä sekä kirkon vaalijärjestyksen *3 §:n 3 momentissa, 55 §:n 1 momentissa, 58 ja 60 §:ssä* tarkoitetuissa asioissa, eikä päätökseen, joka koskee kirkkojärjestyksen 6 luvun 12 §:ssä tarkoitetun pastoraalitutkinnon, ylemmän pastoraalitutkinnon ja seurakuntatyön johtamisen tutkinnon suorittamista;  5) vaalilautakunnan päätökseen, joka koskee kirkon vaalijärjestyksen *19 tai 22 §:ssä tarkoitettua asiaa*, eikä vaaliviranomaisen toimenpiteeseen tai päätökseen, joka koskee ennakkoäänestyksen toimittamista kotona;  6) hallinto-oikeuden päätökseen, joka koskee seurakuntavaalin tai kirkkoherran välittömän vaalin *äänioikeutettujen* luetteloa;  — — — — — — — — — — — — — —  (4 mom. kumotaan, siirretään 1 mom. 4 kohtaan) |

|  |  |  |
| --- | --- | --- |
| 25 luku  **Täydentäviä säännöksiä**  3 §  *Pöytäkirjan pitäminen nähtävänä*  Kirkkovaltuuston, yhteisen kirkkovaltuuston, kirkkoneuvoston, seurakuntaneuvoston ja yhteisen kirkkoneuvoston pöytäkirja ja seurakuntavaalien tuloksen vahvistamista koskeva vaalilautakunnan päätös siihen liitettyine oikaisuvaatimusohjeineen tai valitusosoituksineen pidetään tarkastamisen jälkeen yleisesti nähtävänä siten, kuin siitä on seurakunnan ilmoitustaululla ennakolta ilmoitettu. Seurakunnan muun viranomaisen pöytäkirja pidetään vastaavasti nähtävänä, jos asianomainen viranomainen katsoo sen tarpeelliseksi.  — — — — — — — — — — — — — — |  | 25 luku  **Täydentäviä säännöksiä**  3 §  *Pöytäkirjan pitäminen nähtävänä*  *Sellaisen toimielimen pöytäkirja, jonka päätöksestä seurakunnan jäsen saa tehdä oikaisuvaatimuksen tai valituksen, on pidettävä siihen liittyvine oikaisuvaatimusohjeineen tai valitusosoituksineen tarkistamisen jälkeen yleisesti nähtävänä siten, kuin siitä on seura-kunnan tai seurakuntayhtymän ilmoitustaululla ennakolta ilmoitettu. Seurakunnan tai seurakuntayhtymän viranhaltijan pöytäkirja pidetään vastaavasti nähtävänä, jos se katsotaan tarpeelliseksi.*  *Vaalin tuloksen vahvistamista koskeva hiippakunnan vaalilautakunnan tai tuomiokapitulin pöytäkirja siihen liittyvine valitusosoituksineen pidetään yleisesti nähtävänä tuomiokapitulin ilmoitustaululla.*  — — — — — — — — — — — — — — |
|  |  | 8 a §  ***Äänioikeutettujen luettelon julkisuus***  *Jokaisella on oikeus tutustua seurakuntavaalien ja kirkkoherran välittömän vaalin äänioikeutettujen luetteloon sinä aikana, kun äänioikeutettujen luettelo pidetään yleisesti nähtävänä. Äänioikeutettujen luetteloa ei saa antaa jäljennettäväksi tai kuvattavaksi eikä siitä saa antaa jäljennöksiä. Äänioikeutettujen luetteloon merkityllä on kuitenkin oikeus saada maksutta ote hänestä äänioikeutettujen luetteloon otetuista tiedoista. Sillä, joka on pyytänyt tulla otetuksi äänioikeutettujen luetteloon, on oikeus saada tieto asian käsittelyyn liittyvistä asiakirjoista siten kuin viranomaisten toiminnan julkisuudesta annetun lain 11 §:ssä säädetään.*  *Seurakuntavaalien ja kirkkoherran välittömän vaalin äänioikeutettujen luettelo on pidettävä salassa muuna kuin 1 momentissa tarkoitettuna aikana. Salassapitovelvollisuus ei estä tiedon antamista äänioikeutettujen luettelosta sille, joka tarvitsee tietoa äänioikeutensa selvittämistä varten.*  *Äänioikeutettujen luettelon julkisuudesta on muutoin voimassa, mitä viranomaisten toiminnan julkisuudesta annetussa laissa ja henkilötietolaissa säädetään.* |
| 10 a § *Naisten ja miesten edustus toimielimissä*  *Kirkollisissa toimielimissä lukuun ottamatta kirkolliskokousta, hiippakuntavaltuustoa, piispainkokousta, tuomiokapitulia, kirkkovaltuustoa, yhteistä kirkkovaltuustoa ja seurakuntaneuvostoa tulee olla sekä naisia että miehiä kumpiakin vähintään 40 prosenttia, jollei erityisestä syystä muuta johdu.* |  | (kumotaan)  (siirtyy 23 luvun 8 §:ksi) |
| 11 §  *Luottamushenkilön toimikausi*  *Luottamushenkilö pysyy toimessaan sen ajan, joksi hänet on valittu ja sen jälkeenkin, kunnes toinen on valittu hänen sijaansa. Jos on valitettu vaalista, jolla luottamushenkilö on valittu, hänen on hoidettava tointaan, kunnes valitus on ratkaistu ja, mikäli uusi vaali toimitetaan, kunnes toinen on valittu.* |  | (kumotaan)  (siirtyy 23 luvun 7 §:ään) |
|  |  | \_\_\_\_\_\_\_\_  *Tämä laki tulee voimaan päivänä kuuta 20 .*  *Jos seurakuntavaali tai kirkkoherran välitön vaali toimitetaan ennen kuin 70 päivää on kulunut tämän lain voimaantulosta, vaalit toimitetaan noudattaen tämän lain voimaan tullessa voimassa olleita säännöksiä.*  *Jos piispan vaali toimitetaan ennen kuin 5 kuukautta on kulunut tämän lain voimaantulosta, vaalit toimitetaan noudattaen tämän lain voimaan tullessa voimassa olleita säännöksiä.* |

**Kirkolliskokouksen päätös kirkkojärjestyksen muuttamisesta**

Kirkolliskokouksen päätöksen mukaisesti

*kumotaan* kirkkojärjestyksen (1055/1993) 6 luvun D alaluvun otsikko ja 21–27 § sekä 7 luvun 2 §,

sellaisina kuin niistä ovat 6 luvun D alaluvun otsikko ja 21–27 § kirkolliskokouksen 9.11.2011 tekemässä päätöksessä,

*muutetaan* 5 luvun 10 §, 6 luvun 14–20 §, 33 §:n 1 momentti ja 36 § sekä 19 luvun 2 §,

sellaisina kuin ne ovat 5 luvun 10 § osaksi kirkolliskokouksen päätöksissä 864/1995 ja 237/2006, 6 luvun 14–20 §, 33 §:n 1 momentti ja 36 § kirkolliskokouksen 9.11.2011 tekemässä päätöksessä ja 19 luvun 2 § osaksi kirkolliskokouksen päätöksessä 1275/2003,

*lisätään* 5 lukuun uusi 11 § sekä 18 lukuun uusi 1 b−1 d § seuraavasti:

|  |  |  |
| --- | --- | --- |
| *Voimassa oleva kirkon vaalijärjestys* |  | *Ehdotus* |

|  |  |  |
| --- | --- | --- |
| 5 luku  **Pappisvirka**  10 §  Pappi kuuluu, *jollei kirkkolain 6 luvun 16 ja 17 §:stä muuta johdu,* siihen hiippakuntaan, jossa hänet on vihitty papiksi tai johon hän on tuomiokapitulin suostumuksella siirtynyt. Jos pappi nimitetään papinvirkaan toisessa hiippakunnassa, hän siirtyy tähän hiippakuntaan.  Seurakuntayhtymän palveluksessa oleva pappi voi kuitenkin kuulua siihen hiippakuntaan, johon seurakuntien väestön kielellinen vähemmistö kuuluu.  Seurakunnan palveluksessa oleva pappi kuuluu samaan rovastikuntaan kuin tämä seurakunta. Seurakuntayhtymän palveluksessa oleva pappi kuuluu samaan rovastikuntaan kuin tämä seurakuntayhtymä. Jos seurakuntayhtymän alueella on useita samankielisiä rovastikuntia, asianomainen tuomiokapituli määrää, mihin rovastikuntaan seurakuntayhtymän pappi kuuluu. Seurakuntayhtymän palveluksessa oleva 2 momentissa tarkoitettu kielellisellä perusteella toiseen hiippakuntaan kuuluva pappi kuuluu kuitenkin tämän hiippakunnan asianomaiseen rovastikuntaan. Jollei pappi ole seurakunnan tai seurakuntayhtymän palveluksessa, hän kuuluu samaan rovastikuntaan kuin se seurakunta, jonka jäsen hän on. Hiippakunnan pappi, joka ei asu hiippakunnan alueella, kuuluu tuomiorovastikuntaan. |  | 5 luku  **Pappisvirka**  10 §  Pappi kuuluu siihen hiippakuntaan, jossa hänet on vihitty pappisvirkaan tai johon hän on tuomiokapitulin suostumuksella siirtynyt. Jos pappi nimitetään papin virkaan toisessa hiippakunnassa, hän siirtyy tähän hiippakuntaan. Papin virasta taikka muusta seurakunnan, seurakuntayhtymän, tuomiokapitulin tai kirkkohallituksen virasta eronnut pappi kuuluu siihen hiippakuntaan, johon hän erotessaan kuului tai johon hän on tuomiokapitulin suostumuksella siirtynyt.  Seurakuntayhtymän palveluksessa oleva pappi voi kuulua siihen hiippakuntaan, johon seurakuntien läsnä olevien jäsenten kielellinen vähemmistö kuuluu.  11 §  Seurakunnan palveluksessa oleva pappi kuuluu samaan rovastikuntaan kuin seurakunta. Seurakuntayhtymän palveluksessa oleva pappi kuuluu samaan rovastikuntaan kuin seurakuntayhtymä.  Jos seurakuntayhtymän alueella on useita samankielisiä rovastikuntia, tuomiokapituli määrää, mihin rovastikuntaan seurakuntayhtymän pappi kuuluu.  Seurakuntayhtymän palveluksessa oleva, *kielen perusteella* toiseen hiippakuntaan kuuluva pappi kuuluu sen hiippakunnan asianomaiseen rovastikuntaan.  Jollei pappi ole seurakunnan tai seurakuntayhtymän palveluksessa, hän kuuluu samaan rovastikuntaan kuin se seurakunta, jonka jäsen hän on.  Hiippakunnan pappi, joka ei asu hiippakunnan alueella, kuuluu tuomiorovastikuntaan. |

|  |  |  |
| --- | --- | --- |
| 6 luku  **Viranhaltijat ja työntekijät**  C. Kirkkoherran välillinen vaali ja kappalaisen vaali  14 §  Kun kirkkoherran virka *on tullut avoimeksi seurakunnassa, jossa kirkkoherra valitaan välillisellä vaalilla,* tai *kun* kappalaisen virka on tullut avoimeksi, tuomiokapitulin on julistettava virka julkisesti haettavaksi 30 päivän hakuajalla *tuomiokapitulin ilmoitustaululla. Lisäksi viran hakuilmoitus on julkaistava ainakin yhdessä valtakunnallisessa lehdessä taikka internet­palvelussa.*  Tuomiokapituli voi päättää enintään yhden vuoden ajaksi kerrallaan, ettei kirkkoherran tai kappalaisen virkaa julisteta haettavaksi, jos:  1) on vireillä kysymys seurakunnan liittämisestä toiseen seurakuntaan;  2) tuomiokapituli katsoo seurakuntaa koskevien järjestelyjen voivan aiheuttaa sen, että virka tulee tarpeettomaksi;  3) siihen on muu erityinen syy. |  | 6 luku  **Viranhaltijat ja työntekijät**  C. ***Kirkkoherran vaali ja  kappalaisen vaali***  14 §  Kun kirkkoherran tai kappalaisen virka on tullut avoimeksi, tuomiokapitulin on julistettava virka haettavaksi *vähintään 14* päivän hakuajalla julkaisemalla hakuilmoitus asianmukaisella tavalla.  Tuomiokapituli voi päättää enintään yhden vuoden ajaksi kerrallaan, ettei kirkkoherran tai kappalaisen virkaa julisteta haettavaksi, jos:  1) on vireillä hanke seurakunnan liittämiseksi toiseen seurakuntaan;  2) tuomiokapituli katsoo seurakuntaa koskevien järjestelyjen voivan aiheuttaa sen, että virka tulee tarpeettomaksi;  3) siihen on muu erityinen syy. |
| 15 §  *Kirkkoherran tai kappalaisen viran* hakuajan päätyttyä tuomiokapitulin tulee viivytyksettä tutkia hakijoiden kelpoisuus virkaan *ja antaa hakijoista seurakunnalle lausunto, jollei se päätä menetellä kirkkolain 6 luvun 10 §:n 2 momentin mukaisesti.* *Lausunnossa todetaan hakijoiden kelpoisuus ja arvioidaan hakijoita heidän osoittamansa kyvyn ja taidon perusteella sekä ottaen huomioon seurakunnan tarpeet.*  Kirkkoherran tai kappalaisen virkaan kelpoinen ei ole hakija:  1) joka ei täytä tämän luvun 10 §:ssä säädettyjä kelpoisuusvaatimuksia;  2) joka on pidätetty pappisviran toimittamisesta;  3) joka on hakijana välittömällä vaalilla valittavaan kirkkoherran virkaan paitsi tämän luvun 27 §:ssä tarkoitetuissa tapauksissa;  4) jolta ilmeisesti puuttuvat viran hoitoon tarvittavat edellytykset.  *Tuomiokapituli määrää henkilön, jonka tehtävänä on kirkkoherran välillisen vaalin valmisteleminen seurakunnassa.* |  | 15 §  Hakuajan päätyttyä tuomiokapituli *tutkii* hakijoiden kelpoisuuden virkaan.  (siirtyy 16 §:n 3 momenttiin)  Kirkkoherran tai kappalaisen virkaan kelpoinen ei ole hakija:  1) joka ei täytä 10 §:ssä säädettyjä kelpoisuusvaatimuksia;  2) joka on pidätetty pappisviran toimittamisesta;  3) joka on hakijana välittömällä vaalilla valittavaan kirkkoherran virkaan paitsi *18 §:n 2 ja 3 momentissa* tarkoitetuissa tapauksissa;  4) jolta ilmeisesti puuttuvat viran hoitoon tarvittavat edellytykset.  Tuomiokapituli päättää tarvittaessa viran hakuajan jatkamisesta, uudesta hakumenettelystä tai viran täyttämättä jättämisestä.  (siirtyy 19 §:n 1 momenttiin) |
| 16 §  Tuomiokapituli lähettää seurakunnalle hakijoiden hakemukset ja lausuntonsa hakijoista. Tämän jälkeen kirkkovaltuusto tai seurakuntaneuvosto valitsee virkaan jonkun niistä hakijoista, jotka tuomiokapituli on todennut kelpoisiksi virkaan. Kappeliseurakunnan kappalaisen valitsee kuitenkin kappelineuvosto.  Jollei kirkkoherran välillisessä vaalissa kukaan ole saanut yli puolta annetuista äänistä, toimitetaan samassa kokouksessa uusi vaali kahden eniten ääniä saaneen välillä. Tässä vaalissa eniten ääniä saanut tulee valituksi.  Jos äänet kappalaisen vaalissa tai kirkkoherran vaalin ratkaisevassa äänestyksessä ovat menneet tasan, tuomiokapituli antaa viranhoitomääräyksen jollekin eniten ääniä saaneista hakijoista ottaen huomioon tämän luvun 15 §:ssä mainitut perusteet. |  | 16 §  *Kirkkoherran välitöntä vaalia varten tuomiokapituli tekee vaaliehdotuksen. Tuomiokapituli voi ennen vaaliehdotuksen tekemistä pyytää kirkkoneuvostolta tai seurakuntaneuvostolta lausunnon virkaan kelpoisista hakijoista. Vaaliehdotuksessa tuomiokapituli asettaa vaaliehdokkaiksi kolme kelpoisuusvaatimukset täyttävää hakijaa vaalisijoille siinä järjestyksessä kuin heidät katsotaan taitaviksi ja kykeneviksi virkaan ottaen huomioon viran erityiset tarpeet.*  *Kun kirkkoherra valitaan välittömällä vaalilla, hakija saa peruuttaa hakemuksensa ennen kuin vaaliehdotus on tehty. Tuomiokapituli voi erityisestä syystä hyväksyä myöhemmin tehdyn peruutuksen.*  *Kirkkoherran välillistä vaalia ja kappalaisen vaalia varten tuomiokapituli antaa hakijoista lausunnon seurakunnalle. Lausunnossa todetaan hakijoiden kelpoisuus ja arvioidaan heidän taitonsa ja kykynsä haettavana olevaan virkaan.* |
| 17 §  Kirkkovaltuuston tai seurakuntaneuvoston taikka kappelineuvoston pyynnöstä tuomiokapituli julistaa kirkkoherran tai kappalaisen viran uudelleen haettavaksi, jos virkaa on hakenut vain yksi kelpoinen hakija tai seurakunnan etu sitä vaatii.  Jos kirkkoherran tai kappalaisen virkaan ei uutena hakuaikana tule uutta kelpoisuusvaatimukset täyttävää hakijaa, tuomiokapituli antaa kirkkovaltuuston, seurakuntaneuvoston tai kappelineuvoston pyynnöstä ainoalle hakijalle viranhoitomääräyksen virkaan. Muussa tapauksessa tuomiokapituli voi perustellusta syystä päättää, että viran täyttämismenettely raukeaa.  Viran täyttämismenettelyn rauettua virka on julistettava haettavaksi vuoden kuluessa hakuajan päättymisestä lukien. |  | 17 §  *Kirkkovaltuuston, seurakuntaneuvoston tai kappelineuvoston pyynnöstä tuomiokapituli voi julistaa kirkkoherran tai kappalaisen viran uudelleen haettavaksi, jos virkaa on hakenut vain yksi kelpoinen hakija tai jos seurakunnan etu sitä vaatii.*  *Jos kirkkoherran virkaan tai kappalaisen virkaan ei uutena hakuaikana tule uutta kelpoisuusvaatimukset täyttävää hakijaa, tuomiokapituli antaa kirkkovaltuuston, seurakuntaneuvoston tai kappelineuvoston pyynnöstä ainoalle hakijalle viranhoitomääräyksen virkaan. Muussa tapauksessa tuomiokapituli voi perustellusta syystä päättää, että viran täyttämismenettely raukeaa.*  *Viran täyttämismenettelyn rauettua virka on julistettava haettavaksi vuoden kuluessa hakuajan päättymisestä lukien*. |
| 18 §  Kirkkoherran tai kappalaisen viran hakemusasiakirjat ja ote kirkkovaltuuston tai seurakuntaneuvoston taikka kappelineuvoston pöytäkirjasta on viipymättä toimitettava tuomiokapitulille. Pöytäkirjan otteeseen on liitettävä ilmoitus siitä, milloin päätös valitusosoituksineen on annettu tiedoksi hakijoille.  Jos virkaan valittu on saamassa viranhoitomääräyksen useampaan virkaan, hänen on viivytyksettä ilmoitettava tuomiokapitulille, minkä viran hän ottaa vastaan. Jos hän peruuttaa hakemuksensa, virka on julistettava uudelleen haettavaksi, jollei kirkkovaltuusto, seurakuntaneuvosto tai kappelineuvosto menettele kirkkolain 6 luvun 11 §:n 1 momentin 5 kohdan mukaisesti.  Tuomiokapituli antaa viranhoitomääräyksen virkaan valitulle kirkkovaltuuston tai seurakuntaneuvoston taikka kappelineuvoston päätöksen saatua lainvoiman. |  | 18 §  *Kun kirkkoherran välitön vaali on saanut lainvoiman, tuomiokapituli antaa viranhoitomääräyksen kirkkoherran virkaan sille, joka on saanut vaalissa enimmät äänet.*  *Vaaliehdokkaalla, joka vaalin tuloksen mukaan on saamassa viranhoitomääräyksen kirkkoherran virkaan, on oikeus hakea toista kirkkoherran tai kappalaisen virkaa, jos viranhoitomääräystä ei ole annettu kolmen kuukauden kuluessa vaalin toimittamisesta. Jos hän on saamassa viranhoito-määräyksen useampaan virkaan, hänen on viivytyksettä ilmoitettava tuomiokapitulille, minkä viran hän ottaa vastaan.*  *Muulla vaaliehdokkaalla on oikeus hakea toista kirkkoherran tai kappalaisen virkaa, kun vaali on toimitettu. Hän pysyy kuitenkin ehdolla ensiksi hakemaansa virkaan, kunnes asia on lopullisesti ratkaistu. Jos hän on saamassa viranhoitomääräyksen useampaan virkaan, asiassa menetellään siten kuin 2 momentissa säädetään.* |
| *D. Kirkkoherran välitön vaali* |  | (D. väliotsikko kumotaan) |
| *19 §*  Kun kirkkoherran virka on tullut avoimeksi seurakunnassa, jossa kirkkoherra valitaan välittömällä vaalilla, tuomiokapitulin on julistettava virka haettavaksi tai päätettävä, ettei virkaa julisteta haettavaksi, siten kuin tämän luvun 14 §:ssä säädetään. |  | 19 §  *Kirkkoherran välillistä vaalia ja kappalaisen vaalia varten tuomiokapituli lähettää seurakunnalle hakijoiden hakemukset ja lausuntonsa hakijoista. Tuomiokapituli määrää henkilön, jonka tehtävänä on kirkkoherran välillisen vaalin valmisteleminen seurakunnassa.*  *Kirkkovaltuusto tai seurakuntaneuvosto valitsee virkaan jonkun niistä hakijoista, jotka tuomiokapituli on todennut kelpoisiksi virkaan. Kappeliseurakunnan kappalaisen valitsee kuitenkin kappelineuvosto.*  *Jollei kirkkoherran välillisessä vaalissa kukaan ole saanut yli puolta annetuista äänistä, toimitetaan samassa kokouksessa uusi vaali kahden eniten ääniä saaneen välillä. Tässä vaalissa eniten ääniä saanut tulee valituksi.*  *Jos äänet kappalaisen vaalissa tai kirkkoherran välillisen vaalin ratkaisevassa äänestyksessä ovat menneet tasan, tuomiokapituli antaa viranhoitomääräyksen jollekin eniten ääniä saaneista hakijoista ottaen huomioon 16 §:n 3 momentissa mainitut seikat.* |
| 20 §  Hakuajan päätyttyä tuomiokapitulin tulee viivytyksettä tutkia hakijoiden kelpoisuus virkaan ja tehdä vaaliehdotus, jollei se päätä menetellä kirkkolain 6 luvun 10 §:n 2 momentin tai tämän luvun 17 §:n mukaisesti. Tuomiokapituli voi ennen vaaliehdotuksen tekemistä pyytää kirkkoneuvostolta tai seurakuntaneuvostolta lausunnon virkaan kelpoisista hakijoista.  Vaaliehdotuksessa tuomiokapituli asettaa vaaliehdokkaiksi kolme kelpoisuusvaatimukset täyttävää hakijaa vaalisijoille siinä järjestyksessä kuin heidät katsotaan taitaviksi ja kykeneviksi virkaan ottaen huomioon viran erityiset tarpeet. |  | 20 §  *Kun kirkkovaltuusto, seurakuntaneuvosto tai kappelineuvosto on toimittanut kirkkoherran välillisen vaalin tai kappalaisen vaalin, sen on lähetettävä kirkkoherran tai kappalaisen viran hakemusasiakirjat ja ote pöytäkirjasta tuomiokapitulille. Pöytäkirjan otteeseen on liitettävä ilmoitus siitä, milloin päätös valitusosoituksineen on annettu tiedoksi hakijoille.*  *Jos virkaan valittu on saamassa viranhoitomääräyksen useampaan virkaan, hänen on viivytyksettä ilmoitettava tuomiokapitulille, minkä viran hän ottaa vastaan. Jos hän peruuttaa hakemuksensa, virka on julistettava uudelleen haettavaksi, jollei kirkkovaltuusto, seurakuntaneuvosto tai kappelineuvosto menettele kirkkolain 6 luvun 11 §:n 1 momentin 5 kohdan mukaisesti.*  *Tuomiokapituli antaa viranhoitomääräyksen virkaan valitulle kirkkovaltuuston tai seurakuntaneuvoston taikka kappelineuvoston päätöksen tultua lainvoimaiseksi.* |
| *21 §*  *Vaaliehdokkaan kelpoisuusvaatimuksista säädetään tämän luvun 10 §:ssä ja 15 §:n 2 momentissa.*  *Hakija saa peruuttaa hakemuksensa ennen kuin vaaliehdotus on tehty. Tuomiokapituli voi erityisestä syystä hyväksyä myöhemmin tehdyn peruutuksen.* |  | (kumotaan) |
| *22 §*  *Tehtyään vaaliehdotuksen tuomiokapituli määrää, milloin vaali on toimitettava, ja ryhtyy muutoinkin tarvittaviin toimiin vaalin suorittamiseksi. Jos vain yksi hakija on asetettu vaaliehdokkaaksi, tuomiokapituli antaa hänelle viranhoitomääräyksen virkaan.*  *Tuomiokapituli määrää vaaliehdokkaiksi asetetut peräkkäisinä sunnuntaipäivinä toimittamaan vaalinäytteenä päiväjumalanpalveluksen tuomiokapitulin määräämässä kirkossa. Kaksikielisessä seurakunnassa jumalanpalvelus toimitetaan kummallakin kielellä.*  *Tuomiokapituli voi erityisestä syystä vapauttaa vaaliehdokkaan jumalanpalveluksen toimittamisesta.* |  | (kumotaan)  (siirtyy kirkon vaalijärjestyksen 3 luvun 58 §:ään) |
| *23 §*  *Tuomiokapituli lähettää kirkkoherralle kuulutuksen, jossa seurakunnalle ilmoitetaan vaaliehdokkaat, heidän ansioituneisuutensa, päivät, joina he toimittavat vaalinäytteenä jumalanpalveluksen, sekä vaalin alkamispäivä.*  *Kuulutus on pantava seurakunnan ilmoitustaululle kaksi viikkoa ennen ensimmäistä vaalinäytepäivää ja pidettävä siinä vaalitoimituksen päättymiseen asti.* |  | (kumotaan, siirtyy kirkon vaalijärjestyksen 3 luvun 59 §:ään) |
| *24 §*  *Jollei vaaliehdokas ole toimittanut vaalinäytteenä jumalanpalvelusta eikä hän viimeistään seuraavana tiistaina esitä tuomiokapitulille hyväksyttävää syytä tähän, hänet poistetaan vaaliehdotuksesta. Jos menettelylle on ollut hyväksyttävä syy, hän pysyy vaaliehdokkaana toimittamatta jumalanpalvelusta.*  *Tuomiokapitulin on keskeytettävä vaali, jos joku vaaliehdokkaista menettää vaali­kelpoisuutensa ennen kuin viranhoitomääräys virkaan on annettu. Tuomiokapitulin tulee tällöin muuttaa vaaliehdotusta, jollei äänestys ole jo tapahtunut ja joku toinen ole saamassa vaalin tuloksen mukaan viranhoitomääräystä.* |  | (kumotaan, siirtyy kirkon vaalijärjestyksen 3 luvun 60 §:ään) |
| *25 §*  *Jos vaaliehdotus tulee vajaaksi ja sen ulkopuolelle on jäänyt kelpoisuusvaatimukset täyttäviä hakijoita, jotka ilmoittavat pysyvänsä hakemuksessaan, tuomiokapitulin tulee tehdä uusi vaaliehdotus.* |  | (kumotaan, siirtyy kirkon vaalijärjestyksen 3 luvun 60 §:ään) |
| *26 §*  *Kun välitön vaali on saanut lainvoiman, tuomiokapitulin tulee antaa viranhoitomääräys kirkkoherran virkaan sille, joka on saanut vaalissa enimmät äänet.* |  | (kumotaan, siirtyy tämän luvun 18 §:ään) |

|  |  |  |
| --- | --- | --- |
| *27 §*  *Vaaliehdokkaalla, joka vaalin tuloksen mukaan on saamassa viranhoitomääräyksen kirkkoherran virkaan, on oikeus hakea toista kirkkoherran tai kappalaisen virkaa, jos viranhoitomääräystä ei ole annettu kolmen kuukauden kuluessa vaalin toimittamisesta. Jos hän on saamassa viranhoitomääräyksen useampaan virkaan, hänen on viivytyksettä ilmoitettava tuomiokapitulille, minkä viran hän ottaa vastaan.*  *Muulla vaaliehdokkaalla on oikeus hakea toista kirkkoherran tai kappalaisen virkaa, kun vaali on toimitettu. Hän pysyy kuitenkin ehdolla ensiksi hakemaansa virkaan, kunnes asia on lopullisesti ratkaistu. Jos hän on saamassa viranhoitomääräyksen useampaan virkaan, asiassa menetellään siten kuin 1 momentissa säädetään.* |  | (kumotaan, siirtyy tämän luvun 18 §:ään) |
| F. Lehtorin virka  33 §  Vakinaisen lehtorinviran täyttämisestä on soveltuvin osin voimassa, mitä kappalaisen viran täyttämisestä tämän luvun 14–18 §:ssä säädetään. — — — — — — — — — — — — — — |  | F. Lehtorin virka  33 §  Vakinaisen lehtorinviran täyttämisestä on soveltuvin osin voimassa, mitä kappalaisen viran täyttämisestä *14–17, 19 ja 20 §:ssä* säädetään.  — — — — — — — — — — — — — — |
| G. Seurakuntien yhteiset virat  36 §  *Yhteisen kirkkoherran välitön vaali toimitetaan noudattaen soveltuvin osin välittömästä vaalista annettuja säännöksiä ja määräyksiä. Äänestys toimitetaan ja vaalinäyte annetaan kaikissa niissä seurakunnissa, joissa kirkkoherran virka on yhteisenä.*  Yhteisen kirkkoherran välillinen vaali toimitetaan seurakuntien kirkkovaltuustojen ja seurakuntaneuvostojen yhteisissä kokouksissa noudattaen soveltuvin osin mitä tämän luvun 17–21 §:ssä säädetään. |  | G. Seurakuntien yhteiset virat  36 §  (siirretään kirkon vaalijärjestykseen)  Yhteisen kirkkoherran välillinen vaali toimitetaan seurakuntien kirkkovaltuustojen ja seurakuntaneuvostojen *yhteisessä* *kokouksessa* noudattaen soveltuvin osin mitä *19 ja 20 §:ssä* säädetään. |

|  |  |  |
| --- | --- | --- |
| 7 luku  **Yleisiä määräyksiä**  2 §  *Jos seurakuntavaaleilla valittu luottamushenkilö kuolee, saa eron kirkkolain 7 luvun 3 §:n 2 momentissa mainitusta syystä tai muusta kysymyksessä olevan toimielimen hyväksymästä pätevästä syystä taikka menettää vaalikelpoisuutensa, on toimielimen, jonka jäsen hän on, todettava hänen luottamustoimensa lakanneeksi. Hänen tilalleen kutsutaan varajäsen.*  *Jos muu kuin seurakuntavaaleilla valittu luottamushenkilö kuolee tai menettää vaalikelpoisuutensa, kieltäytyy tai saa eron 1 momentista mainitusta syystä, jonka hänet valinnut toimielin hyväksyy, on tämän toimielimen viivytyksettä valittava hänen sijaansa uusi jäsen voimassa olevaksi toimikaudeksi.* |  | 7 luku  **Yleisiä määräyksiä**  (kumotaan, siirtyy kirkkolain 23 luvun 7 §:ään) |

|  |  |  |
| --- | --- | --- |
|  |  | 18 luku  **Piispa**    1 b §  *Piispan viran tultua avoimeksi tuomiokapitulin on määrättävä toimitettavaksi piispan vaali.*  1 c §  *Jos piispan vaalissa on asetettu vain yksi ehdokas, hän tulee valituksi piispaksi ilman vaalia. Jos ehdokkaita on asetettu useampia, valituksi tulee ehdokas, joka saa vaalissa yli puolet annetuista äänistä.*  *Jollei kukaan ehdokkaista ole saanut yli puolta annetuista äänistä, toimitetaan uusi vaali kahden eniten ääniä saaneen ehdokkaan välillä tuomiokapitulin määräämänä päivänä. Toisessa vaalissa enemmän ääniä saanut tulee valituksi piispaksi.*  *Tuomiokapituli antaa valitulle viranhoitomääräyksen piispan virkaan.*  1 d §  *Jos ehdokkaaksi asetettu kuolee tai tulee pysyvästi estyneeksi ennen ensimmäisen vaalin vaalitoimituksen päättymistä, piispan valitsemiseen on ryhdyttävä uudelleen niin pian kuin mahdollista. Samoin on meneteltävä, jos toisessa vaalissa oleva ehdokas tai piispaksi valittu kuolee tai tulee pysyvästi estyneeksi ennen kuin vaalitoimitus on päättynyt tai viranhoitomääräys annettu.* |

|  |  |  |
| --- | --- | --- |
| 19 luku  **Hiippakunnan muu hallinto**  2 §  Pappisasessorin pätevyysvaatimuksena on ylempi pastoraalitutkinto. |  | 19 luku  **Hiippakunnan muu hallinto**  2 §  *Pappisasessoriksi on kelpoinen hiippakuntaan kuuluvan seurakunnan kirkkoherra tai kappalainen, joka on suorittanut ylemmän pastoraalitutkinnon. Pappisasessori valitaan kolmeksi vuodeksi kerrallaan.*  *Hiippakuntavaltuuston maallikkojäsenet valitsevat tuomiokapitulin maallikkojäsenen ja varajäsenet neljäksi vuodeksi kerrallaan.*  *Lakimiesasessoriksi ja hänen varajäsenekseen on kelpoinen oikeustieteen maisterin tutkinnon suorittanut henkilö, joka on perehtynyt hallintoon.*  *Hiippakuntadekaaniksi on kelpoinen pappi, joka on suorittanut ylemmän pastoraalitutkinnon ja joka on perehtynyt kirkolliseen elämään ja koulutustehtäviin.*  \_\_\_\_\_\_\_\_\_\_\_\_  *Tämä päätös tulee voimaan samana päivänä, kun kirkolliskokouksen päivänä kuuta 20 hyväksymä kirkkolain muutos, jolla muutetaan lain 5, 7, 8, 17 a, 17 b, 18−20 ja 23−25 lukua.* |